
socea 
Carei „Oamenii ar trebui să scrie din pasiune, 


pentru că simt că asta trebuie să facă, nu 
din alte motive. Important este să-ţi găsești 
stilul propriu, să scrii ceea ce vrei să scrii, 
nu ceea ce crezi că ar vrea oamenii să 
citească, și vei deveni unic.“ 

Pentru Mimmie 


PARTEA ÎNTÂI 


Capitolul 1 


Lui Alex 

Împlinesc 7 ani şi te invit marţi 8 aprilie la petrecerea de ziua 
mea la noi acasă. O să fie un magician și poti să vii la noi pe la 
ora 2. Tine până la ora 5. Sper că o să vii. 

De la prietena ta cea mai bună Rosie 


Lui Rosie 
Da o să vin la ziua ta mercuri. 
Dela Alex 


Lui Alex 

Ziua mea e marți, nu miercuri. A spus mama să nu vii cu 
sandy la petrecere. E un câine care miroase urât. 

De la Rosie 


Lui Rosie 

Nu-mi pasă cea spus proasta de maică-ta sandy vrea să 
vină. 

Dela Alex 


Lui Alex 

Mama nu e proastă tu ești. Nu ai voie să aduci câinele. O să 
spragă baloanele. 

De la Rosie 


Lui Rosie 
Atunci nu vin. 
Dela Alex 

Lui Alex 
Foarte bine. 
De la Rosie 


Stimată doamnă Stewart, 

Am trecut pe la dumneavoastră ca să stăm puţin de vorbă despre 
petrecerea de aniversare a fiicei mele Rosie, în 8 aprilie. Îmi pare 
rău că nu v-am găsit acasă, dar o să mai trec după-amiază și poate 
vom putea vorbi atunci. 

Se pare că se întâmplă ceva cu Alex și Rosie în ultimul timp. 
Am impresia că nu-și mai vorbesc. Sper că o să mă puneţi în 
temă când ne vedem. Lui Rosie i-ar plăcea foarte mult dacă el 
ar veni la ziua ei. 

Aştept cu nerăbdare să o cunosc pe mama acestui băiețel 
încântător ! 

Mai vorbim în curând. 

Alice Dunne 


Lui Rosie 

O să vin cu plăcere la petrecera de ziua ta săptămâna vitoare. 
Mulţumec că mai invitat pe mine şi pe sandy. 

Dela Alex pretenul tău 


Lui Rosie 

Mulţumesc m-am simţit grozav la ziua ta. Îmi pare rău că 
sandy a sprat baloanele și ţi-a mâncat tortul. Îi era foame pentru 
că mama spune că tata mănâncă toate resturile de mâncare. Ne 
vedem mâine la școlă. 

Alex 


Lui Alex 

Mulţumesc pentru cadou. Nu-i nimic că sandy a făcut asta. 
Mama spune că oricum avea nevoie de un covor nou. Tata însă 
s-a supărat. A spus că cel vechi era foarte bun, dar mama crede că 
acum în casă miroase a caca şi nu din cauza bebelușului Kevin. 

Ia uită-te la nasul dominșoarei Casey. E cel mai mare nas pe 
care l-am văzut vreodată. Ha ha ha. 

Rosie 

Lui Rosie 

Sti și îi curg și mucii. E cea mai urâtă extraterestră pe care 
am văzut-o. Cred că ar trebui să reclamăm la poliție că avem o 
extraterestră ca profesoară care are o respirație urât mirositoare 
şi... 


Stimată doamnă, stimate domn, 

Aş dori să ne întâlnim pentru a discuta progresele lui Alex la 
şcoală. În special, aş dori să vorbim despre recenta schimbare în 
comportamentul lui legată de schimbul de bilețele în timpul orei. 
V-aş fi recunoscătoare dacă ați da un telefon la școală pentru a 
stabili o oră la care să ne întâlnim. 

Cu sinceritate, 

Domnișoara Casey 


Lui Alex 

Regret că nu mai stăm în aceeași bancă. M-a pus lângă 
Steven împuţitul care se scobește în nas și apoi bagă degetul în 
gură. Mi-e silă. Ce au spus mama și tatăl tău de Domnișoara Nas 
Mare? 

De la Rosie 


Lui Rosie 

Mama n-a spus prea multe pentru că râdea întruna. Nu şti de 
ce. E plictiseală mare să stai în prima bancă. Domnișoara Casey 
respiraţie grea se tot holbază la mine. Acum te las. 

Alex 


Lui Alex 
Tot timpul scrii greșit ştiu. Se scrie ŞTIU nu ŞTI. 
De la Rosie 


Lui Rosie 
Scuze, domnișoara „perfecțiune“. Sti să scriu. 
Dela Alex 

Salutări din Spania! Vremea e chiar frumoasă. E soare și 
cald. Avem o piscină cu un tobogan mare. E ca lumea! Mi-am 
facut un preten îl cheamă John. E drăguţ. Ne vedem peste două 
săptămâni. Mi-am rupt mâna când m-am dat pe tobogan. Am 
fost la o policlincă. Mi-ar plăcea să lucrez la o policlincă ca 
tipul care mi-a pus gipsul pentru că purta halt alb avea o fișă în 
mână și era amabil și m-a făcut să mă simt mai bine. Pretenul 
meu john s-a semnat pe gips. Dacă vrei poţi să te semnezi și tu 
când mă întorc acasă. 

Alex 


Lui Alex. Salutări din Lundin. În ilustrată e hotelul în care 
stau, cel din faţă. Camera mea se află la etajul 7, dar pe mine 
nu mă vezi în imagine. Când voi fi mare aș vrea să lucrez la un 
hotel pentru că primeşti zilnic ciocolată gratis, iar oamenii sunt 
amabili și fac curat în cameră în locul tău. Autobuzele de aici 
sunt toate roșii ca cele de jucărie pe care le-ai primit de Crăciun. 
Toţi cei de aici vorbesc cu un accent ciudat, dar sunt drăguți. 
Mi-am făcut o prietenă pe care o cheamă Jane. Mergem la înot 
împreună. Pa. Cu dragoste, de la Rosie. 


Lui Alex 

De ce nu m-ai invitat la ziua ta anul ăsta ? Am aflat că vin toți 
băieţii din clasa ta. Ai ceva cu mine? 

Rosie 


Dragă Alice, 

Regret comportamentul lui Alex de săptămâna asta. Stiu că 
Rosie e necăjită că nu vine la petrecere și că nu înțelege de ce nu 
a fost invitată. Să fiu sinceră, nici eu nu prea înţeleg ; am încer- 
cat să vorbesc cu Alex, dar mă tem că e cam greu să pătrunzi în 
mintea unui băiat de zece ani! 

Cred că de fapt nu poate să o invite pentru că ceilalți băieți 
nu vor să vină și fete. Din păcate asta e vârsta... Te rog să-i 
transmiţi lui Rosie toată dragostea mea. Mi se pare nedrept și 
când am vorbit cu ea săptămâna trecută, după ore, am văzut cât 
suferea. 

Poate George și cu mine o să-i scoatem pe amândoi în oraş 
într-o seară. 

Cu sinceritate, 

Sandra Stewart 


Lui Rosie 

La petrecere n-a fost frumos. N-ai pierdut nimic. Băieţii sunt 
proști. Brian a aruncat pizza în sacul de dormit al lui James și 
când James s-a trezit avea roșii și brânză în păr iar mama a în- 
cercat fără succes să-i spele sacul, iar apoi mama lui James s-a 
certat cu mama lui Brian, iar mama mea s-a înroșit la față, iar 
tata a spus și el nu știu ce iar mama lui James a început să plângă 
iar apoi toată lumea a plecat acasă. Vrei să mergem la un film 
vineri și după aia la McDonalds ? Or să ne ducă mama și tata. 

Alex 


Lui Alex 

Îmi pare rău pentru petrecerea ta. Brian e un ciudat oricum. ÎL 
urăsc. Brian Plângăciosul e numele lui. O să-i întreb pe părinții 
mei dacă mă lasă la film. Fusta domnișoarei Casey arată ca a 
bunicii mele. Sau arată de parcă sandy ar fi vomitat pe ea și... 


Stimată doamnă, stimate domn, 

Aș vrea să stabilim o zi în care să ne întâlnim pentru a dis- 
cuta recenta purtare a lui Rosie la şcoală şi bileţelul pe care îl 
scria în oră. Ce spuneţi de marţi, la ora 15.00? 

Domnișoara Casey 


Alex, 

Mama și tata nu mă lasă să merg la film diseară. Nu-mi place 
că m-a mutat de lângă tine. Mă plictisesc. Din cauza părului lui 
Lizzy Creaţa nu văd la tablă. De ce mi se întâmplă toate numai 
mie ? 

Rosie 

LUI ALEX 
LA MULȚI ANI DE SFÂNTUL VALENTIN! 
FIE SĂ AI PARTE DE SEX ÎN VIATA TA 
ȘI... DE VIAȚĂ ÎN SEX! 


CU DRAGOSTE DE LA 
ADMIRATOAREA TA SECRETĂ 
XXX 
Lui Rosie 
Tu ai scris felicitarea, nu-i așa ? 
De la Alex 
Lui Alex 
Ce felicitare ? 
De la Rosie 
Lui Rosie 
Foarte amuzant. Sti că era de la tine. 
De la Alex 
Lui Rosie 


Nu ştiu despre ce vorbeşti. De ce ți-aş trimite o felicitare de 
Sf. Valentin? 
De la Rosie 


Lui Rosie 

Ha ha! De unde ști că era o felicitare de Sf. Valentin ? 
Ştiai doar dacă o trimiteai. Mă iubeşti şi vrei să te căsăto- 
rești cu mine. 

De la Alex 


Lui Alex 

Lasă-mă în pace, o ascult pe doamna O'Sullivan. Dacă ne 
prinde că schimbăm bileţele, ne-am ars. 

De la Rosie 

Lui Rosie 
Ce-ai păţit ? Te-ai transformat într-o tocilară. 
Alex 


Da, Alex, şi de aceea o să merg în multe locuri în viaţă, cum 
ar fi să merg la facultate și să fiu o femeie de afaceri de succes 
cu o grămadă de bani... nu ca tine. 

De la Rosie 


Capitolul 2 


Către domnul Byrne, 

Alex va lipsi mâine, 8 aprilie, de la şcoală, deoarece are pro- 
gramare la dentist. 

Sandra Stewart 


Către domnişoara Quinn, 

Rosie va lipsi mâine, 8 aprilie, de la ore, deoarece este pro- 
gramată la medic. 

Alice Dunne 


Rosie, 

Ne vedem după colț la 8.30. Să nu uiţi să-ți iei haine de 
schimb. N-o să hoinărim prin oraș în uniforme. O să fie cea mai 
frumoasă aniversare pe care ai avut-o vreodată, Rosie Dunne, 
crede-mă ! Nici nu-mi vine să cred că am reușit! 

Alex 

P.S. Inocenţa celor 16 ani pe dracu’ ! 


Spitalul St James 

10 aprilie 
Stimate domn, stimată doamnă, 

Vă trimit anexat factura pentru spălăturile stomacale ale lui 
Rosie Dunne din 8 aprilie. 

Cu sinceritate, 

Dr. Montgomery 


Rosie, 
Mama ta păzește uşa ca un câine rău, așa că nu cred că o să 
te mai văd în următorii zece ani. Drăguţa de sor-ta cea mare pe 

care o iubeşti atât de mult (nu !) a spus că o să-ţi dea biletul ăsta. 
Îi rămâi datoare... 

Îmi pare rău pentru alaltăieri. Cred că aveai dreptate. Poate 
tequila n-a fost cea mai bună idee. Bietul barman va fi probabil 
închis pentru că ne-a servit. Ti-am spus eu că o să meargă legiti- 
mațiile alea false pe care mi le-a făcut prietenul meu, chiar dacă 
pe a ta scria că te-ai născut pe 31 februarie! 

Mă întrebam dacă-ţi mai aduci aminte ce s-a întâmplat alal- 
tăieri... scrie-mi. Poţi să ai încredere în Stephanie că o să mi-l 
dea. E furioasă pe mama ta pentru că n-a lăsat-o să renunţe la 
colegiu. Phil și Margaret au anunţat că vor mai avea un copil, 
așa că se pare că voi fi unchi pentru a doua oară. Cel puţin asta 
le-a distras atenţia de la mine, ceea ce e o schimbare. Phil râde 
întruna de noi doi pentru că îi amintim cum era el acum zece 
ani. 

Fă-te bine repede, alcoolico! Sti că nu credeam că un om 
se poate face verde la faţă. Cred că ţi-ai descoperit în sfârșit 
talentul, Rosie, ha ha ha! 


Alex/domnule Încrezut, 

MĂ SIMT GROAZNIC. Capul îmi zvâcnește, n-am mai 
avut în viaţa mea o asemenea durere de cap, nu m-am mai simţit 
aşa de rău în viața mea. Mama și tata mă fac cu ou şi cu oţet. Pe 
bune, nimeni nu mă înțelege în casa asta. Voi fi pedepsită pentru 
următorii treizeci de ani și mi se „interzice“ să te văd pentru că 
ai „o influenţă negativă“. Da, mă rog, cum zic ei. 

Oricum nu prea contează ce zic pentru că o să te văd mâine 
la şcoală, asta dacă n-o să-mi interzică să merg şi acolo, ceea ce 
mie personal îmi convine. Nu-mi vine să cred că avem două ore 
de matematică luni dimineaţa. Mai bine mi-ar face iar spălături 
stomacale. De încă cinci ori. Așa că ne vedem luni. 

Apropo, ca răspuns la întrebarea ta, în afară de faţa mea care 
lovea duşumeaua soioasă a barului, girofaruri, sirene puternice, 
maşini în viteză și vomă nu-mi mai amintesc altceva. Dar pariez 
că asta a fost cam tot. Ar trebui să mai știu și altceva? 

Rosie 

Lui Rosie 
Mă bucur să aud că totul e normal ca de obicei. Şi pe mine 
mă înnebunesc părinții. Nu-mi vine să cred că de abia aştept să 
merg la școală. Cel puțin acolo nu mă mai bate nimeni la cap. 
De la Alex 


Stimate domn, stimată doamnă, 

Ca urmare a recentelor fapte ale fiicei dumneavoastră Rosie, 
vă solicităm prezenţa neîntârziată la școală. Trebuie să discu- 
tăm comportamentul ei și să ajungem la o înțelegere privind o 
pedeapsă corectă. Sunt sigură că înțelegeţi necesitatea acestei 
acțiuni. Părinţii lui Alex Stewart vor participa și ei. 

Am programat întâlnirea noastră luni dimineaţa, la ora 9. 

Cu sinceritate, 

Prof. Bogarty 

Director 


De la Rosie 
Către Alex 
Subiect Suspendare! 


La naiba! N-am crezut că boșorogul va merge mai departe 
şi ne va suspenda! Puteai să juri că suntem criminali pericu- 
loşi după felul în care bodogănea! Uau, asta e cea mai bună 
pedeapsă care mi s-a dat vreodată. O să stau şi o să lenevesc în 
pat o săptămână în loc să merg la școală! 


De la Alex 
Către Rosie 
Subiect Sunt în iad 


Mă bucur că îţi merge atât de bine zilele astea. Îţi scriu din 
cel mai urât loc de pe planetă. Un birou. Trebuie să lucrez aici 
întreaga săptămână cu tata, aranjând blestematele de dosare și 
lipind timbre. Jur că n-am să mai lucrez ÎN VIATA MEA într-un 
birou. Ticăloșii nici măcar nu mă plătesc. 

Un foarte sictirit Alex 


De la Rosie 
Către Alex 
Subiect Un foarte sictirit Alex 


Ha ha ha ha ha ha ha ha ha ăă... am uitat ce voiam să-ţi 
scriu... o da... ha ha ha ha ha ha ha ha ha ha ha ha ha ha ha ha. 
Multă dragoste de la Rosie fericita care-ţi scrie un mesaj din 
dormitorul ei confortabil, cald şi tihnit. 


De la Alex 
Către Rosie 
Subiect  Lenevie 


Nu-mi pasă. In birou lucrează o păpușică. O să mă căsăto- 
resc cu ea. Acum cine mai râde ? 


De la Rosie 
Către Alex 
Subiect Don Juan 


Cine e păpuşa ? 
De la o non lesbiană, deci NU sunt geloasă. 


De la Alex 
Către Rosie 
Subiect Non lesbianei 


Pentru moment, fiindcă sunt în toane bune, te voi numi așa 
deși n-am văzut nicio dovadă pentru a sugera altceva. 

O cheamă Bethany Williams și are șaptesprezece ani (femeie 
cu experienţă !), are o pereche de sâni imenși și picioarele cele 
mai lungi pe care le-am văzut vreodată. 

De la zeul sexului 

De la Rosie 
Către Alex 
Subiect Zeul sexului (puah puah vomit) 


Parcă ai vorbi despre o girafă. Sunt sigură că e o persoană 
încântătoare (nu !). Măcar ai salutat-o sau viitoarea ta soție încă 
nu a aflat că exiști ? (În afară de a-ţi înmîna documente pe care 
să le fotocopiezi, desigur.) 


Ai primit un mesaj urgent de la: ALEX 

Alex : Salutare Rosie, am niște vești pentru tine. 

Rosie: Lasă-mă în pace, te rog. Încerc să mă concentrez la ce 
spune domnul Simpson. 

Alex: Mă tot întreb de ce... o fi din cauza ochilor lui albaştri 
după care sunteţi topite toate ? 

Rosie: Nu, mă interesează foarte mult Excel-ul. E palpitant. Aș 
putea sta să lucrez tot weekendul. 

Alex: Ai devenit o tocilară. 

Rosie: GLUMEAM, IDIOTULE ! Urăsc porcăria asta. Cred că 
mi se face creierul zob când îl ascult. Dar lasă-mă în pace, 
oricum. 

Alex: Vrei să auzi noutăţi despre mine ? 

Rosie: Nu. 

Alex: Îţi spun oricum. 

Rosie: OK, ce e atât de palpitant? 

Alex : Ei bine, amico, poţi să-ţi înghiți vorbele, căci băiatul vir- 
gin nu mai există. 

Alex: Hei! 

Alex : Mai eşti acolo? 

Alex : Rosie, haide, nu te mai prosti! 

Rosie: Scuză-mă, am căzut de pe scaun și m-am lovit la cap. 
Am avut un vis îngrozitor în care îmi spuneai că nu mai ești 
virgin. 

Alex : N-ai visat. 

Rosie: Cred că asta înseamnă că nu mai porți indispensabili 
peste chiloți. 

Alex : Nu mai am nevoie de indispensabili acum. 

Rosie: Uuuf! Deci cine e nefericita? Te rog nu spune că e 
Bethany, nu spune Bethany... 

Alex : Pe dracu”. E chiar Bethany. 

Alex: Hei! 

Alex : Rosie? 

Rosie: Ce vrei? 

Alex : Ei, ce spui? 

Rosie :Ce vrei să-ți spun? 

Alex : Spune ceva. 

Rosie: Pe bune, nu ştiu ce-ai vrea să-ți spun, Alex. Cred că tre- 
buie să vorbeşti și tu cu amicii tăi, pentru că eu n-am să te bat 
pe spate ca să-ți cer detalii fierbinţi. 

Alex : Spune-mi ce crezi. 

Rosie: Ca să fiu sinceră, din ce am auzit despre ea cred că e o 
târfă. 

Alex: Haide, nici măcar nu ști nimic despre ea, n-ai văzut-o nici- 
odată. Pentru tine orice fată care se culcă cu cineva e târfă. 
Rosie: Ba o cunosc din vedere şi cred că exagerezi UN PIC, 
Alex. Eu le spun celor care se culcă cu mai mulți tipi în fie- 

care zi „târfe“. 

Alex: Sti că nu-i adevărat. 

Rosie: Tot timpul greșești și scrii ȘTI. E STII, nu ŞTI. 

Alex : Mai scuteşte-mă cu „știi“-ul tău. Mă bati la cap cu asta de 
când aveam cinci ani! 

Rosie: Întocmai, aşa că până acum ar fi trebuit să ştii. 

Alex : Hai, las-o baltă. 

Rosie: Alex, îmi fac griji pentru tine. Ştiu că ţie chiar îţi place de 
ea, iar ea nu e genul care să stea cu un singur băiat. 

Alex : Acum stă. 

Rosie :Vrei să spui că ieșiți împreună? 

Alex: Da. 

Rosie: Da??? 

Alex : Pari surprinsă. 

Rosie: Nu credeam că Bethany se afişează cu băieţi, credeam că 
doar se culcă cu ei. 

Rosie: Alex ? 

Rosie: OK, OK, îmi cer scuze. 

Alex : Rosie, încetează ! 

Rosie: Şti ce fac. 

Alex: Ha ha! 

DI. Simpson: Voi doi, mergeţi imediat în biroul directorului ! 

Rosie: CE?? O, DOMNULE, VĂ ROG, ASCULTAM CE 
SPUNEATI! 

DI. Simpson: Rosie, n-am vorbit în ultimele cincisprezece mi- 
nute. Ar fi trebuit să lucrezi la tema pe care v-am dat-o. 

Rosie: A ! Dar nu e vina mea. Alex are o influenţă proastă asu- 
pra mea. Niciodată nu mă lasă să mă concentrez la temele 
din clasă. 

Alex : Trebuia să-i spun ceva important lui Rosie, ceva urgent. 

DI. Simpson: Am văzut, Alex. Felicitări. 

Alex: Ăă... de unde știți despre ce era vorba? 

DI. Simpson: Cred că v-ar interesa pe amândoi să mă mai și 
ascultați din când în când. Aţi putea învăţa câteva lucruri 
interesante, cum ar fi să-ți ţii mesajele urgente pentru tine, 
ca să nu le vadă și restul lumii. 

Alex : Vreti să spuneţi că toţi cei din clasă pot citi ce am scris? 

DI. Simpson: Da, asta vreau să spun. 

Alex : Doamne, dumnezeule ! 

Rosie: Ha ha ha ha ha ha ha ha ha ha ha ha ha ha! 

DI. Simpson: Rosie! 

Rosie: Ha ha ha ha ha ha! 

DI. Simpson: ROSIE!!! 

Rosie: Da, domnule ! 

DI. Simpson: leși afară din clasă ! 

Alex: Ha ha ha ha ha ha ha 

DI. Simpson: Si tu, Alex. 


Capitolul 3 


De la Rosie 
Către Alex 
Subiect Petrecere acasă la Julie 


Bună, nu ne-am mai văzut demult. Sper că ăia de la „birou“ 
nu te-au făcut să dai ortul popii. Nu prea te-am văzut în vara asta. 
Diseară e o petrecere la Julie acasă, așa că mă întrebam dacă nu 
ai vrea să mergi. Nu prea am chef să merg singură. Oricum sunt 
sigură că ești ocupat cu ceea ce faci, așa că dă-mi un telefon sau 
scrie-mi un e-mail când ai o clipă liberă. 


De la Alex 
Către Rosie 
Subiect Re: Petrecere acasă la Julie 


Rosie, îţi trimit un e-mail scurt. Sunt foarte ocupat. Nu pot 
să merg diseară, i-am promis lui Bethany că mergem la film. 
Scuze ! Du-te tu şi distrează-te. 


Rosie, salutări din Portugalia. Aici e foarte cald. Tata a făcut 
insolaţie, mama stă toată ziua la piscină, iar eu mă plictisesc 
îngrozitor. Nu prea sunt tineri de vârsta mea pe aici. Hotelul e 
liniștit (cel din ilustrată) şi e chiar pe plajă, după cum poți vedea. 
Ti-ar plăcea să lucrezi aici ! O să aduc acasă o colecție de șampo- 
nele şi căști de baie şi alte chestii care-ţi plac ţie. Halatul de baie 
e prea mare ca să-l iau în geantă. Ne vedem când mă întorc. 

Alex 

De la Rosie 
Către Alex 
Subiect: Impresii de vacanță? 


Cum a fost în vacanță? Nu mai știu nimic despre tine de 
când te-ai întors. N-ai chef să ieşim undeva diseară ca să-mi 
povestești impresiile de vacanţă ? 


De la Alex 
Către Rosie 
Subiect Re: Impresii de vacanță 


Scuze, am fost foarte prins de când m-am întors. Ti-am adus 
cadoul. Nu pot să ies diseară, dar o să trec să ţi-l dau. 


De la Rosie 
Către Alex 
Subiect Re: Impresii de vacanţă? 


N-ai mai venit aseară. Imi vreau şamponelele, ha ha. 


De la Alex 
Către Rosie 
Subiect: Re: Impresii de vacanţă? 


Plec la Donegal în weekend. Părinţii lui Beth au un mic „re- 
fugiu“ acolo. O să-ţi dau cadoul când mă întorc. 

Celui mai meschin și măgar dintre prieteni 

Îti scriu această scrisoare deoarece știu că dacă ţi-aş spune în 
faţă ce am de zis, probabil ţi-aș da un pumn în nas. 

Nu te mai recunosc. De fapt nici nu te mai văd. Primesc când 
şi când câteva rânduri sau un e-mail scris pe fugă. Stiu că ești 
ocupat și știu că o ai pe Bethany, dar hei, credeam că eu îţi sunt 
cea mai bună prietenă. 

N-ai idee cum m-am simțit vara asta. De când eram copii 
îndepărtam orice persoană care putea fi un posibil prieten până 
când rămâneam doar tu și eu. Nu pentru că nu voiam pe altcineva, 

ci pentru că nu aveam nevoie. Mă aveai pe mine. Te aveam pe 
tine. Acum o ai pe Bethany, iar eu nu am pe nimeni. 

Din păcate se pare că nu mai ai nevoie de mine. Mă simt 
ca cei care odinioară voiau să se împrietenească cu noi. Ştiu că 
poate nu conștientizezi lucrul ăsta, aşa cum nici noi nu înţele- 
geam atunci. Oricum, n-am de gând să-ți mărturisesc cât de mult 
o urăsc, vreau doar să-ți spun că mi-e dor de tine. Şi că, vezi 
tu... sunt singură. 

Ori de câte ori anulezi întâlnirea pe care urma să o avem seara 
eu rămân acasă cu mama și tata să privesc la TV. Stephanie iese 
întotdeauna în oraș, până și Kevin are mai multă viaţă socială 
decât mine. E atât de deprimant. În vacanţa asta trebuia să ne 
distrăm. Ce s-a întâmplat? Nu mai poți fi prieten cu doi oameni 
în același timp? 

Stiu că ai găsit o persoană super specială, cu care ai o „legă- 
tură“ unică, sau mă rog ceva ce tu și eu nu vom avea vreodată. 
Dar noi avem altceva care ne leagă: suntem cei mai buni prie- 
teni. Sau legătura dintre cei mai buni prieteni dispare când cu- 
noști pe altcineva ? Poate că așa e, iar eu nu înțeleg pentru că nu 
am întâlnit o „persoană specială“. Nici nu mă grăbesc. Mie îmi 
plăceau lucrurile aşa cum erau. 

După vreo câţiva ani când cineva va pomeni numele meu 
probabil vei spune: „Rosie. Uite un nume pe care nu l-am mai 
auzit de mulţi ani. Eram cei mai buni prieteni. Oare ce-o mai fi 
făcând? Nu m-am mai gândit la ea și n-am mai văzut-o de ani de 
zile !“ Așa e la petrecerile date de mama și tata când se întâlnesc 
cu prietenii şi vorbesc de vremurile de demult. Povestesc despre 
cele mai importante zile din viaţa lor pomenind niște oameni de 
care eu n-am auzit niciodată. Cum se poate ca domnişoara de 
onoare de la nunta mamei de acum douăzeci de ani să fie o per- 
soană căreia mama nu-i dă nici măcar un telefon ? Sau, în cazul 
tatei, cum e posibil să nu știe nici măcar unde locuieşte cel mai 
bun prieten al lui din școală? 

Oricum, în concluzie (ştiu, ştiu, dar trebuie să-ți spun asta) 
nu vreau să fiu persoana aceea de care uiţi atât de ușor, atât de 
importantă, atât de deosebită, şi atât de apreciată cândva, iar 

după ani de zile doar o imagine vagă și o amintire. Vreau ca noi 
să fim cei mai buni prieteni pentru totdeauna, Alex. 

Mă bucur că ești fericit, chiar mă bucur, dar simt că m-ai dat 
la o parte. Poate că timpul nostru a venit și a trecut. Poate așa 
trebuia ca acum să-ți petreci timpul cu Bethany. Şi, dacă așa e, 
n-o să te mai plictisesc trimițându-ţi această scrisoare. Si dacă 
n-o trimit, nu știu de ce o mai scriu! OK, acum te las şi rup în 
bucăţi aceste gânduri amestecate. 

Prietena ta, 

Rosie 


De la Alex 
Către Rosie 
Subiect: Scândurică!! 


Hei, Scândurică, ești OK? (Nu ţi-am mai spus de mult timp 
aşa!) De la o vreme n-am mai auzit nimic despre tine, nici nu 
te-am mai văzut. Îţi trimit acest e-mail deoarece de câte ori trec 
pe la tine mi se spune că ești în baie sau că nu ești acasă. Oare 
trebuie să înţeleg că ai ceva împotriva mea ? Dar, după câte te 
cunosc, dacă ai avea o problemă cu mine, nu ţi-ar fi ruşine să 
mi-o spui! 

Oricum, după ce se va termina vacanţa ne vom vedea în fie- 
care zi. Atunci o să ne săturăm unul de altul! Nu-mi vine să 
cred că acesta e ultimul nostru an la şcoală. E o nebunie! Anul 
viitor pe vremea asta voi fi student la medicină, iar tu vei fi o 
directoare extraordinară de hotel! La serviciu a fost o nebunie 
totală. Tata mi-a dat o așa-zisă promovare, aşa că trebuie să fac 
mai mult decât să aranjez dosare şi să lipesc etichete. (Acum 
răspund și la telefoane.) Dar am nevoie de bani şi cel putin o pot 
vedea pe Bethany în fiecare zi. Tie cum îţi mai merge ca spă- 
lător-șef de vase la The Dragon ? Sunt uimit că ai renunţat să fii 
bona unui copil pentru asta. Ai fi putut sta liniștită la TV în loc 
să ți se încrețească mâinile frecând la resturile de ou prăjit de pe 


! Buttercup — aproximativ „scândurică“. Expresia desemnează o fată fru- 
moasă cu pieptul plat. (N. tr.) 

farfurii. În fine, răspunde-mi la e-mail sau sună-mă sau dă-mi 
un semn de viață. 


De la Rosie 
Către Alex 
Subiect Rază de lună! 


Nu Bethany e motivul pentru care nu ne mai vedem prea 
mult (deşi chiar o urăsc), ci faptul că Bethany nu prea mă place, 
așa cred. Se pare că o prietenă de-a ei i-a spus ce am scris despre 
ea anul trecut când am schimbat mesajele acelea urgente la ora 
de informatică (care nu au fost chiar private). Dar cred că ai 
aflat deja despre asta. Nu cred că i-a plăcut faptul că am făcut-o 
„târfă“, nu știu de ce... e ciudat, unele femei chiar au haz aşa. 
(Fiindcă tot veni vorba despre ora de informatică, știi că domnul 
Simpson s-a însurat vara asta ? Sunt distrusă. Excel-ul nu va mai 
fi ce-a fost pentru mine.) 

În altă ordine de idei, în curând va fi ziua ta de naștere ! În 
sfârșit vei împlini și tu măreaţa vârstă de optsprezece ani! Vrei 
să ieși în oraș să sărbătorești legal (legal pentru tine cel puţin)? 
Dă-mi de veste. 

PS. Te rog NU îmi mai spune Scândurică ! 


De la Alex 
Către Rosie 
Subiect A 18-a aniversare 


Mă bucur să aflu că totuși trăieşti. Începusem să mă îngrijo- 
rez ! Mi-ar plăcea să-mi petrec ziua de naștere cu tine, dar părin- 
tii lui Bethany ne-au invitat pe mine și pe părinții mei în oraș la 
Hazel. (Cât de fitos e locul ăla ?) Așa putem să ne cunoaștem cu 
toții. Îmi pare rău, rămâne cu siguranță pe altă dată. 

Ea-dracu”-eu- Hazel: 
St-săte- duet dracului ști: 
De la Rosie 


Către Alex 
Subiect La mulţi ani! 


OK. Atunci îţi doresc petrecere frumoasă. La mulți ani! 


De la Rosie 
Către Alex 
Subiect DEZASTRU! 


Nu pot să cred că se întâmplă asta ! Tocmai am vorbit cu mama 
ta; am sunat-o ca să stăm puţin de vorbă și mi-a spus vestea cea 
rea. Asta e cea mai îngrozitoare veste pe care am aflat-o vreo- 
dată ! Te rog dă-mi un telefon când poţi. Seful tău îmi tot spune că 
nu poti vorbi la telefon când ești la serviciu — DEMISIONEAZĂ ! 
Domnule, nu vreau să mai lucrez la birou ÎN VIAȚA MEA. 

E înfiorător, mă simt îngrozitor ! 


Capitolul 4 


Stimate domn Stewart, 

Ne face plăcere să vă informăm că aţi fost acceptat pentru 
postul de Vicepreşedinte la Charles and Charles Co. Suntem în- 
cântaţi că veţi veni alături de echipa noastră şi aşteptăm cu nerăb- 
dare să vă întâmpinăm împreună cu familia dumneavoastră aici, 
la Boston. 

Sperăm că pachetul oferit pentru mutarea locuinţei și a servi- 
ciului vă satisface. Dacă mai e ceva ce Charles and Charles Co. 
ar putea face pentru dumneavoastră, vă rog să nu ezitaţi să ne-o 
cereţi. Maria Agnesi, director de resurse umane, vă va contacta 
pentru a stabili data la care v-ar conveni să începeţi serviciul. 
Aşteptăm cu nerăbdare să vă vedem la birou! 

Bine aţi venit în echipa noastră ! 

Cu sinceritate, 

Robert Brasco 

Preşedinte, Charles and Charles Co. 


De la Alex 
Către Rosie 
Subiect DEZASTRU! 


O să te sun când ajung acasă. E adevărat. Tatălui meu i s-a 
oferit o slujbă unde ar trebui să facă ceva care sună extrem de 
plicticos... nu prea ştiu ce, n-am ascultat cu atenţie când mi-a 
spus. Nu înțeleg de ce trebuie să facă atâta drum până la Boston 
ca să facă o treabă plicticoasă. Mai sunt și altele la fel aici. 
Puteam să i-o dau pe a mea. Sunt șucărit. Nu vreau să plec. Mai 

am doar un an până termin școala. E cel mai nepotrivit moment 
ca să plec. Nu vreau să merg într-un liceu american tâmpit. Nu 
vreau să te părăsesc. O să vorbim despre asta mai târziu. Trebuie 
să ne gândim la o cale ca să pot rămâne. E o situaţie rea de tot, 
Rosie. 


De la Rosie 
Către Alex 
Subiect Staicu mine! 


Nu pleca! Părinţii mei au spus că poţi sta la noi anul ăsta! 
Termini școala în Dublin, apoi putem hotărî amândoi ce vom 
face! Te rog, rămâi! Ar fi super să stăm împreună. Va fi ca 
atunci când eram copii și stăteam treji toată noaptea vorbind 
la staţiile de emisie-recepţie ! Mai mult auzeam puricii de pe 
fir decât vocile noastre, dar amândoi ne credeam grozavi ! Mai 
tii minte Crăciunul acela acum mulți ani, când ne-am propus 
să-l pândim pe Moş Crăciun ? Am plănuit totul timp de câteva 
săptămâni, am desenat schiţe ale drumului și planuri ale caselor 
noastre ca să putem acoperi fiecare unghi și să nu-l pierdem 
din vedere. Tu trebuia să stai la pândă de la 7 la 10 seara, iar eu 
de la 10 seara la 1 noaptea. Tu trebuia să te trezeşti și să preiei 
postul de la mine, dar — surpriză, surpriză —, nu te-ai trezit. Am 
stat trează toată noaptea, tot strigînd în walkie-talkie, încercând 
să te trezesc! Mă rog, tu ai avut de pierdut. Eu l-am văzut pe 
Moșu', tu nu... 

Alex, dacă vei locui la noi, vom putea sta de vorbă toată 
noaptea ! Ne vom distra ca lumea ! Când eram copii ne doream 
mereu să stăm împreună. Acum e șansa noastră. 

Vorbește cu părinţii tăi despre asta. Convinge-i să accepte. 
Oricum, ai optsprezece ani, așa că poţi face orice dorești ! 


Rosie, 

N-am vrut să te trezesc, iar mama ta mi-a spus că o să-ţi dea 
biletul ăsta. Sti că urăsc despărțirile și oricum nu e o despărțire 
pentru că o să vii să mă vizitezi tot timpul. Promite-mi. Mama 
și tata nu m-ar fi lăsat să stau nici cu Phil, darămite cu tine. Nu 

i-am putut convinge. Vor să mă supravegheze în ultimul meu 
an de școală. 

Trebuie să plec... o să-mi fie dor de tine. Te sun când ajung 
acolo. 

Cu dragoste, 

Alex 

P.S. Ti-am mai spus, eram treaz atunci de Crăciun. Dar mi 
se terminaseră bateriile de la walkie-talkie... (și l-am văzut pe 
Moșu”, așa să ști). 


Alex, 

Noroc, frățioare. Nu-ţi face griji, o să te distrezi când ajungi 
acolo și de abia aştept să vin să te vizitez. Deși o am pe Margaret 
şi copiii, parcă îmi vine şi mie să mă mut cu voi acolo. O să-mi 
lipsiţi cu toţii. Nu va mai fi la fel fără voi. Nu-ţi mai face griji 
pentru Rosie. Viaţa ei nu se destramă pentru că voi veţi fi în tări 
diferite. Dar ca să te simţi mai bine, să ştii că o să am eu grijă de 
ea în locul tău — oricum întotdeauna am considerat-o o soră mai 
mică. Apropo, dacă Sandy n-o să înveţe să-şi controleze bășica 
la noi acasă o fac pachet și v-o trimit cu avionul. 

O să ne fie dor de voi, 

Phil (+ Margaret, William și Fiona) 


De la Rosie 
Către Stephanie 
Subiect  Urgentă nevoie de sfatul surorii 


Nu-mi vine să cred că a plecat, Steph. Nu-mi vine să cred că și 
tu ai plecat. De ce mă părăsiţi cu toţii ? Nu puteai să te „regăsești“ 
şi tu undeva mai aproape de casă? De ce Franţa? Alex a plecat 
de doar câteva săptămâni, dar mă simt de parcă ar fi murit... 

De ce trebuia să o rupă cu târfa de Bethany cu doar două săp- 
tămâni înainte să plece? Așa nu m-aş mai fi obișnuit să-l știu iar 
lângă mine. Lucrurile chiar intraseră în normal, Steph. Era super. 
Petreceam fiecare secundă împreună și ne distram extraordinar ! 

Brian Plângăciosul a dat o petrecere de adio pentru Alex 
chiar în ultima săptămână; ca să fiu sinceră cred că era doar o 
scuză pentru Brian Plângăciosul ca să obţină acordul părinților 
lui pentru a da o petrecere: ei doi nu s-au înghițit niciodată de 
când cu incidentul cu pizza din părul lui James. În orice caz, 
Plângăciosul a ținut petrecerea la el acasă şi şi-a invitat toți prie- 
tenii, astfel că eu şi Alex nu prea știam pe nimeni acolo ! Pe cei 
pe care îi cunoşteam nu-i puteam suferi așa că am plecat în oraș. 
Ştii localul O’Brien unde am dat petrecerea surpriză când ai îm- 
plinit tu 21 de ani? Am mers acolo, iar Alex a avut ideea genială 
să stea în faţa ușii pretinzând că este bodyguard. (În seara aia nu 
era nimeni la ușă pentru că era luni.) Ei bine, chiar i-a reușit pen- 
tru că e înalt și musculos — îl știi pe Alex! Am stat acolo ceva 
timp întorcând oamenii din drum ; cred că n-a lăsat pe nimeni să 
intre. Până la urmă ne-am plictisit și am intrat în pub-ul gol. Pe 
măsură ce goleam paharele ne lamentam tot mai mult din cauza 
plecării lui... Dar în afară de asta, seara a fost minunată. Mi-e 
dor de vremurile acelea când eram doar noi doi. 

Nici nu-ţi închipui cât de singură mă simt zilele astea la 
şcoală. Mai am puţin și o să mă târăsc în patru labe în faţa cuiva 
ca să-mi fie prieten. Jalnic ! Nimănui nu-i pasă. Mi-am petrecut 
ultimii ani ignorându-i, aşa că nimeni nu simte că ar vrea să-mi 
vorbească. Cred că unii chiar se bucură. Domnul Simpson m-a 
chemat după ore ca să mă felicite pentru rezultatele mele din 
ultimul timp. Ce rușine! Alex ar fi îngrozit dacă ar afla că eu 
chiar învăţ la școală. Mă înspăimântă că lucrurile au ajuns în 
asemenea hal încât chiar sunt atentă la ce predau profesorii. De 
fapt doar ei mai vorbesc cu mine. Ce deprimant. 

Mă trezesc dimineaţa și simt că îmi lipseşte ceva, că ceva 
nu e în regulă și îmi trebuie ceva timp să îmi dau seama ce e... 
apoi îmi amintesc. Cel mai bun prieten al meu a plecat. Singurul 
meu prieten. Ce prostie din partea mea să mă bazez pe o singură 
persoană. Acum totul se întoarce împotriva mea. 

Oricum, îmi pare rău că mă plâng mereu. Stiu că ai și tu 
destule pe cap. Spune-mi cum se mai descurcă rafinata mea soră 
în Franţa. E ciudat că eşti acolo. Urai întotdeauna ora de fran- 
ceză. Dar măcar tu ai plecat doar pentru câteva luni, nu-i așa? 

Apoi o să te întorci acasă ? Tata nu s-a împăcat cu faptul că ai 
abandonat colegiul. De ce a trebuit să pleci, ca să te regăsești, 
mă depășește. Trebuia doar să te uiţi în oglindă. Cum e la restau- 
rant? Ai spart vreo farfurie? O să mai lucrezi mult acolo ? Ai 
văzut tipi drăguţi ? Pun pariu că da, francezii sunt mişto. Dacă ai 
prea mulți, trimite-mi și mie câţiva. 

Cu dragoste, 

Rosie 

P.S. Tata vrea să știe dacă ai destui bani și dacă te-ai regăsit. 
Mama vrea să ştie dacă mănânci cum se cuvine. Micul Kevin 
(acum e aşa înalt că nu ti-ar veni să crezi) vrea să ştie dacă-i 
trimiţi și lui vreun joc video sau altceva. Nu ştiu despre ce vor- 
beşte, așa că ignoră-l. 


De la Stephanie 
Către Rosie 
Subiect  Urgentă nevoie de sfatul surorii 


Salut, draga mea surioară. 

Nu-ţi face griji în privinţa lui Alex. Am reflectat îndelung și 
am ajuns la concluzia că e mai bine că nu mai este aici în ultimul 
tău an de școală ; măcar ăsta va fi PRIMUL an în care nu vei mai 
fi exmatriculată. Gândește-te cât de mândri vor fi tata și mama. 
(Apropo, spune-le că sunt falită, mor de foame și că actualmente 
încerc să mă regăsesc într-un internet café din Paris.) 

Ştiu foarte bine cum te simţi acum. Și eu sunt singură aici, 
dar rezistă anul ăsta și, cine știe, poate Alex se va muta înapoi în 
Irlanda, sau tu vei merge la facultate în Boston ! 

Trebuie să ai un tel, Rosie, știu că nu vrei să auzi asta, dar te 
va ajuta. Propune-ţi un ţel şi anul va căpăta sens. Du-te la Boston, 
dacă asta te va face fericită. Studiază management hotelier așa 
cum ai dorit întotdeauna. 

Eşti încă mică, Rosie, știu că urăști să auzi asta, dar e ade- 
vărat. Ceea ce pare tragic acum nu va mai fi o problemă peste 
câţiva ani. Ai doar șaptesprezece ani. Tu şi Alex aveţi toată 
viața în faţă ca să recuperati timpul pierdut. În definitiv sufletele 
pereche rămân întotdeauna împreună. Bethany va fi uitată cu 

desăvârşire. Fostele prietene sunt uitate uşor. Cei mai buni prie- 
teni rămân cu tine în veci. 

Ai grijă de tine. Spune-i mamei și tatei că îi salut şi că încă 
nu m-am regăsit, dar poate că am găsit pe altcineva. Înalt, brunet 
şi chipeș... 


Capitolul 5 


Stimată domnişoară Rosie Dunne, 

Vă mulţumim pentru solicitarea dumneavoastră de a studia 
Management Hotelier la Boston College. Suntem încântați să vă 
informăm că cererea dumneavoastră a fost aprobată... 


De la Rosie 
Către Alex 
Subiect Boston, sosesc acum! 


AM INTRAT! Boston College, sosesc acum!!! URAAA ! 
Scrisoarea a ajuns azi-dimineaţă şi sunt așa de fericită ! Nu tre- 
buie să-ţi mişti nici măcar un mușchi, domnule Stewart, pentru 
că vin în sfârşit să te văd. Va fi extraordinar, chiar dacă eu și cu 
tine nu vom fi la aceeași facultate. (Harvard e mult prea distins 
pentru cei ca mine !) Dar cred că e mai bine așa pentru că nu ne 
mai putem permite să fim suspendaţi din nou... 

Trimite-mi un e-mail cât mai curând. Te-aș suna dar, așa 
cum știi, după ultima factură telefonică, tata a parolat telefo- 
nul pentru convorbirile internaționale. Mama și tata sunt atât de 
mândri încât sună la toate neamurile ca să le dea vestea. Speră să 
fiu primul copil din familia Dunne care să meargă la facultate şi 
să o și termine, desigur. Tata mă avertizează să nu încerc să mă 
regăsesc și eu pe altundeva, așa cum a făcut Stephanie. Apropo, 
după cum pare, Steph nu se va întoarce acasă prea curând. A 
cunoscut un bucătar la restaurantul unde lucrează, iar acum e 
oficial „îndrăgostită“. 

Toată ziua am primit felicitări prin telefon ! Pe bune, Alex, 
toată casa zumzăie ! Paul și Eileen de peste drum mi-au trimis 
un buchet de flori, lucru care mi s-a părut chiar drăguţ. Acum 
mama aranjează prin casă pentru o reuniune de familie diseară, 

doar câteva sandvișuri și crenvurști, cam aşa ceva. Kevin e fe- 
ricit că plec și eu, aşa o să fie și mai răsfăţat decât este acum. 
O să-mi lipsească ștrengarul, deşi nu vorbeşte aproape deloc cu 
mine. De mama şi tata o să-mi fie şi mai dor, dar acum toată 
lumea e prea încântată de faptul că am fost admisă ca să se mai 
gândească la faptul că nu o să mai stau aici. Cred că o să mă 
lovească grozăvia faptelor mele în ziua în care îmi voi lua ră- 
mas-bun, dar până atunci vom continua să sărbătorim. 

PS. În curând eu voi conduce un hotel, iar tu vei fi doctorul 
hotelului care va salva viețile turiștilor pe care îi voi otrăvi la re- 
staurant așa cum ne propuneam noi mereu. O, totul s-a rezolvat 
de la sine... 


De la Alex 
Către Rosie 
Subiect Re: Boston, sosesc acum! 


Asta e o veste excelentă! De abia aștept să ne vedem! 
Harvard nu e prea departe de Boston College (în orice caz nu 
e peste ocean — îţi vine să crezi că Harvard m-a acceptat? E o 
glumă bună pentru capetele luminate de acolo). Sunt prea fericit 
ca să mai scriu — mișcă-te mai repede încoace. Când vii? 


De la Rosie 
Către Alex 
Subiect Septembrie 


Nu vin până în septembrie, cu doar câteva zile înainte de înce- 
putul semestrului, pentru că am atâtea de rezolvat, nici nu-ţi vine 
să crezi! Balul Absolvenţilor este la sfârşitul lui august — nu vrei 
să vii şi tu ? Toată lumea ar fi încântată să te revadă, iar eu am ne- 
voie de cineva care să mă însoţească acolo ! Ne vom distra şi vom 
putea enerva profesorii, ca în vremurile bune... Dă-mi de veste. 

De la Alex 
Către Rosie 
Subiect Re: Balul Absolvenţilor 


Sigur că vin acasă pentru Balul Absolvenţilor de la liceul 
nostru. N-aș vrea să-l pierd pentru nimic în lume ! 


De la Rosie 
Către Alex 
Subiect Un D eşti? 


Sunt la internet café la aeroport. Tata și cu mine stăm aici de 
ore întregi. Am încercat să te sun acasă și pe mobil. Nu știu unde 
să mai sun. Sper că totul e OK. 


De la Alex 
Către Rosie 
Subiect Scuze! 


Rosie, îmi cer scuze. Toată ziua a fost un coșmar. Am dat 
de belea cu avionul. Nu ști ce s-a întâmplat, dar când m-am dus 
să-mi iau biletul numele meu nu figura pe listă. Am stat aici 
toată ziua încercând să obţin loc la un alt zbor. Toate erau rezer- 
vate pentru că este multă lume care pleacă în vacanţă și studenţi 
care se întorc acasă etc. Sunt pe lista de așteptare, dar până acum 
nu a apărut nimic. Stau în aeroport așteptând un avion. E un 
coşmar. 


De la Rosie 
Către Alex 
Subiect Zborul de mâine 


Tata vorbeşte cu doamna de la ghișeul de bilete de la Air 
Lingus. Ea spune că este un avion care pleacă din Boston mâine 
la 10.10 am. O să facă cinci ore până aici, aşa că o să ajungi la 
3 după amiaza, noi suntem cu cinci ore înainte, deci va fi opt 
seara. Am putea veni să te luăm de la aeroport și să mergem 

direct la Bal? Sau ai prefera să treci întâi pe la mine pe acasă? 
Nu poți sta îmbrăcat în smoching în avion fiindcă te-ai șifona 
tot. Ce crezi ? 


De la Alex 
Către Rosie 
Subiect Zborul 


Rosie, veşti rele. Nu mai au locuri nici la zborul acela. 


De la Rosie 
Către Alex 
Subiect Zborul 


La naiba. Gândeşte, gândește, gândește. Ce pot face? Se 
pare că poţi veni acasă oricând, numai mâine nu. Cineva acolo 
sus chiar nu vrea să fii în avion. O fi vreun semn ? 


De la Alex 
Către Rosie 
Subiect Vina mea 


Este vina mea, ar fi trebuit să sun încă o dată pentru confir- 
mare la aeroport ieri — ei spun mereu că trebuie să reconfirmi 
rezervarea, dar cine-i ascultă? Sti că acum ţi-am dat peste cap 
planurile pentru mâine seară, dar te rog să te duci la bal oricum. 
Ai la dispoziţie toată ziua de mâine ca să găsești pe altcineva cu 
care să mergi. Să faci multe poze pentru mine și să te distrezi. 
Iartă-mă, Rosie. 


De la Rosie 
Către Alex 
Subiect Re: Vina mea 


Nu e vina ta. Sunt dezamăgită, dar hai să fim realiști, nu 
e sfârșitul lumii. Peste mai puţin de o lună voi fi în Boston și 
ne vom vedea IN FIECARE ZI! Ai grijă să-ți dea banii înapoi 

pentru zborul pierdut, tâmpiţii ăia! O să ne distrăm grozav. 
Acum mă duc să caut un tip... 


De la Alex 
Către Rosie 
Subiect Vânătoare de bărbaţi 


Ai găsit pe cineva? 


De la Rosie 
Către Alex 
Subiect L-am găsit 


Ce întrebare stupidă !! Sigur că am găsit. Sunt jignită că în- 
trebi așa ceva... 


De la Alex 
Către Rosie 
Subiect Bărbatul misterios 


Cine e? 


De la Rosie 
Către Alex 
Subiect Bărbatul secret 


Nu e treaba ta. 


De la Alex 
Către Rosie 
Subiect Bărbatul invizibil 


HA ! N-ai găsit pe nimeni ! Ştiam eu ! 
De la Rosie 


Către Alex 
Subiect Bărbat bine făcut 


Ba am găsit. 

De la Alex 
Către Rosie 
Subiect Niciunul 


Ba n-ai găsit. 


De la Rosie 
Către Alex 
Subiect Bada! 


Ba am găsit. 


De la Alex 
Către Rosie 
Subiect  Cinee? 


ATUNCI CINE E? 
De la Rosie 


Către Alex 
Subiect Aproape bărbat 


Brian. 
De la Alex 
Către Rosie 


Subiect Brian? 

BRIAN? BRIAN PLÂNGĂCIOSUL ? 
De la Rosie 
Către Alex 


Subiect Re: Brian? 


Poate... 

De la Alex 
Către Rosie 
Subiect HA HA! 


Ha ha ha ha ha ha ha, mergi la bal cu Brian Plângăciosul ? Te 
mulțumeșşti cu rebuturi ? Brian care ţi-a ridicat fusta când aveai 
şase ani la școală în faţa tuturor, de ţi s-au văzut chilotii? Brian 
lângă care ai stat toată clasa a doua, care avea la pachet în fiecare 
zi sandvişuri cu pește şi se scobea în nas când îţi mâncai tu sand- 
vișul ? Brian care mergea după noi în fiecare zi când veneam de 
la școală îngânând „Rosie şi Alex stau în copac și se SĂRUTĂ“? 
Si care te-a făcut să plângi și să mă ignori o săptămână întreagă? 
Brian care a vărsat bere pe bluza ta cea nouă la petrecerea mea 
de adio ? Brian cel pe care nu-l suporţi și era singurul pe care l-ai 
urât toată școala? Iar acum mergi la ultimul bal cu Brian? 


De la Rosie 
Către Alex 
Subiect Nu, cu alt Brian. 


Da, Alex, acel Brian. Acum te rog încetează să-mi mai tri- 
miţi e-mailuri pentru că draga mea mamă îmi face nişte codițe 
în cap și încearcă să mă facă să arăt cât de cât decentă. Ti-a citit 
e-mailurile și vrea să știi că Brian Plângăciosul n-o să-mi mai 
ridice fusta în seara asta. 


De la Alex 
Către Rosie 
Subiect Brian 


Asta nu înseamnă că n-o să şi încerce. Distracţie plăcută! Iţi 
sugerez să porți o pelerină care să te protejeze de bere diseară ! 


De la Rosie 
Către Alex 
Subiect Re: Protecţie de bere 


Chiar că va trebui să port așa ceva! Brian a fost singurul pe 
care l-am putut găsi în ultimul minut, mulţumită ţie. Acum va 

trebui să stau în fotografie alături de el, așa încât mama și tata 
să aibă o frumoasă amintire de la balul absolvenţilor cu fiica lor 
elegantă alături de un tip în smoching. Mesele se vor întinde pe 
la zece, așa că nu va trebui să vorbesc cu el la masă. Îti place 
asta, nu-i aşa, Alex? 


De la Alex 
Către Rosie 
Subiect Re:Re: Protecție de bere 


Nu chiar. Mi-ar plăcea să fiu eu acolo. Să nu faci nimic din 
ce n-aş face eu... 


De la Rosie 
Către Alex 
Subiect Re: Re:Re: Protecție de bere 


Asta înseamnă că nu-mi interzici mare lucru. Gata, părul e 
aranjat, mă duc să mă îmbrac. O să-ți scriu mâine cum a fost. 


De la Alex 
Către Rosie 
Subiect Balul Absolvenţilor 


Cum a fost aseară la bal? Probabil că acum zaci mahmură. 
Aştept până mâine să-mi scrii, nicio zi în plus! Vreau să știu 
totul ! 


De la Alex 
Către Rosie 
Subiect Balul Absolvenţilor 


Mi-ai primit e-mailul ? Văd că nu-mi răspunzi. Ce s-a întâm- 
plat? Sper că ești ocupată cu pregătirile pentru marea mutare 
aici, cu mine. Te rog trimite-mi un e-mail. 


Steph: Rosie, nu-l mai evita pe Alex și spune-i cum a fost la bal. 
Alex mi-a trimis și mie un e-mail întrebând ce s-a întâmplat, 

iar eu n-am să-i spun cu siguranță! Bietul băiat a lipsit și 
vrea să afle şi el cine ce a făcut unde şi când. 

Rosie: Nici eu n-o să-i spun cine ce a făcut. 

Steph: Ha ha! 

Rosie: Nu e de râs. 

Steph: Eu cred că e hilar. Haide, au trecut trei săptămâni. 

Rosie: Eşti sigură că au trecut trei săptămâni ? 

Steph: Da, de ce? 

Rosie: Sfinte Sisoe. 

Rosie s-a deconectat. 


De la Alex 
Către Rosie 
Subiect Alo? 


Rosie, ești acolo? Ai probleme cu e-mailul? Te rog răs- 
punde-mi. Ar trebui să te urci în avion în curând ca să vii aici — o 
să pierzi începutul semestrului. 


De la Alex 
Către Rosie 
Subiect Te rog, Rosie? 


Eşti supărată pe mine? Îmi pare rău că n-am putut veni la 
Balul Absolvenţilor, dar credeam că ai înțeles. Nu cred că lucru- 
rile au mers atât de rău cu Brian! Ce-ai făcut toată luna ? E ridi- 
col! De ce nu ridică nimeni receptorul când sun la tine acasă? 

Răspunde-mi, 

Alex 


Dragă Alice, 

Bună, sunt Alex. Îti scriu ca să văd dacă Rosie e OK. Nu 
mai știu nimic despre ea și, ca să fiu sincer, sunt cam îngrijorat. 
E neobișnuit să nu aflu nimic despre ea atâta timp. De câte ori 
sun acasă îmi răspunde doar robotul telefonic. Primiţi mesajele 
mele ? Poate v-aţi mutat cu toţii? Te rog spune-mi ce se întâm- 
plă și spune-i lui Rosie să mă sune. 

Sincere salutări, 

Alex 

Dragă Sandra, 

Alex ne-a lăsat mesaje toată săptămâna și e teribil de îngri- 
jorat din cauza lui Rosie. Ştiu că te preocupă faptul că el e în- 
grijorat din pricina lui Rosie, așa că îţi scriu ca să-ți spun cum 
stau lucrurile... 


De la Alex 
Către Rosie 
Subiect Nu mai vii la Boston? 


Mama mi-a spus azi că nu mai vii la Boston. Spune-mi ce 
se întâmplă. Sunt foarte îngrijorat. Am greșit cu ceva? Sti că 
sunt alături de tine dacă ai nevoie de mine. Orice ar fi Rosie 
voi înţelege și voi fi alături de tine ca să te ajut. Spune-mi ce se 
întâmplă. Simt că-mi pierd minţile aici. Dacă nu-mi scrii mă urc 
în avion și vin în Irlanda ca să te văd cu ochii mei. 

Cu dragoste, 

Alex 


De la Stephanie 
Către Rosie 
Subiect Vin acasă 


Rosie, scumpa mea, nu-ţi face griji. Respiră adânc și încearcă 
să te relaxezi. Totul se întâmplă cu un scop. Poate acesta este 
drumul corect, poate că nu spre Boston. Fac o rezervare la un 
avion şi mă întorc acasă cât de curând. Rezistă, surioară. 

Cu dragoste, 

Stephanie 


Stimată domnişoară Rosie Dunne, 

Mulţumim pentru recenta dumneavoastră scrisoare. Boston 
College a notat faptul că anul acesta nu vă veţi prezenta la 
cursuri. 

Cu sinceritate, 

Robert Whitworth 

Rosie, nu pot să cred că asta este hotărârea pe care ai luat-o. 
Stii că eu nu sunt de acord. Voi pleca așa cum mi-am propus. 
Sper că pentru tine totul se va rezolva cu bine. 


De la Rosie 
Către Alex 
Subiect Ajutor 


Doamne, Alex, ce-am făcut ? 


Capitolul 6 


Alex, 

Mi-a făcut plăcere să te revăd. Te rog să nu te îndepărtezi — voi 
avea acum nevoie de toți prietenii mei. Îți mulțumesc că m-ai 
susținut săptămâna trecută. Sincer, cred că uneori aș înnebuni 
fără tine. 

Ciudată mai e şi viaţa, nu-i așa ? Chiar când crezi că ai înțeles 
totul, chiar când în sfârșit începi să planifici ceva, când te bucuri 
şi simți că ştii spre ce direcţie te îndrepți, drumurile se încurcă, 
semnele se schimbă, vântul bate din altă direcţie, nordul e de- 
odată sud, iar estul e vest şi te-ai pierdut. E atât de uşor să te 
rătăceşti, să-ți pierzi direcția. 

Nu sunt multe lucruri sigure în viaţă, dar un lucru e clar, 
trebuie să suporţi consecinţele faptelor tale. Trebuie să duci la 
bun sfârşit anumite lucruri. 

Eu cedez întotdeauna, Alex. Oare ce am făcut eu în viaţă care 
trebuia cu adevărat să fie făcut? Aveam întotdeauna de ales și 
am ales calea cea mai ușoară — noi am ales calea cea mai ușoară. 
Acum câteva luni povara a două ore de mate luni dimineaţa și 
faptul că găseam o pată de mărimea lui Pluto pe nasul meu era 
lucrul cel mai complicat pentru mine. 

De data asta voi avea un copilaș. Un bebeluș. Si bebelușul 
acela va fi cu mine luni, marţi, miercuri, joi, vineri, sâmbătă 
şi duminică. Nu voi avea weekenduri libere. Nici trei luni de 
vacanţă. Nu pot să-mi iau o zi liberă, să mă învoiesc pe caz de 
boală sau să o pun pe mama să scrie un bilet. De acum voi fi 
mămică. Aș vrea să-mi pot scrie şi mie un bilet de învoire. 

Mi-e frică, Alex. 

Rosie 

De la Alex 
Către Rosie 
Subiect  Gângureli 


Nu, nu sunt două ore de mate luni dimineaţa. Va fi mult mai 
palpitant. Să faci două ore de mate luni dimineaţa este plictisi- 
tor, te face să dormi şi îţi dă dureri de cap. Vei învăţa din această 
experiență mult mai mult decât dintr-o oră de mate. 

Sunt aici pentru tine oricând vei avea nevoie, Rosie. Colegiul 
te va aştepta, Rosie, pentru că acum ai ceva mult mai important 
de făcut. 

Sti că te vei descurca. 


De la Rosie 
Către Alex 
Subiect Re: Gângureli 


STII că mă voi descurca. Atenţie cum scrii, domnule 
Stewart! 


De la Alex 
Către Rosie 
Subiect Re: Re: Gângureli 


Rosie, deja te porţi ca o mămică — o să te descurci bine! Ai 
grijă de tine. Alex 


Ai primit un mesaj urgent de la: ALEX 

Alex : Credeam că o s-o supraveghezi în locul meu, Phil. 

Phil: Ti-am spus că dacă nu învaţă să-și controleze urina, o dau 
afară. Se simte bine în grădină. 

Alex : Nu câinele, Phil, vorbesc de Rosie. 

Phil: Ce e cu Rosie? 

Alex : Nu te mai preface că nu şti. I-am auzit pe mama și tata că 
ti-au spus la telefon. 

Phil: Ce părere ai? 

Alex : Toată lumea mă întreabă lucrul ăsta și n-am nici cea mai 
vagă idee. E ciudat. Rosie e însărcinată. Are doar optsprezece 

ani. De abia e în stare să aibă grijă de ea, darămite de un 
bebeluș. Fumează ca un turc și refuză să mănânce verdeţuri. 
Stă trează până la 4 dimineaţa și apoi doarme până la unu 
după-amiaza. A ales să spele cratiţe și tigăi la un fast-food 
chinezesc pentru bani mai puţini decât îi ofereau vecinii ei 
ca să stea cu bebelușul, pentru că nu suporta să fie tracasată. 
Cred că n-a schimbat un scutec în viaţa ei. Cu excepţia lui 
Kevin, atunci când era mic, nu cred că a ţinut în braţe un 
bebe mai mult de cinci minute. Dar facultatea ? Dar servi- 
ciul? Cum naiba o să se descurce? Cum va mai putea să 
cunoască pe cineva ? Cum își va mai face prieteni ? Este pri- 
zonieră într-o viaţă care e cel mai groaznic coşmar al ei. 

Phil: Crede-mă, Alex, o să înveţe. Părinţii ei o susţin, nu-i așa? 
Nu va fi singură. 

Alex : Părinţii ei sunt minunaţi, dar vor fi la serviciu toată ziua, 
Phil. E o persoană inteligentă, ști asta. Dar oricât de mult ar 
vrea ea să mă convingă, nu sunt prea sigur că e convinsă ea 
însăși că atunci când va începe plânsul ea nu va avea cui să 
paseze bebelușul. De-aș fi prins avionul ăla ca să ajung la 
bal... 


Dragă Stephanie, 

Lasă-mă să te ajut să te regăsești. Permite cuvintelor înțelepte 
ale unei surori care te iubeşte și te respectă foarte mult, și nu-ţi 
dorește altceva decât fericire şi mult noroc în viață, să se re- 
verse asupra ta și să-ţi împărtășească experienţa ei de viaţă. Te 
rog, ascultă-mi sfaturile. Să nu rămâi niciodată însărcinată. Sau 
enceinte cum se spune pe la voi. Priveşte cuvântul acesta, ros- 
tește-l cu voce tare, familiarizează-te cu el, repetă-l în minte și 
învaţă să nu dorești să fii astfel niciodată. 

De fapt mai bine nu face niciodată sex. De asemenea, în- 
cearcă să elimini clipele de răgaz. 

Crede-mă Steph, sarcina nu e deloc plăcută. Nu mă simt 
deloc că aş fi una cu natura, nu radiez deloc vreun fel de semnale 
materne, sunt doar grasă. Şi umflată. Și obosită. Şi mi-e rău. Şi 
mă întreb ce naiba o să fac când mititelul ăsta se va naște și mă 
va privi. 

Înflăcărare, pe dracu’. Mai degrabă ard mocnit. Alex și-a 
început viaţa lui minunată la facultate, colegii mei de la școală 
sunt prin lume, gustând ce le oferă viața, iar eu mă extind cu 
fiecare secundă, întrebându-mă în ce m-am băgat. Stiu că e doar 
vina mea, dar simt că pierd atât de multe. Merg la nişte ore pre- 
natale cu mama unde te învaţă cum să respiri. Peste tot în jurul 
meu sunt cupluri și au cel puţin zece ani mai mult decât mine. 
Mama a încercat să mă facă să vorbesc cu ei, dar nu cred că 
vreunul dintre aceste cupluri ar fi interesat să se împrietenească 
cu o puștoiacă de optsprezece ani de abia ieșită de pe băncile 
şcolii. Pe bune, parcă aș fi iar la grădiniță, iar mama mă învaţă 
cum să-mi fac prieteni noi. Mi-a spus să nu-mi fac griji pentru 
că sunt doar geloși pe mine. Cred că noi două n-am mai râs așa 
de multe luni de zile. 

Nu am voie să fumez, iar doctorul spune că trebuie să încep 
să mă alimentez corespunzător. O să fiu mamă, dar încă mi se 
vorbește ca unui copil. 

Toată dragostea, 

Rosie 


Domnule Alex Stewart, 

Sunteţi invitat la botezul frumoasei mele fiice, Katie. Va 
avea loc luna asta, pe 28. Ia-ţi un costum și încearcă să arăţi 
prezentabil, având în vedere că eşti naş. 

Cu toată dragostea, 


Rosie 
De la Alex 
Către Rosie 


Subiect Re: Botezul 


Mi-a făcut mare plăcere să te revăd. Arăţi extraordinar. Şi 
NU ești grasă! Micuța Katie nu a spus prea multe cuvinte, dar 
sunt deja înnebunit după ea. Îmi vine să o fur şi să o aduc la 
Boston. 

De fapt asta e o minciună. Am simţit că vreau să rămân în 
Dublin. Îmi venea să nu mă mai urc în avion la întoarcere. Îmi 

place la Boston și îmi place să studiez medicina. Dar nu e acasă. 
În Dublin e locul meu. Când m-am întors acasă și eram cu tine 
totul părea firesc. Mi-e dor de cea mai bună prietenă a mea. 

Am întâlnit și aici niște oameni minunaţi, dar n-am copilărit 
cu niciunul dintre ei jucând hoţii și vardiștii în grădina din spa- 
tele casei. Nu simt că sunt cu adevărat prieteni. Nu i-am lovit la 
fluierul piciorului, n-am stat cu ei să-l pândim pe Moș Crăciun, 
n-am stat atârnaţi în copaci prefăcându-ne maimuțe, nu ne-am 
Jucat de-a hotelul sau n-am murit de râs când li s-au făcut spălă- 
turi stomacale. E cam greu să uiţi asemenea experienţe. 

Oricum, văd că deja cineva mi-a luat locul în inima ta. 
Micuta Katie e acum toată lumea ta. E ușor să-ți dai seama de 
ce. O iubesc chiar dacă a vărsat pe costumul meu (cel nou și 
foarte scump). Asta înseamnă ceva. E ciudat să constat cât de 
mult seamănă cu tine. Are ochii tăi strălucitori albaștri (deja 
simt că mă ia durerea de cap), părul negru ca abanosul şi un 
năsuc mititel. Deși funduleţul e ceva mai mic decât al mamei ei. 
Glumeam doar! 

Sti că acum ești foarte ocupată, dar dacă ai nevoie să iei o 
pauză, ești binevenită aici ca să te relaxezi. Anunţă-mă când vrei 
să vii — invitaţia rămâne deschisă. Îmi dau seama că nu stai ca pe 
roze cu banii, așa că am putea să te ajutăm cu biletul de avion. Si 
părinţilor mei le-ar face mare plăcere să vii. Deja au fotografii 
cu tine și Katie de la botez prin toată casa. 

De asemenea aș vrea să-ți mai prezint pe cineva atunci când 
vei veni. E la facultate în grupă cu mine. Se numește Sally Gruber 
şi e din Boston. Cred că voi două v-aţi înţelege bine. 

La facultate e mult mai greu decât am crezut. E foarte mult 
de învăţat, mult de citit. De abia am timp pentru o viaţă socială. 
Aici la Harvard voi petrece patru ani, apoi voi face rezidenţiat 
în chirurgie generală între patru și șapte ani, așa că estimez că 
voi fi pe deplin calificat în specialitatea mea (oricare ar fi aceea) 
când voi avea o sută de ani. 

Iată cam ce fac eu pe aici. Mă trezesc la 5 dimineaţa şi învăţ. 
Plec la facultate, vin acasă și învăţ. În fiecare zi. Nu prea am multe 
să-ţi spun. E bine că sunt în grupă cu Sally. Ea îmi mai diminu- 
ează sentimentul de groază pe care-l am în fiecare dimineaţă când 

trebuie să dau piept cu o altă zi în care învăţ, învăţ și iar învăţ. 
E greu, dar cred că nu trebuie să-ţi spun tocmai ție. Cred că e 
incomparabil mai uşor decât ceea ce faci tu acum. Te las acum, 
mă duc să mă culc, sunt frânt. Vise plăcute ţie și lui Katie. 


Note personale: 

Să nu o ţin pe Katie pe genunchi după ce o hrănesc. 

Să nu-i dau să sugă lângă terenul de fotbal. 

Să nu respir când îi schimb scutecul. De fapt să îi las pe 
mama sau pe tata sau oricare alte persoane străine să-i schimbe 
scutecul oricând doresc. 

Să nu plimb căruciorul pe lângă școală ca să mă vadă Domni- 
şoara Casey Nas Mare Respirație grea. 

Să nu râd când Katie cade în fund încercând să meargă. 

Să nu încerc să port o conversaţie cu foşti colegi de școală 
care au toată viaţa în faţa lor, căci voi avea o mare frustrare. 

Să nu mai plâng atunci când plânge Katie. 


Bonjour Stephanie ! 

Ce mai face frumoasa mea surioară ? Stă într-o cafenea și 
bea café au lait, purtând o beretă şi un top în dungi, duhnind a 
usturoi, fără îndoială! O, cine a spus că stereotipurile nu mai 
sunt de actualitate ? 

Îti mulţumesc pentru cadoul trimis lui Katie. Finuţa ta spune 
că-i este tare dor de tine şi îţi trimite multe sărutări umede și 
lipicioase. În orice caz cam asta am înţeles din tipetele și vaie- 
tele care-i ies din guriță. Pe cuvânt, nu știu cum poate face atâta 
zgomot. Este cel mai mic și mai fragil lucru pe care l-am văzut 
vreodată, că uneori mă tem să o iau în brațe, dar tocmai atunci 
deschide gura și de acolo se revarsă tot iadul. Doctorul spune că 
are colici. Tot ce știu e că nu se mai opreşte din plâns. 

E de mirare cum ceva atât de mic poate mirosi atât de urât 
şi poate face atâta zgomot. Cred că ar trebui să intre în Cartea 
Recordurilor ca fiind cel mai mic, mai zgomotos și mai mirosi- 
tor lucru văzut vreodată. Ce mămică mândră aș fi atunci. 

Sunt dărâmată, Stephanie. Mă simt ca un zombie. De abia 
pot citi cuvintele pe care le scriu (apropo, scuze pentru pagina 
murdărită de piureul de banane — accidentele mărunte de la micul 

dejun). Katie plânge și iar plânge toată noaptea. Capul mă doare 
întruna. Tot ce fac este să merg ca un robot prin toată casa, adu- 
nând ursuleți de pluș și jucării de care mă împiedic. E greu să 
merg cu Katie undeva pentru că nu face altceva decât să tipe; 
mi-e teamă ca oamenii să nu creadă că am răpit-o sau că sunt o 
mamă rea. Încă arăt ca un balon. Nu port altceva decât costume 
de sport. Am un fund uriaș. Stomacul mi-e acoperit de vergeturi ; 
burta e flască și nu pare să-și revină, aşa că mi-am aruncat toate 
bustierele. Părul mi s-a uscat și stă în toate părțile. Sânii sunt 
URIAȘI. Parcă nici n-aş fi eu. Nici nu simt c-aș fi eu. Simt că am 
îmbătrânit cu douăzeci de ani. N-am mai ieșit în oraș de la botez. 
Nici nu-mi mai aduc aminte ultima dată când am băut ceva. Nici 
ultima oară când un membru al sexului opus s-a uitat în direcția 
mea (cu excepţia celor care se uită urât la mine în cafenea când 
Katie începe să tipe). Nu-mi amintesc de ultima dată când mi-a 
păsat dacă un membru al sexului opus nu s-a uitat la mine. Cred 
că sunt cea mai nepotrivită mamă din lume. Cred că atunci când 
Katie mă privește își dă seama că habar nu am ce am de făcut. 

Acum înceacă să meargă ceea ce înseamnă că eu alerg peste 
tot spunând „Nu! Katie, nu! Katie, nu atinge aia! Nu! Katie, 
mămica a spus NU!“ Nu cred că lui Katie îi pasă ce crede mă- 
mica. Katie e o fetiţă care vede un lucru pe care și-l doreşte și 
pleacă să-l ia. Mi-e groază de anii în care va fi adolescentă ! Dar 
timpul trece atât de repede încât ea va crește și va pleca pe dru- 
mul ei înainte să-mi dau seama. Poate atunci mă voi odihni și 
eu. Dar cred că tot așa au gândit și părinții mei. 

Mi-e milă de mama și de tata, Steph. Mă simt aiurea. Au fost 
extraordinari. Le datorez atât de mult şi nu mă refer doar la bani. 
Deși ăsta e alt lucru care mă deprimă. Primesc indemnizaţia și 
toate celelalte, plătesc și eu cât pot de mult în fiecare săptămână 
pentru întreţinerea noastră, dar niciodată nu simt că e suficient, 
iar tu știi situaţia, Steph — eram şi aşa destul de strâmtoraţi îna- 
inte. Nu-mi dau seama cum voi putea să mă mut și să merg la 
serviciu și să am grijă de Katie. Săptămâna viitoare o să merg 
cu tata la o clinică să vorbim cu un tip ca să mă treacă pe o listă 
astfel încât să stau și eu separat. Mama spune mereu că pot sta 
cu ea și cu tata, dar știu că tata încearcă să mă ajute ca să capăt 
şi eu un sentiment de independenţă. 

Mama se comportă admirabil. Katie o iubeşte. Katie o as- 
cultă. Când mama spune „Nu, Katie !“ Katie se opreşte. Când 
spun şi eu același lucru Katie râde şi continuă să meargă. Oare 
când mă voi simţi şi eu ca o mamă adevărată? 

Alex a cunoscut o fată în Boston, e de aceeași vârstă cu mine 
și are destulă minte ca să studieze medicina la Harvard. Dar mă 
întreb: oare e cu adevărat fericită? Acum te las. Katie plânge 
după mine. 

Scrie-mi când poți. 

Cu dragoste, 

Rosie 


Către Rosie 

Mă bucur că lui Katie îi merge bine; fotografiile pe care 
mi le-ai trimis de la aniversarea celor trei anișori sunt superbe. 
Le-am înrămat și stau la noi acasă pe șemineu. Mama și tata au 
fost încântați să te vadă luna trecută când au venit în Dublin. 
Vorbesc întruna despre tine și despre Katie. Suntem foarte mân- 
dri de tine că ai dat naștere unui copil perfect. 

Sper că ai făcut o petrecere frumoasă la împlinirea celor 22 
de ani. Îmi pare rău că n-am putut ajunge acasă pentru a sărbă- 
tori împreună, dar lucrurile la facultate au luat-o razna. Pentru 
că e ultimul meu an aici am foarte mult de muncă. Mi-e groază 
de examene. Dacă le pic nu ști ce o să fac. Sally a întrebat de 
tine. Deși nu v-aţi cunoscut niciodată, simte că te știe de la mine, 
căci vorbesc atât de mult de lucrurile din trecut. 

Alex 


Către Alex 

Pantura hi HSatte-nu-e-atât de-preastă-pe-eât părea: 

La sfârșitul săptămânii trecute a fost ziua tatei și am făcut-o 
lată: am mers la restaurantul Hazel unde cred că ai fost și tu cu 
târfa de Bethany și cu bogaţii ei părinți acum un car de ani, când 
ai împlinit 18 ani. A fost bine că m-am mai putut distra și relaxa 
fără Katie. Am angajat pe cineva să stea cu copilul, așa că asta a 
fost distracţia mea în weekend. 

Rosie 

Dela Alex 
Către Rosie 
Subiect (nimic) 


A, haide Rosie, ai lăsat garda jos ! Data viitoare sper să-mi 
povestești niște nebunii ! 


De la Rosie 
Către Alex 
Subiect Copil de 3 ani 


În cazul în care nu ştiai, am un copil de trei ani, aşa că mi-e 
cam greu să ies în oraș şi să beau până să cad pe jos, altfel m-aș 
trezi cu o durere de cap şi o fetiţă urlând, care are nevoie de 
mine ca să o îngrijesc, NU să stau aplecată deasupra closetului. 


Dela Alex 
Către Rosie 
Subiect Imi pare rău 


Rosie, îmi pare rău. N-am vrut să par insensibil. Voiam doar 
să-ţi reamintesc că și tu trebuie să te bucuri de viaţă. Să ai grijă 
de tine, nu doar de Katie. 

lartă-mă dacă te-am jignit. 


De la Rosie 
Către Stephanie 
Subiect O clipă de lamentaţie 


Of, Stephanie, uneori simt că pereţii se închid peste mine. O 
iubesc pe Katie, sunt bucuroasă de decizia pe care am luat-o, dar 
sunt obosită. Groaznic de obosită. Tot timpul. 

Asta în condiţiile în care mama și tata mă ajută. Nu ştiu cum 
m-aş descurca de una singură. Si până la urmă va trebui să mă 
descurc. Nu pot sta cu părinţii la infinit. Deşi mi-aș dori mult. 

Dar n-aș vrea ca Katie să se bazeze pe mine atât de mult când 
va mai creşte. Desigur, aș vrea ca să știe că sunt aici pentru ea 

mereu și că iubirea mea e absolut necondiționată, dar trebuie să 
fie independentă. 

Si eu trebuie să fiu independentă. Cred că e timpul să mă 
maturizez, Steph. Am tot amânat, ferindu-mă de asta până acum. 
Katie va începe în curând școala. Închipuie-ţi ! Totul s-a petrecut 
atât de repede ! Katie va întâlni oameni noi și-și va începe viaţa, 
iar eu mi-am dat viaţa la o parte. Viaţa e grea — și ce dacă? E grea 
pentru toată lumea, nu-i așa ? Oricine spune că e uşoară minte. 

În consecință, este o mare prăpastie între mine şi Alex acum, 
deoarece simt că trăim în lumi foarte diferite, nu știu despre ce să 
mai vorbesc cu el. lar altădată eram în stare să vorbim toată noap- 
tea. El mă sună o dată pe săptămână și eu ascult ce-a mai făcut în 
timpul săptămânii și încerc să-mi mușc limba de fiecare dată când 
mă lansez într-o altă poveste despre Katie. Adevărul e că nu am 
despre ce să mai vorbesc în afară de ea și știu că asta îi plictiseşte 
pe oameni. Cred că altădată spuneam lucruri mai interesante. 

În orice caz, m-am hotărât să merg în sfârșit la Boston. Voi 
vedea ce ar fi putut fi viaţa mea dacă Alex s-ar fi urcat în avion 
şi aş fi ajuns la Balul Absolvenţilor cu el în loc de... mă rog, știi 
tu cu cine. Aș fi putut avea o diplomă până acum. Aș fi putut fi o 
femeie de carieră. Stiu că pare o prostie să pun tot ce s-a-ntâmplat 
pe socoteala faptului că Alex n-a putut ajunge la bal, dar dacă ar fi 
venit, eu n-aş mai fi mers cu Brian. Nu m-aş mai fi culcat cu Brian 
şi n-ar mai fi existat niciun copil. Cred că trebuie să văd cu ochii 
mei ceea ce ar fi fost, pentru a înţelege și accepta ceea ce sunt. 

Toată dragostea mea, 

Rosie 


Capitolul 7 


Stephanie, 

Iubito, sunt mama. Mă întrebam dacă ai putea lua legătura 
cu Rosie ca să stai un pic de vorbă cu ea. S-a întors de la Boston 
cu o săptămână mai devreme decât ne aşteptam și pare supărată 
de ceva, deşi nu spune de ce anume. Mi-a fost teamă că se va 
întâmpla asta. Ştiu ce simte ea: că a pierdut ocazii uriașe. Nu-mi 
doresc decât să vadă partea bună a lucrurilor pe care le are acum. 
Vrei să iei legătura cu ea? Întotdeauna se bucură să afle veşti 
despre tine. 

Te iubesc, scumpa mea, 

Mama 


Ai primit un mesaj urgent de la: STEPH. 

Steph: Hei, tu, nu mai răspunzi la telefon. 

Steph: Stiu că ești acolo, Rosie. Văd că ești online. 

Steph: Bine, o să vorbesc până îmi vei răspunde. 

Steph : Aloooooooo'! 

Rosie: Salut. 

Steph: A, în sfârşit, salut ! De ce am sentimentul că mă ignorai ? 

Rosie: lartă-mă, eram prea obosită ca să mai vorbesc cu cineva. 

Steph: Cred că pot să te iert. E totul bine ? Cum a fost călătoria 
la Boston? A fost la fel de frumos cum părea în fotografiile 
pe care ni le-a trimis Alex ? 

Rosie: Da, orașul e într-adevăr minunat. Alex m-a dus peste tot. 
N-am avut o clipă de răgaz cât am fost acolo. A fost într-ade- 
văr drăguţ cu mine. 

Steph: Așa și trebuia. Si pe unde aţi fost? 

Rosie: M-a dus să văd Boston College, așa că am putut vedea 
ce ar fi fost dacă aș fi studiat acolo, e frumos și magic iar 
vremea era extraordinară... 


58 


Steph: Îmm, sună grozav. Să înțeleg că ţi-a plăcut? 

Rosie: Da, mi-a plăcut. A fost chiar mai frumos decât în foto- 
grafiile pe care le-am văzut atunci când am făcut cererea de 
admitere. Ar fi fost frumos să învăţ acolo... 

Steph: Fireşte. Unde ai stat? 

Rosie: Am stat în casa părinților lui Alex. Locuiesc într-o zonă 
selectă, nu ca aici. Casa e drăguță, într-adevăr. Tatăl lui Alex 
câștigă în mod evident o grămadă de bani la serviciu. 

Steph: Si ce altceva aţi mai făcut? Sunt sigură că ai ceva palpi- 
tant de povestit! Când sunteţi voi doi împreună nu poate fi 
vorba de plictiseală! 

Rosie: Am fost prin magazine, m-a dus la un meci al Red Sox 
în Fenway Park și nu înţelegeam nimic din el, dar am mâncat 
un hot-dog delicios, am ieșit la câteva cluburi... îmi pare 
rău, chiar nimic interesant de spus, Stephanie... 

Steph: Hei, e oricum mult mai interesant decât ce am făcut eu 
toată săptămâna, crede-mă! Deci cum mai e Alex? Cum 
arată ? Nu l-am văzut de ani de zile. Mă întreb dacă l-aş recu- 
noaște ! 

Rosie: Arăta foarte bine. Are un ușor accent american, deși el 
neagă lucrul ăsta. Dar e tot Alex cel de demult. La fel de 
simpatic ca de obicei. M-a răsfăţat toată săptămâna, nu m-a 
lăsat să plătesc nimic, m-a scos în oraș în fiecare seară. Mi-a 
făcut bine să mă simt liberă un timp. 

Steph: Dar eşti liberă, Rosie. 

Rosie: Ştiu asta, însă uneori nu mă simt astfel. Acolo am simțit 
că n-am absolut nicio grijă. Mă simţeam bine și din momen- 
tul în care am aterizat acolo am simţit că fiecare muşchi din 
corpul meu s-a relaxat. N-am mai râs astfel de ani de zile. 
Chiar am simţit că am douăzeci de ani, Steph. În ultimul 
timp n-am avut prea des sentimentul ăsta. Sună ciudat, dar 
am simțit că eram eu așa cum aș fi putut fi. Mi-a plăcut că 
n-a trebuit să am grijă de altcineva când mergeam pe stradă. 
N-am mai simţit că fac atac de cord de cincizeci de ori pe 
zi când Katie dispare deodată sau pune în gură ceva ce nu 
trebuie. N-a trebuit să mă avânt în stradă și să o trag de mână 
la timp, înainte de a fi lovită de o mașină. Mi-a plăcut că n-a 

trebuit să țip, să corectez pronunția cuiva sau să ameninț. 
Mi-a plăcut că am putut să râd la o glumă fără să fiu trasă 
de mânecă ca să explic despre ce era vorba. Mi-a plăcut să 
port o conversaţie cu un alt adult fără să mă întrerup pentru a 
lăuda și aplauda un dans naiv sau învăţarea unui cuvânt nou. 
Mi-a plăcut că am fost eu, Rosie, nu mămica, că m-am gân- 
dit doar la mine, că am vorbit despre lucruri care-mi plăceau, 
am mers în locurile în care doream fără să mă mai streseze 
istericalele lui Katie când îi e somn sau că pune mâna sau 
bagă ceva în guriţă. Nu e îngrozitor? 

Steph: Nu e îngrozitor, Rosie. E bine să ai timp pentru tine în- 
săți, dar e bine și că te-ai întors înapoi la Katie, nu-i așa ? Si 
dacă lucrurile au mers atât de bine, de ce te-ai întors atât de 
devreme ? Trebuia să mai stai cel puţin încă o săptămână. S-a 
întâmplat ceva? 

Rosie: Nu merită povestit. 

Steph: O, haide, Rosie. Ştiu când ceva te frământă și poți să-mi 
spui. 

Rosie: Era timpul să plec, Steph. 

Steph: Te-ai certat cu Alex sau ceva asemănător? 

Rosie: Nu, e prea jenant ca să-ți explic. 

Steph: De ce, ce vrei să spui? 

Rosie : Păi m-am dat în spectacol într-o seară. 

Steph: Nu fi prostuţă. Sunt sigură că Alex nu s-a supărat! Te-a 
văzut dându-te în spectacol de multe ori în toți anii ăștia! 
Rosie: Nu, Steph, m-am dat în spectacol altfel. Crede-mă. Nu 
ceea ce făceau Rosie şi Alex de obicei. I-am făcut avansuri, 

iar a doua zi eram împietrită. 

Steph CE ?? Vrei să spui că... ? Tu şi Alex ați... ? 


Capitolul 8 


Rosie: Liniștește-te, Stephanie ! 

Steph: Nu pot! E prea ciudat! Voi doi sunteţi ca frate şi soră ! 
Alex e un fel de frate mai mic pentru mine ! Spune-mi că nu 
ați făcut-o! 

Rosie: STEPHANIE ! N-AM FĂCUT-O! 

Steph: A! 

Steph: Atunci ce s-a întâmplat? 

Rosie: Nu prea cred că o să-ţi mai spun acum, Domnişoară 
SupraReactivă ! 

Steph: Încetează să mă abureşti și spune-mi! 

Rosie: Bine, îmi dau seama că asta a fost un mod foarte prostesc 
şi că sunt extrem de jenată, așa că te rog nu mă lua cu chestii 
cerebrale... 

Steph: Continuă... 

Rosie: Mă rog, e mult mai inocent decât crezi, dar la fel de stân- 
jenitor. L-am sărutat pe Alex. 

Steph: Ştiam eu ! Şi ce s-a întâmplat? 

Rosie: Nu mi-a răspuns la sărut. 

Steph: Aha. Si te-ai supărat? 

Rosie: Lucrul care mă neliniștește este că da, m-am supărat. 

Steph: Vai, Rosie, îmi pare atât de rău... dar sunt sigură că Alex 
își va reveni. Probabil a fost doar şocat. Sunt sigură că și el 
simte la fel! E grozav ! Am știut dintotdeauna că într-o zi se 
va întâmpla asta între voi doi. 

Rosie: Stau în pat cu ochii-n tavan de când m-am întors acasă 
încercând să-mi dau seama ce mi-a venit. A fost în mâncare 
ceva care m-a făcut să fiu nebunatică și năvalnică ? A spus el 
ceva ce am înţeles greșit ? Încerc să mă conving că a fost mai 
mult decât o clipă de tăcere cea care mi-a schimbat inima. 

La început aveam atâtea de recuperat că turuiam o sută de 
cuvinte pe secundă, de abia așteptând să sfârșească celălalt 
ce avea de zis ca să trecem la alt subiect. Apoi am început să 
râdem. Am râs foarte mult. Apoi râsul a încetat și s-a făcut 
tăcere. O tăcere ciudat de liniștitoare. Ce naiba era? 

Era ca și cum lumea s-ar fi oprit din mers în clipa aceea. Ca 
şi cum în jurul nostru nu mai era nimeni. Uitasem tot ce era 
acasă. Era ca şi cum acele câteva minute din această lume au 
fost create doar pentru noi și tot ce puteam noi face era să ne 
privim unul pe celălalt. Era ca și cum el m-ar fi privit pentru 
prima dată. Mă privea încurcat, dar era amuzat. Așa simţeam și 
eu. Pentru că stăteam pe iarbă cu Alex, prietenul meu cel mai 
bun, şi priveam faţa, nasul, ochii şi buzele lui Alex, cel mai 
bun prieten al meu, dar păreau altfel. Așa că l-am sărutat. 


Steph: 
Rosie: 
Steph: 
Rosie: 
Steph: 
Rosie: 


Uau. Si el ce-a spus? 

Nimic. 

Nimic ? 

Nu. Absolut nimic. Mă privea ţintă. 

Atunci de unde știi că nu simțea și el la fel? 

Chiar în acel moment a dat buzna Sally. Ştiam că va 


veni dinainte să ieşim. Era foarte încântată. Voia să ştie dacă 
Alex mi-a dat vestea cea bună sau nu. El părea să nu o audă 
de prima dată. Aşa că ea a pocnit din degete în faţa ochilor 
noștri. Apoi a repetat: „Alex, iubitule, i-ai dat lui Rosie ves- 
tea cea bună?“ 

El doar a clipit din ochi, iar ea și-a încolăcit braţele în jurul 
lui și mi-a dat-o chiar ea. Se căsătoresc. Așa că m-am întors 
acasă. 


Steph: Vai, Rosie. 


Rosie: 


Dar ce naiba a fost cu tăcerea aceea ? 


Steph: Cred că era ceva plăcut. Sună bine. 


Rosie: 


Da, a fost plăcut. 


Phil: Ce fel de tăcere ? 

Alex : O tăcere ciudată. 

Phil: Da, dar ce înţelegi prin ciudată? 
Alex : Neobișnuită, anormală. 

Phil: Da, dar era de bine sau de rău? 

Alex : De bine. 

Phil: Si asta e rău? 

Alex: Da. 

Phil: Pentru că? 

Alex : Sunt logodit cu Sally. 

Phil: Ai avut vreun moment de „tăcere“ cu ea? 

Alex: Avem momente de tăcere. 

Phil: La fel şi eu cu Margaret. Să ştii că nu trebuie să vorbeşti 
întotdeauna. 

Alex : Nu, asta a fost altceva, Phil. Nu a fost doar o tăcere, a fost 
0... nu ştiu ce. 

Phil: La naiba, Alex. 

Alex : Sti. Sunt foarte descumpănit. 

Phil: OK, atunci nu te însura cu Sally. 

Alex : Dar o iubesc. 

Phil: Si atunci cum rămâne cu Rosie? 

Alex : Nu sunt prea sigur. 

Phil: Atunci nu prea văd care e problema aici. Dacă ai fi fost 
îndrăgostit de Rosie și n-ai fi fost prea sigur de Sally, abia 
atunci ai fi avut o problemă. Însoară-te cu Sally și uită de 
blestemata aia de tăcere. 

Alex : Phil, încă o dată m-ai ajutat să-mi limpezesc gândurile. 


Dragă Rosie, 

Regret ce s-a întâmplat. N-ar fi trebuit să pleci din Boston 
atât de repede ; am fi rezolvat noi lucrurile... Îmi pare rău că nu 
ti-am spus de Sally înainte ca tu să vii aici, dar am așteptat să 
o cunoşti — nu voiam să-ţi spun la telefon. Poate ar fi fost mai 
bine... 

Te rog nu te îndepărta de mine. Nu mai știu nimic despre 
tine de câteva săptămâni. A fost minunat să te văd aici... te rog 
scrie-mi curând. 

Cu dragoste, 

Alex 


63 


Lui Alex, sau ar trebui să spun Doctorului Alex, 
FELICITĂRI! 

MERITI O STRÂNGERE PUTERNICĂ DE MÂNĂ... 

AI REUSIT! STIAM NOI 
C-O SĂ REUȘEȘTI! 
Felicitări cu ocazia absolvirii facultăţii Harvard, geniule ! 
Ne pare rău că n-am putut veni, 

Cu dragoste, Rosie şi Katie 


Ai primit un mesaj urgent de la ALEX 

Alex: Rosie, am vrut să fii prima persoană care să afle că am 
decis să fac chirurgie pe cord! 

Rosie : Grozav, te plătesc bine? 

Alex : Rosie, nu e vorba despre bani. 

Rosie: În lumea mea numai banii contează. Probabil pentru că 
mie îmi lipsesc. Să lucrez câteva ore pe zi la Randy Andy 
Paperclip Co. nu înseamnă așa de mulţi bani. 

Alex: În lumea mea contează vieţile pe care le salvezi. Haide, 
spune-mi ce crezi ? Eşti de acord cu alegerea mea? 

Rosie: Hm... cel mai bun prieten al meu, doctor de inimi. Ai 
aprobarea mea. 


Dela Alex 
Către Rosie 
Subiect Mulţumesc 


Ultima dată când am vorbit am uitat să-ţi mulțumesc pentru 
felicitarea pe care mi-ati trimis-o tu şi Katie. De fapt cam ăsta e 
singurul lucru pe care-l am aici în noul meu apartament. M-am 
mutat aici cu Sally acum câteva săptămâni. Te invit să vii aici cu 
Katie ca să-l vedeţi oricând doriţi. Ar fi prima dată când Katie 
s-ar sui într-un avion pentru a-și vizita nașul la Boston! E un 
parc chiar vizavi cu un loc de joacă pentru copii. Lui Katie i-ar 
plăcea. 

Apartamentul e micuţ, dar oricum am ture atât de lungi la 
spital încât nu prea apuc să stau pe acasă. Mai am de ispășit o 

sentință pe viaţă până când mă voi chema chirurg pe cord ! Între 
timp sunt plătit mizerabil şi muncesc ca un sclav fără-ncetare. 

Destul despre mine. Mi se pare că zilele astea vorbesc doar 
despre ce fac eu. Te rog să-mi scrii şi să-mi spui cum îţi mai 
merge. Nu vreau să te simți stânjenită, Rosie. 

Mai vorbim, 

Alex 


Lui Alex 

Crăciun Fericit! 

Fie ca sărbătorile să fie pline de iubire şi bucurie pentru tine 
şi cei apropiați. 

Cu dragoste Rosie& kAtle 


Rosie şi Katie, 

UN AN NOU FERICIT ! 

Fie ca acest an să vă aducă multă voie bună, iubire și 
fericire ! 

Cu dagoste, 

Alex și Sally 


Dragă Stephanie, 

N-o să ghicești ce felicitare am primit azi-dimineaţă. Mi s-a 
făcut silă. 

Tocmai făceam curăţenie după petrecerea de Anul Nou — pe 
care mama și tata o organizează în fiecare an —, când și-a făcut 
intrarea triumfală pe covorașul de la intrare. Mare mirare că 
n-am auzit și sunet de trompete! „Ta ta ta! Anunţăm sosirea 
unei extrem de triste felicitări în versuri !“ (Apropo, la petrecere 
a fost și minunatul nostru unchi Brendan şi se uita în decolteul 
meu ca de obicei. Întreba de tine... insistent. Doamne, e atât 
de ticălos.) Când am coborât la parter erau vreo zece milioane 
de sticle pe jos, aşa că aproape m-am împiedicat de un joc de 
cunoștințe generale (da, a fost una dintre serile acelea). Peste 
tot prin sufragerie erau împrăștiate coifulețele acelea tâmpite 
din hârtie, atârnând de becuri, bălăcindu-se în farfurii cu sos, 
arătând extrem de dezgustător. Erau pocnitori de Crăciun peste 

tot, cu tâmpeniile de jucărioare desprinse din ele, pe care nimeni 
nu le-ar fi putut folosi, ca niște mici torţe de mărimea unui deget 
şi puzzle-uri cu doar două piese amestecate printre resturile de 
mâncare rămasă. Peste tot era o harababură de nedescris ! 

Pe bune Steph, când mama și tata erau plecaţi dădeam și noi 
cele mai nebunești petreceri, dar cel puţin nu ne comportam ca 
animalele de la fermă. În plus au tipat și au cântat (mă rog, în- 
cercau să cânte) și dansau (sau băteau din picioare într-un ritual 
de oameni nebuni) toată noaptea. Biata Katie era îngrozită de 
zgomot (evident nu seamănă cu mine !) și a plâns toată noaptea, 
aşa că am lăsat-o să doarmă cu mine, drept care m-a lovit de 
vreo zece ori cu cotul în faţă. Până la urmă au început să plece 
rând pe rând pe la 6 sau 7 dimineaţa, iar eu de abia ațipisem 
când am fost trezită brusc de micul monstru care sărea pe mine 
cerând de mâncare. 

Deci ce vreau să spun este că nu aveam dispoziţia necesară 
pentru a primi ceea ce am găsit la ușă. Tâmplele îmi zvâcneau, 
eram obosită și după ce făcusem curăţenie la parter (ceea ce e un 
lucru bun pentru că, în definitiv, e casa părinților, iar ei mă lasă 
să stau fără să plătesc chirie, așa că nu mă pot plânge) voiam 
doar să am un pic de pace și liniște ca să pot dormi. 

Dar am primit felicitarea. 

Pe prima pagină era o fotografie micuță cu Alex şi Sally îm- 
brăcaţi în haine călduroase de iarnă cu mănuși, fular etc. Erau 
într-un parc acoperit de zăpadă și ţineau în braţe un... om de 
zăpadă. Dracu” să-l ia de om de zăpadă. 

Arătau gretos de fericiţi. Două capete mici şi fericite de Harvard. 
Uf! Cât de trist poate fi să trimiți o poză de a ta și a prietenului 
tău construind un om de zăpadă!? Foarte, foarte trist. Așa de 
trist. Şi în special să mi-o trimită mie ! Obraznicul ! Ar fi trebuit 
să-i trimit şi eu o poză de-a mea împreună... împreună cu George 
(omul cu acadelele şi singurul cu care mai vorbesc zilele astea), 
stând afară în frigul îngheţat, sărind prin mlaștini. Cât de lipsit 
de sens li s-ar părea ! 

Doamne, o iau razna. Scuze. Trebuie să plec acum, înainte 
ca Katie să golească ce a mai rămas dintr-o sticlă cu vin roşu 
de pe Jos. 

A, apropo, mi-a făcut plăcere că l-am cunoscut pe Pierre 
după atâta timp. E chiar un tip drăguţ. Ar trebui să veniţi pe 
aici mai des împreună. Mi-a făcut plăcere că am mai schimbat o 
vorbă cu o persoană de vârsta mea. 

An Nou Fericit. Cine o mai fi inventat și expresia asta ? 

Cu dragoste, extrem pătrunsă de atmosfera veselă de sărbă- 
toare, sora ta, Rosie. 


Lui Rosie, 
La mulți ani draga mea prietenă ! 
Bine ai venit în lumea celor de douăzeci şi şase de ani ! 
Îmbătrânim, Rosie ! 
Scrie-mi mai des, 
Cu dragoste, 
Alex 


LUI ALEX 
ÎMPLINEC 7 ANI ȘI TE IVNIT LA ZIUA MEA PE 
4 MAI LA MINE ACSĂ. O SĂ VINA UN MAJICIAN. 
DEABIA ASTEPT. ÎNCEPE LA ORA 2 ȘI SE 
TERMINĂ LA 5. 
CU DRAGOSTE, 
KATIE 


Dragă Katie, 

Îmi pare rău că nu pot veni la ziua ta. Cred că o să vă distraţi 
grozav cu magicianul. Vor veni așa mulți prieteni, că nici nu-mi 
vei simţi lipsa! 

Trebuie să lucrez la spital și nu pot să-mi iau vacanţă. Le-am 
spus că e ziua ta, dar nici n-au vrut să mă asculte. 

Totuşi ţi-am trimis o mică atenţie. Sper să-ți placă. La mulți 
ani, Katie, și ai grijă de mama ta în locul meu ! Este o persoană 
deosebită. 

Multă dragoste pentru tine și mama ta, 

Alex 

Lui Alex, 

Mulţumesc pentu cadoul de ziua mea. Mămica a plâns când 
l-am deschis. N-am mai avut un medalion până acum. Foto- 
grafiile cu tine și cu mama sunt foarte mici. 

Majicianul era ca lumea dar pretenul meu cel mai bun Toby 
a spus că ştie că el trișează și le-a spus tuturor unde ascunsese 
cărțile. Omul nu s-a bucurat și s-a înfuirat pe Toby. Mama a râs 
atât de tare încât cred că majicianul n-a plăcut-o nici pe ea. Lui 
Toby îi place de mama. 

Am primit multe cadouri frumoase dar Sinead și Avril mi-au 
adus acelaşi fel de carneţel. Eu şi cu mama ne vom muta în cu- 
rând. O să-mi fie dor de bunica şi bunicul și ști că mama e tristă 
findcă am auzit-o azi noapte în pat plângând. 

Dar nu ne mutăm departe. De la bunica și bunicul poţi ajunge 
la noi acasă cu autobuzul. Nu e departe și suntem mai aproape 
de magazinele din oraș până unde putem merge pe jos. 

E mult mai mică decât casa în care stăm acum. Mama e 
haioasă, îi spune cutie de pantofi ! Sunt 2 dormitoare iar bucătă- 
ria e micuță. N-ai loc decât să mănânci şi să te uiţi la tv. Avem 
balcon dar mama nu mă lasă acolo singură. 

De la noi se vede parcul. Mama spune că parcul e grădina 
noastră și că avem cea mai mare grădină din lume. 

Mămica a spus că pot să-mi fac în cameră orice culoare do- 
resc. Cred că o s-o fac roz lila sau albastră. Toby spune să o 
vopsim în negru. E caragios. 

Mama are un nou serviciu. Lucrează doar câteva zile pe săp- 
tămână așa că uneori vine să mă ia de la școală alteori nu poate. 
Mă joc cu Toby până vine ea acasă. Mama lui îl duce și îl aduce 
în fiecare zi spune că suntem prea mici ca să mergem singuri 
cu autobuzul. Nu cre că mamei îi place serviciul ei. E mereu 
obosită și pânge. Spune că ar prefera să fie din nou la școală și 
să facă dubla la mate. Nu ști ce înseamnă asta. Eu și Toby urâm 
şcoala dar el mă face să râd mereu. Mami spune că s-a săturat să 
se ducă iar la Miss Casey. Bunica și bunicul cred că e amuzant. 
Miss Casey are cel mai mare nas pe care l-am văzut vreodată. 
Ne urăște pe mine și pe Tobby. Cred că n-o place nici pe mama 
pentru că ele se ceartă când se întâlnesc. 

Mama are o nouă prietină. Lucrează în aceeași clădire nu în 
același birou. S-au întâlnit în frig afară pentru că nu au voie să 
fumeze înăuntru. Mama spune că e cea mai bună prietenă a ei. O 
cheamă Ruby și e chiar amuzantă. Îmi place când vine pe la noi. 
Ea și mama râd mereu. Îmi place când vine Ruby pe aici pentru 
că mama nu mai plânge. 

Acum e soare în dublin. Am fost cu mama de câteva ori la 
Portmarnock Beach. Luăm autobuzul care e întotdeauna aglo- 
merat plin de oameni în costume de baie care mănâncă înghe- 
tată şi ascultă muzica tare. Mie îmi place pe platforma de sus a 
autobuzului. Stau în faţă şi mă prefac că șofez iar lui mama îi 
place să se uite la apă tot drumul. Învăţ să înot. Dar trebuie să-mi 
țin brasardele pe mine în apă. Mama spune că ar vrea să stea pe 
plajă. Spune că i-ar plăcea să locuiască într-o scoică ! 

Când vii să ne vezi? Mama spune că te însori cu o fată pe 
care o cheamă Târfa. Ce nume caraghios. 

Cu dragoste, 

Katie 


Capitolul 9 


Ai primit un mesaj urgent de la Ruby 

Ruby : Hei, tu, fericită zi de luni. 

Rosie: O, grozav. Stai un pic numai să iau șampania. 

Ruby : Ce-ai făcut în weekend? 

Rosie :Vai, stai să vezi! Muream de nerăbdare să-ţi spun toată 
dimineaţa. E atât de palpitant. N-o să-ţi vină să crezi... 

Ruby: Simt sarcasmul. Stai să ghicesc. Te-ai uitat la TV. 

Rosie :V-o prezentăm pe Ruby... și puterile ei de medium. A 
trebuit să-l ascult cu volumul dat la maximum, ca să nu se 
mai audă strigătele isterice ale familiei vecine. Într-o bună zi 
o să se omoare unul pe celălat. De abia aștept. Biata Katie nu 
înţelegea ce se întâmplă, așa că am trimis-o acasă la Toby. 

Ruby: Sincer, unii oameni nu înțeleg cuvântul DIVORT? 

Rosie: Ha, ha, e un cuvânt magic pentru tine. 

Ruby: Aş aprecia dacă nu ai mai face haz de un moment devas- 
tator de dificil din viaţa mea, care m-a lăsat extrem de mâh- 
nită și secătuită emotional. 

Rosie: O, mă laşi? Ziua în care ai divorțat a fost cea mai fericită 
zi din viaţa ta. Ai cumpărat cea mai scumpă sticlă de șampa- 
nie, ne-am îmbătat, am ieşit prin cluburi, iar tu ai agăţat cel 
mai urât bărbat din lume. 

Ruby: Ei bine, oamenii au diverse moduri de a-și exprima 
durerea... 

Rosie: Ai terminat de introdus tot textul pe care ni l-a dat tică- 
losul de Randy Andy? 

Ruby: Nu, dar tu? 

Rosie: Nu. 

Ruby: Bine, atunci hai să ne premiem cu o pauză de cafea. N-ar 
trebui să ne ostenim din cale-afară. Am auzit că e periculos. 
Îti aduci țigările ? Eu mi le-am uitat. 

Rosie : Da, ne vedem jos în cinci minute. 
Ruby: Ne întâlnim acolo. Doamne ce palpitant. Niciuna dintre 
noi nu s-a mai întâlnit cu cineva de mult timp. 


Ai primit un mesaj urgent de la: RUBY. 

Ruby: Pe unde naiba ai umblat ? Te-am așteptat în cafenea o ju- 
mătate de oră! A trebuit să mă forțez să mănânc două brioșe 
cu ciocolată și o felie de plăcintă cu mere. 

Rosie: Îmi pare rău. Randy Andy nu m-a lăsat să plec din 
birou. 

Ruby: O, te ţine ca pe un sclav ! Ar trebui să te plângi la Condu- 
cere, ca să-l dea afară pe ticălos. 

Rosie: El e conducerea. 

Ruby: A-ha. 

Rosie: Totuși, ca să fim sincere Ruby, o fi el o jigodie dar ne-am 
luat pauză acum o oră... şi era a treia în mai puţin de trei 
ore... 

Ruby: Te transformi într-unul de-ai lor ! 

Rosie: Ha, ha! Am un copil de hrănit. 

Ruby: Şi eu am. 

Rosie: Copilul tău se hrănește singur, Ruby. 

Ruby: A, lasă-l în pace pe grăsanul meu. E copilul meu și îl 
iubesc necondiţionat. 

Rosie: Are șaptișpe ani. 

Ruby: Da, și e destul de mare să aibă un copil dacă m-aș lua 
după tine... 

Rosie: O să-i fie bine dacă n-o să meargă la bal cu cel mai ne- 
interesant bărbat din lume, cu cea mai urâtă față. Așa nu va 
trebui să bea atâta alcool încât să-i vină rău şi aburii lui să-l 
facă să creadă că e cel mai frumos și mai amuzant și... restul 
îl ştii. 

Ruby: Vrei să sugerezi că fiul meu ar putea avea o relație homo- 
sexuală la balul absolvenţilor? 

Rosie: Nu, voiam să spun că... 

Ruby: Stiu ce vrei să spui, numai că bietul meu fiu ar putea fi 
exact persoana de care fetele s-ar îndrăgosti doar dacă ar bea 
alcool în exces. 

Rosie: RUBY !! N-ai voie să spui asta despre fiul tău! 

Ruby: De ce nu? ÎL iubesc din inimă, dar bată-l norocul, nu s-a 
născut cu aspectul mamei lui. Lasă asta, deci când o să mai 
ieși și tu în oraş cu cineva, oricine ? 

Rosie: Ruby nu vreau să o luăm de la capăt cu chestia asta. 
Toţi cei cu care ai încercat să mă cuplezi erau niște ciudati ! 
Nu știu unde-i cunoşti pe tipii ăștia și de fapt cred că nici 
nu vreau să ştiu, dar după weekendul trecut te asigur că nu 
vreau să mai merg la Joys în viaţa mea. În definitiv, tu vor- 
bești ? Când ai avut ultima dată o întâlnire ? 

Ruby: Asta e cu totul altceva. Sunt o femeie cu zece ani mai în 
vârstă decât tine, care a trecut printr-un divorț dificil de un ti- 
călos egoist şi am un fiu de șaptesprezece ani care comunică 
cu mine doar monosilabic. Cred că e fiul unei maimute (de 
fapt sunt convinsă de asta). Eu n-am timp de un bărbat! 

Rosie: Nici eu n-am. 

Ruby : Rosie, scumpa mea, ai douăzeci şi şase de ani, mai ai cel 
puţin zece ani înainte să ţi se încheie viaţa. Ar trebui să ieşi 
şi să te distrezi, să nu mai lași greutatea lumii pe umerii tăi. 
Aia e treaba mea. Şi nu-l mai aștepta. 

Rosie: Pe cine să nu-l mai aștept? 

Ruby: Pe Alex. 

Rosie: Nu știu despre ce vorbeşti. Nu-l aştept pe Alex! 

Ruby: Ba da, draga mea prietenă. Trebuie să fie un tip pe cinste 
pentru că nimeni nu se poate măsura cu el. Şi știu că asta faci 
de fiecare dată când cunoşti pe cineva: compari. Sunt sigură 
că e un prieten extraordinar și sunt convinsă că-ţi spune lu- 
cruri drăguțe și încântătoare. Dar el nu-i aici. E la mii de mile 
depărtare lucrând ca doctor într-un mare spital și locuiește 
într-un apartament elegant cu logodnica lui șic. Nu cred că 
se gândește să părăsească prea curând toate astea pentru a se 
întoarce la o mamă care-și crește singură copilul, care locu- 
iește într-un apartament micut, are un rahat de slujbă câteva 
ore pe săptămână într-o fabrică de agrafe de birou, cu o prie- 
tenă trăsnită care-i trimite e-mailuri în fiecare secundă. Așa 
că nu mai aștepta și mergi mai departe. Trăiește-ţi viaţa. 

Rosie: Nu aștept. 

Ruby: Rosie... 
Rosie : Trebuie să mă întorc la lucru. 
Rosie s-a deconectat. 


Dragă Rosie și Katie Dunne, 
Shelly și Bernard Gruber vă invită cu bucurie la nunta iubitei 
lor fiice, Sally cu Alex Stewart. 


De la Stephanie 
Către Rosie 
Subiect: Re: Nu merg la nunta lor cu niciun chip! 


M-a supărat foarte mult ultima ta scrisoare ! Nu poţi lipsi de 
la nunta lui Alex ! Ar fi ceva de neimaginat! 

Vorbim aici de Alex ! Alex, băiatul care dormea într-un sac 
de dormit pe jos la tine în cameră, cel care se furișa în camera 
mea ca să-mi citească jurnalul și ca să-mi umble în sertarul cu 
lenjerie ! Micul Alex pe care-l urmăreai și pe care-l împușcai cu 
o banană pe post de pistol! Alex, care ţi-a fost coleg de bancă 
timp de doisprezece ani! 

A fost alături de tine când ai născut-o pe Katie. Te-a susținut 
în tot acest timp, deși sunt sigură că îi era și lui greu să se adap- 
teze la faptul că micuta Rosie, care a dormit într-un sac de dormit 
la el în cameră, urma să aibă un copil. 

Du-te la el, Rosie. Sărbătorește cu el. Împărtășește-i bucu- 
ria și încântarea. Împărtășește totul cu el, Katie. Fii fericită ! Te 
rog! Sunt sigură că el are nevoie de tine acum. E un pas uriaş 
pentru el și are nevoie ca prietena lui cea mai bună să fie alături 
de el. Învață să o cunoşti și pe Sally, deoarece acum ea este per- 
soana cea mai importantă din viaţa lui. La fel cum el a învăţat să 
o cunoască pe Katie — cea mai importantă ființă din viaţa ta. Stiu 
că nu vrei să auzi asta dar, dacă n-o să te duci, vei pune capăt 
unui lucru care a fost și încă este una dintre cele mai puternice 
prietenii pe care le-am văzut vreodată. 

Stiu că ești jenată de ceea ce s-a întâmplat acum câţiva ani 
când ai fost acolo, dar înghite-ţi mândria, bărbia sus. Vei fi la 

nuntă pentru că Alex vrea ca tu să fii acolo pentru el ; vei fi acolo 
pentru că simti şi tu nevoia de a fi acolo pentru tine. 
Ia decizia corectă, Rosie. 


Dragă Rosie, 

Hei, tu! Precis ai primit invitaţia noastră minunată pentru 
care Sally a avut nevoie de trei luni ca să o aleagă. De ce, nu 
ştiu, dar se pare că o invitaţie crem cu o bordură aurie era mult 
mai deosebită decât o invitaţie albă cu o bordură aurie... voi 
femeile... 

Nu ști dacă ar trebui să mă îngrijorez sau nu, dar se pare că 
mama lui Sally nu a primit un răspuns până acum ! Acum eu ști 
că nu-mi trebuie niciun răspuns de la tine pentru că presupun că 
vei fi acolo! 

Motivul pentru care îţi scriu şi nu te sun este că vreau să-ţi 
dau timp să te gândeşti la ceea ce te rog. Eu și Sally am fi onoraţi 
dacă i-ai permite lui Katie să prindă florile în piept invitaţilor. 
Vrem să ştim cât mai repede, astfel încât Sally și Katie să poată 
alege împreună o rochie. Cine ar fi crezut că se va întâmpla asta 
vreodată, Rosie ? Dacă cineva ne-ar fi spus acum zece ani că 
fiica ta va prinde florile în piept invitaţilor la nunta mea am fi 
râs de cât de ridicol ni s-ar fi părut. Deși mie și lui Sally ne-a luat 
cam mult să ajungem să ne putem căsători — așa e cu programul 
încărcat al doctorilor care ne guvernează vieţile ! 

A doua întrebare pe care voiam să o pun este una la care știu 
că va trebui să reflectezi. Tu eşti cea mai bună prietenă a mea, 
Rosie ; asta fără nicio îndoială. N-am aici niciun prieten foarte 
bun, nimeni care să se poată compara cu ceea ce însemni tu 
pentru mine, de aceea n-am un cavaler de onoare. Vrei să fii tu 
domnișoara mea de onoare ? Vrei să stai alături de mine la altar? 
Sti sigur că voi avea nevoie de tine acolo! Şi sunt încredințat 
că vei organiza o petrecere a burlacilor mult mai reușită decât 
oricare dintre prietenii mei de aici ! 

Gândeşte-te și anunţă-mă. Şi spune da! 

Toată dragostea pentru tine și Katie, 

Alex 

Ai primit un mesaj urgent de la: ROSIE 


Rosie: 
Ruby: 
Rosie: 


N-o să-ți vină să crezi. 
Te duci la o întâlnire. 
Nu, ceva incredibil. Alex mi-a cerut să fiu „domnișoara“ 


lui de onoare. 


Ruby: 


Asta presupun că înseamnă că o să stai în stânga lui la 


biserică ? 


Rosie: 
Ruby: 
Rosie: 
Ruby: 
Rosie: 
Ruby: 
Rosie: 


Ăă, nu... la dreapta. 

Dar fratele lui ? 

El se va ocupa de invitați. 

Deci e hotărât să meargă până la capăt? 

Da, așa se pare. 

Dragă, cred că nu trebuie să-l mai aștepți acum. 
Ştiu, cred că așa ar trebui. 


Capitolul 10 


Discursul meu ca „domnişoară de onoare“. 

Bună seara, tuturor. Mă numesc Rosie şi, după cum vedeti, 
Alex a decis să nu meargă pe drumul tradițional şi mi-a solicitat 
să fiu domnișoara lui de onoare. Dar știm cu toţii că azi acest 
titlu nu îmi aparţine. Îi aparține lui Sally pentru că e clar: ea e 
doamna lui de onoare. 

M-aș putea numi „cea mai bună prietenă“, dar știm că de 
azi nici asta nu se mai referă la mine. Si acest titlu îi aparţine 
lui Sally. 

Dar ceea ce nu-i aparţine lui Sally este o viață de amintiri cu 
Alex de când era copil, Alex adolescentul și Alex aproape băr- 
batul, perioadă de care ar fi preferat ca eu să fi uitat, dar de care 
vă voi povesti acum. (Sper că aici vor râde.) 

ÎI cunosc pe Alex de la cinci ani. Am ajuns la școală în prima 
zi cu ochii roşii de plâns, cu nasul roșu şi cu o întârziere de o 
jumătate de oră. (Sunt aproape sigură că Alex va striga „Si ce e 
nou în asta 7) 

Mi s-a spus să iau loc în ultima bancă alături de un băiețel 
urât mirositor, care pufnea pe nas, cu părul vâlvoi, extrem de 
îmbufnat și care refuza să mă privească sau să-mi vorbească. 
L-am urât pe băieţelul acesta. 

Ştiu că și el mă ura, iar faptul că mă lovea cu picioarele pe 
sub bancă și-i spunea învăţătoarei că îi copiam tema era un semn 
că avea gură mare. Am stat în aceeași bancă timp de doispre- 
zece ani plângându-ne de școală, de prieteni și de prietene, do- 
rindu-ne să creştem mari și să fim mai înţelepţi, să terminăm 
şcoala, visând la o viaţă în care nu vom mai avea două ore de 
matematică luni dimineaţa. 


76 


Acum Alex are acea viaţă și sunt atât de mândră de el. Sunt 
atât de fericită că şi-a găsit cea mai bună femeie și cea mai bună 
prietenă în micuța, cerebrala și plicticoasa Sally. 

Haideţi să ridicăm paharele și să toastăm pentru prietenul 
meu, Alex, şi noua lui cea mai bună prietenă, doamnă de onoare 
şi soţie, Sally, şi să le dorim noroc şi fericire în viitor. 

Pentru Alex și Sally! 

SAU CEVA ÎN GENUL ĂSTA. CE CREZI, RUBY ? 


Ai primit un mesaj urgent de la: RUBY 
Ruby: Beah, câh, beah ! O să le placă. Mult noroc, Rosie. Să 
nu plângi și SĂ NU bei. 


Dragă Rosie, 

Salutări din Seychelles ! Rosie, mulţumesc mult pentru săp- 
tămâna trecută! M-am distrat atât de bine! Nu credeam că o 
să-mi placă la nunta mea, dar tu chiar ai făcut-o amuzantă. Să 
nu-ți faci griji, nu cred că cineva a observat că ai fost ametită 
toată ceremonia (poate au observat când ai ținut toastul, dar ai 
fost haioasă), dar nu cred că preotul a fost prea impresionat când 
tu ai sughițat chiar înainte ca eu să răspund „Da“! 

Nu mi-aduc prea bine aminte de noaptea burlacilor, dar aud 
că a fost un real succes. Băieţii povestesc întruna de ea. Cred că 
Sally este un pic supărată că a trebuit să se mărite cu un bărbat 
cu o singură sprânceană și nu-mi pasă cine ce spune, știu că tu 
ai făcut-o! Toate fotografiile noastre de nuntă sunt făcute din 
partea stângă a feţei mele, dar nu contează: Sally spune că aceea 
e cea mai bună parte a mea. Spre deosebire de tine care spui că 
cea mai bună parte a mea e ceafa. 

Nunta a decurs foarte bine, nu-i așa? Am crezut că o să fiu 
un pachet de nervi, dar tu m-ai făcut să râd atât de mult, încât 
asta m-a ajutat să scap de tensiunea nervoasă. Deşi n-ar fi trebuit 
să râdem când s-au făcut fotografiile, mă îndoiesc că vor exista 
printre ele vreunele în care feţele noastre, a ta și a mea, să nu fie 
deformate de râs. Familia lui Sally a spus că ești extraordinară. 
Nu au fost prea încântați de ideea că voi avea o domnişoară de 

onoare, dar tatăl lui Sally a spus că te-ai descurcat de minune. E 
adevărat că l-ai pus să dea pe gât un pahar de tequila?! 

Părinţii mei au fost atât de bucuroşi să vă revadă pe tine şi 
pe Katie. Mă bucur că Katie a purtat medalionul pe care i l-am 
dăruit de ziua ei. E ciudat: mama spune că Katie seamănă exact 
cu tine atunci când aveai șapte ani. Cred că spera în secret că ești 
chiar tu și că eu am aceeași vârstă. A plâns foarte mult în ziua 
aceea ! Dar nu mai încetau să spună cât de bine arătai în rochie ! 
De parcă tu erai mireasa ! 

Chiar că erai frumoasă, Rosie ! Nu cred că te-am mai văzut 
până acum în rochie (oricum, nu de când aveai vîrsta lui Katie). 
Presupun că te-aş mai fi putut vedea dacă aș fi ajuns la Balul 
Absolvenţilor cu ani în urmă. Doamne, auzi-mă ! Parcă aș fi un 
bătrân care-și trece viaţa în revistă ! 

Toată lumea a apreciat la unison că ai ţinut un toast excelent. 
Cred că toți prietenii mei s-au îndrăgostit de tine. Şi nu, n-o să-ți 
dau numerele lor de telefon. Apropo, Rosie, ai fost domnişoara 
mea de onoare în acea zi şi încă ești cea mai bună prietenă. Așa 
vei fi mereu. Am vrut să şti asta. 

Viaţa de cuplu merge bine până acum. Ne-am căsătorit de 
numai zece zile, aşa că, până acum nu ne-am certat... decât de 
zece ori. Ha ha! Sunt sigur că cineva mi-a spus că ăsta e un 
lucru sănătos într-o relaţie... așa că nu-mi fac griji. Locul în care 
petrecem luna de miere e fabulos și mă bucur că e așa, pentru 
că ne-a costat o avere. Stăm într-o colibă din lemn care se înalță 
pe niște stâlpi din lemn chiar deasupra apei. E superb. Apa are 
chiar culoarea aceasta verde-turcoaz pe care o vezi la fundul apei 
printre peștii multicolori. E ca în paradis: ţi-ar plăcea. Acesta e 
hotelul la care ar trebui să lucrezi tu, Rosie. Imaginează-ţi să ai 
plaja drept birou... 

Ca să fiu sincer, mi-ar plăcea să lenevesc pe plajă și să beau 
cocktail-uri toată ziua, dar Sally vrea mereu să facem ceva, așa 
că în fiecare secundă mă trage în mare sau mă trezesc zburând 
agăţat de cine ştie ce drăcie. Nu m-ar surprinde dacă ar vrea să 
luăm masa sub apă, în timp ce facem scufundări. 

Ti-am luat cadouri ţie și lui Katie, și sper că le-ai primit în 
stare bună și că nu s-au sfărâmat în pachet. Aici se spune că sunt 


78 


talismane norocoase și ști că ţie îţi plăcea să culegi scoici de pe 
plajă atunci când eram mici, așa că acum poţi să le porți la gât 
pe cele mai frumoase. 

Acum trebuie să plec. Se pare că n-ar trebui să trimiţi ilus- 
trate când ești în luna de miere, darămite să scrii romane de 
scrisori (asta crede Sally, așa că trebuie să plec). Cred că vrea 
iar să facă ceva nebunesc, cum ar fi să fie trasă pe schiuri pe apă 
de un delfin. 

Doamne, iartă-mă, în ce m-am băgat? 

Cu dragoste, 

Alex 

P.S. Mi-e dor de tine! 


Ai primit un mesaj urgent de la RUBY. 

Ruby: Te-am zărit pe geam când veneai la serviciu — ce naiba 
porți la gât? Scoici ? 

Rosie: Aduc noroc. 

Ruby: A-ha. Si ai avut noroc până acum? 

Rosie : N-am pierdut autobuzul azi-dimineaţă. 

Ruby: A-ha. 

Rosie: Mă enervezi. 

Rosie s-a deconectat. 


De la: Rosie 
Către: Ruby 
Subiect: N-o să-ţi vină să crezi ! 


Îti trimit pe fax o scrisoare pe care Sally i-a trimis-o lui Katie. 
Să-mi spui ce crezi despre ea. 


Dragă Katie, 
Îti mulţumesc pentru că ai prins flori în piept invitaţilor. Toată 
lumea a spus că erai foarte frumoasă, ca o adevărată prințesă. 
Eu şi Alex suntem acum în vacanţă într-un loc numit Seychelles, 
chiar unde i-ar plăcea mamei tale să trăiască. Spune-i că aici e 
frumos, soare şi foarte cald și arată-i fotografia în care eu stau la 

plajă cu Alex ca să vadă și ea cum e aici. Suntem foarte fericiți 
şi foarte îndrăgostiți. 

Îti trimit şi o fotografie de la nuntă cu tine, cu Alex și cu 
mine ca să o înrămezi și să o pui la tine acasă. Sper că-ți place. 
Mai dă-ne câte un telefon. 

Cu dragoste, 

Sally 


Ai primit un mesaj urgent de la: RUBY 

Ruby: După cum se pare, căţeaua își marchează teritoriul în 
jurul bărbatului ei. 

Rosie: Trimiţând o scrisoare unei fetiţe de șapte ani?! 

Ruby : Evident știa că va ajunge în mâinile tale. Asta e o cruzime. 
Nu-ţi face griji din pricina lui. Sally. Încearcă doar să te facă 
să înţelegi cine e acum femeia din viaţa lui Alex. Dar nu 
înțeleg de ce? Ai făcut tu ceva ca să se simtă ameninţată ? 

Rosie: Nici gând! Cum aș putea? 

Ruby: Rosie! 

Rosie: OK, în fine, poate s-a simţit un pic ameninţată de faptul 
că eu şi Alex ne-am distrat mai bine la nuntă decât ea. 

Ruby: Bingo! 

Rosie: Da, dar aşa suntem noi mereu, Ruby. Nu flirtam, nu era 
nimic altceva. Doar pură fericire. Totuși, ea n-a schiţat nici 
măcar un zâmbet toată ziua. Stătea îmbufnată și cu fălcile 
încleștate. 

Ruby: OK, te cred, dar milioane de alți oameni nu te-ar crede. 
Oricum, nu te lua la harță cu ea, doar ignor-o. 

Rosie: A, nu-ţi face griji, n-o să-i răspund. Îmi pare rău doar că 
femeia asta proastă nu a avut bunul-simţ să îmi lase fiica în 
pace cu nesiguranța ei. 

Ruby: Katie n-o să păţească nimic. E o fată isteaţă. La fel ca 
mama ei. 


Dragă Sally, 

Mulţumesc pentru scrisoare. Mă bucur că ţi-a plăcut rochiţa 
mea, dar în locul tău la nunta mea aș fi purtat o rochie frumoasă, 
aşa cum a fost rochia mamei. Toată lumea spunea că se asorta 

foarte bine cu smochingul lui Alex. Arătau atât de bine împre- 
ună, nu crezi ? I-am arătat mamei şi lui Toby (cel mai bun prieten 
al meu) poza cu tine și cu Alex pe plajă iar Toby a spus că speră 
că nu te doare pielea roşie de la soare. Părea că te-ai ars rău. 

Cam asta ar fi. Acum trebuie să plec pentru că în curând 
va veni pe la noi noul prieten al mamei. Transmite-i lui Alex 
salutări din partea mamei mele și a lui Toby. 

Cu dragoste, de la Katie. 


Capitolul 11 


De la Alex 
Către Rosie 
Subiect: Prieten secret 


M-am întors din luna de miere; domniţă vicleană nu mi-ai 
spus că ai un prieten! Sally de abia aștepta să-mi spună, ceea 
ce mi s-a părut un lucru drăguţ. Nu mi-am dat seama că Sally și 
Katie îşi scriau una alteia, tu știai ? 

De ce nu mi-ai spus la nuntă niciun cuvânt despre tipul ăsta ? 
De obicei îmi spui totul. Haide ! Cum e ? Cum îl cheamă? Unde 
l-ai cunoscut ? Cum arată? Cu ce se ocupă? Sper că are o gră- 
madă de bani și că se poartă bine cu tine, altfel vin să-l iau de 
guler. 

Trebuie să mă întorc în Dublin ca să-l cunosc pe tipul ăsta; 
ca să mă asigur că pot să-ți dau aprobarea mea ca cel mai bun 
prieten. Oricum, dă-mi toate detaliile (mă rog, poate nu chiar 
toate). 


Bună, Stephanie, 

Îti scriu ca să aflu ce mai faci, iubito și ca să-ţi dau câteva 
vești bune. Sunt sigură că Rosie nu ţi-a spus încă fiindcă nu prea 
vrea să vorbească despre asta, dar a cunoscut pe cineva ! Suntem 
cu totii foarte încântați. Pare atât de fericită, ochişorii ei albaștri 
nu mai par acum atât de trişti și pășeşte mai vioi acum. Seamănă 
mai mult cu Rosie cea de odinioară. 

Deci l-a adus acasă aseară la cină și trebuie să spun că este 
un om încântător. Se numește Greg Collins și este director într-o 
bancă AIB în Fairview. 

E puţin mai înalt decât Rosie, cu o față plăcută. Are treizeci 
şi ceva de ani cred și se poartă minunat cu Katie. Au petrecut 

toată seara tachinându-se, ceea ce ne-a amuzat teribil. După 
cum știi, lui Rosie îi este greu să întâlneasă pe cineva care să-i 
placă și ei, având în vedere că trebuie să fie cineva cu care să 
se înțeleagă și Katie. Dar trebuie să nu facă compromisuri, i-am 
spus de nenumărate ori. Prea adesea s-a dus la întâlniri cu toti 
ceilalți doar pentru că Katie îi plăcea. În cazul ăsta, aşa cum am 
spus, Katie îl adoră pe Greg. Sunt atât de încântată că Rosie pare 
să-și fi găsit în fine un tip simpatic. 

Cum mai e pe la tine la serviciu ? Tot ocupată? Să nu tragi 
de tine așa tare la restaurantul ăla scumpa mea, trebuie să te mai 
şi bucuri de viaţă. Tatăl tău şi cu mine ne gândeam să venim în 
curând pe la tine într-o mică vacanţă — ai fi de acord? Scrie-ne 
când ești liberă și ne vom încadra în timpul acela. Salută-l pe 
Pierre din partea noastră. Aşteptăm cu nerăbdare să te vedem. 

Cu dragoste, 

Mama 


De la Rosie 
Către Alex 
Subiect: Re: Prieten secret! 


Ups, secretul meu a ieşit de acum la iveală, mulțumită lui 
Katie și gurii ei sparte! Păi nu ţi-am spus nimic despre Greg 
(așa-l cheamă) la nunta ta pentru că atunci încă nu ieșisem îm- 
preună ! Ne-am cunoscut la clubul de noapte Văcuţa dansatoare 
(e o poveste foarte lungă !), chiar înainte să vin la tine la Boston, 
iar el mi-a cerut numărul de telefon ca să mă invite în oraș, dar 
eu am spus „nu“! Dar probabil că după nunta ta am avut o iz- 
bucnire sentimentală şi l-am sunat eu ca să ieşim în oraș! 

O, Alex, au fost niște mese copioase cu vinuri deosebite, ca 
niciodată! M-a dus la restaurante despre care citisem doar în 
reviste, iar el e teribil de romantic, dar mi-ai spus să nu-ţi dau 
toate detaliile, așa că n-o să-ţi povestesc ce weekend am petre- 
cut undeva la ţară... Bun, deci ai vrut să ştii totul despre el, iată. 
Are treizeci şi şase de ani, lucrează la o bancă din Fairview. Nu 
e prea înalt, cam cât mine, ceea ce nu înseamnă că e înalt, dar... 
Deci, dacă ar fi să stea lângă tine, ai avea o priveliște grozavă a 

cheliei lui. Dar are părul de culoarea nisipului și ochi strălucitori 
albaștri. 

Îi aduce lui Katie de fiecare dată mici cadouri și, deși ştiu că 
n-ar trebui să facă asta, îmi place să văd că o răsfaţă, pentru că 
eu nu prea am putut face lucrul ăsta în toţi acești ani. Nu-mi vine 
să cred că am cunoscut în sfârșit un bărbat pe care nu-l deran- 
jează că am o fetiţă; toţi ceilalți se uitau la mine ca și cum aș fi 
avut o boală molipsitoare când le spuneam, și găseau dintr-odată 
o scuză ca să plece de la masa mea. De altfel nu-mi vine să cred 
că eu şi Katie ne-am pus de acord asupra aceluiași bărbat. Părea 
să-i placă doar bărbaţii tineri şi frumoși, probabil cei pe care i-ar 
fi ales pentru ea. Totuși, trebuie să fiu realistă. Nu-mi pot per- 
mite să fac mofturi. Ideea ei despre un partener de viaţă grozav 
era cineva care să se joace cu ea tot timpul, să se strâmbe, să 
vorbească cu voci cavernoase şi să poarte haine colorate, ca la 
emisiunile TV de sâmbătă dimineaţa. 

Mă rog, se pare că l-am găsit. Este foarte generos, atent și 
grijuliu și cred că am mare noroc că l-am întâlnit. S-ar putea să 
nu dureze, dar îmi place aşa cum e, Alex. Stiu că am fost teribil 
de descurajată în trecut, nu știu... cam zece ani (!) dar acum 
mi-am dat seama că eu și Katie suntem o echipă şi cine nu ne 
iubește pe amândouă, ducă-se pe pustii ! 

Dar cred că am întâlnit omul care ne iubește. Tine-mi pumnii 
strânși. 

P.S. Am observat că nu mai vorbești de Irlanda ca şi cum ar 
fi acasă. Probabil inima ta e, în sfârșit, la Boston. 


De la Alex 
Către Rosie 
Subiect Ooo, Rosie e îndrăgostită! 


Ooo, se pare că Rosie s-a îndrăgostit ! 

De un director de bancă care merge în cluburi gen Vaca dan- 
satoare ? Ce fel de director de bancă (sau ce fel de bărbat) merge 
la Vaca dansatoare ? Se pare că tu și prietena ta Ruby aţi luat-o 
razna rău de tot, așa că nu mă mai aştept la altceva bun de la 

voi. Dar nu știu ce să spun, nu sunt convins că acest om este cel 
potrivit pentru tine. 

Si vreau să-ți spun că m-am simțit puţin jignit de ultima ta 
scrisoare. Ce vrei să spui cu fraza „Nu-mi vine să cred că am 
cunoscut în sfârșit un bărbat pe care nu-l deranjează că am o 
fetiță“ ? Cred că știi că te-am susţinut întotdeauna pe tine şi pe 
Katie — sunt sigur că am făcut-o. Ori de câte ori am posibilitatea 
te vizitez și te duc în restaurantele care-ţi plac și îi aduc finuţei 
mele cadouri. 

Acum însă trebuie să plec. Am lucrat două ture la spital așa 
că sunt extrem de obosit. 


De la Rosie 
Către Alex 
Subiect: Mulţumesc, domnule Suporter 


Vai, mulţumesc, domnule Suporter, că eşti atât de bucuros 
pentru mine. În caz că n-ai observat, tu și cu mine nu suntem 
implicaţi într-o relaţie romantică. Da, ești un prieten minunat 
(generos și care mă ajută), dar nu ești aici cu mine în fiecare zi. 
Sunt sigură că înţelegi că a-ţi găsi un prieten și a-ţi găsi un par- 
tener sunt două lucruri complet diferite. Tu mă accepţi așa cum 
sunt, unii bărbați nu. Sper că îţi merge bine în căsnicie! 


Ai primit un mesaj urgent de la: RUBY 

Ruby: Ce i-a spus Katie lui Sally? 

Rosie: Stiu, e o nebunie, nu-i așa ? lar Katie i-a scris scrisoarea 
după ce avusesem o singură întâlnire cu Greg ! 

Ruby: Înseamnă că-l place mult dacă a făcut această mărturisire 
aşa curând. Măcar așa Sally n-o să mai creadă acum că vrei 
ca prin viclenie să pui mâna pe soțul ei. 

Rosie: A, cui îi mai pasă? ÎL am pe Greg. 

Ruby: Mi se face silă. V-aţi transformat într-unul dintre acele 
cupluri bolnăvicioase pe care le urâm. Voi doi vă purtaţi ca 
niște adolescenţi care s-au îndrăgostit. Cred că va trebui să 
găsesc o altă prietenă necăsătorită ca să nu mă simt ca a treia 
roată la căruță, data viitoare când mai ieșim în oraș. 

Rosie: Eşti o mincinoasă ! Te distrai de minune cu toți tipii ăia 
de fiecare dată când te priveam. Erai în centrul atenţiei ! 
Ruby: Ei, făceam ceea ce trebuia... Mă rog, probabil că m-ai 
zărit şi pe mine în rarele ocazii în care îţi desprindeai buzele 
de cele ale lui Greg. O, apropo, m-a sunat tipul ăla aseară şi 

mă gândeam să... 


Ai primit un mesaj urgent de la: GREG 

Greg: Bună, frumuseţe. Cum îți mai merge ? 

Rosie: O, bună! La fel ca de obicei... acum însă mai bine! 

Ruby: Hei, mai ești acolo sau te-a atacat Randy Andy ? 

Rosie: Scuze, Greg, doar o clipă. Sunt online şi cu Ruby! 

Greg: Voi două lucraţi ceva vreodată ? 

Rosie: Suficient cât să nu fim date afară. 

Greg: Îți scriu mai târziu. 

Rosie: Nu, nu ! Nu face asta ! Sunt în stare să port două conver- 
saţii în același timp. În plus, chiar voiam să stăm de vorbă 
iar dacă-i spun lui Ruby o să fie și mai supărată pentru că am 
devenit unul de-ai lor... 

Greg: Ce înseamnă „unul de-ai lor“? 

Rosie : Parte a elitei cuplurilor secrete. 

Greg: A, despre asta era vorba... sigur, ce prost am fost. 

Rosie: lartă-mă Ruby, Greg îmi trimite și el mesaje, așa că mai 
aşteaptă-mă câteva minute. 

Ruby: Voi doi nu puteți trăi unul fără celălalt câteva ore ? 

Rosie: Nu! 

Ruby: Mi-e dor de Rosie. Cine ești tu și ce-ai făcut cu prietena 
mea care ura bărbaţii ? 

Rosie : Nu-ţi face griji, e tot aici, dar a luat o binemeritată pauză. 
Deci ce spuneai de tipul pe care l-ai cunoscut aseară ? 

Ruby: A, da, îl cheamă Ted (ca ursuletul Teddy), e supraponderal, 
dar și eu sunt, așa că ce mai contează; ne putem lovi cu burțile 
unul de celălalt. E șofer de camion și părea un tip drăguţ, pen- 
tru că îmi cumpăra de băut întruna, ceea ce-l așază foarte sus pe 
scara valorilor mele despre un Om Cumsecade. În plus a fost 
singura persoană din club care nu m-a ignorat aseară. 

Rosie: O, îmi pare rău, dar ştii cum e când cunoşti pe cineva 
nou: vrei să știi totul despre el. 

Ruby : Nu, eu chiar nu vreau să ştiu totul despre Ted... nu vreau 
să mă îndepărtez de el. 


Rosie: Şi ce faci diseară, Greg ? 

Greg: Rosie, draga mea, sunt al tău. Nu vrei să iau o sticlă de 
vin, ceva de mâncare la pachet și să stăm acasă ? Lui Katie îi 
putem lua un DVD sau altceva. 

Rosie: Mda, sună bine ! lar Katie va fi încântată să te vadă. 


Ruby: Deci ce zici, să-l sun? 
Rosie: Pe cine? 
Ruby: TED! 
Rosie: A, da, sigur! leșiţi în oraș. Kevin o să stea cu copiii iar 
noi putem ieşi toţi patru. De când îmi doresc să fac asta! 
Ruby: A, te rog, inocentă şi lipsită de experienţă ce eşti! Ted şi 
Greg n-au aboslut nimic în comun. Sunt ca creta și caşcavalul: 
un director de bancă și un potenţial hoţ. Se vor urî unul pe ce- 
lălalt, atmosfera va fi stânjenitoare, nimeni nu va vorbi şi n-o 
să auzi decât molfăitul fălcilor într-o tăcere asurzitoare, ca un 
fel de tortură chinezească, vom refuza să luăm desertul, vom 
sări peste cafea, vom plăti, o vom întinde pe ușă, ne vom simţi 
ușuraţi şi ne vom promite să nu ne mai întâlnim vreodată. 

Rosie: Ce zici de vineri ? 

Ruby: De acord. 


Greg : Sper că Ruby nu s-a supărat pe noi după seara trecută ; am 
cam stat într-o lume a noastră. 

Rosie: Fii serios, nu s-a supărat deloc. A cunoscut un tip pe nume 
Teddy Bear. Apropo, eşti liber vineri seara ca să ieşim undeva 
să mâncăm toți patru ? Asta dacă fac rost de baby sitter pentru 
Katie. 

Greg: O cină cu Ruby și un tip numit Teddy Bear. Sună interesant. 


Rosie: Greg a spus că e liber ca să luăm masa vineri seara. 

Ruby: Asta e foarte bine, dar nu l-am întrebat încă pe Ted. Ce a 
spus Alex de faptul că ești îndrăgostită de Greg? 

Rosie: Dar nu i-am spus că aș fi îndrăgostită, Ruby ! Greg și cu 
mine încă nu ne-am declarat iubire unul altuia! Dar Alex 
mi-a trimis o scrisoare ciudată, spunându-mi că după părerea 

lui, Greg e un tip ciudat și că se simte jignit că eu nu cred că 
el m-a susținut pe mine și pe Katie. O luase un pic razna, ca 
să fiu sinceră, dar nu l-am băgat în seamă pentru că făcuse de 
gardă toată noaptea la spital și era obosit. 

Ruby: A-ha. 

Rosie: Ce înseamnă asta? 

Ruby: Exact ce am bănuit. E gelos. 

Rosie: Alex nu e gelos! 

Ruby: Alex e gelos pe relaţia ta cu Greg; se simte ameninţat. 


Greg: Si la ce oră vrei să vin pe la tine diseară ? Sapte sau opt? 

Rosie: Nu, Alex nu e gelos pe relaţia mea cu Greg ! De ce ar fi? 
S-a căsătorit cu micuța, drăguţa și perfecta Sally — şi e fericit, 
aş putea adăuga — şi, drept dovadă, am o frumoasă fotografie 
cu ei doi pe o plajă arătând foarte îndrăgostiţi. I-am dat o 
şansă să facă parte din viaţa mea şi a lui Katie, dar el a ales 
să rămână prietenul meu, iar acum am acceptat lucrul acesta. 
E în regulă. Acum am o relaţie cu Greg care e un tip minunat 
şi nu îmi mai pasă de Alex deloc! Asta e tot ce am avut de 
spus, mulțumesc foarte mult! Mi-a trecut de Alex, nu îl mai 
interesez, iar acum sunt îndrăgostită de Greg! Asta e! 

Greg: Păi... îti mulţumesc că mi-ai împărtășit gândurile tale, 
Rosie. Nici nu-ţi imaginezi ce încântat sunt că nu mai ești 
îndrăgostită de un tip numit Alex, așa cum ai accentuat tu. 


Rosie : Doamne, dumnezeule, Ruby ! l-am trimis lui Greg mesa- 
Jul care trebuia să ajungă la tine ! La naiba, la naiba, NAIBA 
S-O IA DE TREABĂ ! I-AM SPUS CĂ-L IUBESC!!! 

Greg: Ăă... ştii... iar mi l-ai trimis mie, Rosie. Îmi pare rău... 


Rosie: A... 
Ruby: A... ce? 


Capitolul 12 


Rosie: OK, deci ăsta a fost cu siguranţă cel mai stânjenitor lucru 
care mi s-a întâmplat, fără nicio îndoială, FĂRĂ excepţie ! 

Ruby : Dar atunci la club când purtai rochia aceea albă fără nicio 
lenjerie pe dedesubt și cineva a vărsat apă pe tine și deodată 
a devenit transparentă ? 

Rosie: OK şi atunci a fost foarte jenant. 

Ruby : Dar atunci când erai în supermarket și din greșeală ai luat 
o altă fetiţă de mână și ai tras-o după tine în mașină în timp 
ce Katie rămăsese înăuntru plângând? 

Rosie: Mama fetiţei a înţeles şi şi-a retras acuzaţia. 

Ruby : Dar atunci când... 

Rosie: OK, e suficient, mulțumesc ! Poate nu a fost lucrul cel 
mai jenant care mi s-a întâmplat dar oricum merită să facă 
parte din galeria de onoare. Iar la loc de frunte stă clipa în 
care l-am sărutat pe Alex.. 

Ruby: Ha ha ha ha ha ha ha! 

Rosie: Haide, ar trebui să mă faci să mă simt mai bine. 

Ruby: Ha ha ha ha ha ha ha! 

Rosie : Ce bucurie să ai prieteni care îți stau alături. Acum te las. 
Excitatul Andy se uită fix la mine ca un director de școală 
pe deasupra ochelarilor lui, cu o incredibil de sexi ramă 
cafenie. 

Ruby : Poate vrea ca tu să fii o școlăriţă neastâmpărată. 

Rosie: Ei, are câţiva ani prea mult pentru asta. Cred că vrea doar 
să mă omoare. Nările îi freamătă și respiră cu greutate. 

Ruby: Are mâinile pe birou? 

Rosie: Vai, Ruby, potolește-te! 

Ruby: De ce? Doar nu crezi că i se spune Andy Excitatul 
degeaba! 

Rosie: Urăsc birourile deschise. Îmi poate vedea din orice colț 
al încăperii picioarele de sub birou. O, acum se uită la pi- 
cioarele mele. 

Ruby: Rosie, trebuie să pleci din biroul ăla. Nu-ţi face bine. 

Rosie: Stiu, mă străduiesc, dar nu pot să-mi dau demisia până 
nu găsesc un alt serviciu, lucru care se pare că e cam dificil. 
Se pare că nimănui nu-i pasă dacă lucrezi sau nu ca secretară 
într-o fabrică care produce agrafe de birou. 

Ruby: Ce ciudat... și doar sună atât de fascinant! 

Rosie: O, Doamne, acum şi-a mutat scaunul ca să mă vadă mai 
bine. Ia stai un pic că-i trimit un mesaj. M-am săturat! 

Ruby: Nu face asta! 

Rosie: De ce nu? O să-i trimit un mesaj politicos în care îl voi 
ruga să nu mă mai privească deoarece îmi distrage atenţia de 
la muncă. 


Ai primit un mesaj urgent de la: ROSIE 
Rosie: Nu te mai uita la ţâțele mele, perversule. 


Rosie: Gata, Ruby, i l-am trimis. 

Ruby: Vai, o să te dea afară. Andy Excitatul nu prea încurajează 
tinerele cu tupeu care își apără drepturile. 

Rosie: Să se ducă dracului ! Nu mă poate concedia pentru asta ! 


Domnişoară Rosie Dunne, 

Andy Sheedy Paperclip & Co. nu mai are nevoie de servici- 
ile dumneavoastră, ceea ce înseamnă că nu vi se va mai prelungi 
contractul luna viitoare, aşa cum discutaserăm anterior. 

Cu toate acestea puteți lucra la Andy Sheedy Paperclip & 
Co. până la sfârşitul lunii, adică 30 iunie a.c. 

Andy Sheedy Paperclip & Co. vă mulțumește pentru servi- 
ciile aduse companiei în ultimii ani și vă urează succes în acti- 
vitățile viitoare. 

Cu sinceritate, 

Andy Sheedy 

Proprietar al Andy Sheedy Paperclip & Co. 

Ai primit un mesaj urgent de la: ROSIE 

Rosie: Ti-am trimis scrisoarea pe fax, ai văzut-o ? 

Ruby: Ha ha ha ha ha ha ha! 

Rosie: Ştii ce? O tot citesc și mă bucur din ce în ce mai mult că 
plec. Numele Andy Sheedy Paperclip & Co spune totul, nu-i 
aşa? Mă întreb cine i-a scris scrisoarea, având în vedere că 
eu sunt secretara care ar trebui să o facă. Probabil am scris-o 
chiar eu şi nu mi-am dat seama. Deci ce crezi? 

Ruby: E cel mai grozav mod de a pleca. Vei rămâne în istoria 
acestei instituţii ca femeia care i-a spus lui Andy Excitatul 
să se ducă dracului. Voi răspândi acest lucru, Rosie; nu vei 
fi concediată în zadar. O să-mi fie dor de tine. Unde o să te 
duci? 

Rosie: Habar n-am. 

Ruby: De ce nu cauţi o slujbă într-un hotel? De când te cunosc 
mă toci la cap numai despre hoteluri. 

Rosie: Știu. Sunt un pic obsedată de ele. Înainte de a o avea 
pe Katie nu voiam decât să fiu director de hotel. Nu cred că 
asta se va mai întâmpla vreodată, dar avem cu toţii nevoie să 
visăm. Avem nevoie să sperăm că este posibil să realizăm 
mai mult decât avem acum. 

Probabil mobila uriașă e cea care mă face să mă simt în de- 
plină siguranţă în hoteluri, de pildă vazele de mărimea unui 
om, canapelele care nu ar încăpea în sufrageria și bucătăria 
mea puse la un loc. În holurile hotelurilor mă simt ca Alice în 
Tara Minunilor. Cel puţin am o lună să găsesc ceva. N-ar tre- 
bui să fie atât de greu. Ar trebui să încep să-mi scriu CV-ul. 

Ruby: Asta n-o să-ţi ia prea mult timp. 


De la Rosie 
Către Alex 
Subiect: E OK CV-ul meu? 


Anexă: CV.doc 

Te rog, te rog, ajută-mă cu CV-ul, altfel eu și fetița mea o să 
murim de foame. Cum pot face ca slujba mea mizerabilă să arate 
impresionantă ? Ajutor! Ajutor! Ajutor! 

De la Alex 
Către Rosie 
Subiect Re: EOK CV-ul meu? 


Anexă: CV.doc 

După cum poţi vedea (din documentul anexat) am parcurs 
CV-ul tău. Cel pe care mi l-ai trimis era practic perfect cum era, 
desigur, dar am mai corectat câteva greșeli de gramatică și de 
scriere... şti cât de bine stau la scrierea corectă ! 

Apropo, Rosie, n-ai avut o slujbă mizerabilă, așa cum ai de- 
numit-o atât de spiritual. Cred că nu înţelegi dificultatea lucrului 
pe care îl faci. Eşti o mamă care își crește copilul singură, care 
are un serviciu de opt ore ca secretara personală a unui om de 
afaceri plin de succes. Eu doar am schimbat un pic cuvintele: 
nu am alterat adevărul. E incredibil câte lucruri faci zi de zi. Eu 
când vin de la serviciu sunt atât de dărâmat, încât mă prăbuşesc 
în pat; de abia am grijă de mine, darămite de o altă persoană. 

Nu te subestima, Rosie. Când mergi la interviuri du-te cu frun- 
tea sus și fii încredințată că ești un om care munceşte cu seriozi- 
tate (atunci când vrei), ai o abilitate deosebită în lucrul cu oa- 
menii, care te îndrăgesc întotdeauna (exceptând ziua în care am 
avut de făcut la școală un proiect în echipă despre planete, iar 
tu ai insistat ca Susie Corrigan să deseneze pe planga ei omuleţi 
pe Marte și femei mititele pe Venus, lucru care i-a luat multe 
săptămâni în ora de desen, așa că până la urmă toată lumea din 
echipa noastră ne-a părăsit în semn de protest și a trebuit să în- 
cepem alt proiect doar noi doi. Doamne, oare de ce ne urăște 
toată lumea când suntem împreună ?). Eşti minunată, frumoasă, 
isteaţă şi inteligentă şi dacă ai şti ceva despre bolile de inimă 
coronariene te-aș angaja chiar eu. 

Ti-am sugerat să adaugi că ţi s-a oferit o slujbă în Boston 
College, lucru care e impresionant, așa că totul va fi bine. Fii tu 
însăţi și o să te placă la nebunie. 

Încă ceva. Îţi sugerez ca de data asta să-ţi cauţi un serviciu 
care să-ți placă cu adevărat. Vei fi surprinsă cât de uşor îţi va 
fi să te dai jos din pat dimineaţa când ști că te duci să faci ceva 
care nu te face să vrei să te arunci de pe autobuzul cu care mergi 

acolo (m-ai pus pe gânduri când am primit e-mailul acela). Ce-ar 
fi ca de data asta să încerci să-ți găsești ceva de lucru într-un 
hotel ? Vrei asta de când aveai șapte ani și ai stat la Holiday Inn 
în Londra, ți-aduci aminte ? 

Hai, încearcă și scrie-mi cum te descurci. 


Capitolul 13 


De la Alex 
Către Rosie 
Subiect: Vii la Boston? 


Am făcut o mică pauză de la „lobotomii“ ca să-ţi trimit un 
scurt e-mail pentru a afla cum decurge căutarea unui serviciu. 
A mai rămas o săptămână până când Andy Excitatul te exclude 
din imperiul agrafelor de birou, așa că mai e destul timp şi dacă 
se va întâmpla ca până atunci să nu-ți atragă atenţia niciun post, 
atunci îți pot trimite un cec ca să te ajute să te descurci un timp 
(asta doar dacă vrei să te ajut). 

Mi-ar plăcea să plec acasă acum și să mă culc, sunt atât de 
obosit. lar am lucrat două ture ca să nu îmi mai murdăresc mâine 
mâinile de sânge ; mâine voi avea o zi liberă, ce binecuvântare... 
Problema e că atunci când voi ajunge acasă, Sally va fi gata să 
plece în tura ei. Nu prea socializăm — mă rog, asta dacă nu stai 
să numeri oamenii care se zvârcolesc în agonie în paturile de 
spital. Scuză-mă, n-a fost deloc amuzant. 

Sunt obosit, iar eu și Sally nu prea petrecem mult timp îm- 
preună. Dar când suntem împreună suntem de obicei atât de 
obosiţi, încât doar dormim. 

A, ce idee bună. Dacă vii aici cu Katie și cu tipul ăla atunci îmi 
iau câteva zile libere şi vom putea să vizităm orașul, să ieșim la 
restaurant, să ne simţim bine, iar eu să dorm. Si așa o să-l cunosc 
pe ăla. Am avut câteva săptămâni groaznice. Chiar aș avea nevoie 
de umorul tău ! Fă o minune Rosie Dunne și fă-mă să râd. 

De la Rosie 
Către Alex 
Subiect: Rosie e aici! 


Salutare, nefericitule ! Nu te teme, Rosie e aici! Îmi pare rău 
să aud că lucrurile ţi-au mers anapoda în ultima vreme. Cred că 
aşa face viaţa oricui din când în când: te scufundă și când simţi 
că te înăbuși te ridică iar la suprafaţă. Dar până atunci dragul 
meu prieten, voi încerca să te amuz povestindu-ţi întâmplările 
din viaţa mea. 

Așa. Mai întâi să știi că ai o influenţă foarte, foarte proastă 
asupra mea. După ce am citit capodopera care era CV-ul meu 
şi după ce ţi-am citit scrisoarea, m-am simţit atât de motivată și 
sigură pe mine încât mi-am pus treningul, bandana, apărătorile 
de mâini și adidaşii (ei, nu chiar așa) și am luat-o la picior prin 
Dublin ca o femeie în misiune. 

Tu, om îngrozitor ce ești. M-ai făcut să simt că aş putea face 
orice, că aș putea cuceri lumea (să nu mai faci asta în viaţa ta), 
aşa că am depus câte un CV în fiecare hotel în care doream 
să lucrez dar îmi era întotdeauna prea frică să încerc. Să-ţi fie 
rușine că mi-ai dat putere, pentru că a dispărut rapid și m-am 
trezit că trebuia să fac faţă milioanelor de interviuri la milioane 
de companii mărunte care mă urau pe mine și pe mutra mea doar 
pentru faptul că îndrăznisem să mă gândesc că aș putea lucra 
pentru ele. 

Deci, să vedem, despre care dintre interviurile jenante să-ți 
povestesc mai întîi ? Hmm... trebuie să aleg dintre atâtea. Mă 
rog, să începem cu cel mai recent, ce zici? Ieri am fost la un in- 
terviu pentru postul de recepţioneră la Hotelul Two Lakes — știi 
tu, acela dichisit din centru. Fațada este toată din sticlă, așa că 
poți vedea de departe candelabrele imense și strălucitoare atâr- 
nând din tavan. Noaptea, hotelul pare cuprins de flăcări, atât de 
tare strălucește. Restaurantul e la ultimul etaj, așa că poţi avea o 
priveliște a întregului oraș. E cu adevărat superb. 

Dar este și unul dintre locurile acelea în care se află câte un 
tip (mai degrabă un domn) îmbrăcat cu una din acele mantii 
şi o pălărie înaltă, care stă la ușă, nelăsând pe nimeni să intre. 


95 


Cred că mi-a luat zece minute doar pentru a trece de ușă. Pur şi 
simplu nu voia să mă asculte, spunea că trebuie să stau acolo. 
Pe bune, cum puteai ajunge să stai acolo dacă nici măcar nu te 
lăsa să treci de ușă? Mă rog, până la urmă m-a lăsat să intru și 
aproape că eram să alunec pe podeaua de marmură, atât era de 
lustruită. 

Era atâta liniște că puteai auzi acul căzând pe jos. Nu e o 
figură de stil: tânăra de la recepţie chiar a scăpat un ac pe Jos. 
L-am auzit. Ei, presupun că nu era atâta liniște în tot hotelul: se 
auzea clinchetul unui pian din zona de relaxare, era o fântână 
arteziană în hol — toate sunetele te relaxau. Când am păşit pe 
covoare, mă gândeam că o să sar până la balcon, atât erau de 
pufoase. 

Am luat loc la Cea Mai Lungă Masă pentru interviu. Doi 
bărbaţi și o femeie stăteau la un capăt — cel puţin asta cred că 
erau; stăteam atât de departe, încât abia îi vedeam (aproape 
că-mi venea să le spun să-mi dea și mie sarea). 

Deci m-am gândit să par interesată de companie, așa cum 
mi-ai spus, și i-am întrebat de unde și-a căpătat hotelul numele, 
căci nu ştiam de vreun lac în zona aceea a orașului. Cei doi băr- 
baţi au început să râdă și s-au prezentat: erau Bill și Bob Lake. 
Ei sunt proprietarii. Ce jenant. 

Pe scurt am vorbit despre ce mi-ai spus tu: că îmi place să 
lucrez în echipă, că am abilități pentru lucrul cu publicul, că 
mă interesează cum se desfășoară lucrurile într-un hotel, că 
sunt muncitoare, că îmi propun niște sarcini și că le duc la bun 
sfârșit... bla bla bla. Apoi am aiurat mult timp despre faptul că 
iubesc hotelurile de când eram copil și că mi-am dorit dintot- 
deauna să lucrez într-unul. (De fapt ar fi minunat să locuiești 
într-unul, dar amândoi știm că nu mi-aș putea permite asta.) 

Apoi ei au stricat totul când mi-au pus o întrebare stupidă: 
„Rosie,dinperioadaîncareailucratla Andy Sheedy Paperclip& Co. 
ce lucruri ai învăţat care ţi-ar fi utile aici la Two Lakes ?“ 

Doamne, ce rost avea să mă întrebe ? 

Bine, acum trebuie să plec, deoarece Katie s-a întors de la 
şcoală cu o expresie răutăcioasă pe faţă, iar eu n-am nimic de 
mâncare. 

De la Alex 
Către Rosie 
Subiect: Hotelul Two Lakes 


Păcat că a trebuit să te întrerupi. Mi-a plăcut mult e-mailul 
tău. Mă bucur să aud că interviurile tale merg atât de bine — m-ai 
înveselit instantaneu ! 

Dar mor de nerăbdare să aflu ce le-ai răspuns la întrebarea 
pe care ti-au pus-o? 


De la Rosie 
Către Alex 
Subiect Re: Hotelul Two Lakes 


Alex, nu ţi-e clar? 

Agrafe de birou! 

(Au izbucnit în râs, aşa că am trecut uşor peste asta.) Aşa, 
acum chiar trebuie să plec. Katie îmi tot flutură prin faţa ochilor 
planşe pe care le-a desenat la școală. Apropo, te-a desenat și pe 
tine... și pari mai slab. O să ţi-o scanez... 


Domnişoară Rosie Dunne, 

Ne face plăcere să vă informăm că vă oferim postul de recep- 
tioner-șef la Hotelul Two Lakes. 

În particular vă mărturisim că suntem foarte încântați că veti 
fi aici ca urmare a interviului plin de succes pe care l-aţi susținut 
săptămâna trecută. V-aţi dovedit o tânără încântătoare, inteli- 
gentă și spirituală; exact genul de persoană pe care l-am dori 
la hotel. 

Ne mândrim cu faptul că angajăm oamenii care ne-ar plăcea 
să ne întâmpine la un hotel şi avem încredere că zâmbetele pe 
care le-aţi adus pe feţele noastre când ne-am cunoscut vor fi și 
pe feţele clienţilor care vor veni la recepție. Suntem mândri că 
veţi face parte din echipa noastră și sperăm că la noi veţi avea 
multe succese pe plan profesional, mulţi ani de acum înainte. 

Vă rugăm să luaţi legătura cu Shauna Sampson de la recepție 
în ceea ce privește uniforma. 

Cu sinceritate, 

Bill Lake Bob Lake 

P.S. Am aprecia dacă aţi aduce și agrafele de birou cu dum- 
neavoastră — nu stăm prea bine cu articolele de papetărie ! 


Ai primit un mesaj urgent de la: ROSIE 

Rosie: Doamne, Ruby, e posibil să am şi eu o dată un șef/niște 
şefi drăguți ? Cred că în sfârşit lucrurile se așază la locul 
lor. 

Ruby: lar te-apuci să cobești ? N-o să te-nveţi niciodată... 


De la Rosie 
Către Stephanie 
Subiect: Felicitări 


Sunt încântată să aud că tu și Pierre v-aţi logodit! Stiu că 
am vorbit la telefon o oră aseară, dar am vrut să-ţi trimit şi acest 
e-mail. Felicitări ! Apropo, mai știi ceva de Kevin? El nu mă 
sună niciodată şi nici nu-mi trimite e-mailuri — cred că îi este 
frică că o să-l rog iar să fie baby sitter. 

Ceva bizar se întâmplă în viaţa mea, Stephanie. Am un pri- 
eten care mă iubește și pe care-l iubesc, voi începe să lucrez în 
hotelul visurilor mele, Katie e frumoasă, sănătoasă şi fericită iar 
eu mă simt în sfârșit o mamă bună. Sunt fericită. Vreau să mă 
bucur de acest sentiment și să sărbătoresc succesul meu dar e 
ceva care nu-mi dă pace. De parcă mi-ar şopti „Lucrurile sunt 
prea perfecte.“ Parcă ar fi liniștea dinaintea furtunii. 

Oare aşa e o viață normală? Pentru că eu sunt obișnuită 
doar cu drame, drame, drame. Sunt obişnuită ca lucrurile să nu 
meargă așa cum îmi doresc. Sunt obișnuită să trebuiască să mă 
lupt... în felul meu, să obţin ceva care nu e tocmai ce mi-am 
dorit, dar care merge. 

De data asta nu e ceva care merge ; e perfect; e chiar ce îmi 
doream. Voiam să mă simt iubită de cineva, voiam ca Katie să 
nu se mai întrebe dacă e vina ei pentru că nu are și ea un tă- 
tic ca toți ceilalți copii, voiam să simt că nu doar noi două ne 
aparținem una alteia, ci și că altcineva ne va accepta în viaţa lui, 

voiam să mă simt importantă, voiam să mă simt cineva, voiam 
să simt că dacă sun la birou să anunţ că mi-e rău mi se va simti 
lipsa. Voiam să nu-mi mai pară rău pentru mine și nu mai simt 
asta. 

Lucrurile merg foarte bine. Am un sentiment bun în ceea ce 
mă privește și nu sunt obișnuită cu asta. Această e o altă Rosie 
Dunne. Tânăra și confuza Rosie s-a dus. Începe a doua etapă a 
vieții mele... 


PARTEA A DOUA 


Capitolul 14 


Stimată Domnișoară Dunne, 

Sper că puteţi veni la școală pentru a discuta despre brusca 
schimbare de comportament a lui Katie în clasă. 
Ce-aţi spune de miercuri, după ore ? Puteţi să-mi confirmaţi te- 
lefonic la școală. Ştiţi numărul. 

Domnișoara Casey 


Lui Katie 
Cum adică pe mama ta a pufnit-o râsul? 
Toby 


De la Rosie 
Către Alex 
Subiect: Detalii despre zbor 


Salut, avionul nostru aterizează la 1.15 pm — zborul nr. EI4023. 
Eu voi fi persoana de la Sosiri care va trage după ea un bărbat în- 
grozit, va ţine de mână un copil superagitat și va duce cu degetele 
de la picioare douăzeci de valize. (Greg urăște zborul cu avionul, 
Katie e atât de încântă, încât mi-e teamă că va exploda, iar eu nu 
m-am putut hotărî ce lucruri să-mi iau cu mine așa că mi-am luat 
tot şifonierul.) 

Eşti sigur că Sally știe în ce s-a băgat permițându-ne mie și 
zăpăcitei mele familii să stăm cu voi? 

De la Sally 
Către Alex 
Subiect Re: Venirea lui Rosie 


Sigur că mă supăr, Alex. Nu puteai alege un moment mai 
nepotrivit pentru a o invita şi tu ştii asta. 


De la Alex 
Către Rosie 
Subiect Re: Detalii despre zbor 


Sigur că Sally nu se supără. De abia aştept să vă văd pe tine 
şi pe Katie, și să-l cunosc pe ăla. Vă aștept la Sosiri. 


Dragă Alex, 

Îti mulțumesc din suflet pentru această vacanţă! M-am dis- 
trat excelent. În Boston era chiar mai frumos decât îmi amin- 
team și mă bucur că de data asta n-a mai trebuit să fug acasă 
jenată. Lui Katie i-a plăcut toată această experienţă şi nu se mai 
satură povestind despre tine! 

Si Greg s-a simţit bine. Mă bucur că l-ai cunoscut în sfârșit 
şi ai putut constata că faţa lui nu este verzuie de obicei, aşa cum 
era când a coborât din avion. A fost o adevărată încântare să-i 
am pe cei doi bărbaţi preferaţi ai mei în aceeaşi ţară, ba mai 
mult, în aceeaşi cameră ! Ce crezi despre el ? Primește de la tine, 
ca cel mai bun prieten, aprobarea semnată și parafată? 

Deci, în afară de faptul că soţia ta mă urăște profund, restul 
a fost foarte plăcut și distractiv. Dar să ştii că asta nu mă supără, 
Alex ; accept lucrurile așa cum sunt. Mi se confirmă ceea ce 
ştiam deja: dintr-un motiv necunoscut orice prietenă sau soție 
a ta mă va urî mereu. Şi am acceptat lucrul ăsta. Pot trece peste 
el. 

Sper doar că mă va lăsa să-l văd pe fiul sau fiica ta când se va 
naște. Asta e ceva ce nu mi-am imaginat niciodată că se va putea 
întâmpla ! Alex Stewart va fi tătic ! De fiecare dată când mă gân- 
desc nu mă pot opri să nu râd cu poftă. Dumnezeu să-l aibă în 
pază pe copilul care va avea un tată ca tine ! Glumesc — de fapt 

sunt încântată ! Deşi nu-mi vine să cred că ai păstrat secret față 
de mine atâtea luni. Ruşine să-ți fie! 

Apropo, îmi cer scuze pentru Katie care și-a vărsat sucul pe 
rochia cea nouă a lui Sally. Nu ştiu ce a apucat-o ; de obicei nu e 
atât de neîndemânatică ! I-am spus să-i scrie lui Sally o scrisoare 
în care să-și ceară iertare. Sper că atunci nu ne va mai urî atât 
pe noi toți! 

Ei, da, cele câteva săptămâni de distracţie s-au terminat; 
acum mă întorc din nou cu picioarele pe pământ. Încep noul 
meu serviciu luni. Toată viaţa am vrut să lucrez într-un hotel, 
dar îndepărtasem acest gând, laolaltă cu restul visurilor mele. 
Sper că nu va fi un iad, altfel toate visurile mele se vor sparge 
ca baloanele de săpun. 

Mai e un lucru pe care am uitat să ţi-l spun. Greg m-a între- 
bat dacă nu vreau să mă mut la el împreună cu Katie. Nu știu 
ce să fac. Pentru moment lucrurile merg bine între noi, dar nu 
trebuie să mă gândesc doar la noi doi. Lui Katie chiar îi place 
de Greg și adoră să-și petreacă timpul în compania lui (poate 
n-a fost atât de evident în Boston pentru că era foarte încântată 
să te cunoască), dar nu știu dacă e pregătită pentru o schimbare 
atât de mare în viaţa ei. Stăm împreună în acest apartament de 
mai puţin de doi ani şi de abia învăţăm să trăim viaţa noi două. 
Nu sunt sigură că dacă o dezrădăcinez din nou îi va fi bine. Tu 
ce crezi? 

Mă rog, cred că cel mai bine ar fi să o întreb. Dar dacă o să 
spună „nu“? O să-i spun lui Greg „ Ăă... îmi pare rău, te iubesc 
şi aşa mai departe, dar fiica mea de opt ani nu vrea să stea cu 
tine“? Sau să-i spun lui Katie „Ghinion, ne mutăm“, sau să fac 
ce vrea ea? Este clar că nu pot să fac doar ce vreau eu pentru că 
sunt încă doi oameni implicaţi. În fine, o să am la ce mă gândi în 
următoarea perioadă. 

Mulţumesc mult încă o dată pentru vacanță. Chiar aveam 
nevoie de ea. O să mă asigur că Katie îi va trimite scrisoarea 
lui Sally. 

Cu dragoste, 

Rosie 

Dragă Rosie, 

Bun venit în prima ta zi la Two Lakes. Sper că până în acest 
moment toată lumea te-a ajutat să te instalezi. Îmi pare rău că 
nu sunt acolo ca să te întâmpin, dar pentru moment sunt în State 
pentru a definitiva câteva lucruri la noul nostru hotel Two Lakes 
din San Francisco. 

Între timp Amador Ramirez, asistentul meu, este acolo ca 
să te pună la curent cu toate. Anunţă-mă dacă întâmpini vreo 
problemă. 

Încă o dată, bun venit! 

Bill Lake 


Ai primit un mesaj urgent de la: RUBY 

Ruby: Mă mai ţii minte? 

Rosie: Îmi pare rău, Ruby, dar nu mai petrec atât de mult timp 
la calculator ca la ultimul loc de muncă. Aici e cam dificil să 
mă prefac că lucrez. 

Ruby: Îți dau o lună... 

Rosie: Mulţumesc pentru sprijin ; l-am apreciat întotdeauna. 

Ruby: Cu plăcere. Deci cum mai merg lucrurile cu Greg ? 

Rosie : Foarte bine, mulţumesc. 

Ruby: Deci nu vă urâţi unul pe celălalt? 

Rosie: Nu, nu încă. 

Ruby: Vă dau o lună... 

Rosie : Încă o dată îţi mulţumesc. 

Ruby: Îmi fac doar datoria de prietenă. Alte noutăți despre 
tine ? 

Rosie: Am câteva. Până acum i-am spus doar lui Alex, dar tu 
n-ai voie să spui nimănui. 

Ruby: Oo, sună grozav ! Cuvintele magice pe care le auzi într-o 
propoziţie. Despre ce e vorba? 

Rosie: Acum câteva săptămâni când m-am întors acasă de la 
serviciu, Greg pregătise cina, aranjase masa cu lumânări, și 
dăduse drumul la muzică... 

Ruby: Continuă... 

Rosie: Şi m-a întrebat... 

Ruby: Dacă vrei să fii soţia lui! 

Rosie: Nu, de fapt m-a întrebat dacă aș fi interesată să mă mut 
cu el. 

Ruby: Interesată ? 

Rosie: Mda. 

Ruby: A folosit chiar cuvintele astea ? 

Rosie: Da, cred că da. De ce? 

Ruby: Şi tu crezi că e romantic ? 

Rosie : Păi s-a chinuit să gătească, să pună masa și... 

Ruby: Isuse, tu faci asta în fiecare zi, Rosie. Nu ţi se pare că 
seamănă a propunere de afaceri ? 

Rosie: În ce sens? 

Ruby: Dacă aş vrea să deschid un cont pe numele meu şi al lui 
Teddy, aş întreba: „Teddy, ai fi interesat să ne deschidem 
un cont în comun ?“ Dacă aș vrea să mă mut cu Teddy, n-aş 
spune: „Teddy ai fi interesat să te muti cu mine ?“ Întelegi 
ce spun? 

Rosie: Păi cred că... 

Ruby : Nu așa se pune problema. Si despre căsătorie ? Niciun cu- 
vânt? Sau despre Katie ? Dacă vă căsătoriți vrea să o adopte 
pe Katie ? Aţi discutat lucrurile astea ? 

Rosie: Păi... nu, nici măcar despre căsătorie n-am discutat. Ca 
să vezi, eu credeam că ești împotriva căsătoriei. 

Ruby: Sunt, dar nu eu sunt cea care dorește să se căsătorească 
şi care este într-o relaţie cu un bărbat care nu vrea. În asta 
constă problema. 

Rosie: N-am spus niciodată că vreau să mă mărit cu el. 

Ruby: Atunci, dacă niciunul dintre voi nu dorește o căsătorie, 
daţi-i drumul, mutaţi-vă împreună; e o idee excelentă ! 

Rosie: Uite ce e, nu-mi aduc aminte ca Greg să fi spus că nu 
vrea să se căsătorească cu mine și, în definitiv, tu şi Teddy 
exact asta faceţi ! 

Ruby: Eu am mai fost căsătorită, Teddy la fel. Niciunul dintre 
noi nu vrea să mai treacă prin asta. Eu știu cum stau lucru- 
rile, dar pentru voi este de abia începutul. 

Rosie: Mă rog, și așa nu contează, pentru că i-am spus că încă 
nu sunt pregătită să mă mut cu el. Nu e un moment priel- 
nic, eu încerc să mă adaptez la un serviciu nou, iar Katie se 


107 


acomodează cu apartamentul în care stăm. Trebuie să mai las 
să treacă un pic de timp, astfel încât Katie să se poată adapta 
la noua situaţie. A fost o schimbare uriașă în viaţa ei. 

Ruby: Asta zici mereu. 

Rosie: Ce vrei să spui cu asta? 

Ruby: Staţi în locuinţa aceea de mai bine de un an, iar la serviciul 
ăsta ești deja de câteva săptămâni bune. Am văzut-o pe Katie 
şi e bine; Katie e foarte fericită. S-a adaptat la această „schim- 
bare uriașă“. Cred că ţie îţi trebuie timp să te adaptez. 

Rosie: Să mă adaptez la ce? 

Ruby: Alex e însurat acum, Rosie. Vezi-ţi de viaţa ta şi fii 
fericită ! 

Rosie s-a deconectat. 


Steph: De ce nu te-a cerut Greg de soţie? 

Rosie: Nu mi-am dat seama că asta trebuia să facă. 

Steph: Ti-ai fi dorit? 

Rosie: Mă știi, Steph: dacă cineva s-ar așeza în genunchi în 
faţa mea și m-ar cere în căsătorie (pe o plajă cu un cvartet 
de coarde undeva în fundal), mi-ar plăcea. Sunt o romantică 
incurabilă. 

Steph: Eşti dezamăgită că te-a întrebat dacă vrei să te muţi cu el 
în loc să te ceară de soţie? 

Rosie: Presupun că dacă m-ar fi cerut de soţie, oricum ar fi în- 
semnat să locuim împreună, aşa că nu am inima zdrobită. 
Am noroc că am întâlnit pe cineva cum e Greg. 

Steph: Haide, Rosie, nu e vorba doar de noroc. Meriţi să fii 
fericită. Este normal să vrei mai mult decât ţi se oferă. 

Rosie: M-am hotărât să mă mut cu el. O să o luăm treptat. 

Steph: Dacă asta te face fericită... 

Rosie: Apoi, dacă lucrurile sunt la fel de perfecte între noi ca 
acum, mă aștept să găsesc camera plină de petale de tranda- 
firi și lumânări aprinse. 


Dragă Sally, 
Imi pare rău că am vărsat suc de portocale pe rochia ta cea 
nouă, când am fost în vizită la voi, acum câteva săptămâni. Stii, 

când am auzit cum critici rochia cea nouă a mamei mele, am fost 
şocată şi am scăpat paharul din mână peste tine. La fel cum tu 
ai râs cu prietena ta a doua zi, când îi povesteai cum m-a făcut 
mama pe mine, se mai întâmplă. 

Sper că rochia ta n-o să rămână pătată, știu că a fost foarte 
scumpă. Sper că o să vii și tu cândva pe la noi, în noua noastră 
casă. Ne mutăm cu Greg. Are o casă mai mare decât apartamen- 
tul tău. Ne-am distrat tare mult la Boston când mama și Alex 
şi-au făcut poze noi pentru medalionul meu. Le păstrez împre- 
ună pentru totdeauna. 

Cu dragoste, 

Katie 

P.S. Prietenul meu, Toby, te salută și spune că a vărsat și el 
odată suc de portocale pe cămașa lui de școală și că nu a ieşit la 
spălat. Mama lui a trebuit să o arunce. Dar, din fericire pentru el, 
cămașa lui nu era așa scumpă ca rochia ta. 


Ai primit un mesaj urgent de la: ALEX 

Alex : Salut, ce mai faci ? 

Phil: Stau pe internet de ore întregi, căutând ţevile originale 
cromate pe cale de dispariţie pentru un Ford Mustang 1968. 
Şi crezi că am găsit emblema originală și scaunele de piele 
pentru Corvette 1978? 

Alex: Ăă... nu? 

Phil: Exact, dar cred că nu vrei să auzi problemele mele. Cum a 
fost vizita lui Rosie ? Aţi mai avut tăceri ? 

Alex : O, las-o baltă, Phil. 

Phil: Ha ha. Cum arată prietenul? 

Alex: Bine, nimic deosebit. Nu e genul de om lângă care aș fi 
văzut-o pe Rosie. 

Phil: Vrei să spui că nu seamănă cu tine. 

Alex: Nu, nu asta vreau să spun. Nu e chiar sufletul petrecerii. 

Phil: Aşa ar trebui să fie? 

Alex : Pentru Rosie, da. 

Phil: Poate are o influență liniștitoare asupra ei. 

Alex: Da, poate. E politicos și prietenos, dar nu prea vorbește 
despre el. N-am putut să-mi fac o părere despre el. E unul 

dintre acei oameni care nu par să aibă o părere proprie despre 
ceva. El aproba tot ce spuneau ceilalți. E greu să-ţi dai seama 
ce crede. Sally însă părea că se înţelege bine cu el. 

Phil: Atunci poate că avea o problemă cu tine. 

Alex: Mulţumesc, Phil, întotdeauna mă faci să mă simt mai 
bine. 

Phil: Si nu e ăsta motivul pentru care discuţi toate micile pro- 
bleme ale vieţii cu mine ? 

Alex : Da. Ce fac Margaret și copiii ? 

Phil: Grozav. Maggie crede că e însărcinată din nou. 

Alex : Isuse, încă unul? 

Phil: Am ţeava încărcată, Alex. 

Alex: E bine de știut, Phil. 

Alex s-a deconectat. 


De la Alex 
Către Rosie 
Subiect: Te muţi cu Greg? 


Deci să înţeleg că te muţi cu Greg ? Sally a primit o scrisoare 
de la Katie în timpul săptămânii, dar nu m-a lăsat s-o citesc. 
Mi-a spus că așa s-au înțeles. Mă bucur. Indiferent ce-o însemna 
asta. 

Ca să-ți răspund la întrebarea ta despre Greg, da, e un tip 
drăguţ. Nu e genul de bărbat cu care mă aşteptam să te așezi la 
casa ta, e foarte tăcut și rezervat. Si mult mai în vârstă decât tine. 
Are... cât, treizeci şi şapte ? Iar tu ai douăzeci şi şapte. E o dife- 
renţă de zece ani, Rosie. Cum te vei simţi când el va fi bătrân și 
ramolit, iar tu vei fi tot tânără şi frumoasă? Cum te vei uita în 
ochii aceia decoloraţi și lăcrămoși şi cum vei săruta buzele ace- 
lea ridate şi uscate? Cum o să-ți treci mâinile peste picioarele 
pline de varice și cum veți alerga pe câmpii ţinându-vă de mână, 
făcându-ți în taină griji în același timp pentru inima lui slabă ? 

Acestea sunt lucrurile care ar trebui să te îngrijoreze, Rosie. 


Ai primit un mesaj urgent de la: ROSIE 
Rosie: Ce ai, ești drogat? 

Alex: Numai cu pilule dintr-acelea mici și roz... 

Rosie: Eşti doctor, ia câte vrei. Bun, înțeleg din răspunsul tău 
care era o „încercare de a avea umor“ spunând de fapt adevă- 
rul că nu îl placi pe Greg. Ei bine, ca să-ți spun adevărul nici 
mie nu-mi place Sally. Ta-da ! 

O urăsc pe Sally, iar tu îl urăști pe Greg. Acum am aflat 
că nu ne putem iubi cu toţii. Săptămâna viitoare eu și Katie 
ne mutăm cu Greg. Totul e minunat. Suntem super fericite. 
N-am mai fost atât de îndrăgostită în viaţa mea, bla bla bla. 
Acum nu mă mai enerva și încearcă să treci peste asta. Greg 
e aici pentru multă vreme. Așa că, ce mai ai de spus? 

Alex s-a deconectat. 


Rosie, Katie și Greg, 
Crăciun Fericit şi Un An Nou Fericit! 
Cu dragoste de la Alex, Sally și bebelușul Josh 


Pentru Alex, Sally și bebelușul Josh 
Cele mai calde urări pentru Noul An! 
Cu toată dragostea, 

Katie, Rosie și Greg 


Capitolul 15 


Bună, surioară, 

Nu-ţi mai face griji! M-ai stresat pe mine mai mult decât ești 
tu de fapt! Rosie, îți spun pentru ultima oară, e absolut normal 
ca prietenii să nu se înţeleagă prea bine cu soţiile/soții celuilalt 
prieten. Sora lui Pierre mă înnebunește, dar nu e aici, cu noi. 
Oricum, asta nu înseamnă că tu şi Alex n-o să mai schimbaţi o 
vorbă unul cu celălalt. 

Problema cu voi doi este că sunteți prea sinceri. Nu mă pot 
gândi la un prieten al meu căruia să-i pot spune „Îl/o urăsc pe 
soţul/soția ta“, iar în ceea ce mă privește, chiar dacă îi spun lui 
Pierre o chestie minusculă despre cât de negativistă este sora lui, 
el sare la gâtul meu și o apără. Nimeni nu va fi niciodată sufi- 
cient de bun pentru prietenul tău, Rosie. Si Alex probabil crede 
că ai fi putut să-ți găsești un tip mai ca lumea decât Greg, iar tu 
crezi la fel despre Sally. Sally și Greg nu sunt proști; probabil 
ei simt asta. Greg știe că Alex a fost cel mai important om din 
viaţa ta (ştie și că la un moment dat el ţi-a picat cu tronc, ceea ce 
nu îmbunătățește lucrurile). Alex ştie că a fost înlocuit. Așa că 
atât Greg cât și Alex sunt un pic în competiţie unul cu celălalt. 
E firesc. 

Oricum, nu te mai gândi la toate astea că o să te apuce dure- 
rea de cap, pur şi simplu dă-i un telefon, sau trimite-i un e-mail 
sau scrie-i sau fă ce-oi face. Apropo, dacă nu-ţi place de Pierre, 
nu-mi pasă. ÎI iubesc, aşa că păstrează-ţi părerile pentru tine ! 

Să-mi trimiți dimensiunile tale, da? Şi să nu minţi, Rosie. 
Sunt pentru rochia ta de domnişoară de onoare și dacă pretinzi 
că ești cu două kile mai uşoară decât ești în realitate și rochia nu 
ti se va potrivi, va trebui să o porți așa pentru că eu nu-mi permit 
să-ți iau alta. Preferi roșie sau roz? 

Scrie-mi. 

Cu dragoste, 

Sora ta în agonie 

P.S. Apropo, vrei să-l suni pe Alex și să-i spui că el și soția 
lui sunt invitați la nuntă? 

Poftim, acum ai o scuză ca să vorbești cu el. 


Pentru Rosie, 
Aniversare fericită din partea noastră ! 
La mulți ani peste cei 28 — mai ai un pic și mă ajungi! 
Cu dragoste, 
Alex, Sally și Josh 


Lui Katie 

ÎMPLINEȘTI 9 ANI! 

La mulți ani! Sper că o să-ți cumperi ceva frumos cu ce 
ti-am trimis ! 

Cu dragoste, 

Alex, Sally şi Josh 


De la Rosie 
Către Alex 
Subiect: Veşti extraordinare ! 


Alex Stewart, de ce nu răspunzi niciodată la telefon? Am 
devenit prietenă cu bona lui Josh și amândouă am ajuns la con- 
cluzia că tu şi soția ta munciți mult prea mult. Oare bietul Josh 
ştie cine sunt mami şi tati sau v-aţi împăcat amândoi cu ideea 
că el crede că sunteţi doi oameni drăguţi care îl iau în braţe și îl 
mângâie de câteva ori pe zi? 

Mă rog, motivul pentru care îţi trimit acest e-mail este pentru 
că trebuie să-ţi spun ceva fantastic și refuz să ţi-l transmit prin 
intermediul unui computer ! Așa că sună-mă când primești acest 
mesaj. Sfaturile tale bune mi-au fost până la urmă de folos şi îţi 
mulțumesc pentru asta ! 

Sună-mă, sună-mă, sună-mă! 

De la Alex 
Către Rosie 
Subiect: Re: Veşti extraordinare ! 


Refuz să te sun fiindcă sunt prea supărat pentru că mi-ai ata- 
cat calitățile de părinte. Dacă se mai găseşte încă o persoană 
care să-mi spună cum să fiu tată pentru fiul meu, cred că o să 
explodez. 

Lucrurile sunt cam dificile acum datorită programului nostru 
de lucru, al meu și al lui Sally. De cele mai multe ori ajungem 
acasă când Josh a adormit, iar eu trebuie să-mi înfrânez dorința 
de a-l trezi doar ca să-l salut. Nu suntem liberi în aceeaşi zi și nu 
putem petrece timp de calitate împreună. E ca și cum am trece 
pe holuri unul pe lângă celălalt, apucăm câteva clipe de fericire 
forțată înainte să o zbughim din nou pe ușă. Recunosc că nu e 
cea mai fericită situaţie pentru Josh, dar nu ne putem permite să 
nu mai muncim doar ca să fim cu el tot timpul. Si, apropo, să nu 
te căsătorești niciodată. 


De la Rosie 
Către Alex 
Subiect:  Surpriză! 


La naiba, mi-ai stricat surpriza ! 
De la Alex 
Către Rosie 


Subiect Re: Surpriză! 


Rosie Dunne, te căsătoreşti ?! 


Capitolul 16 


De la Rosie 
Către Alex 
Subiect:  Surpriză! 


Surpriză ! Ce mod minunat, încântător de a-ţi spune. Nu mi-aş 
fi imaginat un mod mai bun de a-i împărtăși aceste vești extraor- 
dinare celui mai bun prieten. 


De la Alex 
Către Rosie 
Subiect:  Casătorie ! 


O, îmi pare atât de rău, sunt vești extraordinare ! Nu lua în 
semă ce ţi-am spus, sunt doar obosit şi mă văicăresc. Deci cum 
s-a întâmplat ? Când e ziua cea mare ? Credeam că ăla nu vrea 
să se însoare. 


De la Rosie 
Către Alex 
Subiect Re: Căsătorie în sfârşit! 


Vai, Alex, nu trebuie să te prefaci că vrei să ştii toate deta- 
liile, e OK. Si, apropo, îl cheamă Greg. Acum ai destule pe cap, 
aşa că te voi plictisi altă dată. Vreau doar să-ţi spun că „ziua 
cea mare“ nu va fi chiar așa. Va fi o mică adunare cu prietenii 
apropiați și familia. Greg nu vrea ceva prea EXAGERAT, iar eu 
accept bucuroasă acest lucru. 

Katie va fi cea care va pune flori în piept invitaţilor și aș vrea 
ca tu să fii cavalerul meu de onoare. Dacă Greg poate să aibă 
unul, pot și eu. Te rog să accepțţi. Desigur, Sally și Josh sunt 

mai mult decât bineveniţi. Faceţi din asta o vacanţă cu familia. 
Pariez că n-aţi făcut nicio vacanţă cu toată familia până acum. 
Vă veţi relaxa și vă veti simţi bine pentru că o meritaţi. Puteţi în 
sfârșit petrece câteva zile împreună, ca o adevărată familie. 

N-o să intru în detalii despre cum am fost cerută în căsăto- 
rie; știam că se va întâmpla, așa că nu am fost chiar luată prin 
surprindere... 


De la Rosie 
Către Stephanie 
Subiect: Atât de romantic ! 


O, Stephanie, a fost atât de romantic. Habar nu aveam că o 
să mă ceară de soţie! M-a luat să petrecem weekendul într-un 
sătuc la ţară, undeva în vest, nici nu încerc să-i pronunt numele. 
Am stat la un motel și am luat masa la un restaurant numit Prada 
Pescarului. Tot localul era numai al nostru. Atmosfera era ma- 
gică, iar Greg m-a cerut de soţie la desert ! Apoi ne-am plimbat 
în jurul lacului și ne-am întors la motel. A fost liniştit și tăcut, 
dar atât de romantic! 


De la Stephanie 
Către Rosie 
Subiect Re: Romantic! 


E ciudat, Rosie, pentru că eu am crezut întotdeauna că tu 
spuneai că vrei focuri de artificii și cântece de dragoste, petale 
de trandafiri și viori în timp ce bărbatul să se așeze într-un ge- 
nunchi şi să te ceară în căsătorie în faţa unei mulțimi înlăcrimate. 
Propunerea lui Greg sună drăguţ, dar ce s-a întâmplat cu visul 
tău? 


De la Rosie 


Către Stephanie 
Subiect: Focuri de artificii și petale de trandafiri... 

Ei bine, lucrurile astea nu-l caracterizează pe Greg ; tu îl ştii. 
Ar fi fost o prostie ca Greg să stea cățărat pe un candelabru, 
cântând ceva de Sinatra în timp ce petale roșii de trandafiri că- 
deau deasupra mea (deși, ce gând minunat). În plus nu contează 
propunerea, ci căsătoria... 


Ruby: Te-a cerut de soţie în Bogger-reef? 

Rosie: Da, e un sătuc liniștit... 

Ruby: URĂȘTI satele liniștite! Îţi plac orașele, metropolele, 
zgomotul, poluarea, luminile, oamenii necivilizaţi şi clădi- 
rile înalte ! 

Rosie: Dar am stat la un motel micuţ și drăguţ, iar proprietarii 
erau cei mai de treabă... 

Ruby: URĂȘTI motelurile ! Eşti obsedată de hoteluri. Lucrezi 
într-un hotel. Vrei să conduci un hotel, să ai un hotel, să tră- 
iești într-unul și dacă s-ar putea, ai vrea să fii un hotel. Cel 
mai tare lucru pentru tine ar fi să stai într-un hotel, iar el te-a 
dus într-un amărât de motel în nu știu ce pustietate. 

Rosie: De-ai fi văzut restaurantul ! Se chema Prada Pescarului și 
avea plase de pescuit pe tavan... 

Ruby: Pe peștișorul de aur al lui Katie l-ai lăsat să moară de 
foame până a plutit cu burta în sus în bol, apoi l-ai aruncat în 
vasul de toaletă şi ai tras apa. Chicotești ori de câte ori vezi 
oameni mâncând stridii (ceea ce, apropo, e foarte jenant 
când te afli la restaurant). Te ţii de nas când eu mănânc ton, 
crezi că somonul afumat e lucrarea diavolului, iar creveţii 
te fac să vomiți. 

Rosie: Am servit o salată foarte bună, mulţumesc foarte mult. 

Ruby : Spuneai că salata e doar pentru iepuri şi top modele ! 

Rosie: Mă rog, seara s-a terminat plimbându-ne de mână pe 
malul lacului, sub lumina lunii... 

Ruby: IUBESTI MAREA. Vrei să trăieşti pe o plajă. În secret 
ai vrea să fii sirenă. Crezi că lacurile sunt plicticoase, spui că 
le lipsește „dramatismul“ mării. 

Rosie: Te rog, Ruby, încetează ! 

Ruby: Nu, te rog încetează tu să te minţi singură ! 

Rosie s-a deconectat. 

De la Rosie 
Către Alex 
Subiect: SOS 


Alex, te rog să mă salvezi de familia şi prietenii mei. Mă fac 
să-mi pierd minţile definitiv. 


Ai primit un mesaj instant de la: ALEX 

Alex: Ia zi. Ce problemă ai ? 

Rosie: Aş prefera să nu vorbesc despre asta. Aş vrea să nu mă 
mai gândesc la lucrul ăsta. 

Alex : Corect, te înțeleg. Si eu aș avea nevoie de o pauză. Atunci 
de ce nu-mi povesteşti cum te-a cerut de soţie ăla? 

Rosie: OK... iar trebuie să o iau de la capăt. Greg m-a dus într-un 
sătuc liniștit undeva la ţară. Am stat într-un motel micut și li- 
niștit. Am luat masa la un restaurant numit Prada Pescarului. 
M-a cerut de soţie când eu aveam gura plină de profiterol de 
ciocolată, am spus „da“, ne-am plimbat pe malul lacului și 
am privit luna care se oglindea pe apa tremurândă a lacului. 
Nu e romantic ? 

Alex : Da, romantic. 

Rosie: Asta-i tot ce ai de spus? Două vorbe pentru una dintre 
cele mai importante nopți ale vieţii mele ? 

Alex : S-ar fi putut mai bine. 

Rosie: Ce înseamnă mai bine ? Tu ce-ai fi făcut ca să fie mai 
bine? Mor de nerăbdare să aflu! Toată lumea pare să mă 
cunoască mult mai bine decât mă cunosc eu însămi, aşa că, 
dă-i drumul, uimeşte-mă ! 

Alex: OK, sună ca o provocare ! Păi, în primul rând te-aș fi adus 
la un hotel, pe litoral, de unde apartamentul tău să aibă cea 
mai bună vedere la mare. Ai fi putut adormi ascultând valu- 
rile spărgându-se de stânci, aș fi presărat patul cu petale de 
trandafiri şi aş fi aprins lumânări în toată camera, ți-aș fi pus 
CD-ul cu muzica ta preferată în surdină. 

Dar nu te-aș fi cerut în căsătorie acolo. Te-aş fi dus într-un 
loc foarte aglomerat, astfel ca lumea să se strângă în jurul 
nostru când aș fi îngenuncheat în faţa ta și te-aș fi cerut de 

soţie. Sau cam aşa ceva. Observă că am accentuat cuvintele 
cele mai importante. 

Rosie: A-ha. 

Alex: Asta-i tot ce poţi să-mi spui? Un cuvânt pentru cea mai 
importantă noapte a vieţii noastre ? Pun un genunchi la pă- 
mânt şi te rog să-ţi petreci eternitatea cu mine şi tu spui doar 
„A-ha“? Haide, poţi spune mai mult! 

Rosie: OK, şi asta ar fi o cerere în căsătorie foarte reușită. Am 
vorbit atât de mult despre cum mi-ar plăcea să fiu cerută de 
soție, Alex ? 

Alex: Tot timpul, draga mea prietenă. Tot timpul. Oricine te 
cunoaşte măcar pe jumătate cât te ști eu și-ar da seama că 
ăsta e lucrul la care ai visat dintotdeauna. Dar și un weekend 
într-un motel sună bine. 


Lui Alex, Sally și fiului lor, Josh 
DENIS ȘI ALICE DUNNE 
Vă invită cu bucurie la căsătoria 
iubitei lor fiice 
ROSIE cu GREG COLLINS 
pe 18 iulie a.c. 


Capitolul 17 


Dragă Rosie, 

Deci ai mers până la capăt și ai făcut-o. Te-ai măritat cu ăla. 
Erai superbă, Rosie, am fost mândru să fiu lângă tine la altar și 
mândru că am fost alături de tine în acea zi deosebită. Am fost 
mândru să-ţi fiu cavaler de onoare, dar, așa cum ai spus și tu la 
nunta mea, în acea zi nu eu eram omul cel mai important, ci ăla. 
Vă stătea foarte bine împreună. 

Am avut un sentiment ciudat când te-ai întors cu spatele la 
mine și ai mers pe culoarul bisericii cu Greg. Oare m-a cuprins 
gelozia? E normal? Ai avut şi tu acest sentiment la nunta mea 
sau eu am înnebunit de tot ? Mă gîndeam întruna : de acum totul 
se va schimba, totul se va schimba. Acum Greg e omul tău, acum 
el îţi va afla toate secretele, şi atunci cu mine cum rămâne ? Era 
un sentiment ciudat, Rosie, deşi mi-a trecut în cele din urmă. 

N-am îndrăznit să vorbesc cu nimeni despre asta, mai ales 
cu Sally, pentru că apoi ar fi fost mult prea încântată că teoria ei 
cum că bărbaţii și femeile nu pot fi „doar prieteni“ s-ar fi con- 
firmat. Nu eram gelos că nu sunt soţul tău, era doar... of, nu ști 
cum să-ţi explic. Cred că mă simţeam dat la o parte, asta-i tot. 

Mă bucur că Josh a pus în sfârșit picioarele pe pământ irlan- 
dez — mă rog, mai mult funduleţul, dar a reuşit. Voiam să-l aduc 
de mult timp acasă, dar nu s-a putut din cauza serviciului. Ia 
uite, m-am referit la Irlanda ca acasă; n-am mai făcut asta de 
mult timp. Dar săptămâna trecută chiar m-am simţit ca acasă. 
Oricum a fost bine și pentru Josh să fie acolo, cred că şi Katie a 
fost destul de fericită să aibă grijă de el toată săptămâna. 

Îți seamănă tie, Rosie. Fetiţa cu părul ca pana corbului şi pie- 
lea albă e cea cu care mergeam eu la școală. E uluitor. Vorbeam 
cu ea și mă simţeam iar Alex cel de demult. Însă Toby mă su- 
praveghea cu coada ochiului: cred că-i era teamă să nu-i fur 

prietena. Si mie îmi venea să-l supraveghez, pentru că el îmi 
fura prietena. Trebuia să-mi spun iar și iar că ea nu ești tu. 

Nu sunt prea sigur cum a mers planul tău de a ne uni pe 
mine, pe Sally și pe Josh. Așa cum ţi-ai putut da seama, Sally 
nu era în toane foarte prietenoase în zilele acelea. Credeam că 
o vacanţă ne va ajuta, dar se pare că nu. Ne-a dat doar șansa de 
a vorbi prea mult unul cu celălalt. Şi asta nu e prea bine când 
niciunul dintre noi n-avea ceva bun de spus. Cred că pot afirma 
liniştit că luna de miere s-a încheiat. Acum suntem împreună de 
nouă ani. 

Sper că măcar tu și Greg vă bucuraţi de luna voastră de 
miere și sunt sigur că această scrisoare va sta pe covorașul de 
la ușă, așteptând sosirea voastră. Am crezut întotdeauna că vrei 
să mergi într-o locaţie exotică în luna de miere, nu știam că te 
interesează vestigiile Romei. Deşi sunt convins că sunt superbe, 
credeam că ești prea superficială ca să-ţi placă ! Te tachinez. 

Dă-mi un semn de viaţă când te întorci. Dovedeşte-mi că 
există lucruri care nu se schimbă. 

Cu dragoste, 

Alex 


Salutări din Roma! 

Bună, Alex. Vremea e caldă, clădirile sunt frumoase. Dar, 
cel mai important, hotelurile sunt extraordinare ! 

Cu dragoste, 

Rosie x 


De la Rosie 
Către Alex 
Subiect: M-am înto-o-ors! 


Ne-am întors acasă din luna de miere acum câteva minute și 
am citit scrisoarea de la tine. Păreai cam deprimat, aşa că te-am 
sunat și ghici? Supriză, surpriză, nu erai acasă. Așa că iar îţi 
trimit un e-mail. 

Ştii că nu mi-a plăcut niciodată prea mult de Sally, dar aș 
vrea ca voi să treceţi peste acel ceva care vă nemulțumește. Este 

o mare schimbare când apare un bebeluş — eu știu asta cel mai 
bine —, și înțeleg că pentru voi care munciţi mai mult decât ori- 
care alt cunoscut de-al meu este mai dificil să faceţi faţă unui 
lucru nou în vieţile voastre. 

Probabil aveţi nevoie de timp ca să vă adaptaţi, dar poate ar 
trebui să mergeţi la un consilier sau ceva asemănător. Dumnezeu 
ştie că, deşi o iubeam, și mie mi-a trebuit mult timp ca să accept 
prezenţa lui Katie aici pentru multă vreme. Era și încă este greu. 
Așa că faceţi ceea ce trebuie ca să puneti lucrurile la punct. 

Desigur, nu pretind că le ştiu pe toate, dar nu îmi mai povesti 
mie ce simţi, ci vorbește cu Sally. Eu voi fi întotdeauna alături 
de tine, Alex, măritată sau nu. 


Dragă Alex, 

Sper că ești bine. Mi-a părut bine că ai fost la nuntă. Josh e 
grozav. Mami arăta superb, la fel şi tu. Eu mă cert întruna cu 
Toby. Săptămâna viitoare face zece ani și se crede grozav doar 
pentru că e puţin mai mare decât mine. Nu m-a invitat la ziua 
lui de naștere şi nici măcar n-am făcut ceva rău. Ne-am certat 
săptămâna trecută pentru cine să fie primul la calculator și am 
fost eu prima, deși îmi aminteam că data trecută tot eu fusesem 
prima, dar nu cred că el își aducea aminte, deci nu e supărat pe 
mine din cauza asta. N-am mai făcut altceva rău. 

Mama a trecut pe la mama lui Toby ca să afle de ce nu m-a 
invitat, dar nici ea nu ştia. Toby nu vrea să mai vorbească cu 
mine. ÎI urăsc. O să-mi fac alt prieten. Mami mi-a spus să-ți scriu 
şi să-ţi spun pentru că tu eşti naşul meu și ști lucrurile astea. 

Mama crede că e rău din partea lui Toby şi că eu voi avea 
probleme moţionale când voi creşte mare pentru că am trecut 
prin xperienţa de a nu fi invitată la ziua lui. A spus că tu ști 
despre ce e vorba. 

Cu dragoste, 

Katie 


Scumpa mea Katie, 
Mama ta înțeleaptă și extrem de inteligentă are dreptate, 
ca de obicei. Sunt de acord că Toby a fost extrem de rece şi 

calculat. E îngrozitor să-i faci asta unei persoane, să nu-ți inviți 
cea mai bună prietenă la cea de-a zecea aniversare. Cred că asta 
e o crimă. E un egoist și cred că este un act regretabil care îl va 
urmări în toţi anii ce vor veni, fără îndoială — de fapt chiar până 
când va avea treizeci de ani. 

Cred că nu e pedeapsă mai mare pe care să i-o aplici, iar el 
nu va scăpa așa ușor. Toby s-a arătat nemilos, a fost imatur și 
foarte, foarte... obraznic. Aşa că spune-i mamei tale şi lui Toby 
că voi face tot posibilul să mă asigur că eu şi el ne vom reabilita 
astfel încât să ne putem continua drumul cu fruntea sus. 

Cu dragoste, 

Alex 


Dragă Alex, 

Ce scrisoare ciudată ! Nu înţeleg ce-ai vrut să spui, dar mama 
spune că Toby e chiar mai rău decât toate lucrurile alea pe care 
le-ai spus. Dar râdea când citea scrisoarea, așa că nu ști dacă 
vorbea serios. 

Nu cred că Toby e chiar atât de rău. 

Sunteţi niște ciudaţi amândoi. 

Cu dragoste, 

Katie x 


Dragă Toby, 

Sunt Alex (prietenul mamei lui Katie din America). 

Am auzit că săptămâna viitoare împlinești zece ani. La mulți 
ani! Sti, probabil crezi că e ciudat că-ţi scriu, dar am auzit că 
nu ai invitat-o pe Katie la ziua ta și nu mi-a venit să-mi cred 
urechilor. 

Katie e cea mai bună prietenă a ta! Să ști că fără Katie nu 
prea o să vă distraţi. Mi s-a întâmplat și mie odată. O să stai cu 
ochii țintă la ușă așteptând-o să apară ca să vă puteți distra. Cui 
îi pasă dacă cel mai bun prieten al tău e o fată ? Cui îi pasă dacă 
ceilalți băieţi o să râdă? Cel puţin ai un prieten foarte bun și 
crede-mă, în viaţă e greu să trăieşti dacă n-ai un prieten foarte 
bun, mai ales dacă ești într-o școală plictisitoare şi Miss Casey 

Nas Mare te ceartă toată ziua. Dacă n-o inviți pe Katie, o să-i 
rănești sentimentele și nu e frumos. 

Cel mai bun lucru din lume e să ai un prieten foarte bun — 
chiar dacă e o fată. Spune-mi cum s-a rezolvat. 

Alex 

P.S. Sper că o să-ți cumperi ceva frumos cu ce ţi-am 
trimis... 


De la Toby 
Către Katie 
Subiect ŞTII nu ŞTI 


Prietenul mamei tale scrie „știi“ greșit, ca tine. El scrie 
STI în loc de STII. Apropo, vrei să vii la ziua mea săptămâna 
viitoare ? 


De la Rosie 
Către Alex 
Subiect: Femeile Dunne 


Foarte istet, domnule Stewart, dar încă nu te-ai reabilitat. Noi, 
femeile Dunne, suntem foarte greu de mulțumit, ştii bine... 


De la Alex 
Către Rosie 
Subiect: Femeile Done 


Văd. Eşti într-adevăr o femeie bine făcută. Am o teorie pe 
care aş dori să ţi-o împărtășesc. Vrei? 


De la Rosie 
Către Alex 


Subiect: Teorie teorioasă 


Dacă ţii neapărat. O s-o citesc dacă-mi fac timp. 

De la Alex 
Către Rosie 
Subiect: Teoria mea 


Da, tin neapărat şi o vei citi. OK, dacă te-aș fi invitat la ani- 
versarea mea de la zece ani, atunci Brian Plângăciosul nu ar 
mai fi fost invitat. Dacă Brian n-ar fi venit, n-ar mai fi aruncat 
pizza pe sacul de dormit al lui James și dacă n-ar fi făcut asta, 
stricându-mi complet petrecerea, tu și cu mine nu l-am mai fi 
urât atât de mult. Dacă noi doi nu l-am mai fi urât în asemenea 
hal, tu n-ar mai fi trebuit să bei peste măsură ca să poți fi în stare 
să mergi cu el la Balul Absolvenţilor. Dacă n-ai fi făcut asta... 
ei bine, poate n-ai mai fi fost atât de beată, iar draga ta Katie nu 
s-ar mai fi născut. 

Deci ţi-am făcut o favoare! 

Si aceasta e teoria mea, Rosie Dunne. 


De la Rosie 
Către Alex 
Subiect Teoria mea 


Foarte inteligent, Alex, foarte, foarte inteligent. Dar nu tre- 
buia să mergi atât de departe pentru a accepta responsabilitatea 
faţă de Katie. Iată teoria mea. 

Dacă nu m-ai fi lăsat baltă la Balul Absolvenţilor, n-ar mai fi 
trebuit să merg cu Brian Plângăciosul. Dacă ai fi venit la aero- 
port în acea zi, vieţile noastre ar fi decurs cu totul altfel. 


De la Alex 
Către Rosie 
Subiect Viaţa 


Da, e un lucru la care mă gândesc mereu în ultimul timp. 


Ruby: CE FACE? S-au despărțit? 
Rosie: Da, gata. E trist, nu-i așa? 
Ruby : Nu tocmai. De ce s-au despărțit? 

Rosie: Nepotrivire de caracter. Nu așa se spune mereu? 

Ruby: Nu şi în cazul meu. La mine ticălosul m-a înșelat şi m-a 
minţit. Si cine l-a luat pe Josh? 

Rosie: Sally, și l-a dus la părinţii ei ca să locuiască acolo. 

Ruby: Vai, bietul Alex. Hai, deșartă sacul. 

Rosie: Nu știu chiar totul... 

Ruby: Minti. Alex îţi spune totul, ceea ce probabil a fost unul 
dintre motive. 

Rosie: Scuză-mă; nu mă acuza că aş fi motivul divorţului lor. E 
un lucru foarte jignitor. Au fost un milion de lucruri mărunte 
care în final au explodat. 

Ruby: Și când te duci la el? 

Rosie: Săptămâna viitoare. 

Ruby: Intenţionezi să te mai întorci? 

Rosie: RUBY ! TERMINĂ ! 

Ruby: OK, OK. E trist totuşi, nu-i aşa? 

Rosie: Da, așa e. Alex e distrus. 

Ruby: Nu, n-am vrut să spun asta. Ironia sorții mă întristează ; 
nu-mi imaginez ce simți tu acum. 

Rosie: Ce ironie? 

Ruby: Păi, vezi tu... l-ai așteptat ani de zile până când ai re- 
nunţat și ţi-ai văzut de viaţa ta. În cele din urmă te-ai hotărât 
să te măriți cu Greg și, câteva săptămâni mai târziu, Alex 
se desparte de Sally. Stii, nu v-aţi potrivit deloc. Când o să 
învăţaţi să vă sincronizaţi ? 


Capitolul 18 


Astăzi ai un an! 

Nu-i o zi oarecare azi 

De-aceea e-un prilej să te distrezi, 

ÎI iubim pe băieţelul nostru drag 

Căci ne aduce atâta bucurie-n prag ! 

Lui Josh (și tăticului lui) 

Vă iubim pe amândoi și sperăm că veţi petrece împreună 
această aniversare fericită și Ziua Recunoștinței. 

Multă dragoste, 

Rosie şi Katie 


Dragele mele Rosie și Katie, 

Mulţumesc pentru jucăria de pluș pe care mi-aţi trimis-o de 
ziua mea. Eu îi spun „Urs“. Tati a inventat numele ăsta. E foarte 
deștept. Îmi place să-i mestec urechea și să-l umplu de salivă așa 
încât dacă tata îl ia în braţe, se umple de bale pe faţă. Îmi mai 
place să-l arunc pe Urs din pătuț noaptea și apoi să plâng până 
când tati îl ridică și mi-l dă. Fac asta doar ca să mă amuz. Tati 
n-are nevoie să doarmă. El trebuie doar să-mi dea să mănânc și 
să-mi schimbe scutecele. Acum trebuie să plec. Am un weekend 
foarte ocupat cu tata, sunt hrănit la ora nouă, apoi dau aerul afară, 
iar apoi voi încerca să fac câțiva pași prin sufragerie. Sti că pot 
s-o fac. Într-una din zilele astea n-o să mai cad în fund... 

Mulţumesc pentru Urs. 

Vă iubesc şi mi-e dor de voi două, 

Josh (și tăticul) 


De la Rosie 
Către Alex 
Subiect La mulți ani pentru cea de-a 30-a aniversare ! 


Nu-mi vine să cred că nu dai o petrecere pentru aniversarea 
celor treizeci de ani! Sau faci una și nu mă inviţi ? Ştiu că aveai 
astfel de înclinații în trecut. Isuse, închipuie-ți, asta a fost acum 
douăzeci de ani. Nu m-am gândit niciodată că vom ajunge la 
momentul în care să ne amintim orice s-a întâmplat cu mult timp 
în urmă. La mulţi ani! Să mănânci o felie de tort şi pentru mine. 


De la Alex 
Către Rosie 
Subiect Mulţumiri 


Îmi pare rău că n-am mai ținut legătura, mai am un pic și 
termin rezidenţiatul aici şi apoi voi mai face un program de doi 
ani de rezidenţiat cardiotoracic. Aproape că termin cei o sută de 
ani de studiu ! Anul ăsta nici vorbă de petreceri, sunt prea ocupat 
ca să-mi achit împrumutul studenţesc de un milion de dolari. 


Ai primit un mesaj urgent de la: GREG 

Greg: Bună, iubito, cum îți merg treburile azi? 

Rosie: O, e una dintre zilele acelea care parcă nu se mai ter- 
mină. Hotelul e rezervat în întregime pentru weekend, din 
cauza Paradei Sf. Patrick. Toată ziua au venit grupuri mari 
de turişti pe care a trebuit să-i cazez. Acum s-a făcut liniște 
şi mă prefac că sunt ocupată cu rezervările pe calculator, așa 
că te rog nu mă face să râd, altfel o să mă dau de gol. 

Când spun „liniște“ înseamnă că nu ne mai bate nimeni la cap 
la recepţie. Cu zgomotele din hotel e altceva. La bar se află un 
grup mare de turişti americani care cântă în cor cântece irlan- 
deze. Îţi vine să crezi că au adus în hotel grupul Paddy Band? 
N-am mai văzut în viaţa mea atâtea feţe verzi și peruci roșii ! 

Din nefericire, a venit din Chicago o parte a familiei lui 
Bill Lake. Sunt cam treizeci şi eu trebuie să mă port exem- 
plar. Se pare că nepotul lui va cânta la trombon duminică, 
la parada fanfarei din Chicago. Mor de nerăbdare să se sfâr- 
șească ziua de azi. Mă dor fălcile de la atâta zâmbit, iar ochii 

mă înțeapă de la ecranul calculatorului. Sunt încântată că 
Bill mi-a dat un weekend liber! E un dulce. Nici nu-mi mai 
aduc aminte de când n-am mai avut o sâmbătă liberă, sau 
două zile la rând. Se pare că măcar în seara asta putem ieși 
şi noi împreună și nu va trebui să-mi fac griji că trebuie să 
mă trezesc de dimineaţă. Ne putem întâlni cu Ruby şi Ted. 
Mă gândeam să-i aduc pe Katie şi pe Toby la parada de du- 
Minică, ce crezi ? 

Îmi pare rău că bat câmpii, dar parcă aș fi iar la școală vi- 
neri după-amiaza, așteptând să sune ultimul clopoțel înainte 
de weekend. 

Greg: Rosie, îmi pare rău că trebuie să-ţi stric buna dispoziţie, 

dar în seara asta trebuie să plec în nord, la Belfast. Am aflat de 

abia azi-dimineaţă așa că n-am apucat să-ţi spun. Îmi pare rău. 

Rosie: O, nu! De ce trebuie să pleci la Belfast? 

Greg: Acolo are loc un seminar la care trebuie să merg. 

Rosie: Ce fel de seminar? 

Greg: Unul financiar. 

Rosie: Sigur că e unul financiar. Nu mă așteptam să fie despre 
bucătăria franceză. Dar chiar trebuie să mergi ? O să remarce 
cineva că eşti acolo ? 

Greg: Nu, ca să fiu sincer nu vor observa, dar vreau să merg. 
Este foarte interesant și trebuie să mă menţin în top. 

Rosie: Ce naiba ai mai putea să înveţi despre blestematele alea 
de bănci? Îti dau bani şi-ţi cer înapoi de zece ori mai mult. 
Asta-i tot. 

Greg: Îmi pare rău, Rosie. 

Rosie: Mă enervează. Îmi dă și Bill o dată un weekend liber și 
atunci tu trebuie să pleci. Ştii că n-o să mai am alt weekend 
liber anul ăsta, nu-i așa? 

Greg: Îmi place că nu exagerezi niciodată, Rosie. Ascultă, acum 
trebuie să plec. Vorbim mai târziu. Te iubesc. 

Rosie: Stai aşa, înainte să pleci, ai văzut factura de telefon azi-di- 
mineaţă? 

Greg: Cum era, ca de obicei, mare ? 

Rosie: Ia ghici. 

Greg: La naiba. E din cauza ta și a timpului pe care-l petreci pe 
internet trimițând e-mailuri, știi bine. Nu înţeleg de ce tu și 
Ruby nu vă întâlniți undeva, ca oamenii normali. 

Rosie: Pentru că nu există niciun loc în care să ne putem întinde 
pe canapele în pijama și să fumăm. E mult mai confortabil 
acasă. În orice caz valoarea facturii nu are din întâmplare 
nimic de a face cu cele câteva ore pe care le petreci săptămâ- 
nal vorbind la telefon cu mama ta pentru a o convinge că este 
perfect capabilă să trăiască singură ? 

Greg: Nu știu de ce, dar am impresia că nu te deranjează orele 
pe care le petrec la telefon convingând-o ! 

Rosie: Adevărat! Of, de-am cunoaște vreun director de bancă care 
ne-ar putea acorda un împrumut... ce simplă ar fi viața... 

Greg: Din păcate nu merge așa, Rosie. 

Rosie : Şi imaginează-ţi ce dezamăgită am fost că am aflat lucrul 
ăsta după ce m-am măritat cu tine. 

Greg: Ai rămas cu mine pe cap — pentru asta îți mulțumesc. 
Acum trebuie să plec și să mai refuz pe cineva care-mi cere 
un împrumut, știi tu cum e. Te iubesc. 

Rosie: Te iubesc. 


De la Kevin 
Către Rosie 
Subiect Sora mea preferată 


Salut, surioara mea cea mai iubită din lume. Trimite-mi un 
e-mail când poţi. Sunt la internetul facultăţii, care este gratuit și 
vreau să te întreb ceva. 


De la Rosie 
Către Kevin 
Subiect Re: Sora mea preferată 


De ce îmi scrii doar când vrei ceva? 


De la Kevin 
Către Rosie 
Subiect Re: Re: Sora mea preferată 


Parcă o aud pe fosta mea prietenă. Ce te face să crezi că 
vreau ceva? Poate vreau doar să știu ce mai faci, cum îţi mai 
merge. Ce face Katie ? Transmite-i salutări din partea mea. Ce 

face Greg ? Transmite-1 salutări din partea mea. Ce face Alex? 
Transmite-i salutări din partea mea. Vezi ce interesat sunt de 
viaţa ta? Dacă ai vreodată nevoie de baby sitter pentru Katie e 
suficient să-mi spui, voi fi foarte încântat să te ajut. Cam atât 
despre mine, ai grijă de tine și ținem legătura. 

P.S. Există vreo şansă să-l întrebi pe șeful tău dacă are o 
slujbă pentru mine ? 


De la Rosie 
Către Kevin 
Subiect A-HA! 


A-HA! Ştiam eu că trebuie să fie vreun clenci! De obicei 
nu-ţi pasă de ce se petrece în viaţa mea. Katie e bine, mulțumesc 
foarte mult, la fel e Greg şi Alex. Puteai să vezi cu ochii tăi ce 
fac dacă te-ai fi obosit să mai treci pe la noi. Da, mi-ar plăcea să 
ai grijă de Katie, mulțumesc foarte mult, dar nu sunt sigură că 
pot avea încredere în tine după tot ce s-a întâmplat ultima dată. 


De la Kevin 
Către Rosie 
Subiect Acum şase ani! 


Haide, Rosie! Asta a fost acum șase ani, aveam șaptespre- 
zece ani pe atunci! Cum puteai să-l lași singur într-un aparta- 
ment pe un băiat de șaptesprezece ani și să nu te aștepți să invite 
câțiva prieteni ? Era normal. 


De la Rosie 
Către Kevin 
Subiect Normal! 


Kevin, ai transformat totul într-o groapă de gunoi. Biata 


Katie era îngrozită, iar eu nu am apreciat faptul că te-am găsit 
dormind în patul meu cu... aia... cine-o fi fost ea. 

De la Kevin 
Către Rosie 
Subiect Apă pe sub pod 


Păi tu singură ai spus să mă simt ca acasă... oricum, a trecut 
multă apă pe sub pod, acum suntem doi adulți raționali. (Tu și 
mai și — luna viitoare împlinești treizeci de ani!) 


De la Rosie 
Către Kevin 
Subiect Îmi rămâi dator! 


OK, dar să nu te aştepţi la minuni. Să nu mă faci de râs 
Kevin, altfel Bill se va întoarce împotriva mea și îmi vei ruina 
planul măreț de a prelua acest hotel. 


De la Rosie 
Către Alex 
Subiect Viaţă! 


Doamne, Alex, cine ar fi crezut că micul Kevin a învăţat să 
meargă și să vorbească? Credeam că e încă pe băncile școlii. 
Dar a crescut dintr-odată. Nu că ar fi stat cu mine la povești 
despre viaţa lui. E atât de secretos ! Pentru oameni ca el ar trebui 
să fie îngrijorată lumea. 

Lucrurile se schimbă atât de repede ! Tocmai când crezi că 
te-ai obișnuit cu ceva, pac! S-a schimbat. Tocmai când începi 
să înţelegi pe cineva, pac! A crescut. Același lucru se întâmplă 
cu Katie. Se schimbă în fiecare zi ; feţișoara ei se maturizează de 
fiecare dată când o privesc. Uneori nu mai trebuie să mă prefac 
că sunt interesată de ce-mi spune, dându-mi seama că într-ade- 
văr mă interesează. Mergem împreună să ne cumpărăm ceva de 
îmbrăcat, iar eu îi ascult sfaturile. Luăm masa în oraş la prânz şi 
chicotim de lucruri prostești. Nu-mi aduc aminte când a încetat 
să fie copil copilul meu și a devenit o persoană. 

Şi ce frumoasă s-a făcut! Nu știu exact ce vreau să spun cu 
acest e-mail, Alex, dar m-am gândit la multe lucruri în ultima 
vreme și în mintea mea e un talmeş-balmeș. 

Viaţa noastră e făurită din timp. Zilele noastre se măsoară 
în ore, salariul e în funcţie de acele ore, cunoașterea se mă- 
soară în ani. Rupem câteva minute din zilele noastre aglome- 
rate pentru o pauză de cafea. Ne întoarcem grăbiţi la birou, ne 
uităm la ceas, programăm întâlniri de afaceri. Iar în cele din 
urmă, timpul se scurge și te întrebi în adâncul sufletului dacă 
ai petrecut acele secunde, minute, ore, zile, săptămâni, luni, 
ani cât se putea mai bine. 

Totul se învârte în jurul nostru — serviciu, familie, prieteni, 
iubiţi... îți vine să urli STOP !, să privești în jur, să pui în ordine 
câteva lucruri și apoi să mergi mai departe. Cred că înţelegi ce 
vreau să spun. Ştiu că acum treci printr-o perioadă dificilă. Te 
rog amintește-ţi că sunt mereu alături de tine. 

Cu dragoste, 

Rosie 


Capitolul 19 


Dragă Alex, 

Deci, după cum probabil ști, săptămâna viitoare mama împli- 
nește treizeci de ani, iar eu şi Toby organizăm pentru ea o petre- 
cere surpriză. Vrei să vii? 

Până acum i-am invitat pe bunica, bunicul, mătușa Stephanie, 
unchiul Kevin (chiar dacă nu prea voiam pentru că ne înspăi- 
mântă), Ruby, Teddy, părinţii lui Toby, Toby și cu mine. Cam 
atât deocamdată. A, da, și pe Greg dacă va fi aici. El lucrează 
neîncetat iar mama îl ceartă întruna din cauza asta. Weekendul 
trecut mama era liberă și fusese încântată toată săptămâna 
pentru că își făcuse planuri cu Ruby și Greg. Stiu cum se simte 
pentru că nici mie nu-mi place la școală și de abia aștept să vină 
weekendul. Oricum, în ultimul moment Greg a trebuit să plece. 
Apoi a sunat-o Ruby şi i-a spus că se simte rău, așa că mama a 
stat acasă și s-a uitat la TV cu mine și Toby, pe care l-a lăsat să 
doarmă la noi. 

Toby şi-a luat o lanternă puternică, mişto. E cea mai bună 
care există. Când mama s-a dus la culcare am luminat cu lan- 
terna de la fereastră și ajungea până la nori și peste tot. Am 
îndreptat-o și spre casa de vizavi, unde îi vedeam pe domnul și 
doamna Gallagher. Toby a crezut că jucau leapșa. Era haios, dar 
doamna Gallagher a ieșit în halat furioasă și a bătut tare la ușa 
noastră strigând la mama. Mama a fost atât de supărată încât a 
spus că nu ne mai duce la paradă. Dar ne-a dus. 

Eu și Toby ne-am vopsit pe faţă în oraș şi arătam grozav. Am 
convins-o şi pe mama să-și facă un mic trifoi pe faţă, dar apoi ar 
fi preferat să nu și-l facă, pentru că a început ploaia iar verdele, 
albul și auriul au început să se prelingă de pe fețele noastre. 
Parcă aveam lacrimi de curcubeu. Vopseaua lui Toby i-a intrat 
în păr, iar eu m-am frecat din greșeală pe faţă şi mi-a intrat verde 

din ăla în ochi. Mă ustura atât de tare încât nu puteam să-mi țin 
ochii deschişi, așa că mama și Toby m-au luat de mâini și m-au 
adus acasă. A trebuit să plecăm înainte de începerea paradei. 

Eram uzi leoarcă când am ajuns acasă iar costumul cel nou 
al mamei era pătat tot de culoare verde. Doamna care ne colo- 
rase feţele spunea că iese la spălat. Dar n-a ieșit. Toby a avut 
părul verde toată săptămâna, iar Domnișoara Casey Nas Mare 
cu Respirație Urât Mirositoare n-a fost fericită. Îti vine să crezi 
că acum ea e directoarea școlii ? Mama spune că probabil toată 
lumea din școală e disperată. Mă rog, când ne-am întors din oraș 
am urmărit parada la televizor, dar am văzut doar finalul pentru 
că ne-a luat mult să ajungem acasă din cauza turiștilor ăia bles- 
temaţi. Aşa le-a spus mama. 

Deci ce zici, vii la petrecere ? Poţi să-l aduci și pe Josh. Oricum, 
mai avem nevoie de invitați. Mătușa Stephanie nu poate veni 
pentru că naște luna viitoare și cred că pilotul n-o lasă să zboare 
pentru că e prea grea, sau cam așa ceva. Bunica şi bunicul se duc 
la ea, la Pierre și la bebeluș când se va naște. Unchiul Kevin nu 
poate veni pentru că are un nou serviciu, ca bucătar într-un hotel 
undeva prin țară. Deci au mai rămas doar Ruby și Teddy, iar 
Ruby spune că nu poate promite că Teddy va fi acolo pentru că 
nu-i place să planifice întâlniri cu atâta timp înainte. Dar e vorba 
doar de două săptămâni. 

Voiam să fie ceva special pentru mama, fiindcă a fost foarte 
tristă săptămâna asta. Se întâmplă lucruri cam ciudate în ultimul 
timp. Cred că din cauza telefonului care e stricat. De câte ori 
sună telefonul și răspunde mama, vine tonul. La fel se petrec 
lucrurile și când răspund eu. Dar asta nu se întâmplă niciodată 
cînd răspunde Greg. 

Greg spunea că o să aducă pe cineva să repare telefonul, dar 
mama a vărsat paharul cu apă pe el. De fapt cred că nu e stricat. 
Cred că cine sună vrea să vorbească cu Greg, nu cu mine sau 
cu mama. 

Ar fi grozav să vii — ai mult haz. Ai putea să dormi la noi, 
dar nu în camera de oaspeţi, pentru că acum cred că aceea e 
camera lui Greg. Poţi să dormi pe canapea sau pe patul pliant 
din camera mea. 

Tine minte, nu suna, pentru că e secret iar mama oricum 
ridică receptorul fără să spună alo. Trimite-mi un e-mail dacă 
vrei. 

Cu dragoste, 

Katie 


De la Alex 
Către Katie 
Subiect Re: Rosie împlinește 30 de ani 


Îti multumesc pentru scrisoare. Tu şi Toby aţi avut o idee 
bună dar, să nu te superi, eu n-o să aștept până la ziua mamei 
tale. Vin la voi cât pot de repede. 


La mulți ani pentru cei 30 de ani, surioară! 
Ne pare rău că nu putem fi acolo. 
Cu dragoste, Stephanie, Pierre şi Jean-Louis ! 


Fiicei noastre 

La mulţi ani! 

Ne pare rău că nu suntem acolo. Să te bucuri de ziua ta, scumpo, 
și ne vedem la întoarcere. 

Cu dragoste, mama și tata 


La mulți ani, soră! 

Îmi pare rău că nu pot fi cu tine, dar mulțumesc pentru slujbă. 
Îti rămân dator. 

O seară plăcută. 

Kevin 


La mulți ani, Rosie! 

Ne pare rău că nu suntem alături de tine, dar cineva trebuia 
să-ți ţină locul la serviciu ! 

Cu dragoste de la toată lumea, 

XXX 


136 


Pentru Rosie 

Îmi pare atât de rău, te rog, iartă-mă; am fost un prost. Hai 
să lăsăm astea în urmă și să ne bucurăm de ziua ta în acest 
weekend. 

Cu dragoste, 

Greg 


La mulți ani. 
Hai să ne-mbătăm. 
Cu dragoste, 
Ruby 


Rosie, 

Mâine mă întorc la Boston dar, înainte de a pleca, am vrut să-ţi 
scriu această scrisoare. Toate gândurile şi sentimentele care au clo- 
cotit în mine ies acum la iveală din stilou și îți las această scrisoare 
ca să nu simţi că te supun unei presiuni. Înţeleg că vei avea nevoie 
de timp încercând să iei o decizie legată de ce am să-ţi spun. 

Ştiu ce se petrece, Rosie. Eşti cea mai bună prietenă a mea 
şi ţi-am văzut tristeţea din ochi. Știu că Greg nu lucrează în 
weekend. N-ai putut să mă minţi niciodată ; nu te pricepi deloc. 
De fiecare dată te trădează privirea. Nu te preface că totul e 
perfect fiindcă văd că nu e. Văd că Greg este un om egoist care 
n-are nici cea mai vagă idee cât de norocos este și îmi provoacă 
greață. 

Este omul cel mai norocos de pe lume fiindcă te are pe tine, 
Rosie, dar nu te merită, iar zu, pe de altă parte, meriţi mult mai 
mult. Meriti pe cineva care te iubeşte din tot sufletul, cineva care 
se gândeşte mereu la tine, cineva care-şi petrece fiecare minut 
al fiecărei zile întrebându-se ce faci, unde și cu cine ești, dacă te 
simţi bine. Ai nevoie de cineva care să te ajute să-ţi împlinești 
visurile și care te poate proteja de temerile tale. Ai nevoie de 
cineva care să te trateze cu respect, să iubească fiecare părticică 
din tine, în special izbucnirile tale. Ar trebui să fii cu cineva care 
să te poată face fericită, cu adevărat fericită, atât de fericită încât 
să simţi că zbori. Cineva care ar fi trebuit să profite de şansa de 

a fi cu tine în urmă cu mulți ani în loc să fie înspăimântat și să-i 
fie prea teamă pentru a încerca. 

Nu îmi mai este teamă, Rosie. Nu îmi mai e frică să încerc. 
Stiu ce sentiment m-a încercat la nunta ta: era gelozie. Mi s-a 
frânt inima când am văzut-o pe femeia pe care o iubeam întor- 
cându-se cu spatele la mine și pășind spre altar cu un alt bărbat, 
cu care intenţiona să-şi petreacă tot restul vieţii. Era ca o sentinţă 
pe viaţă pentru mine — ani care urmau să mi se aştearnă în faţă 
fără ca eu să fiu în stare să-ți spun ce simt sau să te îmbrățişez 
aşa cum aș fi vrut. 

Am stat de două ori unul lângă altul la altar, Rosie. De două 
ori. Şi de fiecare dată am greșit. Trebuia să fiu acolo la nunta 
mea, dar am fost prea prost să-mi dau seama că tu trebuia să fii 
motivul pentru care mă aflam acolo. 

Nu ar fi trebuit niciodată să las buzele tale să se desprindă 
de ale mele în urmă cu mulţi ani, la Boston. Nu trebuia să mă 
îndepărtez. Nu trebuia să mă panichez. Nu aș fi irosit toţi anii 
aceştia fără tine. Te iubesc, Rosie, şi aş vrea să fiu cu tine, Katie 
și Josh. Pentru totdeauna. 

Te rog să te gândești la asta. Nu-ţi pierde timpul cu Greg. 
Aceasta este şansa noastră. Hai să lăsăm deoparte teama şi să 
profităm de această şansă. Îti promit că te voi face fericită. 

Cu toată dragostea, 

Alex 


Capitolul 20 


Ruby: M-am hotărât. O să-l pun pe Gary la dietă. 

Rosie: Îl pui la dietă? Cum naiba poţi controla ce mănâncă fiul 
tău de douăzeci şi unu de ani? 

Ruby: A, e uşor. O să mă ţin de capul lui până acceptă ideea. 

Rosie : Şi ce dietă o să foloseşti ? 

Ruby: Nu știu. Am cumpărat o revistă, dar acolo sunt atâtea 
diete stupide încât nu ştiu pe care să o aleg. Îţi amintești dieta 
aceea ridicolă pe care am ţinut-o noi două anul trecut? Cea 
în ordine alfabetică, unde trebuia să mâncăm în fiecare zi 
alimente care începeau cu o anumită literă? 

Rosie: A, da! Cam cât am ţinut-o? 

Ruby: Ă... ar fi trebuit să ţină douăzeci și şase de zile, desigur, 
Rosie. 

Rosie: A... da... desigur. Dar te-ai îngrăşat după trei zile. 

Ruby: Asta pentru că a treia zi era litera norocoasă „C“... cio- 
colată... mmm. 

Rosie: Mă rog, am recuperat în ultima zi. Am murit de foame în 
ziua cu „Z“; îmi venea să vânez zebre de la grădina zoolo- 
gică cu un cuţit de bucătărie. Cred că aș fi putut mânca toată 
grădina zoologică... 

Ruby: Poate o să inventez o dietă proprie și o să fac revistele 
alea caraghioase să dea faliment. 

Rosie: Şi ce idee ai? 

Ruby: Hmm... OK, ar trebui să mănânci orice aliment cu care 
semeni. 

Rosie: Pariez că experții de la revistele acelea de dietă mor de 
frică. 

Ruby: Nu, pe bune! Cred că mi-a venit o idee ! Faţa lui Teddy 
îmi aminteşte întotdeauna de o roşie mare, coaptă şi zemoasă. 
Cele două fire din capul lui mă fac să mă gândesc la tulpină. 

Uneori îmi vine să-i bag capul în blender și să-l amestec cu 
vodcă și sos picant. Un Bloody Teddy. Simon de la birou îmi 
amintește de o varză de Bruxelles. Miroase urât şi e... 

Rosie: Verde? 

Ruby: Nu, doar miroase urât. 

Rosie: Eu cu ce semăn ? 

Ruby: Bună întrebare... hmmm, cred că ai ceva dintr-o ceapă. 

Rosie: De ce, put și-i fac pe oameni să plângă ? De ce, put și-i 
fac pe oameni să plângă? 

Ruby: De ce ai repetat? 

Rosie: Cepele fac asta — te fac să râgâi în mod repetat, nu-i 
așa? 

Ruby: O ceapă amuzantă. Nu, cred că fiindcă ai atâtea straturi, 
Rosie Dunne, şi, pe măsură ce trec anii, mai iese încă unul 
la iveală. Cred că ai acolo mai multe straturi decât s-ar putea 
crede. Eu ce sunt? 

Rosie: Hmm... o prăjitură. Dulce ca mierea și cu o cireașă în 
vârf. 

Ruby: Grasă şi nesănătoasă. 

Rosie: Uite ce e, Ruby, tu ai inventat dieta asta. Dacă arăţi ca o 
prăjitură nu poți mânca decât prăjituri. Gândește-te. 

Ruby: Am înţeles ce vrei să spui. În sinea mea am crezut în- 
totdeauna că am ceva dintr-o plăcintă. Dar asta nu e o dietă 
sănătoasă decât dacă arăţi ca o legumă sau ca o fructă, iar 
Gary al meu (deşi s-ar putea să aibă calități de legumă) nu e 
nici una, nici alta. 

Rosie: Cu ce crezi că seamănă Gary ? 

Ruby: A, e ușor. Cu testicule de taur. 

Rosie: HA ! De când mănâncă oamenii testicule de taur? 

Ruby: E ceva tribal... OK, atunci cu un melc. Un melc lipicios, 
dezgustător şi încet. 

Rosie: Nu cred că Gary ar mânca melci. 

Ruby: Cui îi pasă ce ar vrea să mănânce ticălosul ăla? Cu ce 
crezi că seamănă Alex ? 

Rosie: Cu un Skye. 

Ruby: Crezi că prietenul tău înalt de 1,85 m, cu părul casta- 
niu, ochii căprui și piele albă arată ca o ciocolată cu nuga la 
interior ? 

Rosie: Da. 

Ruby: Asta-i o prostie... 

Rosie: Vai, scuzaţi-mă doamnă „Cred că Teddy are un cap 
de roșie“. 

Ruby: Uite ce e, de la vorbăria asta cu dieta mi s-a făcut foame. 
O să iau masa mai devreme, OK ? 

Rosie: OK! M-ai înveselit, Ruby. 

Ruby: Aoleu, scuză-mă, nu trebuia să fac așa ceva, nu? 

Rosie: Nu, dar te iert. 

Ruby: O, ce bine. Pa, dragă. 

Rosie: Pa... 

Ruby s-a deconectat. 


De la Alex 
Către Rosie 
Subiect: Mai ai nevoie de timp? 


Sunt Alex. A trecut ceva timp de când nu mai știu nimic 
despre tine... Speram că o să-mi scrii până acum. Dacă mai ai 
nevoie de timp, înțeleg. Te rog să-mi spui ce se întâmplă. 


De la Rosie 
Către Alex 
Subiect Re: Mai ai nevoie timp? 


Salut, Skye ! Îmi pare rău că nu ţi-am mai scris de ceva timp, 
dar am fost foarte ocupată la serviciu. În ultimul timp activitatea 
aici e foarte febrilă. Cred că e din cauza soarelui care începe 
să-şi facă apariţia ; ţara noastră e mult mai frumoasă când strălu- 
cește soarele. Ce vrei să spui, dacă mai am nevoie de timp ? Nu 
îmi trebuie prea mult ca să accept că am treizeci de ani! 

Apropo, îți mulțumesc că ai venit la ziua mea. A fost foarte 
drăguţ din partea lui Katie și Toby că au organizat totul, chiar 
dacă tu și Ruby aţi fost singurii prezenți. Îmi pare rău că am fost 

cam acră. Cred că eram doar deprimată că schimb prefixul și că 
majoritatea celor apropiaţi erau plecaţi. Ar fi fost mai frumos 
dacă era mai multă lume, dar nu contează, nu e sfârşitul lumii. 
Tu ai fost acolo și asta a contat pentru mine. Am fost extrem de 
fericită să te revăd. Ai fost întotdeauna alături de mine, Alex, și 
apreciez asta. Îmi dai putere când simt că mi-am pierdut-o. 

Tie cum îţi mai merge ? Ce mai face Josh ? Sărută-l dulce și 
îmbrăţișează-l din partea mea. 


De la Alex 
Către Rosie 
Subiect: Scrisoarea mea 


N-ai primit scrisoarea de la mine ? 


De la Rosie 
Către Alex 
Subiect: Scrisoarea? 


Despre ce scrisoare vorbeşti ? Poate a întârziat la poștă; pro- 
babil o s-o primesc în curând. Când ai trimis-o? 


Dragă Alex, 

Îti mulțumesc că ai venit la petrecerea de aniversare a mamei 
şi îti mulţumesc şi pentru cadou. Mama era foarte tristă înainte 
de venirea ta, dar cred că ai făcut-o mai fericită. Acum te las, 
căci profesoara se uită la mine. 

Katie 


Dragă Katie, 

Îti mulţumesc pentru scrisoare. Sper că n-ai avut necazuri 
la școală pentru că mi-ai scris. Mă bucur că ţi-a plăcut cadoul. 
Spune-i lui Toby că-l salut și că am să-i trimit în curând costu- 
mul de baseball. 

Ce mai face mama ta? Cum mai merg lucrurile pe acasă? 
Din întâmplare, știi ce e acela Skye? 

Cu dragoste, 

Alex 

De la Alex 
Către Rosie 
Subiect: Scrisoarea mea 


N-am trimis-o prin poștă. Am lăsat-o acasă, pe masa din bu- 
cătărie chiar înainte de a pleca la aeroport. N-ai găsit-o? 


Dragă Alex, 

Toby e foarte încântat de chestia cu costumul de baseball. 
Lucrurile au revenit la normal. Greg nu mai doarme în camera 
de oaspeţi tot timpul. Mama spune că stă acolo fiindcă sforăie. 
Eu n-o cred fiindcă Toby și cu mine i-am pus un casetofon în 
cameră ca să-l înregistreze. Dar vorbește în somn ! A spus „Nu 
trimite caii spre curcubeu !“ E adevărat, avem caseta ! 

Lucrurile merg oarecum bine, dar nu ca înainte. Era mai bine 
când erai tu aici. Acum prefer să stau la Toby acasă. Apropo, 
Skye e o ciocolată. E preferata mamei. O adoră! Spune că i-ar 
plăcea să ţină o dietă cu Skye. Zilele trecute spunea că e îndră- 
gostită de Skye, apoi a început să o sărute și să râdă. 

Dar de ce vrei să ști ? Vrei și tu una ? Pot să-ţi trimit una prin 
poștă dacă nu aveţi din astea în Merica. Am mai trimis o dată 
una când eram în Anglia în vacanţă și i-am trimis o ciocolată 
lui Toby de care nu se găsea la noi iar când a primit-o era topită 
toată și lipită de hârtie. N-a mai putut să citească scrisoarea de 
la mine, dar m-am bucurat fiindcă mi-era dor de el și scrisesem 
niște lucruri prostești de care mă jenam. 

Deci vrei să-ţi trimit ciocolată? Mama spune că n-ar putea 
trăi fără Skye. E ciudată. 

Cu dragoste, 


Katie 
De la Alex 
Către Rosie 


Subiect: Scrisoarea mea 


Bună, Rosie. E important să vorbesc acum cu tine. E vorba 
de scrisoare. Am scris lucruri extrem de importante acolo și aş 
vrea să o citeşti dacă poți. Te rog încearcă să o găsești. 


143 


De la Rosie 
Către Alex 
Subiect: Scrisoarea ta 


Bună, Alex. Am întors casa cu susul în jos ieri, când am 
venit de la serviciu. Nici urmă de ea. E totul în ordine ? Nu poţi 
să-mi trimiţi un e-mail cu ce ai scris acolo? 


De la Alex 
Către Rosie 
Subiect: Scrisoarea mea 


Isuse Christoase. Rosie, te sun în cinci minute. 


De la Rosie 
Către Alex 
Subiect: Scrisoarea ta 


Alex ! Nu poţi să mă suni la serviciu, o să mă concedieze ! 
Despre ce e vorba? 


De la Alex 
Către Rosie 
Subiect: Scrisoarea mea 


Prefă-te că vorbeşti cu un client, Rosie ! Vorbesc serios, răs- 
punde la telefon ! 


De la Rosie 
Către Alex 
Subiect: Scrisoarea ta 


Stai puţin, e și Greg on-line. Înainte să faci un atac de cord o 
să-l întreb dacă n-a văzut el scrisoarea. 


De la Alex 
Către Katie 
Subiect: Scrisoarea mea 


La dracu”, nu-l întreba tocmai pe el! 

Ai primit un mesaj instant de la: ROSIE 

Rosie: Greg, ai văzut o scrisoare pentru mine pe masa din 
bucătărie ? 

Greg: Scrisoare ? Nu, cred că era doar factura de la telefonul tău 
mobil și factura de curent electric. 

Rosie: Nu, nu vorbesc de azi-dimineață ; vorbesc de weekendul 
în care a fost ziua mea, acum două săptămâni. 

Greg: Dar, Rosie, n-ai vrut să fiu în preajma ta atunci. Am stat 
pe canapea, în apartamentul lui Teddy, ţi-amintești ? 

Rosie: O, bietul de tine. La naiba, sigur că mi-aduc aminte. Am 
crezut că o să-ți placă, ştiind că în trecut îţi plăcea să dormi 
în alte case străine. Nu sunt proastă, Greg. A, iartă-mă, am 
uitat, credeai că așa sunt. 

Greg: Scumpo, eu... 

Rosie: Nu sunt scumpa ta. Ai văzut blestemata aia de scrisoare 
sau nu ? Ai venit acasă luni, imediat după plecarea lui Alex. 

Greg: Nu, sincer, n-am văzut-o. 

Rosie: Am motive să nu prea cred lucrul ăsta, domnule Sinceritate. 

Greg: Uite ce e, Rosie, n-o să ajungem la niciun rezultat dacă 
n-o să mă ierți și nu vei învăţa să ai din nou încredere în 
mine. 

Rosie: A, fac ceva pe iertarea ta. N-am timp să port iarăși ace- 
eaşi conversaţie cu tine. E foarte simplu. Sunt online cu Alex 
care mă așteaptă. Mi-a lăsat o scrisoare. Vrea să știe dacă 
vreunul dintre noi a găsit-o. Așa că te întreb încă o dată, 
Greg, ai văzut scrisoarea sau nu ? 

Greg: Nu, îţi jur că n-am văzut-o. 


De la Bill Lake 
Către Rosie Dunne 
Subiect:  E-mailuri personale 


Sper că în ultima jumătate de oră ai trimis e-mailuri de afa- 
ceri, Rosie. În câteva minute urmează să sosească un grup de 
optzeci de turiști pentru conferinţa de afaceri de la De Valera. 
Sunt multe de făcut, Rosie. 

De la Rosie 
Către Alex 
Subiect: Scrisoarea ta 


Alex, Greg n-a văzut scrisoarea. Poate poți să-mi scrii din 
nou sau să mă suni mai târziu acasă, când nu mai sunt urmărită 
de Big Brother prin sistemul ăsta stupid de securitate, cu camera 
îndreptată asupra mea. Acum lăsaţi-mă amândoi în pace, altfel 
voi fi concediată. 


De la Greg 
Către Alex 
Subiect: Scrisoarea ta? 


Mi s-a spus că ești online așa că sper că te-am prins la timp. 
Se pare că am dat peste ceva ce cred că te interesează. Aş apre- 
cia dacă nu i-ai mai trimite soţiei mele scrisori de dragoste. Se 
pare că ai uitat că e o femeie măritată. Măritată cu mine, Alex. 
Rosie și cu mine am avut problemele noastre, așa cum au toate 
cuplurile căsătorite, dar vrem să lăsăm totul în urmă şi să mai 
încercăm o dată. Trebuie să înţelegi că niciuna dintre scrisorile 
tale nu va schimba asta. Ai spus-o chiar tu: ai avut o șansă, dar 
ai ratat-o. 

Hai să fim realiști pentru o clipă, Alex. Tu și Rosie aveţi 
treizeci de ani. Vă cunoaşteţi de când aveaţi cinci ani. Nu crezi 
că în tot acest timp dacă trebuia să se întâmple ceva între voi doi, 
dacă vă era sortit, s-ar fi întâmplat până acum ? Gândește-te. Ea 
nu este interesată. 

Nu vreau să te mai văd. Dacă mai pui piciorul în casa mea, 
voi fi bucuros să îți arăt că nu eşti binevenit. Ca să te scutesc 
de rușine nu voi mai vorbi altă dată despre conţinutul scrisorii 
tale. Şi, apropo, ai greșit. Apreciez foarte mult faptul că Rosie 
e soţia mea. Este o femeie minunată, iubitoare, caldă și grijulie 
şi mă bucur că este femeia care a ales să-şi petreacă restul vieţii 
cu mine. Așa că poţi să te uiţi în continuare în urma ei cum se 
îndreaptă spre altar fiindcă nu se va întoarce la tine. 

De la Alex 
Către Greg 
Subiect: Rosie 


Crezi că încercarea ta ridicolă de a mă îndepărta o să meargă? 
Eşti un omuleţ trist și patetic. Rosie are minte și nu trebuie să iei 
tu decizii în locul ei. 


De la Greg 
Către Alex 
Subiect Re: Rosie 


Şi ce-o să faci dacă ea o să spună da, Alex ? Ce-o să faci? 
Te muţi la Dublin ? ÎI abandonezi pe Josh? Te aștepți ca Rosie 
să o dezrădăcineze pe Katie, să-și părăsească serviciul pe care-l 
iubeşte şi să se mute la Boston? Gândeşte-te, Alex. 


Ai primit un mesaj instant de la: ALEX 

Alex : N-a primit scrisoarea, Phil. 

Phil: La naiba, Alex. Ti-am spus să nu scrii asta într-o scrisoare. 
Trebuia să-i fi spus. Nu înţeleg de ce nu-ţi poţi folosi gura, 
ca noi ceilalți. 

Alex : Greg a găsit scrisoarea. 

Phil: Idiotul ăla de soţ? Credeam că s-au despărțit ! 

Alex: Evident că nu. Dar asta nu schimbă nimic, Phil. Încă o 
iubesc. 

Phil: Mda, dar ea e încă măritată, nu-i așa ? N-o să-ţi placă ce-o 
să-ți spun, iar asta e doar părerea mea, Alex, la naiba, ştiu că 
oricum nu asculţi niciun sfat, dar în locul tău nu m-aș atinge 
de soția altuia. Așa sunt eu. 

Alex : Dar e un ticălos, Phil! 

Phil: Aşa ești și tu, dar eşti fratele meu și te iubesc. 

Alex : Vorbesc serios. Tipul ăla a înșelat-o. Nu e potrivit pentru 
ea. 

Phil: Da, dar diferența dintre acum şi atunci este că acum 
Rosie știe că a înșelat-o. Ştie că e un ticălos. Şi totuși, stă 

cu el. Probabil că-l iubeşte cu adevărat, Alex. Aș spune să te 
retragi. E doar părerea mea, dar aș spune să te retragi. 

Alex : Nu sunt de acord cu tine, Phil. 

Phil: Bine! Eşti mare, fă cum crezi de cuviință. Știu că vrei 
ce e mai bine pentru Rosie, dar cred că ești un pic egoist. 
Priveşte lucrurile și din perspectiva lui Rosie. Tocmai a aflat 
că ticălosul ei de soţ a înșelat-o, probabil că i-a venit foarte 
greu dar, dintr-un motiv oarecare, a hotărât să treacă peste 
asta și să rămână cu el. Apoi, tocmai când începuse să se 
obișnuiască cu ideea, îţi faci apariţia tu, cel mai bun prieten 
în armură strălucitoare, proclamându-ţi iubirea pentru ea. 
Vrei să o zăpăcești de tot pe biata femeie ? Uite ce e, dacă 
într-adevăr căsnicia ei e un dezastru, atunci asta e și în câteva 
luni se va sfârși, iar Rosie te va căuta. Numai să nu fii tu 
spinul care încearcă să-i destrame căsnicia. Nu te va ierta 
niciodată pentru asta. 

Alex : Deci crezi că ar trebui să las lucrurile să se sfârșească de 
la sine ? Să aştept ca ea să mă caute când va fi pregătită? 
Phil: Cam aşa ceva. Mă gândesc să mă apuc de unul dintre 
acele show-uri de televiziune cu persoane care le dau sfaturi 

altora. 

Alex: M-ai putea invita în fiecare săptămână, Phil. Mulţumesc. 

Phil: Pentru puţin. Acum, în timp ce tu o să te duci să-i pui 
cuiva o inimă nouă, eu o să mă duc să pun un motor nou unei 
maşini. Hai, valea. Du-te și fă ce trebuie să faci. 

Alex s-a deconectat. 


Capitolul 21 


De la Rosie 
Către Alex 
Subiect: Scrisoare? 


Alex, am întors toată bucătăria cu susul în jos căutând scri- 
soarea ta, iar Greg şi Katie jură că nici măcar n-au atins-0, așa 
că nu știu unde ar putea fi. Eşti sigur că ai lăsat-o aici ? Eram așa 
de grăbiţi în dimineaţa aceea să te ducem la aeroport, încât poate 
ai uitat. M-am uitat și în camera în care ai dormit tu, dar n-am 
găsit decât un tricou pe care ţi l-ai uitat; acum e al meu, așa că 
nu ţi-l dau înapoi. 

Dar ce scria în scrisoare ? Nu m-ai sunat ieri, când am venit 
de la serviciu. Mă ţii în suspans, Alex ! 


De la Alex 
Către Rosie 
Subiect: Scrisoarea 


Cum mai merg lucrurile cu Greg ? Sunteţi fericiţi ? 


De la Rosie 
Către Alex 
Subiect: Greg 


Uau, asta da schimbare de subiect. E o întrebare foarte directă. 

Bun, ştiu ce simţi: că eu şi el trecem printr-un moment di- 
ficil și ești îngrijorat. Dar mai știu că nu-l înghiți deloc, ceea e 
e foarte greu pentru mine, deoarece mi-ar plăcea să-l vezi prin 
ochii mei. 

În adâncul lui, sub toate straturile lui de stupizenie, e un om 
bun. S-ar putea să exprime mult prea multe gânduri egoiste, să 
spună lucruri nepotrivite la momente nepotrivite, dar în spatele 
ușilor închise este cel mai bun prieten. Înţeleg că are răutăți și 
totuşi îl iubesc. S-ar putea să nu fie persoana lângă care ți-ar 
plăcea să stai la masă la o petrecere, dar pentru mine e cineva cu 
care îmi place să-mi împart viaţa. 

Ştiu că pentru ceilalți e greu să-l înțeleagă. Tot ce vezi e o 
ciudăţenie paranoică superprotejată, dar, Dumnezeule, așa cum 
e mă face să mă simt dorită și iubită. Iar prostia lui mă face 
să râd! E lung drumul până când vom fi un cuplu perfect. Cu 
siguranță căsnicia noastră nu e un basm frumos, nu mă acoperă 
cu petale de trandafiri și nu mă duce la Paris în weekend, dar 
observă când mă întorc de la coafor. Când mă îmbrac să ieşim 
seara undeva, îmi face complimente. Când plâng, îmi șterge la- 
crimile. Când mă simt singură, mă face să mă simt iubită. Şi 
cine are nevoie de Paris când e strânsă în braţe ? 

Undeva, în tot acest timp, fără să observ, am crescut, Alex. 
De data asta nu trebuie să mai primesc sfaturi de la cei din jurul 
meu referitor la ce ar trebui sau nu să fac. Nu mai pot să alerg 
la mama sau la tata, iar căsnicia mea nu se poate compara cu a 
nimănui. Fiecare dintre noi urmăm propriile reguli. Să-l iert pe 
Greg a fost decizia mea şi n-aş fi luat-o dacă n-aş fi simțit că 
Greg și, cel mai important, că eu am învățat ceva. Stiu că ce s-a 
întâmplat nu se va mai repeta și cred cu tărie lucrul ăsta. Pentru 
că dacă n-aș fi atât de sigură de viitorul nostru, n-aș putea să trec 
peste asta. 

Am sentimentul că asta era în scrisoarea ta, Alex, dar nu-ți 
face griji din pricina mea. Sunt bine. Mulţumesc, îți mulțumesc 
că ai atâta grijă de mine. Nu sunt mulți prieteni ca tine în lumea 
întreagă. 


De la Alex 
Către Rosie 
Subiect: Greg 


Asta voiam să aud. Că ești fericită. 

Dragă Stephanie, 

Cum e să fii mămică? Sper că te descurci bine cu toate. Știu 
că e o mare schimbare — dar e una minunată. Reușești să dormi 
vreun pic ? Sper că da. Am ştiu dintotdeauna că vei fi o mămică 
extraordinară : ai știut întotdeauna să ai grijă de surioara ta cea 
mică (şi de bebelușul ei !). 

Apropo, mulțumesc pentru toate detaliile sângeroase ale naş- 
terii tale. Eşti mai minunată decât aș fi crezut! Si nu, nu vreau 
ca Pierre să-mi trimită o casetă video cu înregistrarea experien- 
tei „magice“. Îmi amintesc ce se întâmplă chiar prea bine... Îti 
amintești cum ne puneau casete video la școală când eram copii 
ca să ne înspăimânte pe toate pentru a nu face sex ? Evident ni- 
ciuna dintre noi nu era atât de speriată. Dacă voiau cu adevărat 
să ne împiedice, trebuia doar să ne arate procedura de schimbare 
a scutecelor. Asta ne-ar fi determinat pe foarte multe dintre noi 
să mergem la mânăstire. 

Arătaţi fericiți cu toţii în fotografie — ca o familie perfectă. 
Există așa ceva? Dacă da, a mea n-a fost, sigur, pe fază când a 
apărut titlul ăsta. 

Nu prea sunt sigură că am făcut bine primindu-l pe Greg îna- 
poi. E greu să-ți dai seama ce decizie să iei. Doamne, Stephanie, 
eram întotdeauna prima persoană care susținea sus şi tare că 
dacă soţul meu ar fi infidel, nu l-aș primi înapoi nici într-un 
milion de ani. Spuneam întotdeauna că ăsta e singurul lucru pe 
care nu l-aș putea ierta vreodată (ăsta și a-ţi abandona copilul 
nenăscut), așa că ce fac acum, îl primesc înapoi? 

Ce fac, îi permit să doarmă din nou alături de mine ? De ce 
îi pregătesc cina, așez masa și îl chem să mănânce ? Nu asta era 
ceea ce spuneam că voi face. Am nevoie de toată puterea ca să 
nu-i dau două palme de fiecare dată când îmi zâmbește. 

Credeam că să-l trimit pachet ar fi cel mai uşor lucru din 
lume, dar motivul pentru care l-am primit înapoi a fost că nu 
mai suport să fiu singură din nou. Îmi tot imaginam cum aș fi iar 
singură cu Katie și nu suport asta. Acum încep să mă îndoiesc 
de decizia mea. Să rămân cu el şi să învăţ să-l iubesc din nou sau 
să-l părăsesc și să învăţ să supraviețuiesc din nou, pe picioarele 
mele, să fiu independentă ? Nu cred că aș mai putea suporta un 

apartament înghesuit și un salariu de mizerie pentru a supravie- 
tui alături de Katie. 

Dar aș vrea să-l pot ierta... dacă mi-aş putea șterge din minte 
imaginea buzelor lui sărutându-le pe ale altcuiva de fiecare dată 
când îmi vorbeşte... Când mă atinge mi se face pielea de găină 
şi simt atâta ură pentru el încât sunt demoralizată. E greu să-mi 
vindece rănile cel care mi le-a făcut. 

Si mă enervează cu însufleţirea lui pentru orice. 

E foarte entuziasmat că vom merge la un consilier marital 
împreună, își rezervă câteva ore pe zi ca să vorbească cu mine, 
şi chiar vorbește. Parcă ar aplica una dintre cărţile acelea despre 
„cum să-ți mulțumești nevasta după ce ai făcut-o cu o altă fe- 
meie“. Mai întâi programezi o întâlnire cu un consilier marital, 
topăi de bucurie că ţi-ai anulat întâlniri importante la care tre- 
buia să mergi, apoi pregătești cina în fiecare seară, pui vasele la 
spălat, îţi întrebi nevasta de un milion de ori dacă se simte bine 
și dacă poţi să mai faci altceva pentru ea, mergi la cumpărături o 
dată pe săptămână și nu uiţi să cumperi câteva mici atenți, cum 
ar fi prăjitura ei preferată cu ciocolată sau o carte care crezi că 
i-ar plăcea, petreci câteva ore liniștite cu soția vorbind despre ce 
s-a întâmplat în ziua respectivă și apoi discutaţi în detaliu despre 
cum merge relaţia voastră. Faceţi asta de cinci sute de ori pe zi, 
adăugaţi apă şi apoi amestecați bine. 

Si chestia e că Greg, cel cu care m-am măritat, n-ar fi făcut 
niciodată lucrurile astea. Nu s-ar fi obosit să înlocuiască sulul de 
hârtie igienică; n-ar fi curăţat resturile de mâncare de pe farfurie 
înainte să o pună în mașina de spălat vase. Totul s-a schimbat. 
Chiar micile tabieturi de zi cu zi care fac viaţa atât de plăcută 
s-au schimbat. 

Dacă aş găsi în mine puterea de a-l părăsi, aş face-o, dar sunt 
prizonieră în acest iad al neutralității. Aș vrea să pot lua această 
decizie acum. Nu vreau să ajung o femeie acrită peste patruzeci 
de ani, reproșându-i în continuare lui Greg ceea ce a făcut. Pentru 
ca această căsnicie să meargă trebuie să știu de la început că pot, 
dacă nu să uit, măcar să iert. Trebuie să știu că grăuntele de iubire 
pe care-l simt pentru el va creşte, devenind ceea ce era. Lucrul 
care îmi dă putere este faptul că știu că nu-mi va mai face asta 


152 


niciodată. Ne-am certat și am plâns nopțile de prea multe ori, 
așa că nu cred că vreunul dintre noi vrea să mai treacă iarăși prin 
asta. 

Dacă Alex ar fi fost aici în ţară, aș fi știut ce am de făcut. 
Am nevoie doar de sprijin. El e îngerașul care stă pe urmărul 
meu şi-mi şopteşte la ureche „Poţi s-o faci !“. E caraghios. Am 
treizeci de ani acum, dar mă simt tot o copiliță. Încă mă uit în 
jur să văd ce fac ceilalți pentru a mă asigura că nu fac altceva 
decât ei ; încă solicit ajutorul celor din jur, sperând că cineva îmi 
va face semn și îmi va da un sfat. Dar se pare că nimeni nu-mi 
dă atenţie. Nimeni din anturajul meu nu pare să aibă nevoie să-i 
întrebe pe ceilalți ce să facă. De ce mă simt singura persoană 
confuză și îngrijorată, neștiind ce decizie să iau și spre ce să mă 
îndrept? Oriunde mă uit văd că oamenii se descurcă singuri cu 
asta. Poate ar trebui să fac și eu la fel. 

Cu dragoste, 

Rosie 


Dragă Rosie, 

Te rog nu te mai chinui cu întrebări fără răspuns. Treci 
printr-o perioadă foarte dificilă acum, dar te descurci, zi de zi. 
Fiecare lovitură te face mai puternică. 

Nu pot să-ți spun dacă să rămâi cu Greg sau nu — doar tu sin- 
gură poţi decide asta —, tot ce pot să-ţi spun e că dacă îl iubeşti cât 
de puţin, atunci trebuie să faci ceva în direcţia asta. Orice lucru 
mic creşte dacă-l hrăneşti, Rosie. Dragostea nu face excepție. 
Dar dacă lucrul ăsta te face nefericită, atunci părăsește-l și gă- 
seşte altceva care îţi va aduce fericirea pe care meriți să o simți. 

Ascultă ce îți spune inima, urmează-ți instinctele și vei găsi 
drumul corect. Îmi pare rău că nu am alte cuvinte înțelepte pen- 
tru tine, Rosie, dar cel puţin știi că nu ești singură; nici ceilalți 
nu au răspunsuri la toate întrebările. Uneori suntem cu toții la fel 
de confuzi ca și tine. 

Ai grijă de tine. 

Cu dragoste, 

Stephanie 

De la Rosie 
Către Stephanie 
Subiect: Inima tăcută 


Inima e tăcută iar instinctul îmi spune să mă duc la culcare, 
să mă fac ghem și să plâng. 


Notă pentru sine: Să nu te mai îndrăgostești niciodată, pentru 
nimic în lume. 

Să nu mai ai niciodată încredere într-un om. 

Cumpără Kleenex cu un balsam special cu extract de mușe- 
țel, ca să nu-l încurce mama lui Rudolph. 

Mănâncă. 

Dă-te jos din pat. 

Si, pentru numele lui Dumnezeu, nu mai plânge. 


De la Mama 
Către Stephanie 
Subiect: Funcţionează? 


Cred că m-am lămurit în sfârșit cum stă treaba cu e-mailul 
ăsta. Voiam să văd dacă nu ţi-ai schimbat planurile pentru ani- 
versarea de șaizeci de ani a tatălui tău. El crede că e vorba doar 
să stea la un pahar de vorbă cu Pauline și Jack, așa că nu-mi răs- 
punde la acest e-mail, căci s-ar putea să-l citească şi el. Sună-mă 
pe mobil. Mi-ar face mare plăcere să vii. Ar fi plăcut să fim 
iarăși toți împreună şi cred că i-ar face bine și lui Rosie. Mă 
îngrijorează, e atât de supărată din cauza lui Greg încât a slăbit 
foarte mult. Tatălui tău nu-i mai trebuie mult ca să-l pocnească 
în faţă, ceea ce n-ar face nimănui niciun bine. În special inimii 
tatălui tău. Nici Kevin nu vorbește cu Greg, ceea ce nu-i face 
bietei Rosie viaţa mai ușoară. Oricum, cu cât vom fi mai mulți 
membri de familie în jurul ei, cu atât mai bine. 


Capitolul 22 


Ruby: Uite ce e, indiferent ce dietă ţii, vreau să o țină și Gary 
al meu. 

Rosie: Nu ţin nicio dietă, Ruby. 

Ruby: Dar ai un aspect bolnăvicios; așa vreau să arate și el. 
Neatractiv, cu pielea subțire, epuizat... 

Rosie: Mulţumesc. 

Ruby: Voiam doar să te ajut, Rosie. Te rog să-mi spui ce se 
întâmplă. 

Rosie: Nu poţi face nimic ca să mă ajuţi ; trebuie să o rezolvăm 
singuri, eu şi Greg. Mă rog, eu, Greg și Ursula, minunatul 
consilier marital. Am devenit așa o echipă de succes, că-mi 
vine să-mi iau câmpii. 

Ruby: Ce drăguţ pentru voi. Şi cum e cu ajutorul preţios al 
Ursulei? 

Rosie: E un ajutor preţios. leri mi-a spus că am probleme în 
a-mi exprima sentimentele. 

Ruby: Si? 

Rosie: I-am spus că mă enervează şi să se ducă dracului. 

Ruby: O expresie potrivită. Si ce a avut Greg de comentat la 
faza asta ? 

Rosie: A, stai să vezi; merită premiat. Soţul meu extraordinar 
de intuitiv crede că „am probleme de comunicare și de înţe- 
legere cu Ursula“. 

Ruby: O, doamne. 

Rosie: O, doamne, așa e, așa că i-am sugerat că eu și Ursula 
ar trebui să urmăm cursuri de consiliere a relaţiei ca să-mi 
îmbunătăţesc aptitudinile de comunicare în timpul consilierii 
maritale. 

Ruby: Si Greg ce-a spus? 

Rosie: Mă rog, n-am auzit prea bine ce a zis, pentru că a trântit 
portiera mașinii. "Totuși, cred că n-a fost ceva foarte pozitiv. 
Nările îi fremătau şi mormăia ceva. Mă gândesc să cumpăr 
un pat mai mare ca să aibă loc şi Ursula. Stie oricum absolut 
totul despre noi. Poate așa ar putea număra de câte ori dau 
vânturi noaptea sau altceva asemănător... 

Ruby: E chiar atât de rău? 

Rosie: Nu înțeleg cu ce ne poate ajuta consilierea. Ursula ne 
face să ne certăm mai mult, forțându-ne să discutăm toate lu- 
crurile mărunte care ne deranjează la celălalt. Când începem 
să ne înțelegem unul cu celălalt, aproape că o văd că se în- 
grijorează că nu va mai avea cu ce să-și plătească chiria luna 
viitoare. Săptămâna trecută am discutat în contradictoriu o 
oră întreagă despre cât de mult mă enervează Greg când își 
lasă o mustăcioară pe faţă intenţionat doar ca să mă facă să 
râd iar dacă nu râd mă urmărește prin toată casa, bătându-mă 
pe umăr ca să mă uit la el până râd. 

Teri ne-am certat despre cum mă enervează când îl văd cum 
i se strânge gura într-un rictus când spun ceva greșit. Dacă 
spun că cerul e galben, buza de sus i se strâmbă într-un mod 
ciudat, parcă ar fi Elvis. Mă scoate din minți faptul că nu 
renunță la asta. Trebuie să mă facă să înţeleg, într-o formă 
sau alta, că am exprimat greșit o informaţie vitală. A, nu, 
iarba e verde, nu e roz! Măiculiță, ce mult contează o astfel 
de afirmaţie pentru vieţile noastre ! 

Săptămâna viitoare cred că voi aduce în discuţie faptul că 
poartă mereu şosetele caraghioase ultimul răcnet al modei 
pe care i le cumpără draga lui mămică. El le consideră amu- 
zante. Uneori o sună doar ca să-i spună că le poartă. Şosete 
galbene cu niște drăcii de punctuleţe roz și șosete albastre 
cu dungi roșii. Sunt sigură că și colegii lui de la bancă le 
consideră amuzante. Minunatul şi haiosul director de bancă 
ce poartă șosete roz, grozav, o, haideti cu totii să obținem un 
împrumut de la el! În plus, când stă pe scaun pantalonii i se 
ridică și le poţi vedea de la un kilometru distanţă... 

Ruby: Uau, și se spune despre tine că ai probleme în a-ţi ex- 
prima sentimentele. 

Rosie: Ce vreau să spun este că îi place să intre în niște deta- 
lii lipsite de relevanţă. Ce contează dacă Greg mă sărută pe 
frunte sau pe obraz în fiecare dimineaţă ? Contează dacă mă 
sărută sau nu. 

Ruby : Deci această bizară consilieră are vreun efect pozitiv asu- 
pra căsniciei tale ? 

Rosie: Nu prea. Cred că eu și Greg ne-am descurca mult mai 
bine fără ea. 

Ruby : Credeţi că aţi putea să rupeţi relaţia cu ea? 

Rosie : Cred că ar trebui, altfel nu văd cum vom mai fi împreună 
când Greg va împlini patruzeci de ani... 


Soţului meu 
La mulți ani pentru cea de-a patruzecea aniversare, iubitule. 
Cu toată dragostea, 
Rosie 


La mulți ani! 
Acum ești mai bătrân şi mai urât. 
Lui Greg 
De la Katie și Toby 


Dragă Alex, 

Cred că voi organiza o expediţie de căutare. Ai căzut de pe 
pământ? Mai eşti în viaţă? 

Am sunat-o pe mama ta zilele trecute și nici ea nu mai știe 
nimic despre tine. Eşti bine ? Pentru că dacă nu e aşa, am dreptul 
să știu. Ar fi trebuit să ai încredere în mine pentru că eu sunt cea 
mai bună prietenă a ta și... e lege. Chiar dacă ești bine, dă-mi un 
semn de viaţă. Trebuie să mai aflu micile tale secrete. E secțiu- 
nea a doua a aceleiași legi. 

Aici totul e nebunesc și imprevizibil ca de obicei. Katie 
are acum unsprezece ani, după cum ştii. Îți mulțumesc pentru 
cadou. A crescut atât de mare încât îmi spune că nu trebuie să 
mă mai informeze unde se duce ziua sau la ce oră se va în- 
toarce acasă. Informaţii neimportante ca asta, pe care se pare 
că o mamă nu are nevoie să le afle. Credeam că vor mai trece 

câțiva ani până se va transforma în monstruleţ ; din punctul ei de 
vedere îi stau în cale și încerc în mod deliberat să-i distrug viața 
(OK, uneori chiar asta fac). Copila mea se dă acum cu ruj, Alex. 
Ruj roz, lucios, sclipitor. Are sclipici la ochi, sclipici pe obraji 
şi în păr. Parcă aș avea o discotecă, nu o fiică. Acum am primit 
instrucțiuni să bat de trei ori la uşa dormitorului ei înainte de a 
mi se permite să intru, ca ea să poată identifica intrusul. (Sunt 
geloasă pe Toby, care trebuie să bată doar o dată. Pe de altă 
parte Greg trebuie să bată de treisprezece ori. Bietul Greg. De 
cele mai multe ori greşeşte numărătoarea, iar Katie refuză să-i 
dea drumul din motive de securitate. Acum pe bune, cine ar mai 
sta la ușa ei să bată de treisprezece ori, sau încercând să bată de 
treisprezece ori? Deşi m-am şmecherit şi uneori bat o singură 
dată; așa crede că sunt Toby și mă lasă să intru în sanctuarul lui 
Katie Dunne. Te-ai aștepta să vezi pereţi negri, semiîntuneric, 
postere înfricoșătoare pe pereţi, dar e surprinzător de ordine și 
curăţenie.) 

Nu sunt sigură că-ţi mai scrie, dar dacă te mai pune la curent 
cu aspecte interesante ale vieţii ei teribil de ocupate şi aglome- 
rate, te rog să-mi spui. Sunt mama ei și asta e clar o altă lege. 

La serviciu totul merge bine. Sunt tot la hotel și acum sunt 
angajatul cu cea mai mare vechime aici. Haios, nu ? Dar — întot- 
deauna e un dar în cazul meu —, ştiu că am fost mereu obsedată 
să lucrez într-un hotel, însă am un sentiment de genul „Asta-i 
tot ?“ Tot ceea ce fac e bine şi frumos, dar parcă aș vrea să avan- 
sez un pic. Nu voi avea odihnă până când nu voi conduce un 
hotel din rețeaua Hilton. 

Greg spune că am înnebunit. Spune că ar fi o nebunie să mă 
mut de la un serviciu bine plătit, cu un șef cumsecade și unde nu 
stau peste program. Crede că aici îmi e bine şi că ar trebui să fiu 
mulţumită. Cred că are dreptate. 

Ce face Josh? Mi-ar plăcea să-l văd din nou. Ar trebui să 
organizăm ceva ca să ne vedem în curând. Nu vreau ca el să nu 
ştie cine sunt. Am făcut promisiunea că și copiii noștri vor fi cei 
mai buni prieteni, ţi-aduci aminte ? Nu vreau să fiu una dintre 
acele persoane care îl vizitează din an în paști şi îi strecoară în 

mână câţiva bănuţi. Deși mie personal îmi plăceau foarte mult 
acele persoane, aș vrea ca eu să însemn mai mult pentru Josh. 

Bun, cam astea sunt veștile mele super interesante pentru tine. 
Scrie-mi, sună-mă, trimite-mi un e-mail, sau suie-te în avion și 
vino la mine. Sau fă toate lucrurile astea. Orice, numai să aflu că 
mai suntem împreună pe aceeași planetă. 

Mi-e dor de tine. 

Cu dragoste, 

Rosie 


Dragă Rosie, 

Îti scriu ca să-ți spun că mai trăiesc — sau pe aproape. Sally 
pare că stoarce toată viaţa din mine zilele astea. Mai avem puţin 
şi terminăm cu divorțul... e un coșmar. 

Cam asta fac eu. Acum trebuie să plec; trebuie să-mi afund 
mâinile în pieptul cuiva. 

Transmite-i lui Katie toată dragostea mea. 

Alex 


De la Rosie 
Către Stephanie 
Subiect Re: Bârfe! 


Mulţumesc pentru scrisoarea ta, Steph. Sunt foarte bine, 
mulţumesc mult. Toată lumea e bine, sănătoasă; nu ne plângem. 
Simt că am luat decizia corectă în ceea ce-l privește pe Greg și 
când aud de la Alex despre procedura de divorț mă bucur că eu 
şi Greg n-am apucat pe drumul ăsta. Cel puţin Sally și Josh nu 
s-au mutat prea departe de Alex, așa că îl poate vedea pe Josh 
destul de des. 

Cel mai cumplit coșmar al meu ar fi să o pierd pe Katie. Nu știu 
ce-aș face atunci. Chiar dacă se uită toată ziua la MTV, muzica 
zbiară din camera ei, îmi distruge zilele când trebuie să merg la 
școală să mă cert cu domnișoara Casey Nas Mare Respirație Urât 
Mirositoare, lasă sclipici pe toate carpetele şi pe canapele, mă în- 
grijorează de moarte când întârzie un minut după ora nouă seara, 
este cel mai important lucru din viaţa mea. Ea e pe primul plan 

întotdeauna. Mă bucur că Alex nu a ajuns la Balul Absolvenţilor 
şi mă bucur că Brian Plângăciosul a fost o persoană atât de plicti- 
coasă. Poate că bărbaţii din viaţa mea m-au dezamăgit, dar fetița 
asta mă face să nu regret lucrul ăsta în nicio zi. 


Stimată Doamnă Rosie Dunne, 

Sper că veţi fi liberă luni, în data de 16, la ora 9 a.m., pen- 
tru a veni la școală. Vor fi prezenţi și părinţii lui Toby Flynn. 
Ne întâlnim în legătură cu ultimele rezultate la examenele de 
matematică din vară. Se pare că Katie şi Toby au răspuns la 
fel la toate întrebările. Ceea ce m-a surprins este că majoritatea 
acestor răspunsuri erau greșite. Am discutat acest lucru cu Katie 
şi Toby care insistă că e vorba de o simplă coincidență. 

După cum știți, a copia este o ofensă gravă la Scoala Primară 
St. Patrick. Cred că e un caz déjà vu, Rosie... Te rog sună-mă ca 
să-mi confirmi participarea. 

Miss Casey 


Capitolul 23 


De la Alex 
Către Rosie 
Subiect: Adulţi 


Cine mai e ca noi? Adică cine-și închipuia că vom trece prin 
atâtea „chestii de adulţi“ — deși nu consider că tu, care ai trecut 
printr-un divorț și eu, care încerc să pun cap la cap piesele dis- 
parate ale căsniciei mele, suntem neapărat adulți. Cred că ne 
dădeam mai bine seama când jucam hoţii și vardiștii în grădina 
din spatele casei! Acum nu mai avem vârsta necesară ca să ne 
mai putem juca! 

Vremea aici a fost frumoasă în ultimele câteva săptămâni. 
Ador luna iunie la Dublin. Clădirile cenușii par mai puţin sum- 
bre, feţele triste sunt mai senine. În schimb, la serviciu e atât de 
cald! Toată faţada hotelului e din sticlă şi în zile ca cea de azi 
simţi că lucrezi într-o seră. E atât de mare deosebirea faţă de 
lunile de iarnă, când răpăitul picăturilor mari de ploaie are ecou 
în foaierul tăcut. E un sunet plăcut, dar uneori grindina e atât de 
zgomotoasă și de puternică, încât ameninţă să spargă geamurile. 
Acum admir un cer albastru pe care plutesc norișori albi și pu- 
foși, ca nişte oiţe care pasc. E minunat. 

Din mașinile sport decapotabile se aude muzica dată la ma- 
ximum, oamenii de afaceri se plimbă pe străzi prin faţa hote- 
lului, ținându-și jachetele atârnate pe umăr, cămășile suflecate, 
nedorind să se întoarcă la birou. Studenţii se pare că au renunţat 
cu toţii la planurile de a merge la seminarii și stau adunaţi în 
parc în grupuri mari. Rațele se adună la marginea lacului, bucu- 
roase că azi nu trebuie să mai caute de mâncare. O grămadă de 
felii de pâine muiată plutesc pe suprafaţa apei așteptând să fie 
ciugulite. 

Doi tineri îndrăgostiți se aleargă unul pe celălalt în jurul unei 
uriaşe fântâni arteziene în picioarele goale, prinzând stropii cu 
mâinile, pentru a se răcori. Alte cupluri stau pe iarbă și se pri- 
vesc cu iubire în ochi. Copiii se joacă, în timp ce părinții lor 
se relaxează la soare, ținând un ochi închis şi cu celălalt urmă- 
rindu-și odraslele care ţipă de încântare. 

Proprietarii magazinelor stau afară, la ușa magazinelor 
goale, urmărindu-i pe cei care trec. Funcţionarii privesc visă- 
tori de sus, din birourile lor reci şi neaerisite, urmărind încântați 
agitația oraşului. 

În aer răsună râsete, toată lumea zâmbește, pășind mai vioi. 
Veranda hotelului e plină de oameni care-și servesc băuturile la 
soare : ceai cu gheaţă, gin cu apă tonică, suc natural de portocale 
cu cuburi de gheaţă, suc de lămâie verde, cocteiluri de fructe și 
multă înghețată. Toată lumea şi-a dat sacourile jos şi le-a atârnat 
pe spătarele scaunelor. 

Femeile de la curăţenie murmură încet un cântec și zâmbesc 
în timp ce lustruiesc obiectele din alamă, simțind razele de soare 
pe faţă. Zile ca acestea nu sunt prea dese și poţi vedea că toată 
lumea regretă lucrul ăsta. 

Iar eu stau și mă gândesc la tine. Îţi trimit toată dragostea 
mea. 


De la Alex 
Către Rosie 
Subiect:  Fericită ! 


Mi se pare că ești veselă și plină de poezie ! Tocmai m-am 
întors dintr-un weekend cu Josh. Acum e un mic neastâmpărat, 
Rosie. Aleargă peste tot, încercând să pună mâna pe orice, ori- 
unde, de la stânga la dreapta, și în mijloc. Mi-era teamă să şi 
clipesc, de teamă să nu văd camera prăbușindu-se în jurul meu. 
Dar e într-o formă de zile mari, iar eu mă simt fericit și plin de 
viaţă după acest weekend. Întotdeauna mă înseninez când îl văd, 
ca și cum o flacără se aprinde undeva în corpul meu. ÎI urmăresc 
cum învaţă, cum se instruiește singur, cum găseşte în cele din 
urmă o modalitate să facă lucrurile fără a fi ajutat de nimeni. 

Josh riscă; e mai curajos decât mine. Întodeauna face un pas pe 
care ştie că n-ar trebui să-l facă. Dar o face și învaţă. Cred că 
noi, adulții, avem multe de învăţat din asta. Poate să nu mai fim 
atât de temători și ultrasensibili în a ne atinge scopurile. 

Așa că urmez sfaturile lui Josh. Un chirurg eminent ţine niște 
cursuri săptămâna viitoare. E un seminar de câteva zile despre 
o nouă procedură pe inimă pe care a descoperit-o. O să încerc 
să-l cunosc — eu şi ceilalți chirurgi aspiranţi care vor fi acolo. 
Se spune că e din Irlanda şi s-a mutat aici pentru a-şi dezvolta 
studiile mai departe și are nevoie de ajutor. 

Tine-mi pumnii strânși și roagă-te să se întâmple un miracol. 


De la Rosie 
Către Alex 
Subiect: Întâlnire misterioasă 


Am o întâlnire misterioasă cu Bill, şeful meu, săptămâna vii- 
toare. Habar n-am despre ce e vorba, dar mă cam nelinișteşte. A 
venit ieri de la aeroport nu prea bine dispus și toată ziua a avut 
o serie de întâlniri secrete. Mulţi oameni cu priviri bănuitoare, 
îmbrăcaţi în costume negre, au venit să vorbească cu el din oră 
în oră. Am un sentiment îngrozitor în stomac. 

Si mai rău este că fratele lui, Bob, sosește mâine dimineaţă 
cu avionul. Ei se reunesc doar atunci când angajează sau când 
concediază pe cineva. Cred că de fapt doar asta face Bob. Bill 
face toată munca la hotelurile lor din toată lumea, iar Bob chel- 
tuieşte partea lui de bani pe case, mașini, vacanțe și femei, așa 
am auzit. Oare de ce oamenii pun femeile în aceeași categorie 
cu mașinile și vacanţele, de parcă am fi premii de la vreun joc? 
Dacă aș avea milioane, nu cred că ai auzi despre mine „„Isuse, 
ia uitaţi-vă la Rosie Dunne. Nu face altceva decât să-şi cheltu- 
iască banii pe pantofi, haine şi bărbați“. Nu prea sună firesc, 
nu-i așa? 

Sper să nu mă concedieze. Nu ştiu ce m-aș face. Cred că aș 
fi în stare să mă culc cu el numai să lucrez aici. Atât de mult îmi 
place. Sau atât sunt de speriată că va trebui să-mi caut de lucru 
în altă parte. Sau atât sunt de disperată să mă culc cu alt bărbat 

în afara lui Greg, ca să mai fac o schimbare. ÎL iubesc, dar of, e 
atâta rutină în tot ce face. Mai bine te las acum, o să mă prefac 
că sunt foarte ocupată, ca să nu le dau motive să mă concedieze. 
Tine-mi pumnii, iar eu o să-i țin strânși pe-ai mei pentru tine. 


De la Alex 
Pentru Rosie 
Subiect: Re: Întâlnire misterioasă 


Nu-ţi face griji, va fi bine! N-au motive să te concedieze! 
(Oare ?) N-ai greşit cu nimic din ziua în care ai început să lu- 
crezi aici. De fapt, nici nu te-ai învoit când îţi era rău! Totul va 
fi bine. Acum plec la seminar. Să avem succes amândoi ! 


De la Rosie 
Către Alex 
Subiect Re: Re: Întâlnire misterioasă 


Ai dreptate. Nu mă pot concedia. Sunt proastă. Sunt un an- 
gajat model. Nici nu au motive. Sau mă rog, niciunul de care 
să știe. Adică n-ar putea afla vreodată că am adus-o pe Ruby să 
vadă apartamentul de lux de la ultimul etaj. Si chiar dacă ar ști 
asta, n-ar avea de unde să afle că am comandat room service și 
am stat acolo peste noapte. Nu-i așa? 

Poate au observat halatele de baie lipsă. Dar erau atât de pu- 
foase că a trebuit să iau unul acasă... 

Sau poate au văzut că am golit mini-barul. Dar mi-aduc 
perfect aminte că i-am cerut lui Peter să-l umple cu tot ce tre- 
buia, iar el îmi era dator pentru că le dădusem părinților lui un 
discount de Valentine's Day în mijlocul lunii mai. Deci nu e 
asta... Of, Doamne, o să mor. Nu vreau să mă întorc să lucrez 
pentru Randy Andy şi nu cred că mai am energia de a începe iar 
să trimit CV-uri. Nici să mai trec prin stresul unui alt interviu 
de angajare. 

Vor doar să mă vadă. Dar Bill mi-a spus asta fără să zâm- 
bească, iar ochii nu-i sclipeau ca de obicei. Ce crezi că ar putea 
să însemne asta ? O, doamne, fata cea nouă, slăbănoagă, are și 

ea o întîlnire programată azi. E cel mai prost angajat din câţi ar 
putea exista. A sunat să se învoiască pe motiv că se simţea rău 
de mai multe ori decât a venit la serviciu. Probabil pentru că nu 
mănâncă. Pauzele de masă sunt pierdere de vreme pentru ea. Stă 
la masă și se uită în farfuria ta cu o figură încruntată, de parcă 
mâncarea ar fi diavolul, iar ea bea apă cu înghiţituri mici. Apoi 
când ajunge pe la jumătatea sticlei îi pune capacul şi pleacă, 
lăsând-o pe masă. 
Cred că mai bine aș începe să-mi caut de lucru. 


De la Alex 
Pentru Rosie 
Subiect  Liniștește-te! 


Pentru numele lui Dumnezeu, Rosie Dunne, te iubesc din tot 
sufletul, dar trebuie să te liniştești ! 


Ai primit un mesaj instant de la: RUBY 

Ruby: A-ha, deci te iubeşte din tot sufletul, nu-i așa? 

Rosie: Te rog, nu-mi mai citi e-mailurile, Ruby. 

Ruby: Atunci pune-ţi o parolă mai puţin evidentă, „Scândurică“. 
Voi doi flirtaţi cam mult în ultimul timp. 

Rosie: Nu-i adevărat ! Cum am putea flirta ? 

Ruby: Ştii tu. 

Rosie: Te rog, credeam că o să spui şi tu ceva bun o dată în 
viaţă. 

Ruby: Am dreptate, știi asta. 

Rosie: Ne înţelegem la fel ca înainte, asta-i tot. Alex și-a recă- 
pătat buna dispoziţie. Cred că e din nou fericit. 

Ruby: Pentru că e îndrăgostit... 

Rosie: Nu e îndrăgostit. Mă rog, nu de mine. 

Ruby: A, iartă-mă, am fost indusă în eroare de faptul că el a 
spus în e-mail că te iubeşte din tot sufletul. 

Rosie: Așa cum un prieten iubește un alt prieten, Ruby. 

Ruby: Tu ești prietena mea și nu te iubesc din tot sufletul. La 
naiba, eu nu-l iubesc nici pe Teddy din tot sufletul. 

Rosie: Bine, atunci eu și Alex ne iubim ca doi nebuni și avem o 
relaţie pasională. 

Ruby: Vezi? Nu te doare să recunoști, nu-i așa? 

Rosie: Stai un pic, Ruby. 

(Rosie s-a îndepărtat de computer.) 

Rosie: O doamne, scobitoarea tocmai s-a întors de la întâlnirea 
cu Bill și Bob și plânge întruna. Au concediat-o. Urmez eu. 
Rahat. Acum plec. Rahat. Rahat. Rahat. 

Rosie s-a deconectat. 


Capitolul 24 


Kevin, 

Salut, fiule. Stii că eu nu sunt genul care scrie scrisori, dar nu 
sunt sigur că numărul de telefon de la camerele personalului pe 
care ni l-ai dat e bun. Ori de câte ori îl formez sună, sună, fără 
să răspundă cineva, indiferent că e zi sau noapte. Ori ne-ai dat 
un număr greşit, ori munciţi cu totii atât de mult, încât nu aveţi 
cum să răspundeţi la telefon. Mie unuia nu mi-ar plăcea ideea 
de a avea același telefon cu ceilalți treizeci de membri ai perso- 
nalului. Nu poţi să-ți iei şi tu un telefon din acela mobil ? Atunci 
familia ta ar mai vorbi cu tine din când în când. 

Sper că nu faci prostii pe acolo. Rosie s-a dat peste cap ca 
să-ți obțină un post la bucătărie. Să nu te faci de râs aşa cum ai 
făcut la celelalte servicii. E o șansă pentru tine să pornești cu 
dreptul în viaţă. Tatăl tău are acum șaizeci de ani; nu te poți 
baza pe mine o veșnicie, știi asta ! 

Păcat că n-ai venit acasă când am făcut petrecerea de pen- 
sionare. Compania a invitat întrega familie. S-au purtat foarte 
frumos cu noi — de fapt s-au purtat frumos cu mine timp de 
treizeci și cinci de ani. Stephanie, Pierre și Jean-Louis au venit 
tocmai din Franţa. Au fost acolo şi Rosie, Greg şi micuța Katie. 
A fost o seară reușită. Nu vreau să te sâcâi, fiule, dar mi-aş fi 
dorit să fii şi tu acolo, asta-i tot. Dacă ai fi fost acolo, l-ai fi văzut 
pe bătrânul tău tată plângând. 

Ce ciudată e viaţa. Mi-am petrecut ultimii patruzeci de ani 
lucrând pentru ei și îmi amintesc prima zi de parcă ar fi fost 
ieri. Eram proaspăt ieşit de pe băncile școlii şi nerăbdător să-i 
impresionez. Voiam să câștig mulți bani ca să o pot cere în căsă- 
torie pe mama voastră și să ne cumpărăm o casă. În prima mea 
săptămână de lucru s-a dat o petrecere la birou pentru un angajat 
care ieşea la pensie. Nu îi dădusem prea mare atenţie. Oamenii 

țineau discursuri, îi dădeau cadouri, vorbeau de vremurile de 
demult. Dar mie nu îmi păsa decât că în seara aceea stăteam 
la serviciu peste program, fără a fi plătit în plus pentru asta, în 
timp ce eu voiam să plec de acolo ca să o cer de soţie pe mama 
voastră. Omul acela lucrase acolo toată viaţa lui, avea lacrimi în 
ochi și era trist că pleca, a durat o groază de timp până și-a citit 
discursul. Credeam că nu mai termină ca să pot pleca. Aveam 
inelul de logodnă în buzunar. Îmi tot pipăiam buzunarul panta- 
lonilor ca să mă asigur că micuța cutie de catifea e tot acolo. De 
abia aşteptam să termine de vorbit. ÎI chema Billy Rogers. 

A vrut să mă ia deoparte și să-mi explice câteva lucruri des- 
pre companie, înainte de a pleca, văzând că sunt nou pe acolo. 
N-am reţinut nimic din ce mi-a spus. Vorbea întruna, de parcă 
nu avea intenţia să mai părăsească vreodată biroul ăla blestemat. 
L-am grăbit. Pe atunci compania nu era atât de importantă pentru 
mine. 

Apoi a venit să ne viziteze în fiecare săptămână. Își făcea de 
lucru pe lîngă birourile noastre, plictisindu-i pe cei tineri, chiar 
şi pe cei mai în vârstă, dându-le sfaturi și amestecându-se în 
niște treburi care nu-l mai priveau. Voiam doar să ne lase să ne 
facem treaba. Dar el respira și trăia pentru locul acela. Fiecare 
dintre noi i-a spus să-şi găsească un hobby. Să aibă o ocupație. 
Credeam că-l ajutăm. l-am sugerat asta sincer şi călduros — desi- 
gur și din cauza faptului că începuse să ne calce pe nervi. Câteva 
săptămâni mai târziu a murit. A făcut atac de cord la cursul de 
golf. Ne ascultase sfatul şi urma prima lui lecţie. 

Nu m-am mai gândit la Billy Rogers în ultimii treizeci de 
ani. Să fiu cinstit, am uitat complet de el. Dar, din seara pensio- 
nării, nu mai pot să mi-l scot pe Billy Rogers din minte. Priveam 
în jur cu lacrimi în ochi, ascultam discursurile, acceptam ca- 
douri, îi surprindeam pe cei tineri uitându-se pe furiș la ceas, 
întrebându-se cum puteau scăpa mai repede pentru a ajunge 
acasă, la prietenele sau la soțiile lor... Nu mă gândeam decât la 
toți oamenii care intraseră pe ușa acelui birou. Mă gândeam la 
cei care începuseră în aceeaşi zi cu mine: Colin Quinn și Tom 
McGuire, dar care nu apucaseră ziua pensionării, ca mine. Cred 
că asta e de fapt viaţa. Oamenii vin și pleacă. 

Deci, pentru mine, gata cu trezitul dis-de-dimineaţă. Am recu- 
perat o grămadă de ore de somn de care nu credeam că aveam ne- 
voie. Grădina arată impecabil, orice lucru care era stricat în casă e 
acum reparat. Săptămâna asta am jucat golf de trei ori, m-am dus 
în vizită la Rosie de două ori, i-am luat pe Katie și Toby la noi o 
zi întreagă, dar tot îmi vine să mă urc în mașină, să dau o fugă la 
birou și să-i învăţ pe cei tineri câte ceva despre afaceri. Dar ştiu că 
nu m-ar asculta: vor şi trebuie să înveţe pe pielea lor. 

Așa că m-am gândit să mă apuc de scris, la fel ca toate doam- 
nele Dunne. Se pare că numai asta fac. Dar probabil că asta în- 
seamnă facturi mai mici la telefon. Scrie-mi cum îți mai merge, 
fiule. 

Ai aflat de slujba lui Rosie? 


Cu drag, 
Tata 
De la Kevin 


Către Stephanie 
Subiect: Tata 


Ce mai faci ? Azi am primit o scrisoare de la tata. Că tata mi-a 
scris o scrisoare e un fapt ciudat în sine, dar ceea ce mi-a scris e și 
mai și. Se simte bine ? Vorbea de un tip, Billy Rogers, care a murit 
acum mai bine de treizeci și cinci de ani. Sper că nu o ia razna. 
Mă rog, m-am bucurat că mi-a scris, dar părea complet schimbat. 
Nu neapărat în rău. Regret că n-am putut veni la petrecerea de 
pensionare. Cred că trebuia să fac un efort şi să fiu acolo. 

Transmite-le salutări lui Pierre și Jean-Louis. Spune-i lui 
Pierre că l-am întrecut la talentele culinare ! Tata mi-a spus ceva 
de serviciul lui Rosie. Ce-a mai făcut de data asta? 


De la Stephanie 
Către Mama 
Subiect Kevin şi tata 


Cred că v-a pus ceva în apa de băut acolo în Irlanda, pentru 
că tocmai am primit un e-mail de la frățiorul meu Kevin — da, 

Kevin, cel care nu ia legătura cu familia lui decât dacă are ne- 
voie de bani. Mi-a scris că a primit o scrisoare de la tata și că e 
îngrijorat ! Ştiai că tata e în stare să lipească un timbru ? 

Kevin mi-a spus că tata vorbeşte din nou de Billy Rogers. 
Mi-a povestit și mie despre el. Tata e bine ? Presupun că acum 
a devenit foarte meditativ, fiindcă a intrat într-o nouă etapă a 
vieţii. Măcar acum are timp să se gândească. Amândoi aţi mun- 
cit din greu toată viaţa. Acum mezinul vostru Kevin a plecat, 
Rosie și Katie la fel, eu am plecat de mult, iar casa e în sfârșit 
numai a voastră. Cred că pe undeva înțeleg că tatei îi este greu 
să se adapteze. Aţi fost obișnuiți cu o casă plină de copii care 
țipau și adolescenţi puși pe hartă. Când în sfârşit am crescut cu 
toții, v-aţi pomenit cu un bebeluș și ati fost așa de buni, încât ați 
ajutat-o pe Rosie să o scoată la capăt. Ştiu că v-a fost greu și din 
punct de vedere financiar. Acum a venit vremea să aveţi grijă 
și de voi. 

Kevin mi-a spus ceva de serviciul lui Rosie; nu vreau să o 
sun până când nu-mi spui tu ceva. Era foarte îngrijorată să nu o 
dea afară. Scrie-mi. 


De la Mama 
Către Stephanie 
Subiect Re: Kevin şi tata 


Ai perfectă dreptate. Cred că tatăl tău are multe lucruri la 
care să reflecteze și are destul timp să o facă. Îmi place să-l 
ştiu acasă! Nu mai e tot timpul pe fugă și nu se mai gândește 
tot timpul la vreo problemă de la serviciu pe care trebuie să o 
rezolve când eu încerc să fac conversaţie cu el. Acum e prezent 
mereu — trup și suflet. Așa am simțit și eu când am renunţat la 
serviciu, dar pentru mine a fost un picuţ altfel. Oricum lucram 
doar câteva ore pe zi de când se născuse Katie ca să o pot ajuta 
pe Rosie. Nu am trecut printr-o schimbare atât de dramatică 
atunci când am renunţat de tot la serviciu. 

Sunt uimită că nu știi nimic de serviciul lui Rosie. Credeam 
că o să fii printre primele persoane care vor afla (în afară de 
Alex, desigur), dar poate că încă nu e pregătită să vorbească 

de lucrurile astea. Fata asta mă îngrijorează tare mult uneori. 
Serios, toată săptămâna m-a bătut la cap că o să-și piardă slujba, 
apoi în sfârșit m-a sunat să-mi spună că a avut o discuţie cu șeful 
ei și că a fost promovată ! 

O, Stephanie, am fost atât de încântați pentru ea! Sunt sur- 
prinsă că nu ţi-a spus vestea cea bună, dar asta s-a întâmplat 
acum câteva zile. Oricum, las-o pe ea să-ți spună, altfel o să 
am necazuri că i-am stricat surpriza. Acum plec; mă strigă tatăl 
tău. Mergem în oraş la centrul de grădinărit. Dacă mai plan- 
tează mulţi arbori şi flori în grădină, va trebui să cerem aprobare 
pentru a amenaja o junglă ! 

Ai grijă, scumpa mea, sărută-l și îmbrățișează-l pe Jean-Louis 
de la bunica și bunicul ! 


Capitolul 25 


De la Stephanie 
Către Rosie 
Subiect Ai fost promovată! 


Stiu că eşti la serviciu, aşa că nu te sun. Azi am primit o scri- 
soare de la mama. Ce am auzit, ai fost promovată ? Trimite-mi 
un e-mail imediat ! 


De la Rosie 
Către Stephanie 
Subiect Am fost promovată 


Nu pot să cred că mama ţi-a spus asta ! 

DA !! E adevărat și de abia aştept să încep. Funcţia se numește 
„Administrator de hotel“ și, înainte să te entuziasmezi, așa cum 
au făcut iubiții noştri părinţi, asta nu înseamnă că sunt director de 
hotel. Voi fi prima sursă de informaţii pentru clienţii hotelului și 
va trebui să mă asigur că sunt pe deplin mulțumiți (sau, cel puţin, 
asta mi-au spus...)! 

A fost surpriza tuturor surprizelor ! M-am târât literalmente 
în sala de conferinţe, aceeaşi în care am avut interviul de angajare 
acum câțiva ani, inima îmi bătea năpraznic și mi se înmuiaseră 
picioarele. Nu mai țineam cont de limbajul trupului, aveam pal- 
mele transpirate, genunchii nu mă ascultau și îmi imaginam că 
nu voi avea altă alternativă decât să mă întorc la Andy Excitatul 
până când voi ieși la pensie. Eram convinsă că Bill şi Bob Lake 
îmi vor cere ferm și calm să mă întorc la birou, să-mi strâng lu- 
crurile, să părăsesc hotelul şi să nu mai revin niciodată. 

Dar au fost extrem de generoşi. M-au încurajat pe măsură ce 
îmi prezentau atribuţiile noului post. Au spus că sunt încântați 

de „performanţele“ mele din ultimii ani în cadrul hotelului. (Sper 
sincer că nu se refereau la serile în care mă întindeam pe pian și 
cântam melodiile Barbrei Streisand, după ce toți oaspeţii hote- 
lului se retrăgeau în camere la culcare. Mă rog, nu poți învinui 
o fată că vrea să-și pună în practică fanteziile atunci când are 
posibilitatea să o facă...) Stăteau acolo, spunându-mi că sunt 
plină de farmec și că inspir încredere, iar eu pândeam momentul 
în care vor zâmbi larg, mă vor privi ca și cum aș fi proastă că 
i-am crezut şi îmi vor spune că promovarea a fost o glumă. Mă 
uitam în jur după vreo cameră ascunsă. 

Dar se pare că mă voi muta la un hotel care se construiește 
acum (de aici toate întâlnirile acelea secrete cu bărbaţi şi femei 
în costume negre, serviete din piele, păr dat cu gel, care nu sco- 
teau un zâmbet, şi care umblau misterioşi pe holurile hotelului, 
de parcă aveau nu știu ce adunare tip Matrix). Dar dacă e adevă- 
rat ce mi-au spus, înseamnă că voi fi singura persoană răspun- 
zătoare de buna desfășurare a activităţii de acolo şi va trebui să 
stabilesc raporturi cu sediul central unde voi transmite situații 
săptămânale. Până acum n-a mai trebuit să „stabilesc raporturi“. 
Sună sexi și periculos în același timp. Orice post în care trebuie 
să „stabilesc raporturi“ cu şefii din sediul central înseamnă un 
mare succes pentru mine. Parcă mă și văd la patru ace într-o 
rochie de cocktail, la lucru, în jurul unei mese alături de alte 
persoane „la costum“, vorbind liniștită despre grafice, diagrame 
circulare și rapoarte financiare. Dacă ne-ar întreba cineva ce 
facem aș putea spune plictisită: „A, nu ne băga în seamă, stabi- 
lim raporturi...“ 

Se pare că am un simţ de organizare și aptitudini de comuni- 
care deosebite. Oricine m-a văzut pe ultima sută de metri făcând 
cumpărături în ajunul Crăciunului știe adevărul. Dar fiecare din- 
tre noi vede altfel lucrurile. 

De la Alex 
Către Rosie 
Subiect Felicitări! 


Sunt atât de mândru de tine ! Dacă aș fi acolo, m-aş învârti 
cu tine în braţe şi te-aş săruta din toată inima ! Vezi, Rosie, lu- 
crurile chiar se întâmplă așa cum îţi dorești, trebuie doar să ai 
mai multă încredere în tine și să nu mai fii atât de negativistă 
tot timpul ! 

Unde se află noul hotel? Vreau toate detaliile. 


De la Rosie 
Către Alex 
Subiect Promovare 


Vezi tu, nu sunt prea sigură unde se află noul hotel, dar am 
impresia că e undeva la ţărmul mării. Îti vine să crezi că voi 
lucra în sfârșit într-un hotel la malul mării ? Îmi va lua mai mult 
timp să ajung acolo, dar merită să scap de forfota oraşului câteva 
ore pe zi. Voi începe acolo peste câteva luni. Construiesc acolo 
o adevărată staţiune cu un teren de golf cu optsprezece găuri. 
Va mai avea o sală de gimnastică, piscină și multe alte facilități 
de petrecere a timpului liber, nu ca aici, unde hotelul e în inima 
oraşului și nu are nimic altceva decât dormitoare, o mică sală de 
gimnastică și restaurante. Nu știu prea multe detalii pentru că 
încă nu mi le-au dat. M-au întrebat doar dacă aș fi interesată de 
acest post și desigur că nu l-am putut refuza ! 

Pentru că toată această experienţă m-a învăţat ceva. M-a în- 
văţat că sunt pregătită să avansez la un alt loc de muncă. Sunt 
gata să accept o nouă provocare și, fără să-mi planific lucrul ăsta, 
se pare că sunt din ce în ce mai aproape de visul meu. Cine ar 
fi crezut că visurile acelea din copilărie, de a conduce un hotel, 
nu erau chiar atât de greu de realizat ? E ciudat, deoarece, atunci 
când ești copil crezi că poţi fi orice, că poți merge oriunde. Nu 
există limite. Prevezi neprevăzutul, crezi în minuni. 

Apoi te faci mare şi inocenţa aceea se spulberă. Realităţile 
vieții îţi taie calea și realizezi cu amărăciune că nu poţi deveni 

tot ce voiai să fii, că s-ar putea să trebuiască să te mulțumești cu 
mai puțin. 

De ce ne pierdem încrederea în noi? De ce lăsăm faptele, 
cifrele şi orice altceva în afară de visuri să ne conducă viaţa ? 

Acum însă moralul mi s-a schimbat. Nimic nu e imposibil, 
Alex. Telul meu a existat dintotdeauna. Dar nu m-am străduit 
suficient de mult pentru a-l atinge, asta-i tot. 

Nimic nu e imposibil. N-o să mai iasă vreo afirmaţie nega- 
tivă din stiloul (sau, mai degrabă, din tastatura) unei persoane 
cinice. Îţi mulțumesc că ai avut încredere în mine, Alex. Mi-ar 
plăcea să-ţi întorc îmbrăţişarea şi sărutul tău, acum ! Dar poate 
că într-adevăr nu putem atinge anumite lucruri. 


De la Alex 
Către Rosie 
Subiect Visuri 


Incă o dată, Rosie, nu te străduiești suficient. Sunt aici. Am 
fost întotdeauna, voi fi mereu. 


Notă pentru sine: 
Visează, visează, visează, Rosie Dunne ! 


Ai primit un mesaj instant de la: RUBY 

Ruby: Ce naiba voia să însemne ultimul mesaj de la Alex? 

Rosie: Pentru numele lui Dumnezeu, Ruby, încetează să-mi ci- 
teşti mesajele de pe e-mail! 

Ruby: Scuze, nu mă pot abţine, dar te asigur că voi continua să le 
citesc până când te vei hotărî să-ţi schimbi parola și până când 
voi găsi și eu un serviciu care să mă intereseze cât de cât. 

Rosie: Atunci se pare că sunt nevoită să-mi schimb parola... 

Ruby: Ha, ha! Haide, acum l-am citit, ce voia să spună? Ce 
înseamnă asta, că nu te străduiești suficient? 

Rosie: Tu ce crezi că înseamnă ? 

Ruby: Eu te-am întrebat prima. 

Rosie: O, Ruby, nu te mai prosti. Un prieten îmi spune că va fi 
întotdeauna lângă mine atunci când voi avea nevoie de el, 

că nu e departe de mine și că trebuie doar să-l sun și va veni 
imediat aici. 

Ruby: A, da, OK. 

Rosie: Iar începi cu sarcasmele tale, Ruby ! Acum care mai e 
teoria ta? Presupui că este un mod tainic de a-mi spune că 
mă iubește și că va fi întotdeauna lângă mine și că dacă i-aş 
face un semn, el ar lăsa totul, viața lui de familie, serviciul 
lui extraordinar, pentru a veni să mă salveze, şi a se face 
nevăzut cu mine pentru a locui într-o casă pe plajă în... o, 
nu știu... Hawaii, unde am trăi fericiţi, departe de stresul 
şi complicațiile lumii? Cred că asta gândești. Tu și mintea 
ta bolnavă răstălmăciţi întotdeauna lucrurile, încercând să 
reiasă că noi doi... 

Ruby: Nu, Rosie, am spus doar „da, OK“. E în ordine, te cred. 

Rosie: A! 

Ruby: E vreo problemă? 

Rosie: Nu, niciuna. Credeam că exagerezi, aşa cum faci de obi- 
cei, asta-i tot. 

Ruby: Nu. Chiar cred că asta a vrut să spună, ca să te sprijine. 

Rosie: Îmm... OK. 

Ruby: De ce, ai fi vrut să însemne și altceva? 

Rosie: Doamne, nu, dar mă așteptam să baţi din nou câmpii, 
asta-i tot... 

Ruby: Deci nu ești dezamăgită? Te mulţumești cu faptul că îți 
este prieten ? 

Rosie: De ce aș fi dezamăgită ? Asta mi-a fost întotdeauna ! Şi 
sunt foarte fericită ! 

Ruby: Si n-ai vrea să fii salvată și dusă în Hawaii? 

Rosie: Sigur că nu! Ar fi... îngrozitor! 


Ruby: Bine... 

Rosie: Mda, e grozav... totul e grozav... 
Ruby: Bine. 

Rosie: Iar slujba cea nouă va îmbunătăţi totul ! 
Ruby: Bine. 


Rosie: Căsnicia mea e salvată şi chiar cred că Greg mă iubeşte 
mai mult ca întotdeauna ... 
Ruby: Bine. 

Rosie: Şi o să fiu mult mai bine plătită, ceea ce e un lucru bun. 
Se spune că banii nu pot cumpăra fericirea, dar eu sunt o 
persoană capricioasă, Ruby... O să-mi pot lua haina pe care 
am văzut-o ieri în Ilac Centre... Sunt încântată ! 

Ruby: Bine. 

Rosie : Desigur! Acum trebuie să plec, am ceva de făcut... 

Ruby : Grozav, Rosie... 

Rosie s-a deconectat. 


De la Rosie 
Către Stephanie 
Subiect: Ce viaţă minunată! 


Viaţa e minunată, viaţa e extraordinară ! Am un serviciu bun 
și tocmai am fost promovată la unul și mai bun. Am o fată cu 
care pot vorbi şi un soț cu care nu pot. Glumeam ! Am un soţ care 
mă iubeşte! Am o familie minunată, care mă susţine — mama, 
tata, fratele şi sora mea. Am doi foarte buni prieteni care ar face 
orice pentru mine și pe care îi iubesc din suflet. Îmi aduc aminte 
că îţi spuneam cu ani în urmă, chiar înainte de a începe serviciul 
la recepţia hotelului, că începe faza a doua a vieţii mele! Ei 
bine, se pare că asta e faza a treia ! Lucrurile merg ascendent și 
sunt atât de fericită ! Astăzi sunt foarte binedispusă, sus pe valul 
palpitant al vieții ! 


De la Ruby 
Către Rosie 
Subiect Cork? 


Ce vrei să spui, că blestematul ăla de hotel se construieşte în 
Cork? Și îţi spun acum? Te muti tocmai la Cork? Înţelesesem 
de la tine că e pe malul Dublinului ! Oare își imaginau că in- 
formaţia asta nu are importanță pentru tine ? Pentru numele lui 
Dumnezeu, Rosie, cum o să-ţi cari tu întreaga familie în celălalt 
capăt al ţării ? 

Dar tu vrei să te muţi? Doamne, cred că o să fac atac de 
cord! Răspunde-mi la e-mail imediat !! 


177 


De la Rosie 
Către Ruby 
Subiect Re: Cork? 


Ruby, în clipa asta mă doare capul. Nu știu ce să fac. Stiu 
sigur că vreau slujba asta, dar mai am doi oameni la care trebuie 
să mă gândesc. Trebuie să stau de vorbă cu Katie și Greg di- 
seară. Roagă-te pentru mine ! Doamne, te rog, dacă mă asculti și 
nu eşti ocupat, să-i poleieşti cu aur pe oamenii norocoși din în- 
treaga lume te rog, fă-mi plăcerea și spală creierii familiei mele, 
făcându-i să gândească şi ei o dată ca mine. Îți mulțumesc pentru 
timpul și răbdarea ta. Acum poţi continua poleirea cu aur. 


De la Ruby 
Către Rosie 
Subiect Dumnezeu 


Bună, Rosie, sunt Dumnezeu. Îmi pare rău că trebuie să-ți 
dau o veste rea, dar nu merge aşa în viaţă. Trebuie să fii sin- 
ceră cu familia ta și să încerci să-i convingi tu însăți. Explică-le 
că ai visat de când te știi slujba care ţi-a fost oferită acum, iar 
dacă nu sunt egoişti vor înţelege dorinţa ta de a te muta în Cork. 
Popcorn-ul meu e gata, așa că acum plec. Am pierdut deja prima 
parte a spectacolului. În seara asta urmăresc viaţa prietenei tale, 
Ruby. Baftă cu familia ! 


Dragă mamă & Greg, 

Nu vă faceţi griji din cauza noastră. Eu și Toby o să ne des- 
curcăm. Am plecat împreună de acasă pentru că nu vrem să ne 
despărțim. El e cel mai bun prieten al meu și eu nu vreau să mă 
mut în Cork. 

Cu dragoste, 

Katie și Toby 

De la Rosie 
Către Ruby 
Subiect Dumnezeu 


N-am putut să nu remarc că ieri „Cel de Sus“ s-a conectat 
sub numele tău. Dacă îl mai vezi prin preajmă spune-i că dacă 
vrea să urmărească o tragedie în seara asta, poate să comute pe 
canalul unde se transmite povestea familiei mele. 


Notă către sine: 
Nu mai visa, Rosie Dunne. 


PARTEA A TREIA 


Capitolul 26 


Dragă Alex, 

Am fost atât de fericită când am tras cortina peste ziua de azi. 
„E doar un loc de muncă“, a spus Greg. Ei bine, dacă serviciul 
e atât de lipsit de importanţă pentru el, de ce refuză cu atâta 
fermitate să și-l părăsească pe al lui? Până la urmă nu e doar 
un loc de muncă. Deci m-au avansat, acordându-mi încrederea 
lor și sporindu-mi încrederea în forțele proprii. Eram convinsă 
că munca mea a fost recompensată și eram privită ca o persoană 
competentă și deșteaptă. 

Dar de data asta nu mi s-a mai dat posibilitatea să o dau în 
bară de una singură. Decizia a fost luată în locul meu. Katie nu 
vrea să-l părăsească pe Toby, iar eu nu-l urăsc pe Greg sufici- 
ent de mult pentru a pleca grabnic la Cork de capul meu ! Deși 
sunt pe aproape. Doamne, omul ăsta face să-mi fiarbă sângele în 
vine ! Pentru el totul e doar alb sau negru. 

După părerea lui el are aici un loc de muncă grozav și bine 
plătit, iar eu am un loc de muncă bun cu un salariu corespunză- 
tor. De ce naiba ar vrea să se mute într-un oraş în care soția lui 
ar avea un serviciu extraordinar la care ar câştiga o grămadă de 
bani? A, desigur, am uitat, în Cork nu există bănci, așa că nu 
s-ar putea transfera, nici n-ar găsi de lucru. Acolo oamenii păs- 
trează banii sub pat, în cutii de pantofi. 

În plus acolo totul (de exemplu, casele) este mai ieftin 
decât aici. Katie ar putea începe primul an de liceu la o școală 
bună, deci nu ar fi târâtă la o școală oarecare. Totul ar putea fi 
perfect. 

Pe de altă parte recunosc că prietenia cu Toby este, poate, 
lucrul cel mai important pentru ea. El contează foarte mult în 

viaţa ei; o face fericită şi îi menţine inocenţa din ochi. Copiii 
au nevoie de prieteni apropiaţi, care să îi ajute să se maturizeze, 
să descopere diverse lucruri despre ei înşişi și despre viaţă. De 
asemenea, au nevoie de prieteni apropiaţi care să îi menţină în- 
tregi la minte ; acum, datorită încercării de dispariţie a lui Katie 
ştiu că dacă ea ar rămâne fără Toby în acest stadiu al vieții ei, 
aproape că ar înnebuni. 

Îti vine să crezi că au rezervat bilete de avion prin internet cu 
cardul de credit al lui Greg ? Stăteau în aeroport la coadă pentru 
a se îmbarca atunci când i-a găsit poliția ! Mi-i și imaginez : o fe- 
tiță cu părul negru ca smoala și un ten palid, fără alt bagaj decât 
ghiozdanul în formă de ursuleţ de pluș. Alături de ea un băiețel 
cu părul ondulat şi ciufulit, având în mână biletele şi pașapoar- 
tele. Un cuplu de tineri căsătoriți în miniatură. Cândva îmi voi 
aminti de această experienţă și mă voi amuza. Asta după ce voi 
trece peste şoc, groază, amărăciune şi resentimente. Probabil în 
viaţa viitoare. 

În concluzie, nu pot accepta serviciul viselor mele pentru că 
familia mea nu vrea să se mute odată cu mine. Mare scofală ! Ca 
şi cum eu nu m-aș da peste cap pentru ei. Ca și cum nu mi-aş 
organiza întreaga viaţă numai în jurul lor. Ca şi cum n-aş veni 
acasă de la serviciu obosită, dar pregătind totuși masa pentru 
ei, ca şi cum n-aş face minunat de utilele treburi casnice, deși 
aş putea face un milion de alte lucruri. De parcă nu mi-aş apăra 
fiica la școală, certându-mă în mod constant cu ceilalți profesori 
care susţin că e fiica Satanei. Ca şi cum n-aş tolera-o pe mama 
lui Greg la cină în fiecare duminică, ascultând-o cum mă cri- 
tică pentru că nu am fiert mâncarea cât trebuie, că nu-i place 
cum mi-am aranjat părul, sau cum am crescut-o pe Katie și apoi 
trebuind să stau cu ea ore în șir la televizor pentru a vedea în 
reluare filmele ei preferate. Ca și cum n-aş fi singura care se 
învoiește de la serviciu când Katie e bolnavă sau singura care 
renunță la planurile pe care le avea pentru a-i ajuta pe ceilalți. 

Ca şi cum n-aș face niciunul dintre aceste lucruri. 

Dar, cui îi pasă? Primesc o dată pe an, dimineaţa, de Ziua 
Femeii, o felie de pâine prea prăjită și un ceai cu lapte drept mul- 
țumire. lar asta compensează tot ce fac, nu-i așa? Greg spune 

mereu că alerg după curcubee. Poate că acum ar trebui să mă 
opresc. 
Cu dragoste, 


Rosie 
De la Alex 
Către Rosie 


Subiect Familia 


Nu vreau să te văd că pierzi o altă șansă. Nu poţi face nimic 
să-l convingi pe ăla? 


De la Rosie 
Către Alex 
Subiect Familia 


Mulţumesc Alex, nu. Nu-mi pot forţa familia să plece dacă 
nu-și dorește asta. Sunt importanți pentru mine. 

Trebuie să respect dorințele lui Greg; nu cred că aș fi prea 
fericită să-mi părăsesc serviciul și prietenii, dacă el ar trebui să 
se mute cu serviciul. Nu pot trăi prefăcându-mă că sunt doar eu 
pe lume. Dar ce uşor mi-ar fi! Mă rog, am mai ratat o şansă. 

Destul despre mine — cum mai merg prelegerile acelea? Ai 
aflat cine e chirurgul acela fantastic ? 

Îti mulțumesc pentru că m-ai sprijinit, la fel ca întotdeauna. 


De la Katie 
Către Toby 
Subiect  Pedepsiţi! 


Nu-mi vine să cred că suntem consemnați la domiciliu ! Şi 
încă în vacanţa de vară! Părinţii noștri nu trebuia să se agite 
dintr-atât ! În definitiv nu eram prea departe — la o jumătate de 
oră distanţă de casă. Nu meritam să fim încuiaţi în casă pentru 
două săptămâni. Ti-am spus eu că trebuia să luăm feribotul spre 
Franţa. În filme primul loc în care caută poliţia sunt aeropor- 
turile. Asta a fost greșeala noastră. M-am gândit la asta, ar fi 

trebuit să mergem cu autobuzul Aras și apoi să luăm cursa spre 
Rosslare. Așa vom proceda data viitoare. 

Ce crezi că ar fi făcut Alex când ne-ar fi găsit în pragul ușii? 
Mama spune că nu prea stă pe acasă, că tot timpul e plecat cu 
treburi, dar cred că minte, ca să ne demonstreze că planul nostru 
ar fi eșuat. Nu cred că Alex s-ar fi supărat. E un tip de treabă. 
Dar probabil că ar fi sunat-o pe mama care ar fi trimis zece 
milioane de maşini de poliţie şi elicoptere de salvare ca să ne 
aducă înapoi. 

Biata mama. Mă bucur că nu ne mutăm, dar mi-e milă de ea. 
Era atât de încântată că va începe un nou serviciu, dar acum s-a 
întors la biroul unde stătea de ani de zile. Într-un fel, mă simt 
vinovată. Stiu că dacă Greg ar fi acceptat, n-aş fi avut de ales 
şi ar fi trebuit să plec, dar tot îmi pare rău pentru ea. Nu face 
altceva decât să rătăcească prin casă cu o privire foarte tristă și 
oftând întruna, ca și cum ar fi foarte plictisită sau n-ar ști ce să 
mai facă. Cum facem noi duminica. Se ridică de pe canapea și se 
mută în altă cameră, unde se așază pe scaun. Apoi se ridică și se 
duce în altă cameră, unde privește pe fereastră ore în șir, suspină 
de trei milioane de ori, se mută în altă cameră, intră, iese... mă 
ameţeşte numai când o privesc. Uneori mă ţin după ea, deoarece 
nu am voie să ies afară și n-am altceva mai bun de făcut. 

Ieri am urmărit-o din nou, iar ea a început să meargă din ce în 
ce mai repede, astfel că până la urmă am început să o alerg prin 
casă și am început să ne amuzăm. Ea a deschis ușa de la intrare 
şi a ieşit afară în halatul de casă, făcându-mi în ciudă pentru că 
eu nu aveam voie să ies afară (fiindcă eram pedepsită). Dar am 
alergat după ea și amândouă am început să fugim pe stradă în 
hainele de noapte, eu în pijamaua albastră cu inimioare roșii, iar 
mama în halatul ei galben ! Toată lumea se holba la noi, dar noi 
ne distram. Am alergat până la magazinul lui Birdie de la colțul 
străzii, iar mama mi-a făcut cinste cu o înghețată de căpșuni, 
ceea ce mi-a luminat ziua. Birdie nu părea prea impresionat de 
noi, mai ales când a observat că mama nu purta nimic pe sub 
halat, dar ea și-a etalat un picior la domnul Fanning care se afla 
acolo pentru a-și cumpăra ziarul de dimineaţă. A privit-o de 

parcă era gata să facă un atac de cord. Așa că cel puţin am ieșit 
un pic pe afară. 

Imediat ce am intrat în casă a continuat să se plimbe ca și 
cum era într-un muzeu. Greg spune că are o așchie în fund. 
Mama i-a răspuns că i-ar plăcea să-i bage un băț undeva. Greg 
n-a mai vorbit toată ziua. 

Toby, crezi că dacă am fi fost în faţă, am fi reuşit să ne urcăm 
în avion ? Nu sunt sigură că aș fi putut să o părăsesc pe mama, 
dar cred că dacă i-aș spune asta acum, nu m-ar crede. Probabil 
ar crede că-i spun asta doar ca să scap de pedeapsă, ceea ce n-ar 
fi o idee rea. Gata, acum te las ! 

Răspunde-mi la e-mail, înainte să mor de plictiseală ! 


De la Alex 
Către Rosie 
Subiect  Îndatoriri de familie ! 


Tu şi „îndatoririle“ tale de familie ! Nu vreau ca doar tu să 
respecţi regulile, asta-i tot. 

Prelegerile merg grozav. N-o să ghicești niciodată cine e 
vestitul chirurg ! Preferatul tău — Reginald Williams. 


De la Rosie 
Către Alex 
Subiect Reginald Williams! 


Dă-mi un lighean în care să vomit. Vrei să spui că e tatăl 
târfei de Bethany ? Au venit din trecutul de coșmar ca să ne 
hăituiască !? 


De la Alex 
Către Rosie 


Subiect Re: Reginald Williams 


Haide, Rosie, respiră adânc ! Nu e atât de rău. E un om foarte 
inteligent. 

De la Rosie 
Către Alex 
Subiect Re: Reginald Williams 


Ce ştie să facă, să hipnotizeze ? Ti-a spălat creierul ? De asta 
scriu toate ziarele despre el. Am refuzat să le citesc în semn de 
protest faţă de el şi familia lui. Doamne, Dumnezeule — Reginald 
Williams ! Deci crezi că ai șansa să fii între cei câțiva aleși pen- 
tru a lucra cu el — ţinând cont de faptul că era gata-gata să-i fii 
ginere? Nu se compară nimic cu nepotismul care face ca lumea 
să fie un loc drept și egal. 


De la Alex 
Către Rosie 
Subiect Nepotism ! 


Cred că sunt slabe şanse. Cred că mi-am semnat sentința 
când am părăsit-o pe unica și preferata lui fiică ! 


De la Rosie 
Către Alex 
Subiect târfa Bethany 


A, nu știu ce vrei să spui că ţi-ai semnat sentința. Cred că asta 
a fost cea mai bună mișcare pe care ai făcut-o vreodată. Când 
te gândești că n-am văzut-o pe târfa de Bethany de mai mult 
de zece ani! Oare ce-o mai fi făcând ? Poate că stă într-o vilă, 
numără diamante și râde răutăcios... 


De la Rosie 
Către Stephanie 
Subiect Cei mai buni prieteni rămân cu tine pentru totdeauna 


O, minunată și înţeleaptă soră, Stephanie ! Când aveam șap- 
tesprezece ani mi-ai spus că prietenele vin și pleacă, dar cei mai 

buni prieteni rămân cu tine pentru totdeauna. Astăzi m-am trezit 
spunând „Oare ce-o mai fi făcând târfa de Bethany...“. Exact 
fraza pe care nu aș fi vrut să o aud spusă de Alex despre mine. 
Atunci nu te credeam, dar acum te cred!! Mulţumesc, Steph. 
Cei mai buni prieteni rămân într-adevăr alături de tine pe veci ! 


Capitolul 27 


Ai primit un mesaj urgent de la: RUBY 

Ruby : Deci ești tot aici? 

Rosie: O, cuvintele tale de susținere sunt ca o gură de aer proas- 
păt. Da, sunt tot aici. 

Ruby: Si ţi-ai găsit fiica? 

Rosie: Da, am dresat-o să se întoarcă după ce fluierăm de trei 
ori și batem din palme. 

Ruby: Impresionant... 

Rosie: Mi-am amintit că eu şi Alex am fugit de acasă de câteva 
ori când eram mici. Prima dată am fugit pentru că părinţii lui 
Alex nu l-au lăsat să meargă în weekend la un parc tematic 
pentru a-l vedea pe Căpitanul Tornado. Acum înţeleg punc- 
tul de vedere al părinților lui, pentru că, vezi tu, parcul era 
în Australia... într-un desen animat. Mă rog, cred că aveam 
cinci sau șase ani. Ne-am luat ghiozdanele și am fugit de 
acasă. Am fugit literalmente. Credeam că asta trebuie să 
facem, să fugim pe stradă, ceea ce era desigur foarte greu 
de remarcat. Ne-am petrecut întreaga zi hoinărind pe străzi 
pe care nu mai fuseserăm niciodată, uitându-ne la case și 
întrebându-ne dacă banii de buzunar pe care îi economisise- 
răm toată săptămâna erau destui ca să ne cumpărăm o casă 
a noastră. Ne-am uitat și la casele care nu erau de vânzare. 
Încă nu înțelegeam ce înseamnă asta. Când s-a înserat ne-am 
săturat de atâta libertate și eram și un pic speriaţi. Așa că 
în cele din urmă am decis să ne întoarcem acasă, pentru a 
vedea dacă protestele noastre au schimbat ceva în privinţa 
Căpitanului Tornado. Părinţii noștri nici măcar nu observa- 
seră lipsa noastră. Părinţii lui Alex credeau că suntem la noi 
acasă, iar părinţii mei că suntem la Alex. 


190 


Nu ştiu dacă Katie s-ar fi urcat până la urmă în avion, în 
cazul în care n-am fi găsit-o. Mi-ar plăcea să cred că am 
făcut o treabă bună ca mamă, astfel încât ea să înţeleagă că 
să fugi de acasă nu rezolvă nimic. Poţi fugi oricât de repede 
şi oricât de departe, dar adevărul e că oriunde ai fugi, tot 
acolo ai rămâne. De fapt astăzi a încercat să-mi spună că mă 
iubește atât de mult că nu m-ar putea părăsi vreodată. Aveam 
impresia că simt sinceritatea din ochii şi din vocea ei, dar 
imediat ce am întins mâna să o mângâi, faţa i s-a luminat și 
m-a întrebat dacă asta înseamnă că nu mai e pedepsită. Am 
impresia că își încearcă norocul, la fel ca tatăl ei. 

Tu ai fugit vreodată de acasă când erai copil? 

Ruby: Nu. Dar fostul meu soț a fugit de acasă cu o copilă care 
avea jumătate din vârsta lui, dacă asta te ajută cu ceva. 

Rosie: Am înţeles... nu, nu e același lucru, dar îți mulțumesc 
că mi-ai spus. 

Ruby: N-ai pentru ce. 

Rosie : Ce faci pentru aniversarea celor patruzeci de ani, Ruby? 
Mai e un pic până atunci. 

Ruby: O să rup relația cu Teddy. 

Rosie: Nu! Nu se poate! Tu şi Teddy sunteţi o instituţie ! 

Ruby: Ha! Așa cred și eu. Bine, atunci poate că nu. Dar mă 
gândeam să fac ceva nou și palpitant pentru a-mi schimba 
viaţa. Si, destul de caraghios, ăsta a fost primul lucru care 
mi-a venit în minte. 

Rosie: Nu trebuie să-ți schimbi viaţa, Ruby; e bună așa cum 
este. 

Ruby: O să împlinesc patruzeci de ani, Rosie. PATRUZECI. 
Sunt mai tânără decât Madonna, îţi vine să crezi, dar arăt ca 
mama ei. De fiecare dată mă trezesc într-un dormitor dezor- 
donat, alături de un om care miroase urât și sforăie, mă îm- 
piedic de munţi de haine ca să găsesc drumul spre ușă, mă 
împleticesc până la bucătărie, unde-mi fac o cafea şi mănânc 
o prăjitură lăsată pe masă. Mă întorc în dormitor şi pe culoar 
dau pe fiul meu. Uneori mă salută, dar de cele mai multe ori 
nu o face. Mă cert cu el pentru duș, asta nu înseamnă cine 
intră primul — trebuie să-l forțez să se spele. Mă lupt cu dușul 

ca să nu fierb ca un cartof sau să nu îngheţ de tot. Mă îmbrace 
cu niște haine pe care le port de mult prea mulți ani, cu o mă- 
rime care-mi face silă, dar care m-a făcut să-mi pierd dorinţa 
de a-mi mai păsa de ceea ce fac... orice sau oricine. 

Teddy mormăie un „la revedere“, mă înghesui în bătrâna 
mea rablă ruginită Mini, care se strică aproape în fiecare di- 
mineaţă pe autostrada care seamănă mai mult a parcare decât 
a șosea. 

Îmi parchez mașina, întârzii din nou la serviciu şi sunt 
mustrată de cineva căruia am fost forțată să-i dau porecla 
Andy Excitatul. Mă așez la birou unde născocesc poveşti 
care să mă ajute să scap de la birou și mă furișez în lumea 
de afară la o ţigară. Fac asta de câteva ori pe zi. Nu vorbesc 
cu nimeni toată ziua, nimeni nu vorbește cu mine, iar seara 
pe la 7 mă întorc acasă, simțindu-mă epuizată și moartă de 
foame, într-o casă care nu se curăţă singură și la o masă care 
nu se pregătește singură. Fac asta zilnic. Sâmbăta seara mă 
întâlnesc cu tine, ieşim în oraș, apoi suferim toată ziua de 
duminică de mahmureală. Asta înseamnă că mă transform 
într-un zombie și zac pe canapea ca o bucată de broccoli. 
Casa tot nu e dereticată, și deși țip la ea, refuză să se deretice 
singură. Mă trezesc luni dimineaţa în sunetul acela oribil de 
strident al ceasului deșteptător ca să încep o altă săptămână 
la fel. Rosie, cum poți să spui că n-am nevoie de o schim- 
bare ? Am nevoie disperată de o schimbare. 


Rosie : Amândouă avem nevoie. 


Pentru o prietenă deosebită ! 


Fie ca acesta să fie începutul unui an cu adevărat fericit și 


plin de succes pentru tine ! 


lartă-mă, Ruby, asta a fost singura felicitare cât de cât de- 


centă pe care am găsit-o, care să nu spună că, de fapt, viaţa ta 
se apropie de sfârșit. Mulţumesc că ești întotdeauna alături de 
mine, chiar dacă ai prefera să nu fii ! Eşti o prietenă deosebită ! 
Hai să ne bucurăm de această aniversare şi mult noroc în anul 
care va urma. 

Cu dragoste, 

Rosie 

P.S: Sper că-ți place cadoul. Să nu te mai aud că vrei o 
schimbare ! 


Acest tichet îi dă dreptul deținătorului la zece lecţii de 
Salsa. 

Ricardo va fi profesorul care va fi în fiecare miercuri de la 
8 p.m. în holul școlii St. Patrick. 


Ai un mesaj de la: RUBY 

Ruby: Mi-a ieşit salsa pe nas! Ultima oară când am mai suferit 
atât a fost când Teddy a primit o carte de Kama Sutra de 
Crăciun de la colegii lui de serviciu. După vacanţă a trebuit 
să mă ducă cu forţa la serviciu, ţi-aminteşti? Ei bine, de 
data asta a trebuit să mă învoiesc de la serviciu ! Îti vine să 
crezi?! 

M-am trezit dimineaţa și am crezut că am avut un accident 
grav de mașină; apoi m-am uitat înspre Teddy şi am fost 
convinsă că eram împreună când s-a produs accidentul. Dar 
uitasem că sforăitul, somnul cu gura deschisă și transpiraţia 
abundentă făceau parte din pachetul de livrare al lui Teddy. 
Mi-a trebuit douăzeci de minute pentru a-l trezi ca să mă 
ajute să mă ridic din pat. Mi-a trebuit încă douăzeci de mi- 
nute ca să mă ridic efectiv din pat. Articulațiile mele erau în 
grevă. Zăceau leneșe și fără vlagă strigând: „Facem grevă, 
facem grevă !“ Soldurile erau în fruntea acestei conspirații. 

Aşa că mi-am sunat șeful şi am ţinut telefonul îndreptat 
către şolduri ca să le audă și el. A fost de acord cu mine și 
mi-a dat o zi liberă. (Mă rog, acum susține că n-a auzit nimic, 
dar eu o ţin pe-a mea.) 

N-am ştiut niciodată că te poate durea atât. 

Să dai naștere unui copil nici nu se compară cu asta, iar 
Gary a fost un copil mare. Asta ar trebui să le facă prizo- 
nierilor de război când încearcă să le ia interogatoriul. Să 
le dea lecţii de salsa. Ştiam că n-am condiţie fizică, dar, 
Dumnezeule, să conduc maşina azi a fost ceva înfiorător. De 

fiecare dată când schimbam vitezele simţeam că cineva îmi 
smulgea mâna. Viteza întâi — suferință, viteza a doua — du- 
rere, viteza a treia — tortură. Până la urmă am condus doar 
cu viteza a doua, pentru că mă durea foarte rău. N-a fost 
nici sănătos, nici lipsit de pericole pentru mașină, dar până la 
urmă a reușit să mă ducă la serviciu pufnind şi bolborosind, 
la fel ca proprietara ei. 

Apropo, dacă m-ai fi văzut cum pășeam, ai fi jurat că eu 
şi Teddy am terminat toată cartea de Kama Sutra. Până și să 
scriu era o experiență traumatizantă pentru că am realizat 
că oasele degetelor erau legate de cele ale braţului care erau 
într-un fel conectate de mușchii picioarelor, lucru care îmi 
dădea dureri de cap. Ar fi trebuit să ştiu că va fi atât de rău. 
Când m-ai adus cu mașina acasă seara trecută eram atât de 
țeapănă, încât practic a trebuit să mă târăsc până la ușă, unde 
urechile mele au fost întâmpinate de Teddy şi de Gary care 
mormăiau la unison în sufragerie. Am aflat că asta e metoda 
lor secretă de comunicare. 

Aşa că am ignorat familia mea minunată și inteligentă şi 
m-am cufundat în baie, cu gândul să mă înec. Apoi mi-am 
amintit că mai rămăsese o prăjitură cu ciocolată de ieri, așa că 
am ieşit la suprafaţă. Pentru unele lucruri merită să trăieşti. 

Dar îţi mulţumesc pentru cadou, Rosie; ne-am distrat la 
curs, nu-i aşa? Nu-mi aduc aminte dacă am mai râs atât în 
viața mea, ceea ce, dacă stau şi mă gândesc, ar explica de 
ce mă doare stomacul atât de rău. Îţi mulţumesc că mi-ai 
amintit că sunt femeie, că am şolduri, că pot fi sexi, că pot 
râde și mă pot distra. 

Si îti mulțumesc pentru că mi l-ai adus pe incredibilul de 
sexi Ricardo. De abia aștept să mai simt toate lucrurile astea 
şi săptămâna viitoare. Acum după ce am bătut câmpii și 
m-am văicărit, tu cum te simţi? 

Rosie: A, bine, mulțumesc. Nu mă plâng. 
Ruby: Ha! 
Rosie: OK, OK, sunt un pic cam ţeapănă. 
Ruby: Ha! 

Rosie: OK, OK, recunosc că autobuzul a trebuit să se aplece 
într-o parte azi de dimineaţă pentru că nu puteam să ridic 
piciorul. 

Ruby: Aşa mai merge. 

Rosie: Ce frumos e Ricardo, Ruby!! Astă noapte l-am visat. 
M-am trezit cu pijamaua descheiată, gura deschisă și cu 
perna udă. (Ei, mă rog, nici chiar aşa.) Când mă gândesc la 
vocea aceea de italian sexi care striga „Aten-si-ee, Ros-ie!“ 
și „Ros-ie, nu mai rade!“ şi „Ros-ie, ridica-te de zos!“ mă 
trece un fior pe șira spinării. Dar când am auzit „Forte bine, 
Rosie ! Misti soldurile formidabile fantastico !* m-a dat pe 
spate. Mmm, îmm Ricardo cu șoldurile... 

Ruby: Da! Şoldurile ! Deși, dacă mi-aduc bine aminte, mie mi-a 
spus că mișc şoldurile formidabile fantastico. 

Rosie: O, Ruby, nu poți să mă lași și pe mine să visez măcar? 
Am fost uimită cât de mulți bărbaţi erau acolo, tu nu? 

Ruby: Ba da! Mi-au amintit de vremurile în care mergeam la 
discoteca școlii sau la serbările populare ; eram întotdeauna 
una dintre fetele care trebuia să danseze cu o altă fată, drept 
partener. Aseară erau mai mulți bărbaţi care dansau între ei, 
decât femei cu femei. 

Rosie: Da, ştiu, dar am sentimentul că asta a fost alegerea lor. 
Deși au luat tocurile înalte cam prea în serios, nu crezi? Ti-ai 
putea imagina că Greg şi Teddy ar veni cu noi la cursurile 
de dans? 

Ruby: Cred că nu te-ai putea uita la așa ceva! Teddy nu poate 
nici să se cuprindă pe sine cu brațele, darămite să mă îmbră- 
țișeze pe mine. Până când ar reuși să mă învârtă, ar trece un 
an. 

Rosie: Ha! Mda, iar Greg probabil că ar fi obsedat de felul în 
care Ricardo numără pașii, încât ar începe să-i calculeze 
mental, să-i adune, să-i multiplice, să-i scadă din primul cal- 
cul din rădăcina pătrată a şesimii sau ceva asemănător. Greg, 
directorul de bancă și dragostea lui pentru cifre. Se pare că 
vom rămâne doar noi două, Ruby. 

Ruby: Așa se pare... Ce mai face Alex? 

Rosie: A, îi dă târcoale tatălui târfei de Bethany, încercând să 
obțină o slujbă de ciopârțire a oamenilor. 

Ruby: A... ha, cine e Bethany, de ce e târfă și cu ce se ocupă 
tatăl ei? 

Rosie : Scuze. Bethany este prima iubită a lui Alex din copilărie, 
e târfă pentru că așa spun eu, iar tatăl ei este nu știu ce fel 
de chirurg. 

Ruby : Interesant — întoarcerea uneia dintre fostele prietene ale 
lui Alex. Asta e o întorsătură. 

Rosie: Nu, nu e vorba de așa ceva; Alex se duce la nişte cursuri 
ținute de tatăl ei. 

Ruby: Măcar o dată ar trebui să prevezi și tu neprevăzutul. Poate 
de data asta nu ai mai fi atât de şocată când lucrurile nu ar 
merge cum ţi-ai imaginat. 


Capitolul 28 


Berbec 

Combinația violentă a lui Uranus în Berbec cu planeta voas- 
tră dominantă, Jupiter, opusă lui Venus, şi soarele în cuadratură 
cu Pluto semnifică complicaţii. 

Luna nouă aduce o oarecare ușurare — dar cu o ciudată 
schimbare de destin. 


CHIRURG IRLANDEZ ÎN ECHIPA 
LUI WILLIAMS 
de Cliona Taylor 


Chirurgul irlandez Reginald Williams, care a obti- 
nut un recent succes cu noua lui metodă de operaţie 
pe cord, a anunţat astăzi că îl va include în echipă 
pe colegul lui irlandez, dr. Alex Stewart. Absolventul 
Universităţii Harvard, în vârstă de 30 de ani, a declarat: 
„Am urmărit întotdeauna studiile doctorului Williams 
cu mare interes și admiraţie“ și că e deopotrivă încân- 
tat și onorat că va deveni un nou membru al acestei 
metode revoluționare și, cel mai important, salvatoare 
de vieţi. 

Originar din Dublin, dr. Stewart s-a mutat la Boston 
la vârsta de 17 ani, când tatăl său a acceptat un post la 
prestigioasa firmă americană de avocatură Charles & 
Charles. Dr. Stewart a terminat un program de cinci ani 
de rezidenţiat în chirurgie generală la Spitalul Central 
din Boston, înainte de a se alătura echipei dr. Williams, 
pentru studii mai aprofundate de chirurgie cardiacă. În 
fotografia de mai sus (de la stânga la dreapta) se află 
dr. Reginald Williams cu soţia, Miranda și fiica lui, 
Bethany, care l-a însoțit pe dr. Stewart aseară, la balul 

de caritate organizat de Fundaţia Reginald Williams 
pentru Boli de Inimă. 

Citiţi în pagina a patra a Suplimentului de Sănătate 
raportul lui Wayne Gillespie despre această nouă me- 
todă de chirurgie cardiacă. 


Ai primit un mesaj urgent de la: ROSIE 

Rosie: Bună, Ruby, n-ai să ghicești niciodată ce am citit în ziar 
azi-dimineaţă. 

Ruby: Horoscopul tău. 

Rosie: Te rog! Acordă-mi un pic de încredere. Chiar crezi că 
citesc lucrurile alea în fiecare zi ? 

Ruby: Știu sigur că le citeşti în fiecare zi. În funcţie de ele știi 
dacă să fii prost-dispusă sau binedispusă. Nu înţeleg de ce 
la zodia mea scrie azi: „Profitati de toate avantajele condi- 
tiei financiare înfloritoare în care vă aflaţi, pentru a prelua 
inițiativa la sfârşitul lunii. Marte se află în semnul vostru și 
ar trebui să fiti plini de energie. Vă aşteaptă experienţe pal- 
pitante.“ N-am mai fost atât de falită, epuizată și plictisită 
în viaţa mea. Așa că sunt numai porcării. Totuși, aştept cu 
nerăbdare următoarea noastră lecţie de dans. Nu-mi vine să 
cred că săptămâna asta terminăm cursul și trecem la nivelul 
intermediar. Nu știu cum a trecut timpul atât de repede. Mă 
rog, atunci ce scria în ziar, altceva decât despre zodia ta? 

Rosie: Citește în Times, la pagina 3. 

Ruby: Așa, la pagina trei, mă uit la articole, în timp ce continui 
să-ți scriu... Doamne sfinte, ia te uită. Presupun că asta e 
Bethany „târfa“ ? 

Rosie: Chiar trebuia să mă mai întrebi ? 

Ruby : Scuze, draga mea, dar arată ca orice femeie de treizeci de 
ani, putred de bogată și bine îmbrăcată, dar o să-i spun „târfa 
de Bethany“, dacă insiști. 

Rosie: Mă amuzi. 

Ruby: OK... Uite, Rosie, în ziar târfa de Bethany e împreună cu 
Alex. La pagina trei. Arată... îmm... ca o târfă. 

Rosie: Aşa cred și eu. Oricum, are treizeci şi doi de ani. La 
zodia mea spunea... 

Ruby: A-ha! Ti-am spus eu... 

Rosie: Ah, mai taci din gură cu „Ti-am spus eu“-ul tău și ascul- 
tă-mă. La zodia mea scrie că voi simți o oarecare uşurare — 
dar cu o ciudată schimbare de destin. 

Ruby: Si... ? La mine îmi spune că sunt bogată — ce-i cu asta? 

Rosie: Sunt încântată că Alex și-a găsit în sfârșit postul la care 
visa și pe care îl dorea de mulţi ani, dar ironia sorții face că a 
trebuit să o întâlnească pe ea ca să îl obțină. 

Ruby: Ti-am spus eu să prevezi neprevăzutul, Rosie, și să nu 
mai dai atenţie horoscoapelor. Sunt doar niște prostii. 


De la Rosie 
Către Alex 
Subiect Felicitări! 


Am auzit vestea cea bună. Scrie în toate ziarele de azi (am 
decupat articolele cu pricina și ţi le-am păstrat) iar azi-dimineaţă 
te-am auzit vorbind la radio. Nu am prea am înțeles despre ce 
vorbeai, dar păreai foarte răcit. Cum s-ar spune poţi să întorci 
oamenii de la moarte, dar nu poţi scăpa de un strănut. 

Ce mai face Josh? Alaltăieri am sunat-o pe mama ta și am 
aflat că stătea la ea în weekendul acela. Mi l-a dat la telefon și 
nu mi-a venit să cred că am purtat o adevărată conversaţie cu el! 
Pentru trei anișori ai lui e foarte inteligent, un tânăr sclipitor, la 
fel ca tatăl lui, n-are nimic din maică-sa. Mi-a povestit despre 
animalele pe care le-a văzut la grădina zoologică și le-a imitat 
pe absolut toate. I-am sugerat mamei tale să-l înveţe cum face 
gorila pentru că la ea n-a scos niciun sunet ; dar mi-a spus că go- 
rila era atât de deprimată, încât stătea în cușcă fără să facă nimic. 
Așa că Josh este sensibil și groaznic de inteligent. 

Mi-ar plăcea să-l mai văd din când în când. De fapt mi-ar 
plăcea să te mai văd și pe tine. Trebuie să ne mai punem la 
curent cu ce am mai făcut fiecare. Spune-mi altceva despre tine 
decât aflu din ziare, de la televizor sau de la radio. 


Dragă Alex, 

Tot eu sunt, Rosie. Nu sunt sigură dacă ai primit e-mailul pe 
care ţi l-am trimis acum câteva săptămâni. Te felicitam pentru 
că citisem veștile extraordinare despre tine. Aici suntem cu toţii 

foarte mândri de tine; mama, tata, Steph, Kev, Katie și Toby, 
toţi te aclamă. Cred că Toby ar vrea să se facă doctor când va fi 
mare, la fel ca tine, pentru ca să vorbească la radio și să-i apară 
poza în ziare. (În plus ar vrea să scoată inima din piepturile 
unora, aşa cum a văzut el în filme. Am fost foarte tulburată de 
acest gând.) Katie insistă că vrea să fie DJ într-un club de dans. 
Asupra ei n-ai avut niciun efect; ea se va ocupa de lucruri care 
să le provoace oamenilor un atac de cord. 

Sunt încă la Hotelul Two Lakes. Tot la recepție; încă ofer 
marelui public necivilizat un acoperiș de sticlă deasupra capului. 
Seful meu e acum în SUA unde a deschis încă un hotel, așa că 
nu cred că vreunul dintre frații Lake va mai călca pe aici o bună 
bucată de vreme. În locul lor vin o serie de experți deplorabili 
care ne învaţă cum să fim o echipă. Săptămâna viitoare, Simon, 
şeful echipei, ne duce să facem canoe, astfel încât să avem posi- 
bilitatea de a comunica în afara mediului de lucru. Ar trebui să 
învăţăm cum să discutăm despre problemele noastre. 

Cum aș putea să-i mărturisesc Taniei, care lucrează la re- 
cepţie alături de mine, că nu comunic cu ea pentru că nu pot su- 
porta vocea ei nefiresc de piţigăiată, o urăsc deoarece spune „Ce 
crezi ?“ după fiecare frază, folosește un parfum mult prea puter- 
nic pentru un birou micuț și din cauza rujului ei roz, care i se 
lipește de dinţi și care nu se va asorta în veci cu culoarea părului 
ei? Respirația lui Steven dimineaţa miroase a scutece murdare ; 
îmi place când se duce la prima pauză de cafea, pentru că atunci 
respiraţia îi miroase a trandafiri, dacă e să păstrăm proporțiile. 
Geoffrey are mari probleme cu transpiraţia de la subrat; Fiona 
are o problemă serioasă cu balonarea — nu înțeleg ce naiba mă- 
nâncă. Tabitha mă aprobă ori de câte ori vorbesc cu ea, practic 
spune „da“ după fiecare cuvânt şi, mai supărător, încearcă să 
termine fiecare frază a mea, sau spune ultimele cuvinte odată 
cu mine. Ce mă enervează cel mai mult este că nu le nimereşte. 
Henry poartă şosete albe şi pantofi negri, Grace fredonează 
același cântec al formaţiei Spice Girls în fiecare zi, ceea ce mă 
aduce la demenţă, dar pe care mă pomenesc că îl fredonez acasă, 
ceea ce o face pe Katie să își disprețuiască mama demodată, 

„rămasă în urmă“, care nu are nicio idee despre melodiile din 
top ale acestor ani. 

Toţi mă înnebunesc. De fapt poate chestia asta cu canoea 
e o idee bună; aș putea încerca să-i înec pe toți. Alex, te rog 
răspunde-mi şi spune-mi ce se mai petrece cu viaţa ta. 

Cu dragoste, 

Rosie 


Rosie, 

Regret că nu ţi-am scris în ultimul timp, dar am fost atât de 
ocupat. Totuși, asta nu e o scuză pentru că n-am mai ţinut legă- 
tura. Înţeleg că şti noutăţile legate de serviciu, așa că nu e nevoie 
să intru în amănunte. Mama și tata sunt bine, încă înrămează 
fiecare fotografie pe care le-o trimiţi cu tine sau cu Katie. Locul 
ăla a început să arate ca un altar dedicat vouă, fetelor Dunne. 

Am vești bune ! Voi veni în Irlanda săptămâna viitoare. Vin 
și părinții mei, iar Sally a consimțit să-l lase pe Josh cu mine timp 
de două săptămâni, având în vedere că a stat cu ea anul trecut 
de Crăciun. Familia noastră nu s-a mai reunit de multă vreme, 
iar mama a hotărât că vrea să fie alături de Phil, cei douăzeci de 
copii ai lui, restul familiei și prietenilor pentru aniversarea celor 
patruzeci de ani de la căsătorie. 

Patruzeci de ani — imaginează-ţi. Eu n-am fost în stare să fac 
nici doi ani; nu înțeleg cum au reușit. Tu însă, te descurci bine. 
De cât timp ești împreună cu ăla? De suficient de multă vreme, 
cred. 

Nici nu-mi mai aduc aminte de ultima oară când am petrecut 
Crăciunul în Dublin. Dar în curând ne vom reuni, Rosie. 

Alex 


De la Rosie 
Către Alex 
Subiect Vizita ta 


Ce vești bune! Sunt entuziasmată că vii acasă. Vrei să stai 
peste noapte la mine acasă sau tu şi părinţii tăi aveţi alte planuri ? 

De la Alex 
Către Rosie 
Subiect Vizita mea 


Nu, nu, nu vreau să-l dai afară pe ăla. De fapt nu e nevoie 
să fiu atât de politicos ; îl urăsc pe soțul tău. Aşa că Josh și cu 
mine vom sta cu Phil și Maggie, iar pentru părinți am rezervat o 
cameră la hotel. Dar îţi mulţumesc pentru ofertă. 


De la Rosie 
Către Alex 
Subiect  G.R.E.G. 


Hmm... Alex, va trebui să înveţi numele soţului meu înainte 
să vii încoace. ÎI cheamă Greg. G.R.E.G. Încearcă să-l ţii minte, 
te rog. Ti-am spus că eu și Ruby am devenit experte în salsa? 
I-am luat cadou lui Ruby acum câteva luni, cu ocazia împlinirii 
a patruzeci de ani, primul set de lecţii şi ne-a plăcut atât de mult, 
încât am continuat. De fapt Ruby m-a surprins cu talentul ei, 
dar — bine că nu mă aude — m-am săturat să tot trebuiască să fiu 
eu bărbatul mereu. 

Greg refuză să vină cu mine la cursuri, dar nu-l deranjează 
să-i dau lecţii în dormitor când Katie e plecată, ușa camerei 
noastre e închisă cu cheia, și blocată cu un scaun, jaluzele sunt 
lăsate şi perdelele trase. Până și televizorul trebuie să fie închis, 
ca nu cumva vreun actor sau prezentator să aibă puteri magice 
de a vedea în casele oamenilor. Mă rog, voiam să facem și noi 
ceva amuzant împreună, dar având în vedere că la cursurile de 
salsa sunt mereu bărbatul, îmi vine greu ca acasă să fiu femeia 
(și de fapt, nu m-am priceput niciodată să fiu femeie acasă). Așa 
că invariabil sfârşim prin a ne călca pe degetele de la picioare, 
ne lovim la încheieturi, ne enervăm unul pe celălalt, începem să 
ne certăm al cui picior trebuia să fie unde, dar n-a fost și apoi 
ne înfuriem. 

Acum Ruby a început să meargă la salsa de două ori pe 
săptămână, dar eu nu pot să merg lunea, pentru că o duc pe 
Katie la baschet. Ruby insistă că nu se distrează la fel fără mine, 

deoarece trebuie să danseze cu Miss Behave, un travestit care 
poartă fustiţă de balet, înalt de 1,80 m, cu picioare lungi și păr 
blond, care încearcă să înveţe salsa pentru spectacolul susținut 
la clubul de homosexuali. 

În orice caz, eu și Ruby ne distrăm și aşteptăm cu nerăbdare 
următoarea oră, din clipa în care se termină fiecare lecţie. Ruby 
e încântată pentru că a mai slăbit (după mine a slăbit câteva 
grame, nu kilograme). E plăcut să-ţi găsești un hobby care să te 
pasioneze și care să te facă să aștepți cu nerăbdare săptămâna 
care ţi se aşterne în față, nu să urăști fiecare zi care apare. Sper 
că tu îţi trăieşti viaţa, Alex, şi nu te distrugi muncind. Ai mai 
fost la vreo întâlnire în ultimul timp? 


De la Alex 
Către Rosie 
Subiect Întâlnire? 


S-ar putea să mă duc... 


Ai primit un mesaj urgent de la: ROSIE 

Rosie: Sunt numai ochi și urechi. O persoană pe care o cunosc ? 

Alex: Sau poate nu mă duc... 

Rosie: Termină ! Cine e nefericita ? O cunosc? 

Alex : Poate... 

Rosie: O, te rog, spune-mi că e oricine altcineva în afară de târfa 
de Bethany. 

Alex: Acum trebuie să plec, fiindcă trebuie să mă pregătesc. Ai 
grijă de tine, Scândurică. 

Rosie: Ai o întâlnire? 

Alex : Poate da... sau poate... 

Rosie: Da, da, am priceput, poate nu... Mă rog, indiferent ce 
faci, distrează-te. Dar nu prea mult. 

Alex: Nici n-aş îndrăzni să mă gândesc la una ca asta! 


Ai primit un mesaj urgent de la: ROSIE 
Rosie: Tocmai am făcut un schimb de mesaje cu Alex acum 
câteva secunde. 

Ruby: Da? A spus ceva interesant? 

Rosie: Nu. Am vorbit despre vremurile de demult, știi tu cum e. 

Ruby: Mă bucur pentru voi. Tu și Greg v-aţi făcut vreun plan 
pentru seara asta ? 

Rosie : Se duce la o întâlnire, Ruby. 

Ruby: Cine ? Greg? 

Rosie: Nu! Alex. 

Ruby: A, tot despre el vorbeam? Cu cine? 

Rosie: Nu știu. N-a vrut să-mi spună. 

Ruby: Păi are și el dreptul la o viață privată, nu-i așa? 

Rosie: Da, cred că da. 

Ruby: Si e bine că în sfârșit merge înainte după ce a avut inima 
sfâșiată și a trecut peste un divorţ, nu-i așa? 

Rosie: Da, cred că da. 

Ruby: Mă bucur că și tu simţi asta. Eşti o prietenă foarte bună, 
Rosie, întotdeauna ai vrut ce era mai bine pentru Alex. 

Rosie: Da, aşa e. 


Ai primit un mesaj urgent de la: ALEX 

Alex : Salut, Phil. 

Phil: Salut, Alex. 

Alex: Ce faci? 

Phil: Navighez pe internet, caut o mască față pentru un Dodge 
Sedan 1939. E o mașină rară. O frumuseţe. Tocmai mi-am 
comandat bară de protecție faţă pentru un Chevrolet Sedan 
din 1955. Acum mi-l livrează. 

Alex : Am înţeles. 

Phil: Te preocupă ceva, Alex? 

Alex: Nu, nu. 

Phil: Atunci mi-ai scris pentru ceva anume ? 

Alex: Nu, voiam să văd ce mai faci. Voiam să știu ce-a mai 
făcut fratele meu în ultimul timp. 

Phil: Așa deci. Cum mai merge cu serviciul ? 

Alex: Mă duc la o întâlnire în seara asta. 

Phil: Serios ? Asta-i bine. 

Alex : Da, așa e. 

Phil: Mă bucur că mergi înainte. 

Alex: Da. 

Phil: Că mergi în căutarea fericirii. 

Alex: Mda. 

Phil: Dacă ai o prietenă, n-o să mai muncești ca un apucat, 
întruna. 

Alex: Mda. 

Phil: Rosie ştie ? 

Alex : Da. Tocmai am făcut schimb de mesaje înainte să-ți scriu 
ție. 

Phil : Ce coincidenţă ! Şi care a fost reacţia ei? 

Alex : Păi nu prea pot să spun că a avut o reacție. 

Phil: N-a fost supărată ? 

Alex: Nu. 

Phil: Nici geloasă? 

Alex: Nu. 

Phil: Nu te-a implorat să nu mergi la întâlnire cu o altă femeie ? 

Alex: Nici măcar. 

Phil: Atunci e bine, nu crezi ? Îţi este o bună prietenă. Una care 
vrea ca tu să-ţi vezi de drum, să cunoşti oameni noi și să-ți 
găsești fericirea. 

Alex : Da. E bine. E bine să ai o asemenea prietenă. 


Berbec 
Sunteţi încă sub influenţa lui Neptun, planeta care vă aduce 
vise romantice... 


Ai primit un mesaj urgent de la: ROSIE 
Rosie: Ai dreptate, Ruby, horoscopul e o porcărie. 
Ruby: Ti-am spus eu. 


Capitolul 29 


Lui Rosie, Katie şi Greg 

Împlinesc 4 ani și vă invit la anivresarea zilei mele de naștere 
pe 18 noiembrie. O să vin un magican. Poate să facă aminale 
din baloane. O să vă dea câte un aminal. Petrecera mea începe 
la 11 dimineaţa şi o să fie multe bomboane și apoi puteți pleca 
acasă la mămica și tăticul. 

Mulţumesc. 

Cu dragoste, 

Josh. 


Ai primit un mesaj urgent de la: KATIE 

Katie: Arăt ca o capsomană. 

Toby: Nu arăţi ca o capsomană. 

Katie: Nici nu știi cum arată o capsomană. 

Toby: Şi cum arată ? 

Katie: Ca mine. Arăt ca un soi de om al viitorului încrucișat cu 
roboți. 

Toby: Nu-i adevărat. 

Katie : Doamne, toată lumea se holbează la mine. 

Toby: Katie, stăm în ultima bancă. Toată lumea din clasă stă cu 
spatele la noi. NU se uită la noi decât dacă au ochi la spate. 

Katie: Mama mea are. 

Toby : Haide, Katie, e doar un aparat dentar. Nu e sfârșitul lumii. 
Mă rog, știu cum te simţi. Când îmi pun ochelarii şi eu simt 
Că toată lumea se uită la mine. 

Katie : Păi se uită. 

Toby: Aa. Poţi să faci ceva pentru mine ? 

Katie: Ce? 

Toby: Mai spune o dată „cârnaţii sfârâie-n proţap“. 

Katie: TOBY ! Nu e amuzant. Ai spus că n-o să râzi. O să stau 
cu aparatul ăsta tâmpit ani de zile de-acum înainte și nu e 
vina mea că mă face să sâsâi. O să-l port și la ziua mea, săp- 
tămâna viitoare. 

Toby: Mare scofală. 

Katie: Împlinesc treisprezece ani. Nu vreau ca peste ani să mă 
uit la fotografii și să mă văd cu două bucăţi uriașe de metal 
vârâte în gură. În plus o să vină o grămadă de oameni la ziua 
mea, pe care nu i-am mai văzut de-un car de ani și aş vrea 
să arăt bine. 

Toby: Să ghicesc, iar o să încerci să arăţi bine îmbrăcată în 
negru. 

Katie: Da! 

Toby: Eşti morbidă. 

Katie : Nu, Toby, sunt sofisticată. Negrul se potrivește cu nuanța 
părului meu. Așa spune în revistele pentru fete. Dar tu poţi 
să te îmbraci cu pantalonii tăi cenușii şi tricoul ăla caraghios, 
dacă-ţi place. 

Toby: Așa scrie că se poartă în revistele pentru băieți. 

Katie: Nu-mi spune tu ce scrie în revistele tale scârboase, n-are 
nimic de a face cu îmbrăcatul. Mai degrabă cu dezbrăcatul. 

Toby: Mă rog, deci mă inviţi. 

Katie: Poate. Sau... poate nu. 

Toby: Katie, vin, indiferent dacă mă inviţi sau nu. Nu vreau să 
pierd aniversarea ta doar pentru că faci tu fiţe. De-abia aştept 
să văd cum îţi rămâne tort printre sârmele alea, cum o să iasă 
printre dinţi și o să-i împroști pe toţi cei din jurul tău când o 
să vorbeşti. 

Katie : Cum spui tu. O să mă străduiesc să vorbesc cel mai mult 
lângă tine. 

Toby: Cine mai vine? 

Katie: Alex, mătușa Steph, Pierre și Jean-Louis, bunica și bu- 
nicul, Ruby, Teddy și ciudatul ăla de fiu al ei care nu vor- 
beşte niciodată, mama, desigur și câteva fete din echipa de 
baschet. 

Toby: Uraa. Dar unchiul Kevin? 

Katie: Vine el vreodată când îl chemi? Lucrează tot la hotelul 
ăla luxos din Kilkenny. Mi-a spus că-i pare rău, nu poate 
veni, dar mi-a trimis o felicitare și o bancnotă de zece. 

Toby: Uau, păi asta și voiai. Dar Greg? 

Katie : Nu, lucrează în State timp de o săptămână. Mi-a dat trei- 
sprezece euro. Câte un euro pentru fiecare an. 

Toby: Mișto. O să fii bogată. Mai bine că e plecat, nu-mi place 
când el și Alex sunt în același loc. Îmi dă fiori. 

Katie: Și mie. E și mai rău când mama e cu ei fiindcă nu face 
decât să alerge de la unul la altul ca și cum ar fi arbitru la un 
meci de box. 

Toby: Alex l-ar bate măr pe Greg dacă ar fi la un meci de box. 

Katie: Asta-i clar. lar mama i-ar snopi în bătaie pe amândoi 
dacă ar îndrăzni să facă una ca asta. Acum cel puţin pot purta 
medalionul pe care mi l-a dat Alex, fără că Greg să mă pri- 
vească de parcă ar vrea să mi-l smulgă de la gât. 

Toby: E gelos că nu e și poza lui acolo. 

Katie : Capul lui e prea mare ca să încapă în medalionul meu. 

Toby: Mai vine și altcineva care să aibă sub optzeci de ani și 
care să nu fie în tâmpita ta echipă de baschet? 

Katie: Alex o să-l aducă pe Josh. 

Toby : Josh are patru ani, Katie. 

Katie: Exact. Aveţi multe lucruri în comun. Același creieraș. 

Toby: Ha, ha, ha, gură de metal. Crezi că o să „sfârâie cârnaţi“ 
la ziua ta? 

Katie: Mă faci să râd, Toby. Cred că situaţia în care mă aflu ar 
putea fi de un milion de ori mai proastă. Aş putea fi nevoită 
să port ochelari toată viaţa, ca tine. 

Toby: Ce să spun. Mă gândeam că tu s-ar putea să nu mai pă- 
răsești ţara în următorii câţiva ani, din cauza detectorilor de 
metale din aeroport. Ai putea fi un real pericol pentru călă- 
tori. Te-ai putea transforma într-o armă mortală. 

Katie : Cum spui tu. 


Ai primit un mesaj urgent de la: ROSIE 
Rosie: Fetiţa mea va fi adolescentă săptămâna viitoare. 

Ruby: Draga mea, mulțumeşte-le stelelor tale norocoase că 
aproape ai scăpat. 

Rosie: Nu e doar începutul ? Și dacă aș fi avut vreo stea noro- 
coasă până acum aș fi concediat-o. Ce e așa grozav în faptul 
că fetița mea creşte, se acoperă de coșuri şi devine arțăgoasă, 
în timp ce eu decad în faţa ochilor mei ? Cu cât creşte copilul 
meu, cu atât îmbătrânesc şi eu. 

Ruby: Înțeleaptă descoperire. 

Rosie: Dar asta nu se va întâmpla. Pentru că nici măcar nu 
mi-am început viaţa, darămite să aduc o alta pe lume și să o 
ajut să se descurce singură. Încă nu am făcut nimic esențial. 

Ruby: Unii ar spune că să aduci pe lume o viaţă este un lucru 
esenţial. Trebuie să aduc ceva pentru petrecere ? 

Rosie: Doar pe tine. 

Ruby: La naiba, nu vrei altceva în loc? 

Rosie: O să vii, indiferent că-ţi place sau nu. 

Ruby : Bine, atunci asta e. Cel puţin Greg nu va mai fi acolo ca 
să-ţi pună o lesă în jurul gâtului pentru a te ţine departe de 
Alex. 

Rosie: Da. S-ar putea ca de data asta să-mi pot ţine piciorul 
liniștită peste cel al lui Alex. 

Ruby: Să sperăm. Şi ce să-i aduc adolescentei care vrea tot ce 
există pe lume? 

Rosie: Dinţi drepți, o cremă magică de dispariţie a coșşurilor, pe 
Collin Farrell şi o mamă organizată. 

Ruby: A, măcar la partea cu mama organizată o să pot pune şi 
eu umărul un pic. 

Rosie: Mersi, Ruby. 


De la Alex 
Către Rosie 


Subiect Detalii despre zbor 


Avionul meu aterizează la 2.15, mâine. De abia aştept să vă 
văd pe tine şi pe Katie. O să fie și ăla cu voi la aeroport? 

De la Rosie 
Către Alex 
Subiect SOTUL MEU 


Numele soțului meu e GREG. Nu, nu va fi la aeroport pentru 
că este plecat în delegaţie de afaceri. E în State, așa că, din fe- 
ricire, aţi făcut schimb de ţări în următoarele zile. Să sperăm că 
aşa veţi fi suficient de departe unul de celălalt. 


Fiicei mele minunate 
Eşti adolescentă ! 
La mulți ani, draga mea. 
Cu multă dragoste, 
Mama 


Lui Katie 
Azi ai treisprezece ani 
Si îți spunem la mulți ani! 
Să trăieşti și să ai bani 
Azi ai treisprezece ani ! 
Greg 


Eşti o puicuţă pe cinste ! 
La mulți ani, puiule ! 
Te iubim ca pe ochii din cap! 
Cu dragoste, bunica și bunicul 


La mulți ani, fată cu sclipici! 

Cumpără-ți cu ăștia ceva de îmbrăcat care să nu aibă culoa- 
rea neagră. Te implorăm. 

Cu dragoste, Ruby, Teddy și Gary 


Nepoatei mele. 
La mulţi ani, frumuseţe ! 
Bon Anniversaire ! 
Cu dragoste, Stephanie, Pierre şi Jean-Louis 

Finei mele 
La mulți ani, adult în miniatură! 
Sunt atât de încântat că petrec această zi alături de tine! 
Cu toată dragostea mea, 
Alex 


Oi fi tu adolescentă, dar tot urâtă ai rămas. 


Toby 
De la Kevin 
Către Rosie 


Subiect Vizită secretă! 


Sunt Kevin. Nu pot să te prind la telefon, așa că îţi trimit un 

e-mail, căci se pare că nu faci altceva toată ziua. 
Îmi pare rău că n-am venit acasă la ziua lui Katie, dar la muncă 
e o nebunie totală. Săptămâna asta are loc aici turneul de golf 
şi au făcut rezervări cei mai mari jucători de golf din întreaga 
lume, împreună cu câinii sau peștişorii lor de aur. Sunt frânt de 
oboseală, dar, slavă Domnului, o să plece în weekend. Se pare 
că lipsesc mereu de la lucrurile pe care le face familia împreună 
(sau pe care nu le face). 

În altă ordine de idei, motivul pentru care îţi trimit acest e-mail 
este că nu-mi vine să cred că ai ținut secret faptul că vii aici în 
weekend ! Să nu mă întrebi cum de am ajuns să verific rezervările, 
dar se pare că ai rezervat apartamentul nupțial pentru weekend ! 

Bătrânul Greg e cam deșucheat de a plătit pentru asta, nu 
crezi? Oricum, mă bucur că vii să mă vezi. Era și timpul. Cred 
că nu te-am mai văzut de la Crăciun. O să mă asigur că tot per- 
sonalul îţi va acorda toată atenţia şi o să-i instruiesc pe ucenicii 
de la bucătărie să nu scuipe în mâncarea ta. 


De la Rosie 
Către Kevin 
Subiect Vizită secretă 


Iartă-mă, frăţioare, dar trebuie să fie o altă Rosie Dunne. Aș 
fi vrut să fiu eu ! 

De la Kevin 
Către Rosie 
Subiect Vizită secretă 


Nu există decât o singură Rosie Dunne ! Nu, rezervarea e fă- 
cută pe numele lui Greg. Rahat ! Sper că n-am stricat o surpriză. 
UITA că ţi-am spus ceva. Scuze. 


De la Rosie 
Către Kevin 
Subiect Vizită secretă 


Nu-ţi face griji, Kev — pentru ce zi e rezervarea ? 


De la Kevin 
Către Rosie 
Subiect Vizită secretă 


De vineri până luni. Vai, te rog nu-i spune că ţi-am spus. Ce 
prost am fost. Trebuia să gândesc cu capul. Oricum, nu trebuia 
să-mi bag nasul în rezervări. Ce idiot e Greg. Ar fi trebuit să știe 
că lucrez aici. 


De la Rosie 
Către Kevin 
Subiect Vizită secretă 


Dar ca să știe unde lucrezi, ar fi trebuit să mai vorbiti și voi 
din când în când. Nu-ţi face griji! Greg e plecat în Statele Unite 
săptămâna asta, așa că voi putea să-mi ascund încântarea ! Mă duc 
să-mi cumpăr ceva nou de îmbrăcat! Hotelul ăla e foarte elegant! 


De la Kevin 
Către Rosie 
Subiect Vizită secretă 


Spor la cumpărături și ne vedem în weekend. O să mă prefac 
că sunt profund surprins. 

Ruby: Trebuie să recunosc că m-ai lăsat mască. Ce romantic 
din partea lui! 

Rosie: Ştiu ! Sunt atât de încântată, Ruby. Visam de ani de zile 
să stau la hotelul acela. Pariez că şamponelele și căştile de 
baie sunt o minunăţie. 

Ruby : Hristoase, Rosie, ţi-ai putea deschide un magazin cu câte 
produse ai furat din hoteluri. 

Rosie: Nu le-am furat. Nu sunt puse acolo ca să te uiţi la ele. 
Deși se pare că uscătoarele de păr sunt fixate mai bine în 
ziua de azi. 

Ruby: Bine că nu ești suficient de puternică pentru a trage afară 
patul din cameră. 

Rosie: M-ar vedea la recepție. Deși lenjeria pe care am luat-o de 
la ultimul hotel e, de departe, preferata mea. 

Ruby: Rosie, ai o problemă. Dar, ca să trecem peste asta, când 
o să te răsfeți în lux ? 

Rosie: Vineri. De-abia aștept! Mi-am golit cardul de credit 
cumpărând tot felul de lucruri pentru acest weekend. Sunt 
foarte încântată că Greg a făcut acest efort. În ultimul timp, 
relațiile dintre noi au atins un apogeu. E ca și cum am fi iar 
în luna de miere. Sunt foarte, foarte fericită. 


De la Rosie 
Către Greg 
Subiect Vii acasă? 


E vineri şi mă întreb la ce oră o să vii acasă ? Cred că ești deja 
în avion, pentru că telefonul e deviat pe căsuţa vocală. Poate îmi 
poti răspunde dintre nori de pe laptop! 


De la Greg 
Către Rosie 
Subiect Re: Vii acasă? 


Bună, iubito. Ti-am spus că voi fi în Statele Unite până luni. 
Ajung seara. Pot să te sun din aeroport când sosesc? Imi pare 

rău că nu am fost clar. Sunt sigur că ţi-am spus că voi sta până 
luni, nu până vineri. Aș fi vrut să fie azi, scumpa mea, chiar aș 
fi vrut. 

Cum se simte Katie după petrecerea nebună de ziua ei? Nu 
mi-a scris nimic. Mă gândeam că măcar ar fi putut să-mi mulțu- 
mească pentru cadoul pe care i l-am făcut. 


De la Rosie 
Către Kevin 
Subiect  Weekendul ăsta? 


Eşti sigur că n-ai greșit și că rezervarea s-a făcut pentru 
weekend-ul ăsta? 


De la Kevin 
Către Rosie 
Subiect Re: Weekend-ul ăsta? 


Sunt foarte sigur, Rosie. Greg și-a luat camera în primire 
azi-dimineaţă. Tu nu ești aici ? 


Capitolul 30 


De la Rosie 
Către Alex 
Subiect Ala 


Ăla a plecat. Pentru totdeauna. 


De la Alex 
Către Rosie 
Subiect Re: Ala 


Vă fac rezervări la avion pentru tine și Katie, ca să veniţi aici 
imediat. Vă scriu detaliile peste o oră. Nu-ţi face griji. 


De la Rosie 
Către Alex 
Subiect  Așteaptă, te rog 


Inainte să faci rezervarea am nevoie de puțin timp. Am câteva 
lucruri de rezolvat aici înainte de a pleca. Şi odată ce vin la tine, în 
Boston, nu mă mai întorc aici în veci. Te rog doar să mă aștepți. 


Bună, sunt eu, Alex. 

Sti ce e, îmi pare foarte rău, dar nu mai putem lua masa în 
oraș diseară. Regret că-ţi scriu lucrurile astea într-o scrisoare, 
dar așa mă exprim cel mai bine. Eşti o femeie minunată, inte- 
ligentă, dar inima mea e dăruită unei alte persoane. Şi asta de 
mulți, foarte mulţi ani. Sper că măcar putem rămâne prieteni. 

Alex 


Capitolul 31 


Domnule Bill Lake, 

Regret să vă aduc la cunoştinţă pe această cale demisia mea. 
Voi rămâne să lucrez la Hotelul Two Lakes în următoarele două 
săptămâni, conform prevederilor contractului de muncă. 

Pe plan personal aș dori să vă mulțumesc pentru că mi-aţi 
permis să lucrez cinci ani în compania dumneavoastră. A fost o 
onoare pentru mine. 

Cu sinceritate, 

Rosie Dunne 


De la Toby 
Către Katie 
Subiect Dezastru ! 


CE FACE?? NU SE POATE să te muţi! E îngrozitor! 
Întreab-o pe mama ta dacă nu te lasă să mai stai la mine un timp. 
O să-i întreb și eu pe părinții mei. Cu siguranță o să spună da. 
Nu se poate să pleci. 

Cu școala ce-o să faci? 

Dar cu echipa de baschet? 

Dar cu dorinţa ta de a fi DJ pentru Club Sauce? 

Dar cu bunicii tăi ce o să se-ntâmple ? Nu îi poti părăsi. Sunt 
bătrâni. 

Dar cu serviciul mamei tale și casa și toate celelalte ? Nu poţi 
lăsa totul în urma ta. 

Dar cu mine? 


De la Katie 
Către Toby 
Subiect Re: dezastru! 

Nu pot să o fac să se răzgândească. Nu mă pot opri din plâns. 
Ăsta e lucrul cel mai rău care mi s-a întâmplat vreodată în viață. 
Nici nu vreau să merg la Boston. Ce e așa deosebit la Boston? 
Nu vreau să-mi fac noi prieteni. Nu vreau nimic „nou“. 

Of, îl urăsc pe Greg atât de mult. Sti, nici măcar n-a venit 
acasă de frica mamei. Îţi dă fiori, atât e de supărată. Până și mie 
mi-e frică de ea uneori. Tipă la telefon ca o nebună. Nici nu-i 
de mirare că Greg nu vine acasă. Mama i-a spus că dacă vine, îi 
taie „știi tu ce“. Eu totuşi sper că o să se întoarcă, chiar cu riscul 
ăsta. 

E numai vina lui că trebuie să ne mutăm. E numai vina lui că 
mama e supărată. ÎI urăsc, îl urăsc, îl urăsc. 

Cel puţin Alex și Josh sunt la Boston. Asta e ceva. Cred că o 
să stăm la ei pentru o vreme. Deci chiar plecăm, Toby. Nu e doar 
o ameninţare goală. I-a spus lui Greg că nu mai suportă să stea 
nici măcar în aceeaşi ţară cu el, darămite în aceeași casă. Cred că 
înţeleg cum se simte. Îmi pare rău pentru ea, dar chiar nu vreau 
să plec. Am plâns toată noaptea, Toby. E atât de nedrept. 

Bunica şi bunicul vor să o facă să se răzgândească. În seara 
asta stăm cu ei, pentru că mama nu suportă să stea acasă. De câte 
ori atinge vreun lucru al lui Greg, o apucă tremuratul și se spală 
pe mâini. Ruby îi tot spune mamei să plece fiindcă acolo e inima 
ei sau cam așa ceva. E prima dată în viaţă când o văd pe Ruby 
că plânge. lar mama vorbește zilnic la telefon cu Stephanie ore 
întregi, plângând. Astă noapte am auzit-o vomitând la toaletă 
aşa că m-am trezit și i-am făcut o ceașcă de ceai. S-a liniștit. A 
dormit cu mine în pat aseară. E un pat de o persoană, așa că am 
stat cam înghesuite, dar a fost plăcut. Mă strângea în braţe ca pe 
un ursuleț de pluș. 

Mama a început acum să facă bagajele. Apoi o să mă ajute și 
pe mine să mi le fac. Spune că îi pare rău pentru mine că trebuie 
să plec la Boston și o cred. Nu o acuz pentru că e atât de tristă. 
E vina lui Greg, dar nu l-am văzut făcând prea multe lucruri ca 
să o facă să se simtă bine. 

Mama spune că poţi veni în vizită la noi oricând. Promite-mi 
că o să vii. Deși mă enervezi îngrozitor, eşti cel mai bun prieten 

al meu, din întreaga lume, Toby, şi o să-mi fie atât de dor de 
tine. Chiar dacă ești băiat. 

Ne putem scrie tot timpul. Asta au făcut mama și Alex când 
erau tineri și el a trebuit să plece. 

Cu dragoste, 

Katie 


Ai primit un mesaj urgent de la: RUBY 

Ruby : Deci o să pleci peste două săptămâni. 

Rosie: Daa. 

Ruby: Să ştii că faci ceea ce trebuie. 

Rosie: Ciudat. Tu ești singura care pare să gândească lucrul 
ăsta. 

Ruby : Sunt singura care știe ce simţi pentru el. 

Rosie: A, nu, nu am chef să mă arunc într-o altă relaţie. Nu mai 
am energie. Simt că cineva mi-a smuls inima din piept și a 
călcat-o în picioare. Acum urăsc toţi bărbații. 

Ruby: Inclusiv pe Alex? 

Rosie : Inclusiv pe Alex, pe tatăl meu, pe George băiatul cu aca- 
delele și pe fratele meu pentru că mi-a spus. 

Ruby: Dar ai fi vrut să știi. 

Rosie: Da, n-ar trebui să dau vina pe el. Habar n-avea că Greg 
mă înșela. Din nou. Mincinosul naibii... aah ! Îmi vine să-i 
dau un pumn de să facă pe el. Nu cred că am mai fost atât de 
furioasă vreodată în viaţa mea. Prima dată când a făcut lucrul 
ăsta m-am simțit rănită; acum sunt pur și simplu furioasă. 
De abia aștept să părăsesc ţara asta. Mă bucur că Kevin mi-a 
spus, ca să nu mai fiu proasta lui. 

Ruby: Am auzit că la serviciu Kevin are probleme. Pentru că s-a 
uitat la rezervări ? 

Rosie : Nu, este pentru că s-a dus în restaurant și i-a tras lui Greg 
un pumn în nas în faţa prietenei lui și a celorlalți oaspeţi ai 
hotelului. 

Ruby: Bine i-a făcut. Sper că i-a spart nasul. 

Rosie: I l-a spart. De aceea are probleme. 

Ruby: Si cu cine voi mai merge eu la lecţiile de salsa? 

Rosie: Sunt sigură că Miss Behave va fi foarte încântată să fie 
partenera ta. 

Ruby: Ajung și eu în sfârșit să dansez cu un bărbat, iar ăsta poar- 
tă dresuri. Vai, o să-mi fie atât de dor de tine, Rosie Dunne. 
Nu se întâmplă des în viaţa unei femei să găsească o prietenă 
aşa ca tine. 

Rosie: Şi ca tine, Ruby, dar deși Greg mi-a făcut atâta rău, mi-a 
dat posibilitatea să o iau de la capăt. Voi fi mai liberă și mai 
puternică fără el. 


Greg, săptămâna viitoare voi pleca. Nu încerca să mă con- 
tactezi sau să mă vizitezi, nu vreau să mai am de a face cu tine. 
M-ai trădat exact în clipa în care reuşisem să mă îndrăgostesc 
din nou de tine. Acest lucru nu se va mai întâmpla. Ai dat cu 
piciorul la tot, dar îți mulțumesc pentru că ai făcut asta. Îţi mul- 
țumesc că m-ai lăsat să văd cum e să fiu măritată și pentru că 
m-ai eliberat de tine. 

În cazul în care Katie doreşte să te vadă în continuare este 
numai și numai decizia ei. Trebuie să accepţi ce va hotărî ea. 


Alex : Ai avut dreptate, Phil. Vine la mine. N-a trebuit decât să o 
las în pace și ea a venit la mine singură, de bună voie. 

Phil: Din fericire pentru mine, am avut dreptate! Am ghicit-o 
bine, nu-i așa ? Si cum e, ţi-a spus că te iubește, că n-ar fi tre- 
buit să se mărite cu idiotul ăla şi că vrea să fie numai cu tine 
şi alte chestii dintr-astea, cum se spune prin filme ? 

Alex: Nu. 

Phil: Nu ti-a spus că te iubește ? 

Alex: Nu. 

Phil: Dar tu i-ai spus? 

Alex: Nu. 

Phil: Atunci de ce vine la tine? 

Alex: A spus că vrea să plece din Dublin și că avea nevoie de o 
schimbare de decor şi de o faţă prietenoasă. 

Phil: A-ha. 

Alex : Ce crezi că înseamnă asta? 

Phil: Probabil exact ceea ce a spus. Deci habar n-ai ce simte 
ea? 

Alex : Nu, Phil, căsătoria ei tocmai s-a încheiat. O să avem sufi- 
cient timp să vorbim despre viitor când va veni aici. 

Phil: Cum spui tu, frățioare. Cum spui tu. 


De la Alex 
Către Rosie 
Subiect Tu și Katie 


Sunt atât de încântat că veţi veni aici. Josh aproape că se 
urcă pe pereţi de nerăbdare să vă vadă. O iubește pe Katie și 
e încântat de decizia ta de a veni să stai la noi pentru un timp. 
Am un prieten care are un prieten proprietar al unui hotel și care 
caută un director. Tu ești mai mult decât pregătită pentru funcția 
asta. 

O să te ajut să treci peste toate, Rosie. Adu-ţi aminte că şi 
eu am trecut prin ce treci tu acum. Stiu cum te simți după un 
divorţ. Sunt aici pentru tine sută la sută. Poate că mutarea la 
Boston a întârziat cu paisprezece ani față de planurile tale, dar 
mai bine mai târziu decât niciodată. Josh şi cu mine vă așteptăm. 
Ne vedem săptămâna viitoare. 


Te muţi! 

Mult noroc, Rosie. O să-ţi simțim cu toţii lipsa aici, la Two 
Lakes. Din partea lui Bill, Bob, Tania, Steven, Geoffrey, Fiona, 
Tabitha, Henry și Grace 


Înit, hit. 

O să-mi fie dor de tine, Rosie Dunne. 

Mult noroc în noua ta viaţă. Mai trimite și tu câte un e-mail 
când și când. 

Cu multă dragoste, 

Ruby. 


Rosie şi Katie, 

Ne pare tare rău pentru decizia voastră de a pleca. Ne pare 
rău că aveţi motive să plecaţi. Ne pare rău pentru ceea ce s-a 
întâmplat. O să vă simțim lipsa foarte mult, dar sperăm că veţi 
găsi fericirea eternă. Să nu mai plângetți, fetelor. Fie ca lumea să 
fie bună cu voi. Sunaţi-ne după ce ajungeţi. 

Cu dragoste, 

Mama şi tata 


Baftă cu mutatul. Vă ținem pumnii strânși. Suntem alături de 
voi, dacă aveţi nevoie de noi. 

Cu dragoste, 

Stephanie, Pierre şi Jean-Louis 


Îmi pare rău că trebuie să plecaţi. 
Kev 


Katie, 
Mult noroc în noua casă. O să-mi fie dor de tine. 
Cu dragoste, 
Toby 


Dragă mamă şi tată, 

Nu dispar pentru totdeauna. Suntem la câteva ore depărtare. 
Puteţi veni în vizită la noi oricând! 

Vă iubim foarte mult și vă mulțumim pentru sprijinul vostru 
constant. De data asta trebuie să ne găsim singure drumul. 

Cu toată dragostea, 

Rosie şi Katie. 


Capitolul 32 


Dragă Rosie, 

Înainte să rupi această scrisoare, te rog dă-mi posibilitatea să 
mă explic. În primul rând îmi cer scuze din adâncul inimii pen- 
tru anii care au trecut. Pentru că nu am fost aici alături de tine, 
pentru că nu te-am sprijinit și nu ţi-am oferit ajutorul de care 
aveai nevoie. Sunt plin de regret și dezamăgit de mine însumi 
pentru modul în care m-am comportat şi am ales să-mi trăiesc 
viaţa. Stiu că acum nu pot să fac nimic pentru a schimba sau 
a îmbunătăţi anii în care m-am comportat ca un prost și m-am 
purtat urât cu voi. 

Dar, cel puţin, dă-mi șansa de a făuri un viitor mai bun, de 
a îndrepta ce am greşit. Cred că-mi dau seama cum te simţi: 
furioasă, trădată și rănită, probabil că mă urăști foarte mult, dar 
nu trebuie să te gândești doar la tine. Mă uit în urmă la viaţa mea 
şi mă gândesc ce a rămas din anii care au trecut? Nu am făcut 
multe lucruri în viață de care să pot fi mândru. Nu am de spus 
vreo poveste de succes, nu am avere de un milion de euro. Dar 
este un lucru în viaţa mea de care sunt foarte mândru. Acela e 
fetița mea. 

Faptul că am o fetiţă, care de fapt nu mai este mică. Nu sunt 
mândru de felul în care m-am purtat cu ea. Într-o dimineață, 
acum câteva săptămâni, m-am trezit în ziua în care împlineam 
treizeci și doi de ani și deodată mi-am dat seama ce-mi lipsise 
în ultimii treizeci şi doi de ani. Mi-am dat seama că am o fiică 
adolescentă pe care nu o cunosc și care nu are habar de existența 
mea. Mi-ar fi plăcut să am șansa să o cunosc. Mi s-a spus că o 
cheamă Katie. Ce nume frumos ! Mă întreb cum arată. Seamănă 
cu mine ? 

Stiu că nu merit asta, dar dacă tu şi Katie mi-ati permite să 
intru în viaţa voastră, v-aș putea dovedi că nu ar fi o pierdere de 

vreme. Katie îşi va cunoaște tatăl, iar eu mi-aş vedea fiica — cum 
ar putea fi acest lucru considerat o pierdere ? Te rog, ajută-mă 
să-mi împlinesc visul. 

Te rog să mă suni, Rosie. Dă-mi șansa să-mi repar toate gre- 
şelile trecutului și să mă ajuţi să creăm un viitor pentru mine și 
Katie. 

Sincere urări, 

Brian 


Rosie: Nu, nu, nu, nu, nu, nu. 

Ruby: Stiu, draga mea, te înțeleg. Dar cel puțin gândește-te la 
celelalte alternative. 

Rosie: Alternative ? CARE DRACU’ ALTERNATIVE? Nu am 
niciuna. NICIUNA. Trebuie să plec. Să rămân aici nu repre- 
zintă o alternativă. 

Ruby: Rosie, liniştește-te. Eşti mâhnită. 

Rosie: Pe bună dreptate, mâhnită ! Cum naiba să încerc să-mi 
adun viaţa când toţi cei din jurul meu continuă să-și bată 
joc de mine ? Când va veni şi rândul meu să-mi trăiesc viaţa 
pentru mine, nu pentru ceilalți ? Sunt sătulă, Ruby. Mi-e silă. 
Mi-e de-ajuns. Plec și gata. Cine e omul ăsta ? Unde dracu’ 
a fost în ultimii treisprezece ani? Unde a dispărut în cei mai 
importanți ani ai vieţii lui Katie — sau ai vieții mele ? 

Cine a stat nopțile să o alăpteze, s-a plimbat toată casa, cân- 
tând cântece de leagăn, ca să înceteze cu plânsul? Cine i-a 
schimbat zilnic scutecele pline de rahat, a șters-o de muci 
şi i-a spălat hăinuţele murdare ? Cine are riduri și vergeturi, 
sânii lăsaţi şi fire de păr alb la treizeci şi doi de ani ? Cine a 
mers la şedinţele cu părinţii, a dus-o și a adus-o de la şcoală, 
i-a gătit, a așezat masa, a plătit chiria, s-a dus la serviciu, a 
ajutat-o la teme, i-a dat sfaturi, i-a șters lacrimile, i-a explicat 
despre păsări și albine, i-a explicat de ce nu are tată, spre 
deosebire de ceilalți copii? Cine a stat noaptea îngrijorată 
când se simţea rău, i-a luat temperatura și i-a cumpărat me- 
dicamente, a mers la spital sau la medic în toiul nopții ? Cine 
nu s-a dus la facultate, și-a luat zile fără plată de la serviciu, 

a stat acasă în weekend pentru a avea grijă de ea ? Proasta de 
mine, eu am fost aia. Unde era ticălosul atunci ? 

Iar acum are curaj să se întoarcă în viaţa noastră după trei- 
sprezece ani, când tot greul a trecut, ridicând din umeri și cu 
patetice păreri de rău, chiar după ce soțul meu m-a înșelat, 
căsătoria mea a luat sfârșit, iar eu am decis în sfârşit să mă 
mut la Boston, unde ar fi trebuit să fiu dacă ticălosul ăsta nu 
mi-ar fi ruinat planurile, întorcându-mi viaţa cu susul în Jos 
şi luându-și tălpăşita într-o altă ţară cu coada între picioare ? 

Să-l ia dracu”. 

De data asta e vorba despre mine, Rosie Dunne, de nimeni 
altcineva. 

Ruby: Rosie, n-ai dreptate. Acum este vorba și de Katie. Are 
dreptul să știe că el vrea să o vadă. Nu o pedepsi pentru gre- 
şelile vieţii tale. 

Rosie : Dar dacă-i spun, sigur o să vrea să-l vadă. Va fi foarte ne- 
răbdătoare să-l cunoască și probabil că o va dezamăgi iar și 
îi va frânge inima din nou. Si cine va trebui să repare totul? 
Eu. Eu voi fi cea care va încerca să dreagă inima frântă a 
fiicei mele. Va trebui să pun la loc bucăţile şi să-i şterg la- 
crimile. Va trebui să-mi compun o față veselă, să dau din 
umeri și să-i spun: „A, nu-ți face griji, draga mea fiică de 
treisprezece ani, nu toţi bărbaţii sunt de rahat — ca cei pe care 
i-ai cunoscut.“ 

Ruby: Dar, Rosie, lucrurile ar putea merge bine. Poate că el 
chiar s-a schimbat. N-ai de unde să știi. 

Rosie: E adevărat, n-ai de unde să știi. NICIODATĂ. Si încă 
ceva, cum să-şi cunoască tatăl, când suntem la jumătatea 
drumului spre cealaltă parte a lumii ? Nu vreau să stau aici, 
Ruby. Vreau să plec. Vreau să ies din această harababură de 
viaţă. 

Ruby: Nu e harababură, Rosie. Viaţa e departe de a fi perfectă, 
pentru fiecare dintre noi. Nu ești singura. Nu ești singura 
care are deasupra capului un nor negru. E doar un sentiment 
al tău. Dar la fel simt o grămadă de alți oameni. Trebuie doar 
să profiți cât mai mult de tot ce ai şi ești norocoasă pentru că 
ai o fiică frumoasă care e sănătoasă, inteligentă și amuzantă 

şi care ţine la tine ca la ochii din cap. Să nu uiţi lucrul ăsta. 
Dacă Katie vrea să-l cunoască pe Brian, atunci ar trebui să o 
sustii. Poţi oricum să pleci, el poate veni să te viziteze — sau, 
dacă vei considera că e mai important să rămâi, vei rămâne. 

Rosie: Katie o să vrea să rămână. Luna trecută îmi imaginam Că 
trăiesc în paradis. Viaţa s-a schimbat într-o clipă. 

Ruby: Vezi tu, asta-i problema cu paradisul. Nimic altceva nu-l 
atrage atât de tare pe șarpe. 


Dragă Stephanie, 

Felicitări pentru că ești însărcinată! Sunt încântată pentru 
tine și Pierre. Sunt sigură că bebe numărul doi va fi la fel de în- 
cântător ca și Jean-Louis. Presupun că mama ţi-a spus noutățile. 
E încântată că nu mai plec în America. Alex însă nu e încântat. 
A înjurat și a blestemat și a spus toate cuvintele urâte care există 
sub soare la adresa mea. Crede că cedez din nou și că îi las pe 
ceilalți să mă calce în picioare, așa că acum e turbat de mânie 
şi nu mai vorbeşte cu mine. S-ar putea să mă fi lăsat călcată 
în picioare în trecut, dar nu și de data asta. Katie e prioritatea 
numărul unu în viaţa mea și raţiunea mea de a fi, așa că vreau să 
mă asigur că va avea şansa să fie fericită. 

A trecut prin multe în ultimul timp, mai întâi cu Greg, faptul 
că a trebuit să ne mutăm din nou la mama şi la tata, iar apoi 
pregătirile pentru plecarea în America. A fost supusă unui stres 
nemeritat. Ar fi trebuit să-și facă griji pentu coșuri, sutiene și bă- 
ieți, nu să fie preocupată de adulter, mutatul într-un alt continent 
şi de brusca apariţie a tatălui ei. Nimic din toate astea nu este din 
vina ei şi, dacă tot am adus-o pe lume, măcar ar trebui să conti- 
nui lucrul ăsta bun. Nu e dependentă de droguri, nu e obraznică, 
se descurcă bine la şcoală, e bine făcută şi n-a reușit să facă nicio 
prostie în viaţa ei. Aşa că, în ciuda lucrurilor îngrozitoare pe 
care le-ai auzit, cred că mă descurc destul de bine. 

Mă aştept să-l văd pe Alex apărând năvalnic pe ușă în orice 
clipă. Sunt convinsă că s-a urcat în primul avion ca să ajungă 
aici și să-l bată pe Brian. Cred că asta înseamnă să ai un prieten 
foarte bun. Nu mă pot gândi „cum ar fi fost dacă“ m-aș fi dus 
la Boston fără să-mi vină să plâng. Nu prea știu ce-ar trebui să 

fac în continuare. Nu am serviciu, nu am casă și m-am întors 
să locuiesc cu părinţii. Tot ce se află în casa asta îmi trezește 
amintiri din vremea în care nu eram fericită. Am avut o copilărie 
minunată, dar anii cu Katie au fost atât de grei, încât reprezintă 
cele mai puternice amintiri pe care le am despre această casă — 
mirosurile, zgomotele, tapetul, dormitoarele, toate îmi amintesc 
de nopțile târzii, de trezitul în zori și de grijile permanente. 

lartă-mă că nu am mai ţinut legătura în ultimul timp, dar am 
încercat să-mi pun în ordine gândurile. Încerc să găsesc un sens 
frazei „toate au un rost“ şi cred că am înţeles care e acela, să mă 
scoată pe mine din sărite. 

Când am început școala, mă gândeam că cei de clasa a șasea 
sunt atât de mari şi știu atât de multe, chiar dacă nu aveau mai 
mult de doisprezece ani. Când am împlinit doisprezece ani mă 
gândeam că cei de clasa a doisprezecea sigur ştiu totul. Când am 
împlinit optsprezece ani mă gândeam că atunci când voi termina 
facultatea voi fi un om matur. La douăzeci și cinci de ani încă nu 
eram la facultate, nu ştiam de niciunele și aveam o fiică de șapte 
ani. Eram convinsă că atunci când voi împlini treizeci de ani voi 
înțelege cât de cât ceva. 

Nu, încă n-am înțeles nimic. 

Așa că am început să cred că nici atunci când voi avea cinci- 
zeci, şaizeci, şaptezeci, optzeci, nouăzeci de ani nu voi fi înţe- 
leaptă și atotștiutoare. Probabil că oamenii, aflați pe patul de 
moarte, care au trăit mulți, mulţi ani, au văzut multe, au călătorit 
prin lume, au avut copii, au trăit necazuri, s-au luptat cu demonii 
şi au învăţat lecţiile dure ale vieţii, vor fi gândind: „Doamne, 
oamenii din Rai cu siguranță ştiu totul.“ 

Dar pun pariu că atunci când mor se alătură celor de acolo, se 
aşază în cerc, îi urmăresc pe cei dragi pe care i-au lăsat în urmă 
şi încă se gândesc că în viaţa viitoare o să priceapă totul. 

Dar cred că am priceput, Steph. Am stat ani de zile și m-am 
gândit și am descoperit că nimeni, nici chiar Cel de Sus, nu are 
nici cea mai vagă idee ce se petrece. 

Rosie 

De la Stephanie 
Către Rosie 
Subiect Re: Viaţa 


Ei, în sfârşit ești şi tu mai înțeleaptă! Vârsta te-a învăţat 
ceva. Că nimeni nu înţelege ce se petrece. 


Bună, 

Îmi cer mii de scuze pentru biletul ridicol pe care ți l-am tri- 
mis săptămâna trecută. L-am scris într-un moment în care sufe- 
ream de lipsă de concentrare. Sunt un prost (după cum şti deja) 
şi habar n-am la ce mă gândeam. Dar vei fi încântată să ști (sper) 
că am aterizat cu picioarele pe pământ și că vreau să ne mai 
încercăm o dată șansa. Hai să nu mai pierdem timp preţios şi să 
trecem la lucrurile importante. Vrei să ieşim împreună diseară ? 

Alex 


Capitolul 33 


Ai primit un mesaj de la: RUBY 

Ruby : Deci ești tot aici ? 

Rosie: A, nu astăzi, Ruby, te rog. Chiar nu am chef. 

Ruby: M-am cam săturat de tine, Rosie Dunne. Mai întâi spui 
că te muţi la Cork, apoi nu te mai muţi, apoi spui că te muţi 
la Boston (iarăși), apoi nu te mai muţi. Apoi mă aștept ca în 
sfârşit să-i mărturiseşti iubirea ta lui Alex, dar n-o faci, așa 
că el nu are habar. Nu mai pot ţine pasul cu joaca ta de-a 
„pleca din țară/schimba serviciul/părăsi soțul“. Uneori cred 
că ai nevoie de un picior în fund pentru că ai irosit toate 
aceste ocazii. M-ai dezamăgit complet, Rosie. 

Rosie: Mă rog, în clipa de față sunt o femeie complet dezamă- 
gită. Si nu am „irosit“ ocaziile. Se cheamă că „i-am propus 
fiicei mele altele noi“. 

Ruby : Poţi să le spui cum vrei, dar la sfârșitul zilei, ocaziile pier- 
dute rămân ocazii pierdute. Dar nu-ţi face griji; cred că ai 
învăţat ceva din toate astea. 

Rosie: Te rog, spune-mi că există un motiv pentru toate astea. 
Care este lecţia ? 

Ruby: Că n-ar trebui să te mai îngrijoreze nimic, pentru că nu 
ajungi nicăieri. Deci, pe bune, ce mai faci ? 

Rosie: OK. 

Ruby: Eşti sigură? Haide, Rosie, dacă inima mea nu mai su- 
portă ce se întâmplă cu tine, nu-mi pot imagina cum trebuie 
să te simţi tu. 

Rosie: O, inima mea e frântă; a încetat să bată acum două săptă- 
mâni. 

Ruby : Ce bine că cunoşti un om care poate să o vindece. 

Rosie: Nu, nu, e o regulă nescrisă. El vindecă inimile celorlalți, 
nu pe a mea. Înţeleg că așa trebuie să fie acum. 

Ruby: Uite care e ideea mea, Rosie. De ce nu-i spui lui Alex ce 
simţi ? De ce nu dai la iveală toate acele sentimente, ca să-ți 
limpezești căpşorul ăla tulburat ? Așa, cel puţin, va şti că re- 
fuzi să te duci acolo nu din cauză că nu-ţi pasă de el, ci că, 
de fapt, îl iubeşti, mai mult decât poate el şti, dar că trebuie 
să stai aici pentru Katie. Atunci arunci mingea la el. El poate 
lua decizia de a veni sau nu la tine. 

Rosie :Dar cum rămâne cu serviciul lui ? Şi cu Josh? 

Ruby: Asta e decizia lui. 

Rosie: Ruby, nu pot. Cum aș putea să-i spun? Dacă m-aș fi 
mutat la Boston, aș fi putut să fac niște investigaţii, să văd 
ce simte pentru mine și apoi să-i spun. Pentru numele lui 
Dumnezeu, săptămâna trecută pleca la o întâlnire — cât de 
proastă aș părea spunându-i că-l iubesc, când el se întâlnește 
cu altcineva ? S-ar repeta situația cu Sally. E prea complicat, 
iar acum ultimul lucru pentru care îmi fac griji este cine să 
fie următorul bărbat de care să mă îndrăgostesc. Oricum, 
nici nu-mi răspunde la telefon. Crede că am luat o decizie 
prostească. 

Ruby: Dă-i puţin timp. E dezamăgit de întorsătura pe care au 
luat-o lucrurile. 

Rosie : Poftim — dezamăgit ? El e dezamăgit? Cred că între mine 
şi restul lumii există o problemă de comunicare. Oare toată 
lumea crede că sunt în extaz când aud asemenea revelații ? 
Vreau să spun, nu că aș căuta simpatie sau ceva asemănător, 
dar... 

Ruby: Ba da. 

Rosie: Poftim ? 

Ruby: Simpatie. O cauţi. Ba da. 

Rosie: Mulţumesc că ţi-ai dat tu seama în locul meu. Bine, poate 
ar fi drăguţ dacă unii oameni ar recunoaște că soțul meu avea 
o aventură, căsnicia mea a luat sfârşit, sunt la un milion de 
mile depărtare de Alex, iar el nu va afla niciodată ce simt 
pentru el, tatăl fugar al copilului meu s-a întors în Irlanda, 
iar EU NU AM SERVICIU! O bătaie pe umăr, un zâmbet 
plin de înţelegere și o mângâiere ar fi chiar plăcut. Câteva 
luni petrecute în patul meu, făcută ghem, acoperită de pături, 

într-o cameră cu draperiile trase, îmbrăcată în pijamale ar fi 
ideea mea de paradis, dar din nefericire nu pot face lucrul 
ăsta acum, pentru că fiica mea e super entuziasmată de faptul 
Că tatăl ei, pe care nu l-a cunoscut niciodată, a venit în viaţa 
ei, iar eu trebuie să uit de mine și să fiu puternică pentru ea. 
Dar mi-ar plăcea un pic de simpatie. 

Ruby: Respiră, Rosie. 

Rosie: Nu, aşa încep toate problemele mele. Dacă n-aş mai res- 
pira totul ar fi perfect. 

Ruby: Nu mai vorbi așa. 

Rosie: Of, mai taci din gură. N-am timp să mă omor; sunt prea 
ocupată să cedez nervos. 

Ruby: Asta e o veste bună; să zicem. Cum a fost întâlnirea cu 
Brian ? 

Rosie: OK. A rezervat bilet la avion imediat după ce l-am sunat 
eu, așa că se pare că și-a luat foarte în serios rolul de tată. Îmi 
spune că a stat la Ibiza în ultimii treisprezece ani, unde are 
un club de noapte. Acolo organizează pentru irlandezii care 
nu au atins vârsta majoratului niște chefuri pe cinste, care să 
le trezească amintirile. 

Ruby: E bronzat și fermecător? 

Rosie: Nu poţi să pui cuvintele „Brian Plângăciosul“ şi „bronzat 
şi fermecător“ în aceeași propoziţie. A rămas cam la fel, cu 
mai puțin păr şi mai multă burtă. 

Ruby: Ce ai simţit când l-ai văzut? 

Rosie: Am avut nevoie de toată puterea ca să mă înfrânez de 
la a-i da un pumn. Katie era atât de emoţionată că îl va în- 
tâlni, încât tremura ca varga și se agăța de mine. Se aştepta 
ca eu să fiu cea tare. Închipuie-ţi, cineva care să se bazeze 
pe mine. Ne-am întâlnit în cafeneaua din centrul comercial 
de pe Jervis Street şi, trebuie să recunosc că, pe măsură ce 
ne apropiam de masa lui mi se făcea silă și mă umpleam de 
mânie că piticania ticăloasă cu care trebuia să mă forțez să 
fiu drăguță în următoarea oră și pe care trebuia să-l ajut să fie 
o parte din viaţa fiicei mele era același om care îmi provocase 
atâta suferință în trecut. Trebuia să-l ajut. Am avut și un sen- 
timent ciudat, deoarece indiferent cât de lipsită de vlagă mă 

simţeam aducând-o pe Katie în autobuz în dimineaţa aceea 
şi oricât de obosită, nervoasă, mânioasă şi dezamăgită eram 
că trebuie să fac lucrul acesta, mi-am dat seama că acești doi 
oameni aveau nevoie de mine ca să-i aduc laolaltă. Aşa că, 
de dragul relaţiei lui Katie cu Brian, indiferent ce resenti- 
mente aveam pentru el trebuia să le păstrez pentru mine. 

Ruby: Ai făcut un lucru bun, Rosie. Cred că ţi-a fost foarte greu. 
Îti va fi greu multă vreme, dacă îi vei vedea apropiindu-se. 

Rosie: Ştiu. Trebuie să-mi mușc limba ca nu cumva să-i poves- 
tesc lui Katie cât nu este de erou tatăl ei când ea îmi poves- 
teşte unele lucruri pe care el le-a făcut în viaţă. 

Ruby: Cum s-a purtat cu ea? 

Rosie: Era chiar mai emoţionat decât Katie, așa că eu a trebuit 
să leg conversaţia între ei doi. Stii, faptul că, dintre noi trei, 
eu eram cea mai puternică, m-a ajutat să-mi dau seama că 
decizia mea de a nu mai pleca la Boston a fost corectă. Katie 
avea nevoie de mine. Amândoi aveau nevoie de mine. Părea 
într-adevăr interesat de viaţa mea și a lui Katie. Voia să știe 
totul despre ea, iar mie mi-a plăcut să-i povestesc frânturi 
din viaţa noastră de-a lungul anilor. La început îi povesteam 
cu mânie, pentru că el nu fusese de faţă în niciuna din acele 
situații, apoi am realizat că mă lăudam. Într-un fel ciudat mă 
învioram și mă făcea să îmi dau seama cât sunt de norocoasă, 
cu toate că mă vait de responsabilitatea de mămică. M-a aju- 
tat să văd și cât de specială e Katie și situația mea; aceste 
amintiri le-am trăit împreună, doar noi două. Şi ceea ce vrem 
noi să le povestim celorlalți este la latitudinea noastră. Deși 
Brian mi-a dat viaţa peste cap, cel puţin m-a ajutat, fără voia 
lui, să înţeleg asta. Din nefericire nu este tocmai cel mai bun 
moment din viața mea să mă împac cu un fost iubit. Într-o 
asemenea situaţie ar fi trebuit să devii mult mai grozavă decât 
erai ultima dată când l-ai văzut — fericită şi plină de succes, 
astfel încât să poţi spune: „Sâc, sâc, sâc, uite ce-am făcut 
de când ai plecat.“ O căsnicie eşuată, lipsa unui serviciu şi 
faptul că locuiesc cu părinţii nu au avut efectul scontat. 

Ruby: Nimic din toate astea nu contează, Rosie. Ar trebui să te 
bucuri că el s-a maturizat un pic. Cât timp va mai sta aici ? 

Rosie: Câteva săptămâni, după care va trebui să plece la Ibiza 
pentru un timp. Lunile de vară sunt evident cele mai aglome- 
rate pentru el. Se va întoarce când şi când pentru a o vedea pe 
Katie, desigur, iar apoi va angaja pe altcineva care să admi- 
nistreze clubul, astfel încât să poată sta în Dublin pe timpul 
iernii. Se pare că ia lucrurile foarte în serios și mă bucur că 
e așa, de dragul lui Katie. Să-l am pe Brian în preajmă nu e 
ceva chiar pe placul meu, dar dacă o văd că zâmbește atunci 
sigur merită. 

Ruby: Ti-ai găsit ceva de lucru? 

Rosie: Păi atunci când ai intrat pe Messenger, tocmai deschise- 
sem calculatorul ca să-mi caut de lucru pe internet. 

Ruby : Bine, atunci plec și te las să devii părintele responsabil care 
ar trebui să fii. Apropo, l-am convins pe Gary al meu să vină la 
lecţiile de salsa cu mine. Miss Behave a băut mult prea multe 
pahare de sangria la petrecerea verii de săptămâna trecută și 
s-a prăbuşit de pe platforma tocurilor de douăzeci și cinci de 
centimetri. Nu am auzit decât BUF ! M-am întors și am văzut-o 
căzută pe spate, cu firul dus la ciorap și cu peruca alături de ea, 
pe jos. 

Rosie: O, doamne, ai dus-o la urgenţă? 

Ruby: A nu, și-a rupt doar tocul și având în vedere că erau sin- 
gurii ei „pantofi de dans“, refuză să vină la cursuri până când 
nu-și va lua alţii. Din nefericire, pantofii ăștia se găsesc doar 
într-un magazin din New York, iar ea trebuie să aştepte până 
când vor primi marfă. Așa că am rămas fără partener, iar pe 
tine nici nu te întreb, deoarece știu că vei spune nu. 

Rosie: Ai dreptate. Dar cum naiba ai reuşit să-l convingi pe 
Gary să vină la cursuri de dans cu tine ? L-ai ameninţat cu 
moartea sau ceva asemănător ? 

Ruby: Da. 

Rosie: A-ha. Sper să-i placă. 

Ruby: Nu fi prostuţă, n-o să-i placă deloc și o să ţipe la mine 
mult timp, dar, cel puţin, o să fie nevoit să vorbească cu mine. 
Așa, acum plec; trebuie să-i cumpăr un body și pantaloni în 
pauza de prânz. Stii că de fapt costumul nu e obligatoriu, dar 
merită să văd ce mutră o să facă când o să-l vadă. 

Rosie: Ce femeie rea și a dracului ești. 

Ruby: Mulţumesc. Acum du-te să-ţi găsești un serviciu. Într-un 
hotel. După tot balamucul din viaţa ta aș vrea să devii per- 
soana cu cel mai mult succes din lume. Nu. Mai mult. Să ne 
dai pe spate. Auzi? 

Rosie : Clar și răspicat. 


Dragă Alex, 

Când o să încetezi să mă supui acestui tratament al tăcerii? 
Trebuie să înţelegi că nu pot lua doar decizii care-mi convin 
mie. Trebuie să mă gândesc și la Katie. Este important ca ea să 
ajungă să-l cunoască pe Brian. Dintre toţi oamenii de pe lume 
tu ar trebui să știi cum e să vrei și să fii acolo unde copilul tău 
are nevoie de tine. Brian a înţeles în sfârşit că vrea să fie aici 
pentru Katie. Mai bine mai târziu, decât niciodată, așa cum spui 
tu mereu. Unele lucruri vin însă prea târziu. 

Cred că am subliniat faptul că-mi cer scuze pe robotul tău 
telefonic, dar acum îţi scriu pentru a-ţi mulțumi. Îți mulțumesc 
că ai fost aproape de mine de-a lungul acestor ani. Pentru că ai 
făcut toate acele planuri atunci când nu puteam gândi limpede. 
Săptămâna aceea lumea mea era întoarsă cu fundul în sus şi tot 
ce era odată sigur și solid a fost smuls din rădăcină şi s-a prăbu- 
şit peste mine. Să nu lăsăm faptul că tu dezaprobi decizia mea 
să ne afecteze prietenia. 

Poate undeva, cândva ne vom putea reuni, așa cum ne pro- 
puneam când aveam șapte ani. Sunt norocoasă să am un prieten 
ca tine, Alex Stewart ; eşti cu adevărat steaua mea polară — călău- 
zindu-mă mereu. Nu știu cât de lipsită de realism a fost promi- 
siunea pe care ne-am făcut-o când eram copii, de a rămâne îm- 
preună pentru totdeauna, dar am rămas prieteni chiar despărțiți 
de un ocean timp de peste douăzeci de ani şi asta, sunt convinsă, 
este ceva deosebit. 

Toată săptămâna am căutat de lucru. Telul meu era să încerc 
să obțin un post într-un hotel, dar surpriză, surpriză, se pare că 
odatăcu începerea verii, studenții și imigranții care sunt mai mult 
decât dispuși să accepte un salariu mic au luat deja totul pentru 
următoarele luni. Oricum banii care se oferă pentru aceste posturi 

nu sunt suficienți pentru ca eu şi Katie să ne putem descurca pe 
picioarele noastre. Mă voi alătura corului de văicăreli nesuferite 
din Irlanda secolului douăzeci şi unu al celor care spun „totul e 
atât de scump în ziua de azi“. Aştept de la primărie un răspuns 
pentru a obține o casă, dar am mai fost pe acolo şi lista de aştep- 
tare e foarte lungă. 

Din păcate, funcţia mea la Two Lakes Hotel a fost ocupată. 
Brian s-a oferit să plătească pentru întreținerea fetiţei, dar nu 
vreau banii lui. M-am descurcat până acum fără el; cu siguranță 
nu am nevoie de ajutorul lui acum. Poate să-i dea lui Katie bani 
de buzunar cât poftește, dar nici nu i-am cerut, nici nu am nevoie 
de banii lui. 

Ăla n-a mai dat niciun semn de viață în ultimul timp. I-e 
teamă şi de umbra lui, darămite de mine. Am înaintat divorțul 
săptămâna trecută; vreau să plece din viaţa mea pentru totdea- 
una. l-am oferit suficientă dragoste și şanse, dar și-a bătut joc de 
tot. Aș fi o proastă să-i stau în preajmă, punându-mi speranţe în 
el. Nu e sănătos nici pentru mine, nici pentru Katie. Când se va 
pronunţa divorțul cred că o să dansez în pielea goală pe străzi. 

Ai aflat că Stephanie e însărcinată ? Va naște în noiembrie, 
aşa că evident toată familia e încântată. Mama și tata sunt într-o 
formă maximă, întreabă mereu de tine și de Josh și le place să fie 
împreună la pensie. Se gândesc să vândă casa și să se mute un- 
deva la ţară, unde e mai ieftin, și să folosească banii care le vor 
rămâne pentru a călători prin lume toţi anii care le-au mai rămas. 
Cred că e o idee minunată. Nu au nevoie de toate aceste camere 
goale din casă (mai puţin momentele în care eu mă întorc la ei 
plângând) și niciunul dintre ei nu are nevoie să locuiască în oraș. 
Dar asta înseamnă că eu trebuie să-mi găsesc un serviciu și să 
mă mut undeva cu Katie. Ei nu mă grăbesc, dar ar vrea să scoată 
casa la vânzare, fiindcă vara au şanse să o vândă repede. Așa că 
voi fi singurul membru al familiei care va mai locui în Dublin, 
deci îmi imaginez că voi fi cam singură. Kevin e în Kilkenny, 
Steph e în Franţa, iar mama şi tata vor fi plecaţi în călătorii. Voi 
rămâne doar eu și Katie. Si Brian Plângăciosul. 

Prietena mea, Ruby, îşi duce fiul, pe Gary, la lecţiile de salsa 
săptămâna asta, ceea ce ar trebui să fie amuzant. L-ai cunoscut 

pe Gary și sunt sigură că ești de acord că nu e cea mai expre- 
sivă sau sentimentală persoană din lume. Dar presupun că e o 
idee bună. Și eu ar trebui să am o activitate comună cu Katie. 
Reușește să iasă zilnic cu tatăl ei, dar noi două nu facem lucrul 
ăsta. Stăm acasă și ne luăm la harţă. O să mă gândesc la un lucru 
bun care îi place, poate o s-o duc la un concert. Când era Greg 
acasă, eu eram mama de treabă, ce venea să o salveze, dar acum, 
cu Brian aici, el este tăticul nou și de gașcă, cel ce conduce un 
club de noapte la modă, iar eu sunt mama plictisitoare care îi 
spune să-şi facă curat în cameră. Desigur, știind că Brian are un 
club de noapte i-a întărit dorinţa lui Katie de a deveni DJ. Eu nu 
mai înțeleg nimic. Muzica ei e tot mai zgomotoasă. Părinţii mei 
s-au obişnuit cu o casă liniștită în ultimii ani, deci cred că tatei îi 
vine să-și zboare creierii dacă mai urlă muzica lui Katie. 

Mă rog, cam astea sunt noutăţile despre mine. lau fiecare zi 
încet, așa cum vine, cu toate clișeele. Te rog răspunde-mi la te- 
lefon. Ultimul lucru pe care l-aș vrea pe acest pământ ar fi să-mi 
pierd cel mai bun prieten. Chiar dacă e bărbat. 

Cu toată dragostea mea, 

Rosie 


Phil: Deci eşti enervat pentru că nu mai vine la Boston, pentru 
că tatăl copilului ei, pe care nu l-a văzut de peste treisprezece 
ani, s-a întors și vrea să o cunoască pe Katie? 

Alex: Da. 

Phil: Isuse Cristoase, cine-ţi scrie replicile ? 


Dragă Rosie, 

Îmi pare rău, Rosie. Știu că acestea au fost cele mai rele săp- 
tămâni din viaţa ta şi că ar fi trebuit să ţinem legătura. Uneori 
sunt atât de dezamăgit când urmăresc viaţa ta, dar şti că nu o 
pot controla în locul tău. Tu trebuie să iei decizii. Nu eram su- 
părat pe tine; doar că m-ai dezamăgit. Am vrut mereu să fii 
fericită şi știam că ăla nu te făcea fericită. Vedeam asta de ani 
de zile. Oricât de greu ti-ar fi acum, faptul că nu mai ești cu el e 
o adevărată binecuvântare. Oricum, o să mai vorbim despre asta 

la telefon în timpul săptămânii, pentru că aş putea bate câmpii 
despre ăla la infinit. 

Dacă pot să te ajut financiar te rog să-mi spui, dar sunt sigur 
că o să sari peste rândul ăsta şi o să te faci foc şi pară că m-am 
oferit. Totuşi oferta rămâne valabilă. La serviciu mi-a mers 
foarte bine în ultimul timp. Mulțumită dietelor și stilului de 
viaţă modern chirurgia pe cord e la mare cerere. OK, n-a fost 
amuzant. 

Mai vorbim, Scândurico. Să ști că o să fie bine. 

Alex 


De la Rosie 
Către Alex 
Subiect Re: Mesaje 


Alex Stewart, să STII că o să fie bine. 


De la Alex 
Către Katie 
Subiect Ce mai faci? 


Sunt iubitul tău naș. Îti scriu ca să văd ce mai faci și ca să 
aflu cum mai merg lucrurile cu tatăl tău. Tinem legătura. N-am 
mai aflat vești de la tine în ultimul timp și cred că lucrurile au 
fost dificile. Scrie-mi cum mai merge cu muzica. Tot vrei să te 
faci DJ? 


De la Katie 
Către Alex 
Subiect Re: Ce mai faci? 


Scuze, e un e-mail scurt k să te salut & să-ţi spun că sunt 
bine mersi. Mă grăbesc să ies cu tata. Mă duce la concert la Poin 
Theatre. Are bilete gratuite căci îi știe pe cei din trupă. Mi-a 
părut rău, mama luase deja bilete k o surpriză pentru mine & ea. 
A spus că noi 2 ar trebui să ieşim mai mult împreună. Mă rog. 

Nu știu d c spune asta, doar ne vdm zilnic. Oricum tata avea 
bilete mai bune, așa că o să merg cu el iar mama va merge cu 
Ruby. Au bilete prin ultimele rânduri. Brian e k lumea. Mi-a 
spus că voi 2 eraţi prieteni la școală & că tu ai fost la ziua lui 
când a împlinit 10 ani & că el a dat o petrecere pentru tine îna- 
inte k tu să pleci în SUA. Dar a spus că tu şi mama aţi dispărut 
după vreo 10 minute. Nu a fost frumos din partea voastră ! 

Mama a râs când i-am amintit. N-a vrut să-mi spună unde 
v-aţi dus. Unde aţi fost atunci ? 

A, iată-l, a venit, tre” să plec. 


Katie: E ca lumea, nu crezi? 

Toby: Mda. 

Katie : Când termin școala o să plec la Ibiza și o să lucrez ca DJ 
în clubul lui. E perfect. Totul se potrivește la fix cu planurile 
mele. 

Toby: Ti-a zis el că o să lucrezi în clubul lui? 

Katie : Nu, dar nu poate să mă refuze, nu crezi ? 

Toby: Nu știu. Cum se numeşte clubul lui? 

Katie: Dyma Nite Club. Mişto, nu? 

Toby: Da. 

Katie : Poţi să vii și tu dacă vrei. 

Toby: Mersi. Ai vrea să locuiești în Ibiza ? 

Katie: Pentru început, da. Mai întâi aș căpăta experiență în 
clubul lui, apoi aș putea călători prin lume și aș putea lucra 
într-o grămadă de cluburi din întreaga țară. Îti imaginezi cum 
ar fi să-ți câştigi existența punând și ascultând muzică ? Ar fi 
Raiul pe pământ. 

Toby: Atunci ar trebui să-ți iei mixere, nu? 

Katie: Da. Tata mi-a spus că o să-mi ia el. Are o grămadă de 
prieteni DJ și ar putea să ia cele mai bune mai ieftin decât la 
magazin. Ca lumea, nu-i așa ? 

Toby: Da. E ciudat — îi spui tata. 

Katie: Să şti că e ciudat. De fapt nu-i spun așa lui, doar celor- 
lalţi. Mă simt aiurea. Cred că o să mă obișnuiesc. 

Toby: Da, cred că da. Mai ştii ceva de Greg? 

Katie : Nu, de ce? 

Toby: Să nu-i spui mamei tale, dar aseară am fost la un resta- 
urant chinezesc cu părinţii mei. Era și el acolo cu o femeie. 
Era stânjenit când m-a văzut, a încercat să fie drăguţ şi prie- 
tenos, m-a chemat la masa lor. 

Katie: Vai de mine. Si tu ce i-ai spus? 

Toby: Nimic. L-am ignorat. Am trecut pe lângă masa lor fără 
să-i privesc. 

Katie: Bun. Aşa-i trebuie. Părinţii tăi s-au supărat ? 

Toby: Nu, mama mi-a făcut din ochi iar tata s-a prefăcut că nu 
l-a văzut. 

Katie: Cu cine era? 

Toby: Cine, tata? 

Katie: Nu, prostule. Ăla. 

Toby: Cu o blondă. Dar să nu-i spui mamei tale. Şi-a găsit de 
lucru ? 

Katie: Nu, dar merge zilnic la interviuri. În ultimul timp a fost 
EXTREM de prost-dispusă, trântind și bușind ușile prin casă. 
Bunicul spune că așa ar trebui să mă port eu la treisprezece 
ani. E așa morocănoasă ! 

Toby: Mai mergi la stomatolog ? 

Katie: Da, merg mâine cu bunicul. Iar mi s-a rupt aparatul. De 
ce? 

Toby: Pot să vin şi eu cu tine? 

Katie: De ce vrei să vii întruna ? Am toată gura plină de bășici, 
iar el mă ciopârţește în timp ce tu stai acolo sugând acadele. 

Toby: Îmi place să merg. Pariez că ai mâncat fulgi de porumb 
azi-dimineaţă. 

Katie: Ce naiba, eşti medium ? 

Toby: Nu, ţi s-a lipit de sârme. 

Katie: Vezi-ţi de treabă, Toby. 

Toby: Am treabă. Deci pot să vin mâine? 

Katie: Ce naiba ai, ești obsedat de aparate dentare ? 

Toby: Sunt interesante. 

Katie : Da, la fel de interesante ca testul la geografie. Haide, care 
e răspunsul la numărul 5 ? Capitala Australiei e Sidney ? 

Toby: Da, Katie. 


Stimată Doamnă Rosie Dunne, 

Ne face plăcere să vă oferim postul pe care l-aţi solicitat. 
Postul e disponibil de la începutul lunii august. Vă rugăm să ne 
comunicaţi decizia dumneavoastră şi să o contactaţi pe Jessica 
la numărul de telefon de mai jos. 


Capitolul 34 


Ai primit un mesaj urgent de la: RUBY 

Ruby: Slavă Domnului pentru minunile sale ! Îmi iubesc băia- 
tul, e perfect, e genial! 

Rosie: Asta da, schimbare ! 

Ruby: Ai fi și tu de acord dacă ai fi asistat, alături de mine, 
la renașterea lui Fred Astaire ! Nu numai că am nişte dureri 
îngrozitoare pentru că am dansat cum n-am mai dansat până 
acum, dar sunt absolut şocată! Cum a început muzica s-a 
produs o magie! 

Vreau să-ți spun că Ricardo nu l-a luat ușor pe Gary, chiar 
dacă era prima lui zi. A spus „Rub-ii, asta e corsa de avanzat, 
Gar-ii va trebue sa încearca sa ţina pasul“. Si, Dumnezeule, 
Gary a ţinut pasul atât de bine, încât eu aproape că am leși- 
nat. Ricardo a pus chiar și „1,2,3 Maria“ de Azuquita şi tu 
ştii, Rosie, e atât de rapidă încât noi două ne-am împiedicat 
pe la jumătatea melodiei și am căzut pe jos, de am văzut stele 
verzi. Dar Gary se mișca incredibil. Era grațios, rotindu-se şi 
făcând piruete, cu transpiraţia șiroind şi strălucind de parcă 
era... sistemul solar. Ricardo a spus că Gary e o stea în deve- 
nire și că facem împreună un cuplu grozav. 

Teddy n-a fost prea impresionat când i-am spus vestea cea 
bună. Eram atât de încântată când am ajuns acasă, încât am 
început să turui de la ușă, dar nu mi-am dat seama că Teddy 
era la televizor cu nişte amici de-ai lui, tot şoferi de camion, 
care erau la fel de puţin impresionați. Teddy s-a înroşit la 
faţă mai rău ca de obicei şi a bătut câmpii că toţi bărbaţii 
care dansează sunt homo, și că n-ar trebui să-l influenţez pe 
Gary să-i placă băieții. I-am spus că eu încercam doar să-l 
fac să mai iasă din carapacea lui un pic, nu să-l fac să se 
dea la băieți. Dar amicii lui Teddy nu înțelegeau. Ei cred 

că dacă-și aruncă cu cutii de bere în cap, dau vânturi (apoi 
trag aerul pe nas și râd), urlă la jucătorii de fotbal de la TV 
(ca şi cum ei s-ar descurca mai bine dacă ar fi pe teren), 
comentează despre femeile plinute de la TV (ca și cum ei nu 
ar avea burdihane pline de bere și nu s-ar fi lăsat pe tânjală în 
urmă cu zece ani), strigându-mă la fiecare zece minute să le 
mai aduc cutii cu bere (din alea de cincizeci de cenți duzina), 
şi apoi având obrăznicia să-mi ţină mie prelegeri despre ce 
înseamnă să fii bărbat adevărat, ticăloși leneşi... 

Rosie: Hoo, hoo, Ruby, se pare că ai cam luat-o pe arătură. lar 
bietul Gary cum se simţea când Teddy & co. se luau la el? 

Ruby: A, bietul de el, era atât de ruşinat, încât a ieșit din cameră 
furtunos, a coborât în goană scările și a trântit ușa de la dor- 
mitor după el. 

Rosie: Vai, bietul Gary. Sper că Teddy şi-a cerut scuze. 

Ruby: Ai înnebunit? Sigur că n-a făcut așa ceva. A continuat să-i 
spună lui Gary că o să devină „homo“ dacă o să se țină de „fusta 
unei femei“. Dar m-am consolat cu șase prăjiturele delicate de 
vis, acoperite cu înghețată roz. Așa că la o parte Fred Astaire și 
Ginger Rogers, Ruby şi Gary Minnelli vin din urmă! 

Rosie: Minnelli ? 

Ruby: Ce vrei, mi-am schimbat numele într-unul de superstar ! 
Ricardo a spus că ne-ar putea antrena pentru concursuri. 
Dacă vom fi suficient de buni, vom călători prin toată lumea. 
Pentru cineva care considera plimbatul prin grădină o aven- 
tură, să poată călători ar fi un adevărat vis. Asta dacă vom fi 
suficient de buni. 

Rosie : Ruby, asta-i o veste minunată. Ce o să spună Miss Behave 
când va afla că a fost înlocuită ? 

Ruby: Asta mă cam îngrijorează; ştii cât e de geloasă dacă mă 
uit doar la alți bărbaţi, dar, indiferent ce crede, o să ajung cu 
Gary la Campionatele Mondiale de Salsa din Miami. Trebuie 
să priveşti dincolo de cei patru pereţi ai holului școlii St. 
Patrick. Să vezi posibilitățile, să adulmeci succesul în aer, să 
guști recompensa. 

Rosie: Iar te-ai uitat la Oprah? 

Ruby: Îhî, partea cu „aminteşte-ți de spirit“ îmi vine în minte 
mereu. Poate într-o zi o să ajung acolo cu Gary, povestind 
cum am ajuns din niște oameni simpli să fim dansatori de 
salsa milionari, doar crezând în asta. 

Rosie: A, să nu mai aud de spirit. Nu mă gândesc decât la vodca 
pe care am dat-o pe gât aseară. 

Ruby: Era vorba de spirit, nu de băuturi spirtoase, prostuţo... 
Mai ai vreo veste de pe frontul de servicii? 

Rosie: Mda, am primit ieri prin poştă o ofertă de lucru. 

Ruby : Grozav ! Era și timpul. E cea pe care o doreai sau cea care 
nu-ți plăcea? 

Rosie: Doar mă cunoști de atâţia ani, chiar trebuia să mă întrebi 
aşa ceva ? De fapt, nu era nici una, nici alta, era cea pe care 
chiar nu mi-o doream sub nicio formă, pe care aş fi acceptat-o 
doar dacă ar fi fost ultimul loc de muncă din Dublin, dacă aș 
fi fost dată afară din casa părinților mei, iar eu și Katie am fi 
fost atât de disperate, încât să stăm să lipim timbre. 


Stimate domn, stimată doamnă, 

Agenţia imobiliară Hyland & Moore a primit solicitarea 
dumneavoastră și am fi mai mult decât încântați să vă reprezen- 
tăm pentru a vă vinde casa. Vă mulţumim că aţi ales Hyland & 
Moore pentru a vă reprezenta. 

Cu sinceritate, 

Thomas Hyland 


Ai primit un mesaj urgent de la: ROSIE 

Rosie: Bună, eu sunt. 

Rosie: Alooo? 

Rosie: Ştiu că ești acolo. Văd că ești on-line. 

Alex : Cu cine vorbesc? 

Rosie: O, ha, ha, ha, ai haz. Cu cine vorbesc? Asta e ziua în 
care vrei să o enervezi pe Rosie ? Ghinion, azi vreau să-mi 
vărs amarul şi să-ţi împărtăşesc povestea tristă a vieţii mele 
îngrozitoare, indiferent dacă vrei sau nu. Bun, o să încep. 

Am primit o ofertă de lucru. Dar am refuzat-o, deoarece nu 
mă credeam atât de disperată, încât să o accept. S-a dovedit 

că am greșit. Părinții mi-au spus că a doua zi vor scoate casa 
la vânzare și, înainte ca creierul meu să înțeleagă ce mi-au 
spus, prin casă au început să se vânture tot felul de oameni, 
băgându-şi nasul în dormitorul meu, plângându-se de împăr- 
țirea camerelor, râzând de tapet, strâmbând din nas la vederea 
covoarelor, făcând planuri cu voce tare despre ce pereţi ar 
trebui dărâmaţi, ce dulapuri ar desfiinţa, și pe care dintre ado- 
raţii mei ursuleți de pluș i-ar arunca pe foc în fundul grădinii, 
în timp ce ei ar dansa și ar striga sălbatic în jurul focului, vop- 
siţi pe faţă cu sângele animalelor (în fine, n-au spus chiar așa 
ceva). Şi o pereche, imediat ce a auzit prețul, a făcut o ofertă 
după ce au văzut casa o singură dată, îți vine să crezi ? Mama 
şi tata au reflectat cam douăzeci de secunde apoi au spus da! 

Alex: Nu! 

Rosie: Ba da! Se pare că femeia e însărcinată în opt luni, iar 
ei locuiesc într-un apartament micuţ, și trebuie să se mute 
într-o casă foarte repede, înainte de naşterea copilului, ca să 
aibă unde să-i facă baie și un balcon unde să se joace. 

Alex: Nu! 

Rosie: Ba da ! Părinţii mei se tot scuzau, dar nu-i condamn, pen- 
tru că, în definitiv, e viaţa lor şi, sincer, ar fi trebuit să nu 
mai aibă grija mea din clipa în care am plecat de la ei prima 
dată. Deci, în interval de câteva zile au vândut casa, totul a 
fost împachetat, au cumpărat o casă la un preț de nimic în 
Connemara. Mobila va fi scoasă la licitaţie mâine (cu ex- 
cepţia celor câteva piese pe care am reușit să pun mâna), iar 
restul lucrurilor va fi adus în casă mâine (adică peste câteva 
ore). Mama și tata au cumpărat deja bilete pentru a pleca 
într-o croazieră de două luni și vor pleca lunea viitoare. 

Alex: Nu! 

Rosie: Ba da! Asta înseamnă că a trebuit să-i sun pe cei care-mi 
oferiseră de lucru și pe care îi refuzasem — într-un mod nu 
prea politicos, aș adăuga. A trebuit să exagerez cu scuzele 
și să încerc să-i conving că de fapt îmi doream postul acela. 
Erau foarte enervaţi și au spus că oricum nu au nevoie de 
mine până în august. Așa că azi Katie și-a petrecut toată ziua 
cu Brian, iar eu am alergat să caut de urgenţă o casă. 

Alex: Nu! 

Rosie: Ba da! Peste tot, orice mi-aş fi putut permite arăta dezgustă- 
tor. Apartamentele erau fie prea scumpe, fie prea mici sau prea 
departe de serviciul meu şi de școala lui Katie. Așa că părinții 
mei discutau problemele mele personale cu tânăra și dezgustător 
de fericita pereche care urmează să înceapă o viaţă de familie 
pașnică, măcelărindu-mi căminul părintesc. Şi pentru că mami 
şi tati au fost atât de înțelegători cu scenariul „mutării în câteva 
zile“ au sugerat ca eu să mă mut în apartamentul din care ei 
tocmai plecaseră și pe care se hotărâseră să-l închirieze. 

Alex: Nu! 

Rosie: Ba da! Singura problemă este că ei apucaseră să închirieze 
apartamentul pentru câteva săptămâni unui grup de studenţi, așa 
că va trebui să aştept până când vor pleca. Timp în care aparta- 
mentul va deveni dezgustător de murdar și urât mirositor. 

Alex: Nu! 

Rosie: Ba da! Deci cu cine voi sta în timpul în care aştept, parcă 
te aud întrebându-mă. Păi, să vedem, după cum ştii, mama 
şi tata s-au mutat în Connemara. Kev locuieşte în camerele 
personalului Two Lakes Hotel din Kilkenny, Steph locuiește 
în Franţa, Ruby are doar două dormitoare și nu are loc pentru 
mine și Katie, tu ești la Boston, aşa că nu mi-e uşor să mă 
mut. Deci care mai e singura ființă umană pe care să o cunosc 
şi care locuieşte în Dublin (nici să nu te gândești la ăla)? 

Nimeni altul decât Brian Plângăciosul. 

Alex: Nu! 

Rosie: Ba da! Mă tem că da. Îţi trimit acest e-mail din podul 
apartamentului închiriat al lui Brian, unde sunt nevoită să 
stau câteva săptămâni. Cât de jos pot să mă mai cobor? Si nu 
asta e cea mai proastă veste. Încă nu ţi-am spus cine e viitorul 
meu şef. Nimeni altcineva decât Domnișoara Casey Nas Mare 
Respirație Urât Mirositoare. 

Alex: Nu! 

Rosie: Ba da! Acum sunt secretara femeii pe care o uram atât de 
mult atunci când am crescut, femeia care i-a făcut fiicei mele 
viaţa un iad în timpul școlii și care acum e directoarea Şcolii 
Primare St. Patrick și şefa mea. De ce naiba m-a angajat 

Domnișoara Casey Nas Mare Respirație Urât Mirositoare e 
un lucru care îmi scapă, dar până când voi găsi un alt loc de 
muncă într-un hotel nu mă voi mai plânge, nici nu voi mai 
pune întrebări. Poate vrea doar să-mi facă viaţa grea și ca 
adult, până voi îmbătrâni. Apropo de bătrânețe, era bătrână 
când aveam cinci ani, pentru numele lui Dumnezeu, acum e 
tot bătrână. Femeia asta are nouă vieți. 

Ce spui de toate astea ? Ai vreun mesaj de transmis profe- 
soarei tale preferate ? 

Rosie: Alo, Alex? 

Rosie: Alex ? 

Alex: Ăă... scuze, de fapt Alex nu este on-line. 

Rosie: O, ha, ha! Atunci cum de-i apare numele pe ecran iar eu 
îi scriu ? 

Alex: Nu-i scrii lui. M-am logat folosind calculatorul lui de 
acasă. Cred că numele îi apare automat în sistem. N-am înțe- 
les niciodată cum funcționează sistemul ăsta, e haios. Scuze, 
nu știam că pe el îl căutai. 

Rosie: Ce?? Crezi că povestesc la nesfârșit despre viaţa mea 
personală unor străini de pe calculator ? Cine eşti ? 

Alex : Bethany. 

Rosie: Bethany ? 

Alex : Bethany Williams ? Mă mai ţii minte? 

Rosie : Ce dracu” cauţi pe calculatorul lui Alex de acasă? 

Alex : O, scuze, acum am înţeles. Alex nu ţi-a spus, aşa e ? Cre- 
deam că voi doi vă spuneți totul. Fii sigură că o să-i transmit 
mesajele tale. Au fost foarte amuzante. Mult noroc cu noul 
serviciu, Rosie. ÎL las pe Alex să-ţi răspundă la întrebare. 
Apropo, Alex lucrează cu tatăl meu acum. Câștigă o grămadă 
de bani, se descurcă foarte bine. Dacă eşti aşa strâmtorată cu 
banii, ti-ar putea da un împrumut. 

Rosie s-a deconectat. 


Capitolul 35 


Bun venit pe internet chat-ul Divorţaţilor Liberi din Dublin. 
Acum sunt cinci membri on-line. 

Scândurica a intrat pe chat. 

Divorţata: Să-l ia dracu”, să-l ia dracu”, să-l ia dracu”, să-l ia 
dracu” ! 

Scândurica: Bună la toată lumea. 

Floaredecâmp: Ohooo ! Spune-i ei, Divorţata ! 

Nesigura: Stiu, Divorţata, dar asta e problema acum, nu-i așa? 
Nu pot „să-l mai dau dracului“; a plecat. N-ar fi trebuit să-l 
las să plece. Vai, e vina mea. 

Scândurica: Ăă... bună la toată lumea. Funcționează? Puteţi 
vedea ce scriu? 

Divorţata : Mai taci din gură, Nesigura. M-am săturat să aud cum 
te vaiţi seară de seară. Cum adică e vina ta? Tu l-ai târât în 
mașină și l-ai dus în camera de hotel? TU i-ai dat pantalonii 
Jos și l-ai împins deasupra ei în pat? 

Nesigura: Te rog, încetează, Divorţata ! Încetează ! Încetează! 
Nu, sigur că nu! 

Singuratica: Mai las-o în pace. Nu trebuie să fii atât de expli- 
cită! 

Divorţata : Uite ce e, eu vreau doar să te ajut. Dacă n-ai făcut 
toate lucrurile alea, atunci cum naiba e vina ta? 

Scândurica: Nu sunt prea sigură că funcţionează. Alo? Alo? 
Calculator prost. Îmi răspunde și mie cineva? 

Nesigura: Poate, fără să vreau, l-am supus stresului de a munci 
mai mult la serviciu. Ştiţi cât de scumpe sunt toate în ziua de 
azi, iar copiii vor tot mai mult. Începea școala, uniformele 
şi cărțile sunt foarte scumpe, iar eu îi tot spuneam că avem 
nevoie de mai mulţi bani pentru că eram strâmtoraţi, și nu 
sunt prea sigură, dar cred că a fost vina mea, înţelegeţi ? 

Singuratica : O, te rog, Nesigura... 

Floaredecâmp: Am auzit destule pentru o seară. 

Divorţata: Uite ce e, uită-l. E un ticălos, asta e tot. Dă-l dra- 
cului. 

Scândurica: Nu că i-ar păsa cuiva, dar în seara aceea soțul tău 
se gândea la un singur lucru, iar asta nu avea nicio legătură 
cu serviciul. 

Floaredecâmp: Uau ! Bun venit, Scândurico ! 

Divorţata : Ai dreptate, Scândurico, să se ducă naibii. 

Nesigura: Eşti sigură, Scândurico? 

Singuratica: Sunt de acord cu celelalte, Nesigura. Bun venit, 
Scândurico. Vrei să stai pe chat? 

Floaredecâmp : Te rog, Singuratica, de fiecare dată când întrebi 
pe cei care ne vizitează dacă vor să stea pe chat îi sperii. De 
parcă ai vrea să vorbeşti deocheat sau ceva asemănător. 

Singuratica: Îmi pare rău, nu asta voiam să zic. Am obiceiul ăsta 
îngrozitor de a îndepărta pe toată lumea. 

Floaredecâmp : Care e statutul tău, Scândurico ? 

Scândurica : Statutul meu ? 

Divorţata: A, priviţi, o virgină în ale chatului. 

Floaredecâmp: Statutul, prăjiturico — vârstă, sex, din astea. 

Scândurica : Păi am treizeci și doi de ani, sunt femeie, am o fiică 
de treisprezece ani și sunt o divorțată fericită. 

Floaredecâmp: Ohoo ! 

Divorţata : Felicitări, prăjiturico. Să-l ia dracu’ — asta spun eu. 

Nesigura: Din vina cui a fost divorţul? A ta sau a lui? 

Floaredecâmp: Nu-i da atenţie, Scândurico. Ea e pe valul cu 
„vina“. 

Scândurica: E în regulă, nu mă supăr. A fost sută la sută vina 
lui. 

Divorţata : Quelle surprise. 

Singuratica: Cel puţin ai o fiică, Scândurico, nu ai rămas chiar 
singură. Soţul meu, mă rog, fostul meu soţ — m-a părăsit îna- 
inte de a avea șansa să începem să fim o familie. Nu cred că 
ar fi fost atât de greu dacă am fi avut copii. Atunci cel puţin 
nu m-aş mai fi simţit atât de... 

Divorţata : Singură, da, da. Crede-mă, e mult mai greu cu copii. 
Din nefericire ai mei seamănă cu bărbatul meu bucăţică tă- 
iată, iar când îi privesc îmi vine să-i strâng de gât. Si copiii 
tăi seamănă cu fostul tău soţ, Nesigura ? 

Nesigura: Da și nu. Unii spun că da, alții că nu. Nu prea sunt 
sigură... 

Floaredecâmp: Haideţi să nu fim nepoliticoase și să ne prezen- 
tăm și noi Scânduricii. Eu am şaizeci şi doi de ani, am cinci 
copii, iar soţul m-a părăsit anul trecut. 

Scândurica : Vai, îngrozitor, regret. 

Divorţata : HA ! Nu trebuie să regreți, prăjiturico. Omul ăla a avut 
motive întemeiate să o părăsească ; se culca cu grădinarul. 

Scândurica: Vai! 

Floaredecâmp: O, haideţi, de parcă voi nu v-aţi gândit niciodată 
la asta. 

Nesigura: De grădina mea se ocupa o femeie. 

Singuratica : N-am vrut să spun asta. 

Divorţata: Bună, Scândurico. Am patruzeci şi nouă de ani, 
am patru copii, iar fostul meu soţ se culca cu secretara lui. 
Nemernicul. 

Scândurica: Și tu, Singuratica ? 

Singuratica: Am treizeci și șase de ani, trei copii și tehnic nu 
sunt divorțată. Locuim împreună... dar tu, Scândurico, cum 
te-ai despărțit de soţul tău ? 

Scândurica: A, se întâlnea cu diferite femei în mod regulat, iar 
eu nu-mi dădeam seama. 

Divorţata : Nemernicul. 

Floaredecâmp : Cred că suntem pe acest pământ ca să avem ori- 
câți parteneri de sex dorim. 

Divorţata : Mai taci din gură, hipioată modernă. 

Floaredecâmp: Nu e nimic rău în a-mi exprima punctul de ve- 
dere. Nu-mi amintesc să-ți fi atacat părerile vreodată. 

Divorţata : Asta pentru că părerile mele sunt întotdeauna corecte. 
Ia spune, Scândurico, ai rămas cu casa? 

Scândurica: Nu, am fugit de acolo. Mi-a ajuns. 

Divorţata : Eu am fost înșelată la divorț. Fostul meu soț a luat 
casa de vacanţă, iar eu copiii. Ce n-aș da să fac schimb câ- 
teva luni să am şi eu un pic de liniște și pace la soare. 

Singuratica: Eu am primit casa, iar asta înseamnă că trebuie să 
stau acolo singură, în camerele pline de amintiri. 

Divorţata : Hai, las-o baltă, Singuratica. Vorbești azi ca un disc 
vechi și zgâriat. 

Singuratica: Ce? Aș vrea să stau cu Tommy, chiar dacă e un 
rahat. Nu-mi pasă, îl vreau înapoi. 

Floaredecâmp: Nu-i da atenţie, e dezechilibrată. Cel mai bun 
mod ca să-ţi treacă de un bărbat e să treci sub altul. Ştim 
toate lucrul ăsta. 

Nesigura: Nu sunt sigură că asta e atitudinea corectă. Eu nu 
intenționez să-mi împart patul cu altcineva în afară de soţul 
meu. 

Scândurica : Nu înţeleg, Nesigura. Eşti încă măritată ? 

Nesigura: Tehnic încă nu am divorțat. El doarme în dormitor, 
iar eu în camera de oaspeți. 

Floaredecâmp: Nesigura, l-ai lăsat să te alunge în camera de 
oaspeți când el a fost cel care te-a înșelat ? 

Nesigura: A, am greşit ? Nu sunt prea sigură. E ceva nou pentru 
mine... 

Singuratica : Mie nu mi-ar păsa dacă eu și Tommy nu am sta în 
același pat. Doar că vreau să-l ştiu în aceeaşi casă cu mine. 

Divorţata : Sfinte Dumnezeule, nu v-am învăţat nimic, fetelor? 
Deci, Scândurico, unde locuiești acum dacă ăsta cu creier de 
găină a păstrat casa? 

Scândurica: A, s-ar putea să vi se pară ciudat, dar locuiesc cu tatăl 
fiicei mele. 

Nesigura: Aşa e și firesc, cred. 

Singuratica : Ce poveste minunată de dragoste ! 

Scândurica: A, nu, nu, nu. Nu mă înțelegeți greşit, nu e nicio 
dragoste în toată povestea asta. De fapt, îl urăsc. 

Floaredecâmp : Protestezi cam mult. 

Scândurica: Așa e, dar dacă l-ai vedea ai protesta şi tu. 

Divorţata: Nu sunt prea sigură. De când a făcut șaizeci de ani 
femeia asta mănâncă bărbaţii la micul dejun. 

Scândurica: Nu și pe ăsta, vă asigur, decât dacă i-ai confunda 
capul cu un ou fiert tare. 

Nesigura: Scândurico, de ce ţi-ai ales numele ăsta ? 

Scândurica : A, e o poreclă. Așa îmi spune cel mai bun prieten al 
meu. Când aveam şase ani am jucat la școală într-o piesă; eu 
eram Prinţesa Scândurica, iar el era Prinţul Raza Lunii. De 
atunci îmi spune așa. 

Divorţata : Mai păstraţi legătura după douăzeci de ani? 

Scândurica : Da, suntem tot cei mai buni prieteni. 

Divorţata : Cel mai bun prieten al tău e un bărbat? Te-ai culcat 
vreodată cu el? 

Scândurica : Doar când mai rămâneam peste noapte unul la ce- 
lălalt, dar fără ca asta să implice sex. 

Divorţata : E homo ? 

Scândurica: Nu, nici vorbă. 

Nesigura: Ce frumos! Vreau să spun că eu am pierdut legă- 
tura cu colegii mei de școală imediat ce am absolvit liceul și 
m-am căsătorit. Leonard nu suporta să am prieteni bărbaţi. 

Singuratica : Când m-am mutat de la Belfast la Dublin cu Tommy 
am lăsat familia și prietenii în urmă, iar acum, când Tommy 
a plecat, toți prietenii mei sunt în nord, iar eu sunt... 

Divorţata: Singură, da, da, am priceput mesajul. Scândurico, 
prietenul tău e singur, ce face, unde trăiește și mai presus de 
toate, caută o femeie focoasă de patruzeci şi nouă de ani cu 
patru copii ? Pe copii îi poate lua sau lăsa, nu-mi pasă. 

Scândurica: Nu, din păcate nu e singur. 

Floaredecâmp: De ce „din păcate“? 

Scândurica: Pentru că e o căţea. E prima lui dragoste de când 
avea șaisprezece ani. O uram atunci și o urăsc şi acum. Mă 
rog, acum el lucrează cu tatăl ei în Boston, dintre toate locu- 
rile din lume, și presupun că dragostea lor s-a reaprins. 

Divorţata : Iar tu ești geloasă. 

Scândurica: Ba nu. 

Divorţata : Ba da. Se aude din tonul tău. 

Scândurica: Nu mă poţi auzi ; doar îţi scriu ! 

Floaredecâmp: Vrea să spună că „simte“ şi, trebuie să recunosc, 
sunt şi eu de acord. 

Nesigura: Dar cu siguranță, dacă sunteţi prieteni de când aveaţi 
şase ani, iar acum aveti treizeci și doi, aţi fost căsătoriţi o dată 
iar acum trăiţi fiecare cu altcineva în țări diferite, așa că, dacă 
nu s-a întâmplat până acum, nici nu se va mai întâmpla. 

Floaredecâmp: A, Nesigura, nu mai fi aşa pesimistă. Sufletele 
pereche sunt în stare să se găsească unul pe celălalt. 

Singuratica: Asta înseamnă că Tommy se va întoarce la mine ? 

Floaredecâmp: Nu. 

SingleSam a intrat pe chat. 

Divorţata : Sam! 

Floaredecâmp: Ohoo ! Sam! 

Singuratica : Bună, Sam, bine ai venit. Ce mai faci ? 

Nesigura: Bună, Sam. 

SingleSam: Bună seara, doamnelor, mă bucur să văd că sunteti 
toate în seara asta. 

Divorțata : Sam, ţi-o prezint pe Scândurica. Are treizeci și doi de 
ani, o fiică de treisprezece ani, iar soțul ei o înşela. Prăjiturico, 
el e Sam, are cincizeci și patru de ani, două fiice, iar fosta lui 
soție era lesbiană. 

SingleSam: Încântat de cunoştinţă, Scândurico. 

Scândurica: Asemenea, Sam. 

Nesigura: Ce noutăţi mai ai, Sam? Astăzi ești vesel sau ești 
trist? 

SingleSam: Of, azi am avut o zi proastă. 

Floaredecâmp: Te rog ! Asta e chat-ul Divorţaţilor Liberi, nu al 
Divorţaţilor Depresivi din Dublin. Mă duc la culcare. 

Scândurica : Asta ar trebui să fac și eu. Mi-a făcut plăcere să vă 
cunosc pe toți. 

Divorţata : Ne vedem la aceeaşi oră mâine seară, Scândurico. 

Nesigura: Mă duc să culc copiii. 

Singuratica : Cred că o să-mi pun caseta video de la nuntă îna- 
inte să mă culc. 

Scândurica a părăsit camera de chat. 

Singuratica a părăsit camera de chat. 

Nesigura a părăsit camera de chat. 

Divorţata : Sam, se pare că am rămas doar noi doi. Tu pune nişte 
muzică, iar eu o să aprind lumânările. 

Faceţi clic pe imaginea din stânga pentru a tipări această 
pagină. 


De la Stephanie 
Către Rosie 
Subiect Miss Casey! 


Nu-mi vine să cred că o să lucrezi cu Miss Casey ! Mama mi-a 
spus la telefon și de-abia am înțeles ce spunea printre hohotele 
de râs. Se întreba ce vor face ea și tata dacă vor primi o scrisoare 
de la Miss Casey cât timp vor fi în Australia, cerându-le să se 
prezinte la școală luni dimineaţa din cauza comportamentului 
tău la serviciu ! 

Ce te-a făcut să accepţi slujba asta? Ti-ai pierdut minţile ? 
Eu personal n-am avut niciodată probleme cu femeia aia, dar 
ştiu că te înnebunea când erai copil și când Katie a avut-o profe- 
soară ! Ce crede Alex despre toate astea ? Sunt sigură că a emis 
niște opinii foarte interesante asupra acestui subiect! 


Dragă Stephanie, 

Sigur că tu n-ai avut niciodată probleme cu Miss Casey, 
pentru că tu erai Zâna Cuminţeniei ! Îi plăcea de tine și îţi apre- 
cia caietele ordonate, temele făcute corect, uniforma curată și 
politeţea ! 

Probabil că mi-am pierdut mintea fiindcă am acceptat această 
slujbă, dar, ca să fiu sinceră, este de departe cea mai bună, cu 
pachetul salarial cel mai atractiv. Lucrez de luni până vineri de 
la 9 dimineaţa până la 15.30, ceea ce e grozav, pentru că la ulti- 
mul serviciu lucram opt ore pe zi, inclusiv în weekend. Este 
chiar lângă școala gimnazială a lui Katie, ceea ce înseamnă că 
putem veni împreună cu autobuzul. Facem doar câteva minute 
până acasă, așa că pot pleca acasă la prânz în fiecare zi. Având 
în vedere toate celelalte complicaţii ale vieţii mele, lucrurile 
astea mărunte mă ajută foarte mult. Nu intenționez să lucrez 
aici foarte mult timp, doar până ce voi găsi o slujbă în industria 
hotelieră. 

Dar principalul motiv pentru care am acceptat acest serviciu 
este pentru că nu prea am avut de ales. Mi-a mai rămas o săptă- 
mână aici în purgatoriu (locuinţa lui Brian) înainte de a mă muta 
în apartamentul meu închiriat, care e un jeg. Voi avea nevoie de 
fiecare bănuţ disponibil pentru a face locul acela să arate ca un 
cămin. Dumnezeu știe că draga de Katie a avut destul de multe 
până acum. Dar când lanţul hotelier Rosie Dunne va achiziţiona 
Hotelurile Hilon, atunci voi putea să sparg bugetul. 

Multe lucruri ciudate 1 s-au întâmplat lui Katie de-a lungul 
timpului, dar niciunul ca acesta, în care mama și tatăl ei locuiesc 
în aceeaşi casă ca doi străini. 

Ceea ce pentru alți copii este modul firesc de a trăi, pentru 
Katie e o chestie de care să râdă isteric. De fapt, asta nu e din 
cauză că eu şi Brian nu ne plăcem, ci pentru că nu ştim absolut 
nimic unul despre celălalt. Suntem doi străini care ne-am inter- 
sectat vieţile o dată în viaţă (iar atunci doar pentru câteva mi- 
nute, crede-mă), într-un moment pe care aproape că nu mi-l mai 
amintesc, din care a rezultat un lucru incredibil. Cum e posibil 
ca doi nebuni să creeze ceva atât de minunat cum e Katie ? Când 
Katie vine de la școală și începe să povestească în felul ei comic 
cum a decurs ziua, mă uit la ea, mă uit la el și mă gândesc cum 
de a fost posibil ca din el mixat cu mine să iasă ea. 

Cum nici eu, nici Brian nu lucrăm, încerc să petrec cât mai 
puțin timp aici. Mă plimb pe Henry Street mai toată ziua, doar 
ca să nu-i stau în cale. Când sunt în apartament stau în camera 
mea sau mă încui în pod și trimit e-mailuri toată ziua. Ai putea 
crede că avem un fel de legătură de prietenie sau vreun fel de 
relaţii. Dar suntem ca doi străini. 

Încă mai sunt furioasă pe el, dar altfel. Înainte eram furioasă 
pentru că mă părăsise. Trebuia să fac totul. Viaţa mea socială 
era ruinată, banii cheltuiţi și nu puteam face rost de o slujbă. 
Dar acum, când îl privesc cum glumește cu Katie, îmi spun doar 
„ce pierdere !“. Asta ar fi fost tot ce ar fi trebuit să facă pentru 
ea — să fie lângă ea, iar Katie l-ar fi acceptat, așa cum fac copiii, 
indiferent cum ar fi fost. Sunt furioasă pentru că nu a fost acolo 
pentru ea. Până la urmă mi-am pierdut partea egoistă din mine. 

Încă o dată, nu prea știu spre ce mă îndrept, Steph. Se pare 
că la fiecare câţiva ani adun cu mătura piesele separate ale vieţii 
mele şi o iau de la zero. Indiferent ce fac sau cât de mult, se pare 
că nu pot atinge culmile ameţitoare de fericire, succes și sigu- 
ranță, așa cum reușesc atât de mulți oameni. Şi nu e vorba aici să 
fii milionar și să trăieşti fericit până la adânci bătrâneți. Vorbesc 
de a atinge un punct în viaţă în care să mă pot opri din ceea ce 
fac, să privesc în jur, să oftez ușurată şi să gândesc : „Acum sunt 
acolo unde mi-am dorit.“ 

Îmi lipseşte ceva, înţelegi ? Acea „scânteie“ pe care ar trebui 
să o aducă viața. Am un serviciu, un copil, familie, apartament 
şi prieteni, dar am ratat scânteia. 

Si, ca să-ți răspund la întrebarea despre Alex, nu știu ce crede 
despre noul meu serviciu pentru că nu mai știu nimic despre el 
de multă vreme. Este foarte ocupat să salveze alte vieți mult mai 
importante și să participe la acțiuni de caritate, încât nu mă pot 
aștepta să mai ia legătura cu prietene ca mine. Este mult prea 
ocupat să stabilească relaţii cu „vechi“ prietene. Din categoria 
târfelor, vreau să spun. 


Capitolul 36 


Bon Voyage! 

O să înnebunesc de dorul vostru. Nimic nu va mai fi la fel 
fără voi, dar sper că o să vă distraţi de minune ! 

Cu dragoste, 

Katie 


Dragă bunică și bunicule, 
Să vă distraţi și să ne trimiteţi multe vederi ilustrate. 
Cu dragoste, 
Katie (nepoata voastră preferată) 


Ai primit un mesaj urgent de la: ALEX 

Alex : Salut. 

Rosie: A, deci încă trăieşti. Unde ai fost în ultimele săptă- 
mâni ? 

Alex : M-am ascuns. 

Rosie: De cine? 

Alex : De tine. 

Rosie: De ce? 

Alex : Pentru că mă întâlnesc cu Bethany din nou și-mi era teamă 
să-ți spun, deoarece o urăști cu atâta înfocare şi, în plus, ai 
aflat prima oară de la ea, ceea ce a înrăutățit lucrurile. Așa că 
mă ascundeam de tine. 

Rosie: De ce? 

Alex : Pentru că am crezut că o să vii aici și o să mă omori. 

Rosie: De ce? 

Alex : Deoarece crezi că e o târfă și că nu e bună pentru mine. 

Rosie: De ce? 

Alex: Pentru că ești o prietenă mult prea protectoare și mi-ai 
urât întotdeauna prietenele (și soţia), iar eu ţi-am urât întot- 
deauna prietenii (şi soţul). 

Rosie: De ce? 

Alex: Păi mai întâi pentru că el avea o aventură extraconju- 
gală... 

Rosie: De ce? 

Alex : Pentru că era un dobitoc şi nu știa cât de norocos e. Dar 
să nu mai vorbim despre el pentru că a plecat și nu se va mai 
întoarce vreodată. 

Rosie: De ce? 

Alex : Pentru că l-am speriat eu. 

Rosie: De ce? 

Alex: Pentru că sunt cel mai bun prieten al tău și îmi pasă de 
tine. 

Rosie: De ce? 

Alex : Pentru că nu am nimic altceva mai bun de făcut. 

Rosie: De ce? 

Alex: Pentru că viaţa mea a luat această turnură nefericită. 
Orice s-a întâmplat m-a făcut să-mi pese de tine și de ai tăi. 
Oricum, e bine că nu trebuie să mă mai ascund. 

Rosie: De ce? 

Alex : Pentru că mi-am cerut scuze. 

Rosie: De ce? 

Alex : Pentru că m-am săturat să nu mai ştiu nimic despre tine și 
pentru că îmi lipsești. 

Rosie: De ce? 

Alex : Pentru că (şi nu spun asta printre dinți) Tu. Eşti. Cea. Mai. 
Bună. Prietenă. A mea. Dar trebuie să te previn, de data asta 
nu voi mai sta să ascult vreuna dintre remarcile tale răută- 
cioase despre ea. 

Rosie: De ce? 

Alex : Pentru că îmi place cu adevărat de ea, Rosie, și mă face 
fericit. Parcă aș fi iar băieţelul care lucra la biroul lui tăticu”. 
Si gândește-te, dacă nu te-ai fi îmbătat într-un asemenea hal 
de ziua ta, când ai împlinit șaisprezece ani, încât a trebuit să 
faci spălături stomacale, n-am fi fost prinși niciodată, n-am 

fi fost suspendaţi, iar eu n-aş fi fost pedepsit cu atâta severi- 
tate, încât să trebuiască să pun la dosar fiecare hârtie din bi- 
roul tatălui meu, unde, trebuie să adaug, n-aş fi întâlnit-o pe 
Bethany. Așa că totul e din cauza ta, draga mea prietenă! 

Rosie: VAI, DE CEEEE ??? Doamne, de ce? 

Alex: Ha ha! Acum trebuie să plec, pentru că intru în operaţie 
peste câteva ore. 

Rosie: De ce? 

Alex : Pentru că, din întâmplare, sunt chirurg cardiolog și există 
un biet om, domnul Jackson, dacă chiar vrei să şti, care are 
nevoie de o operaţie de valvă aortică. 

Rosie: De ce? 

Alex : Pentru că are stenoză aortică. 

Rosie: De ce? 

Alex: Vezi tu, în general, originea problemelor aortei este de 
natură reumatică. Dar nu-ţi face griji (știu că-ți faci), domnul 
Jackson se va face bine. 

Rosie: De ce? 

Alex: Pentru că, mulţumită celor șaptezeci şi cinci de ani de 
studiu, am aflat despre o operaţie care presupune o proteză a 
valvei, care îl va ajuta. Alte întrebări ? 

Rosie: Aorta este și ea, ca şi inima, în partea dreaptă? 

Alex : Foarte amuzant. OK, de data asta chiar trebuie să plec; 
mă bucur că am discutat și că ne-am lămurit în privinţa lui 
Bethany. Deci m-ai iertat? 

Rosie: Nu. 

Alex : Ce veste bună, mulțumesc. Mai vorbim. 

Alex s-a deconectat. 

Rosie: Mulţumesc că te-ai interesat despre serviciul meu, dom- 
nule doctor. 


De la Rosie 
Către Ruby 
Subiect Ajutor! 


Ajutor... ajută-mă... Vai, capul meu. Bietul meu căpșor. Săr- 
manele mele celule din creier, n-au avut nicio șansă. S-au dus. 

Au murit. E patru după-amiază, iar eu sunt ţintuită în pat (e chiar 
mai rău decât sună expresia asta), unde voi sta câte zile voi mai 
avea. Rămas-bun, lume, adio oameni buni, mulțumesc pentru 
aceste amintiri. 

Si dintre cele pe care mi le mai amintesc de aseară voi în- 
cerca să-ți spun pe îndelete ce s-a întâmplat, deși se pare că am 
o ceaţă care se întinde din centrul creierului spre margini. Voi 
încerca să povestesc totul, înainte să mă înceţoșez complet. 

După o întâlnire foarte enervantă cu un director de bancă, 
m-am întors la casa lui Brian Plângăciosul dezumflată, furioasă 
şi nesigură de viaţa mea. Nu aveam chef să fac conversaţie sau să 
am musafiri, dar când colo, în sufragerie erau părinţii lui Brian, 
care veniseră cu avionul tocmai din Santa Ponsa să o cunoască 
pe Katie ca să poată face parte din viaţa ei. Eu mă simţeam deja 
epuizată şi sfârşită, iar gândul că fata urma să aibă încă o pere- 
che de bunici — alți oameni care ar fi putut face parte din viaţa ei, 
pe care i-ar fi putut cunoaște, dar nu i-a cunoscut — m-a copleșit 
de tot. Si m-am enervat și mai tare pentru că în toți acești ani 
ei știau cine sunt, au trecut pe lângă mine pe stradă de nenu- 
mărate ori când eram însărcinată, apoi când s-a născut Katie, 
auziseră zvonurile că ar fi copilul lui Brian, totuși niciodată nu 
s-au deranjat să-mi dea o mână de ajutor sau să mă contacteze în 
vreun fel. Ultima dată când am aflat ceva despre ei a fost când 
au vândut totul și s-au mutat într-un loc însorit, pentru a ajuta 
vindecarea artritei doamnei Whine. 

Conversaţia a fost aprinsă, nu a mers bine deloc, ca să mă 
exprim aşa. Deci mi-am cerut scuze și am plecat. 

Desigur că nu aveam unde să mă duc, așa că am hoinărit pe 
străzi multă vreme și mi-am cântărit viața. După un timp am 
decis că uram viața mea și pe toţi care făceau parte din ea (știu, 
ştiu — din nou); cum știam că în seara aceea Katie era în sigu- 
ranţă şi că lui Brian Plângăciosul avea cine să-i ţină companie, 
mi-am croit drum până la cea mai apropiată cârciumă și mi-am 
înecat tristețile. 

Barul era îngrozitor, dar, pentru că eram atât de abătută, nu 
mi-a păsat. Vedeam doar un barman prietenos și doi criminali 
în serie, la marginea tejghelei, adânciţi în discuţie. Barmanul a 

observat cât de amărâtă eram (parcă ar fi o scenă dintr-un film) 
şi chiar m-a întrebat ce s-a întâmplat, părând sincer preocupat. 
I-am spus că Greg mi-a ruinat viaţa. (Printr-un proces elimina- 
toriu ajunsesem la concluzia că era numai vina lui.) Şi mi-am 
dat drumul la gură, Ruby, i-am povestit cum Alex n-a ajuns la 
bal, despre Brian Plângăciosul, că o am pe Katie, că nu am mai 
mers la facultate, cum Alex s-a însurat, cum l-am cunoscut pe 
Greg, că m-am măritat cu Greg, că Greg m-a înșelat, că am ratat 
avansarea mea în carieră, că Greg iar m-a înșelat... l-am poves- 
tit cum Greg avea toate aventurile acelea în timp ce spunea că 
pleacă la seminarii pentru că era director de bancă, iar eu chiar 
credeam că trebuie să meargă în locurile alea. 

Şi să vezi, cei doi tipi din capătul barului au devenit brusc 
foarte interesaţi de mine, văzând cât eram de nefericită şi mi-au 
dat să beau cât am vrut. Erau niște tipi uriași, Ruby, aveau 
aproape doi metri, atât de musculoşi, încât păreau că fac body 
building, cu capetele rase, unul dintre ei avea un tatuaj cu un cap 
de mort pe antebraţ, dar erau atât de amabili ! Erau sincer preo- 
cupaţi, mi-au pus o grămadă de întrebări, mi-au întins șerveţele 
când plângeam, și mi-au spus că mă descurc mai bine fără Greg. 
Eram surprinsă, Ruby. Au fost așa de drăguţi, încât m-au condus 
acasă și s-au asigurat că ajung cu bine la ușă, deoarece nu prea 
puteam păși. Le-am arătat casa lui Greg când am trecut pe acolo, 
iar ei păreau foarte interesaţi, și toţi trei am făcut gestul acela cu 
degetul din mijloc înspre casa lui. Ce tipi drăguți. Se pare că nu 
poti să judeci o carte după copertă. 

Mă rog, acum mă doare capul atât de rău încât nu mai pot 
scrie, dar aseară mi s-a confirmat faptul că în lume mai există 
câțiva bărbaţi cărora nu le pasă doar de ei înșiși. 


Director de bancă atacat în propria casă 


Un director de bancă a fost bătut cu bestialitate 
într-un atac violent şi douăzeci de mii de euro au fost 
furati ieri dimineaţă în cadrul unui jaf. Victima a fost 
Greg Collins, în vârstă de patruzeci şi doi de ani, de la 
AIB, Fairview, Dublin. 

Atacul sălbatic a avut loc când Collins s-a trezit 
dimineaţa devreme cu niște intruși în casa lui de pe 
Abigail Road. Cei doi bărbaţi mascaţi au pătruns prin 
efracție în casa victimei și i-au cerut directorului de 
bancă să deschidă banca și să golească seiful. Îngrozit, 
Collins s-a luptat, dar a fost lovit cu brutalitate de hoți. 
Nasul lui, care era pe cale de vindecare de la o rană 
anterioară, a fost grav vătămat. 

Tremurând, Collins a descris cum a fost legat la ochi 
şi forțat să urce în mașina hotilor, îmbrăcat în pijama. 

Hoţii aveau aproape doi metri și, potrivit lui 
Collins, păreau că fac body building. Deși nu le-a 
văzut fețele, a observat că unul dintre ei avea un tatuaj 
cu cap de mort pe braţ. 

Bărbaţii au furat 20.000 de euro şi și-au luat re- 
pede tălpășița, lăsându-l pe Collins singur în bancă, 
bătut și îmbrăcat doar în pijama. Poliţia a sosit la locul 
incidentului imediat după plecarea hoților, după ce a 
fost dată alarma. 

Collins nu-și dă seama de unde îi cunoşteau adresa. 
„Sunt mereu foarte atent și mă uit în jur după oricine 
mi s-ar părea că mă umărește până acasă, dar aseară 
n-am observat pe nimeni. A fost cea mai îngrozitoare 
noapte din viaţa mea — un adevărat coșmar“, a spus 
Collins, vizibil marcat. „Acești atacatori mi-au inva- 
dat casa și m-au atacat. Sunt îngrozit.“ 

Collins era singur acasă datorită recentului său di- 
vort. Poliţia a început o investigaţie a jafului astăzi, 
dar purtătorul de cuvânt al poliţiei a declarat că vino- 
vaţii vor fi greu de prins din cauza lipsei de probe. 

Dacă cineva are vreo informaţie legată de această 
crimă, poliția vă solicită să o contactaţi. 

În fotografie: Greg Collins, în vârstă de patruzeci 
și doi de ani, aflat în faţa băncii, rănit la nas. 


Ai primit un mesaj urgent de la: RUBY 
Ruby: Ai văzut ziarele de azi? 

Rosie: Nu. Nu mă mai interesează horoscopul. 

Ruby: Ti-aș sugera să cumperi Daily Star repede și să-ți aduci 
aminte de seara de sâmbătă ! 

Rosie: A, nu, paparazzi m-au imortalizat ieșind din bar? Ha 
ha! 

Ruby: Nu e amuzant, Rosie. Mă refer la bărbaţii aceia. Repede, 
uită-te în ziar. 

Rosie: Ce ? Ce bărbaţi ? Despre ce vorbeşti? 

Ruby: Ziarul. Acum. Iute. Du-te. 

Rosie: OK. 

Rosie s-a deconectat. 


De la Rosie 
Către Alex 
Subiect Articolul de azi 


Eu sunt, Rosie. Du-te la fax, repede ! Ti-am trimis un articol 
din ziarul de azi. Citește-l și adu-ţi aminte ce ţi-am povestit des- 
pre escapada mea de sâmbătă seara. 

Citeşte ziarul și spune ce crezi. Iute! Am nevoie de sfatul 
tău. 


De la Alex 
Către Rosie 
Subiect Re: Articolul de azi 


Ha ha ha ha ha ha ha ha ha ha ha ha ha ha ha ha ha ha ha ha ha 
ha ha ha ha ha ha ha ha ha ha ha ha ha ha ha ha ha ha ha ha ha 
ha ha ha ha ha ha ha ha ha ha ha ha ha ha ha ha ha ha ha ha ha! 


Capitolul 37 


Ai primit un mesaj urgent de la: ROSIE 

Rosie: O, Doamne! Alex. 

Alex : Da, Rosie? 

Rosie: Ai puţin timp liber să vorbim sau ești ocupat? 

Alex : De fapt lucram la ceva, dar continuă. 

Rosie: Doamne, Dumnezeule, chirurgie salvatoare pe internet? 
Talentele tale nu mai sfârșesc, doctore ? 

Alex : Se pare că nu. Ce s-a întâmplat? 

Rosie: N-o să-ţi vină să crezi ce a intrat pe ușa lui Brian Plângă- 
ciosul în dimineaţa asta. 

Alex: O cărămidă. 

Rosie: Nu! 

Alex : Un mandat de arestare pentru tine. 

Rosie: Nu! Nu spune asta! Ce te-a apucat? 

Alex: A, nimic deosebit. Dar mă întrebam care este sentința 
pentru cei care angajează niște oameni să-l bată şi să-l tero- 
rizeze pe fostul soţ. 

Rosie: Alex Stewart, te rog să încetezi imediat ! Nu e prudent să 
spui astfel de lucruri pe internet, știi bine, iar eu nu am făcut 
așa ceva! 

Alex: Ai dreptate, probabil că polițistul stă acum și te supra- 
veghează de peste drum, urmărindu-ţi fiecare mișcare cu 
binoclul. 

Rosie: Opreşte-te, Alex, mă îngrozești. Singurul lucru de care 
sunt vinovată e un pic de naivitate, asta-i tot. 

Alex: Un pic? Crezi că tipii ăia cu aspect de „criminali în serie“ 
sunt de obicei așa prietenoși cu femeile singure din cârciumi, 
așa cum au fost cu tine? 

Rosie: Uite ce e, eram beată, nu aveam nicio suspiciune și eram 
cu garda jos. De fapt, nu aveam nicio gardă. E o prostie, știu, 

dar sunt încă în viață, aşa că nu îmi mai spune cât am fost de 
proastă. Oricum, s-a dovedit că erau niște tipi grijulii. Astfel 
că azi-dimineaţă, când am coborât scările, pe masa din bu- 
cătărie era un pacheţel maroniu cu numele meu înscris pe el. 
Înăuntru erau 5.000 de euro, îţi vine să crezi? Si mai spui că 
nu erau grijulii ! 

Alex: Înăuntru era vreun bileţel, sau poate o ilustrată de multu- 
mire ? 

Rosie: Alex, tu nu iei nimic în serios ? Nu, nu era niciun bileţel, 
aşa că poate nici nu era de la ei. 

Alex: Rosie, pe masa ta din bucătărie a apărut peste noapte un 
pacheţel maro cu 5.000 de euro. Dacă nu cumva poștașul are o 
cheie de la apartament, putem presupune că era vorba de ei. 

Rosie: Şi ce-o să le spun poliţiştilor? 

Alex : Nu păstrezi banii ? 

Rosie: Alex, am o fiică de treisprezece ani, care nu cred să ştie 
că existența unui jaf al unei bănci (şi de o oarecare sumă de 
bani) e cel mai înţelept lucru. În plus, îţi vine sau nu să crezi, 
am o conştiinţă. 

Alex: De obicei sunt de acord să spui adevărul, şi să te con- 
formezi regulilor, dar de data asta cred că ar trebui să-ți ţii 
gura. Mai întâi, tipii ăia știu că ești singura persoană care 
ştie ceva despre asta, ştiu unde locuiești și pot intra la tine la 
miezul nopții fără să deranjeze vreun vecin sau pe altcineva. 
Nu cred că ti-au dat banii ăștia ca să începi o viaţă nouă, 
minunată — nu prea par genul. 

Rosie: O, doamne, mă trec fiori pe șira spinării! E o nebunie, 
ca un film sau ceva asemănător. Dar nu pot să nu-i spun 
polițistului. 

Alex : Vrei să mori ? 

Rosie: Da, în cele din urmă. 

Alex: Rosie, vorbesc serios. Păstrează banii și nu spune nimic. 
Dă-i unei societăţi de caritate sau ceva asemănător, dacă te 
frământă atât de mult. Poţi face o donaţie pentru Fundaţia 
Bolilor de Inimă Reginald Williams. 

Rosie: Puah, puah, câh, câh. Nu, mulțumesc. Dar chestia cu ca- 
ritatea nu e o idee rea. Cred că aşa o să fac. 

Alex : Și cui o să-i donezi? 

Rosie: Fundaţiei Rosie Dunne pentru Femeile care nu şi-au 
văzut cei mai buni prieteni din America de ani de zile. 

Alex: Excelentă idee. Sunt sigură că biata femeie disperată va 
fi încântată de donatia ta. Când crezi că ea și fiica ei își vor 
vizita prietenul lor doctor? 

Rosie: Le-am rezervat deja bilete de avion pentru vineri. Vor 
ateriza la nouă dimineaţa și vor sta două săptămâni. Ai drep- 
tate, dăruind mă simt o persoană mai bună. 

Alex: Ha! Ai plănuit totul. O să vin să te iau. 

Rosie: Bun. Apropo, încă n-ai spus nimic despre serviciul meu. 

Alex : Serviciu ? Ai un seviciu? Când? Unde? Ce faci acolo? 

Rosie: Alex, ţi-am lăsat doar circa 22496 de mesaje pe robotul 
telefonic, explicându-ți totul. Nu le asculți niciodată? 

Alex : Scuze. Deci ce e cu serviciul ? 

Rosie: Promite-mi să nu râzi. 

Alex : Promit. 

Rosie: Încep în august ca secretară la Scoala Primară St. Patrick. 

Alex : Te întorci... acolo? Stai puţin... asta înseamnă că o să lu- 
crezi cu Domnișoara Nas Mare Respirație Mirositoare Miss 
Casey! De ce? 

Rosie: Pentru că am nevoie de bani. 

Alex : N-ai prefera să faci foamea ? De ce naiba te-a angajat? 

Rosie: Mă întreb și eu același lucru. 

Alex: Ha ha ha ha ha! 

Rosie: Ai spus că n-o să râzi. 

Alex: Ha ha ha ha ha! 

Rosie: Ai promis! 

Alex: Ha ha ha ha ha! 

Rosie: Hai, valea! 

Rosie s-a deconectat. 


Dragă Rosie și Katie, 
Salutări din Aruba! 
Ne simţim minunat aici, în paradis ! 
Sperăm că totul vă merge bine, 

Cu multă dragoste, 
Mama şi tata 


Ai primit un mesaj urgent de la: RUBY 

Ruby: Irlanda, păzea, venim acum ! 

Rosie : Cine zici că vine? 

Ruby: Gary și Ruby Minnelli. 

Rosie: Văd că ai păstrat numele ?! Şi ce mai pun la cale Gary şi 
Ruby Minnelli ? 

Ruby : Da, păstrăm numele, iar Gary nu se supără, pentru că așa 
e sub acoperire și niciunul dintre prieteni sau dintre colegii 
de serviciu nu-l va recunoaște. Campionatul de Dans Salsa pe 
țară va fi peste câteva luni. Din fiecare regiune se va alege o 
pereche care va merge mai departe și cei care vor câștiga vor 
deveni campionii Irlandei, apoi vor merge la Campionatul 
European și la Campionatele Mondiale. 

Rosie: Deci să înțeleg că veţi domina lumea? 

Ruby: Ei, nu chiar toată lumea, dar Gary şi cu mine suntem 
hotărâți să cucerim Irlanda ! 

Rosie : Teddy ce părere are? 

Ruby: Habar n-are şi lucrurile vor rămâne așa. Oricum, nici 
măcar n-am trecut prin focurile Dublinului, așa că nu are rost 
să-i provocăm chef de mutilări și crime sângeroase până când 
nu avansăm în competiţie. Mai sunt câteva săptămâni — vei 
fi şi tu acolo? 

Rosie: Mă insulti, doar și întrebându-mă ! 

Ruby: Mersi. 


De la Stephanie 
Către Rosie 
Subiect Vizită 


Sper că sunteți bine. Te descurci atât de bine cu tot ce s-a 
întâmplat, încât sunt mândră de tine. Stiu că ţi-a fost greu, că 
sunt atât de departe, şi că n-am fost alături de tine aşa cum ar fi 
trebuit. Dacă ești de acord, mi-ar plăcea să vin să vă văd. Poate 
aş putea sta câteva zile. Cum mama și tata umblă haihui prin 

lume, din nefericire restul familiei nu se reunește așa cum ar 
trebui, și cred că te simţi foarte singură. Poate ar trebui să mer- 
gem la Kilkenny să-l vizităm pe Kevin. Noi trei n-am mai fost 
sub acelaşi acoperiș nici nu mai știu de câtă vreme. (Nu-ţi face 
griji, n-o să mergem la hotel. Putem sta afară ca să aruncăm cu 
ouă în geamuri, dacă vrei !) 

Ca să fiu foarte sinceră cu tine, am nevoie și de odihnă. 
Jean-Louis e cam mult pentru mine în clipa de faţă. E plin de 
energie, lucru care mie îmi lipseşte, așa că Pierre își va lua săp- 
tămâna viitoare liber ca să aibă grijă de el, pentru ca eu să pot 
veni să te văd. 

Stiu că ești la Brian, așa că voi sta la o prietenă — nu aș vrea 
să supăr o familie atât de fericită! Nu l-am văzut de când cu 
balul tău, când a venit acasă și purta smokingul bleumarin (sunt 
de acord cu tine, era clar bleumarin, nu negru). Va fi interesant 
să văd cum s-a schimbat. Dacă ai alte planuri, scrie-mi. 


De la Rosie 
Către Stephanie 
Subiect Re: Vizită 


Sigur că mi-ar face plăcere să vii. Săptămâna viitoare e gro- 
zav ; de fapt nici nu se putea mai bine. Vezi tu, părinţii lui Brian 
Plângăciosul s-au întors de undeva din iad. Se plâng constant de 
frigul de aici, chiar dacă e mijlocul verii și toată lumea poartă 
pantaloni scurți. Ori de câte ori deschid fereastra, încep să tre- 
mure și se acoperă cu pătura. Nu așa erau obișnuiți la vila lor, 
care este de fapt un apartament cu două camere în Santa Ponsa. 
Oricum, cel mai rău lucru e că stau aici în încercarea disperată 
de a mă cunoaște pe mine și pe „nepoata“ lor. Singurul lucru 
este că ne aflăm în vacanţa de vară, iar Katie nu vrea altceva 
decât să stea pe afară cu Toby, nu în casă cu doi zbârciţi, târâie 
brâu tremurând. 

Cu ei aici, apartamentul mi se pare și mai mic și am un pic de 
claustrofobie. Închipuie-ţi, de abia aştept să încep noul serviciu 
ca să scap din casa asta. Toby e caraghios: ne spune întruna, 
mie și lui Katie, să ne purtăm frumos cu ei ca să putem folosi 

apartamentul oricând dorim. Așa că el şi Katie le fac ceai și 
le aduc ceșştile la pat. Știu că băiatul are doar treisprezece ani, 
dar cred că are dreptate, așa că de curând am început să le pun 
biscuiţi pe farfurioare. 

Așa că, surioară dragă, nu ţi-ai fi putut găsi un moment mai 
bun ca să vii. Este o idee genială și salvatoare, în același timp. În 
plus și mie mi-e dor de tine ! Cel puţin voi avea o vară pe cinste 
înainte să încep serviciul în iad. 


De la Rosie 
Către Kevin 
Subiect Vizita lui Steph 


Steph vine din Franţa pentru o săptămână. In ce zile ești liber 
ca să venim la tine în vizită ? Putem ieși cu toţii la masă, sau cam 
aşa ceva. N-am mai făcut asta de mult timp. 


De la Kevin 
Către Rosie 
Subiect Re: Vizita lui Steph 


Planul vostru sună bine. Nu cred că noi trei am mai fost îm- 
preună sub același acoperiş de când mama şi tata ne-au forţat 
să facem baie împreună. Marţea e ziua mea liberă, aşa că ce-ati 
zice să veniţi luni și să cinăm împreună? 


De la Rosie 
Către Kevin 
Subiect Re: Vizita lui Steph 


Sunt de acord să luăm cina împreună, cu condiţia să nu mân- 
căm la hotel. Știind că ăla a fost acolo cu ea e suficient să mă în- 
depărteze pe veci. Stephanie a avut minunata idee copilărească 
ca eu să arunc cu ouă în ferestrele hotelului pentru a mă elibera 
de furie. Așa că aprovizionează-te cu ouă, frate dragă. Venim 
luni să sărbătorim veştile tale bune, ne vedem atunci. 

Factura numărul: KIL000321 
Referinţa noastră: 6444421 


Factură 

Taxă pentru spargerea ferestrelor 
restaurantului din Kilkenny Two Lakes Hotel: 
Eur 6.232,00 

TVA 21% Eur 1.308,72 

Total Eur 7.540,72 


Notă pentru sine: 
Trebuie să verific întotdeauna ca ouăle să nu fie fierte tari 
înainte de a le arunca. 


De la Rosie 
Către Alex 
Subiect Detalii despre zbor 


Avionul aterizează la 9 a.m., nu uita! 


Salutări din Barbados ! 

Ne distrăm de minune ! Vremea e fantastică și am cunoscut 
o grămadă de oameni minunaţi. 

Vă iubim pe amândouă, 

Mama şi tata 


Ai primit un mesaj urgent de la: ROSIE 

Rosie: M-am întoooors ! 

Ruby: A, deci te-ai hotărât să te întorci acasă! Sunt surprinsă. 

Rosie: Aproape că era să nu mă mai întorc. Dacă n-ar fi fost 
Brian Plângăciosul și părinţii lui care doreau să fie cei mai 
buni prieteni ai mei și să-mi strice toate planurile. 

Ruby : Imaginează-ţi, să trebuiască să te gândești la alţi oameni. 
Si cum a fost? 

Rosie: A fost fantastic. Asta-i tot ce pot să spun. Raiul pe 
pământ. 

Ruby: V-aţi înțeles bine? 

Rosie : Chiar mai bine decât de obicei. 

Ruby: V-aţi... 

Rosie: Nu! 

Ruby: I-ai spus că îl... 

Rosie: Nu! De ce aş face asta? N-ar avea niciun rost. Dacă 
aş face asta l-aș pierde de prieten pentru totdeauna și atunci 
totul ar fi o pierdere de timp. Niciodată nu mi-a dat de înțeles 
că are altfel de sentimente pentru mine ; adu-ţi aminte, eu am 
fost cea care l-a sărutat ultima oară. A fost destul de jenant 
că am făcut asta o dată, nu trebuie să o mai fac şi a doua 
oară. În orice caz, el este deja cu altcineva și chiar dacă acea 
persoană este târfa de Bethany nu aş avea curajul să o fac. De 
fapt, am stat de vorbă foarte mult despre ea. Într-o seară am 
luat masa în oraş la un minunat restaurant italian care avea 
picturi murale venețiene pictate direct pe pereți. Restaurantul 
avea două etaje, fiecare masă era în micul ei alcov la care nu 
puteai ajunge decât dacă treceai pe sub poduri şi arcade. Te 
simţeai ca într-o gondolă. În fundal clipocea o apă curgătoare 
care, deşi era relaxantă, mă făcea să merg la toaletă cam la 
vreo zece minute. Restaurantul era luminat în întregime de 
lumânări, aflate în suporturi gotice mari, de culoare neagră — 
un coșmar pentru asigurări, presupun, dar foarte romantic. 
Cred că m-a adus acolo ca să-mi vorbească de Bethany târfa 
şi să-mi explice cum stau lucrurile. 

Nu pare a fi o relație serioasă. Mi-a spus că îi place să fie în 
compania cuiva după atâta vreme şi e bine că ea îl înţelege că 
trebuie să stea ore în şir la serviciu, dar nu petrec prea mult 
timp împreună, iar el crede că ea își dă seama că e vorba doar 
de o relaţie pasageră. De altfel se pare că o să o rupă cu ea, 
pentru că devenise extrem de serios, de credeam că va începe 
să plângă. Era ciudat; a spus că nu era „jumătatea“ lui. 

Ruby: Si după aceea? 

Rosie: Apoi Josh a sunat panicat la restaurant. El și Katie se 
jucaseră, Katie căzuse şi erau convinşi că-şi rupsese încheie- 
tura. A trebuit să plecăm imediat, dar terminaserăm desertul, 
așa că nu era nicio problemă. Conversaţia se încheiase. 

Ruby: Sau de abia începea, după cum mergeau lucrurile. 

Rosie: Ce vrei să spui? 

Ruby: Doamne, mă enervezi atât de mult, Rosie. Oare un om 
poate fi atât de prost? 

Rosie: Uite ce e, Ruby, n-ai fost acolo. E bine că îmi dai aceste 
sfaturi, dar eu sunt cea care trebuie să meargă în persoană și 
să-i spună. O să-i spun ceea ce simt când va veni momentul. 

Ruby: Şi când va veni vreodată momentul potrivit pentru tine? 

Rosie: Când va mai fi o tăcere. 

Ruby: Ce tăcere? 

Rosie: Nu contează. Oricum, Katie e bine. A fost doar o luxatie. 
Dar săptămâna asta nu va putea juca fotbal, așa că e un pic 
necăjită din cauza asta. 

Ruby: Ti-ai notat în agendă Campionatele de Salsa din Dublin? 

Rosie: Sigur. O să vină și Katie cu Toby. Teddy şi-a schimbat 
părerea ? 

Ruby: Încă nu pot să-i spun de competiţie, Rosie. Dacă aş face 
asta, probabil ar merge cu amicii lui la Hotelul Vaca Roșie 
şi ar protesta împotriva bărbaţilor care dansează în costume 
sclipitoare. Pentru mine și Gary e mult mai plăcut dacă nu ne 
gândim că Teddy este pe punctul de a năvăli la recepție, ară- 
tând ca Homer Simpson în misiune. Sunt mândră de Gary. 
Nu vreau ca Teddy cu ignoranta și lipsa lui de inteligență să 
ruineze ceva ce mi-a luat ani de zile să realizez. 

Rosie: O, de abia aştept să vă văd dansând împreună. O să aduc 
aparatul de fotografiat, așa că dacă Teddy se va răzgândi, să 
nu piardă competiția complet. Si ce costume veţi purta? 

Ruby : Ei, asta s-a dovedit a fi o problemă uriașă. Stiu că toți cei- 
lalţi concurenţi vor lăsa să se vadă cât mai multă piele goală, 
dar ideea costumului meu ar fi să acopăr cât pot de mult. Din 
nefericire, la măsurile mari nu găseşti costume de salsa, nici 
măcar pentru mărimea mea. Gary are aceeași problemă. Așa 
că după ce lui Miss Behave i-a trecut supărarea pentru că a 
fost înlocuită, s-a oferit să ne facă ea ceva. A spus că „e obiș- 
nuită să facă haine de femei pentru persoane care nu arată de 
la natură ca o femeie“. Destul de îngrijorător, nu vrea să ne 
spună ce costume ne face. Dar i-am spus să stea deoparte de 
roz, pene și piele sintetică. 

Rosie: Aștept cu nerăbdare să vă văd! 

Ba'ax ka wa'alik din Mexico ! 

În ce aventură ne-am lăsat antrenați! Sperăm că sunteți 
amândouă sănătoase și voioase. 

Cu dragoste, 

Mama și tata 


La mulţi ani după cei paisprezece ani, Toby. 

Sper că-ți place maşina cu telecomandă pe care ţi-am luat-o. 
Tipul din magazin a spus că cele de raliuri sunt cele mai bune 
(şi cele mai scumpe). Ti-am luat-o din Statele Unite, așa că nu 
cred că mai are altcineva din asta aici. Josh are și el una. De 
mașina lui m-am împiedicat și mi-am luxat încheietura. Sunt 
foarte rapide ! 

Să ai încă un an fericit. Poate în zece ani de acum încolo 
vei cerceta cu amănuntul dinţii oamenilor. De ce vrei să te faci 
dentist mă depășește, dar tu ai fost mereu cam ciudat. Am auzit 
că Monica Doyle iese cu Sean. Ghinion, prietene ! 

Katie 


De la Toby 
Către Katie 
Subiect Re: La mulți ani! 


Mulţumesc pentru mașină. O s-o aduc la chestia aia cu dan- 
sul de duminică. Voi fetele vă puteţi vopsi unghiile și vă puteţi 
uita la ăia cum dansează în timp ce eu voi conduce mașinuţa pe 
coridor. 


Aloha din Hawaii ! 

V-am trimis poze cu mine, cu tata şi câțiva oameni pe care 
i-am cunoscut în croazieră. Ne distrăm. De aici vom merge la 
Samoa și Fiji. De abia aştept ! 

Cu dragoste pentru tine și Katie, 

Mama și tata xxx 


Ruby și Gary Minnelli ! 
Mult noroc ! 

Era să spun „Să vă rupeţi un picior !“, dar nu cred că se po- 
trivea în situaţia asta. Veţi străluci amândoi și vom fi acolo să 
vă încurajăm. 

Cu dragoste, Rosie, Katie și Toby 


Ai primit un mesaj urgent de la: ROSIE 

Rosie : Felicitări, Regina Dansului ! Sunt atât de mândră de tine ! 
Încă mai străluceşti de bucurie după victorie ? 

Ruby: Ca să fiu sinceră, nu sunt prea sigură cum ar trebui să 
mă simt. Nu cred că noi ar fi trebuit să fim cei care trebuia 
să câștige. 

Rosie: A, nu fi prostuţă ! Amândoi aţi dansat extraordinar. Miss 
Behave a făcut o treabă atât de bună cu rochia ta. Sunt sur- 
prinsă că a fost atât de potolită, având în vedere că era una 
dintre creaţiile sale. Negru cu paiete strălucitoare părea très 
chic, în comparaţie cu toţi ceilalți ; parcă erau curcubee. Uite 
ce e, aţi câștigat cinstit și pe merit — fii mândră. 

Ruby: Dar nici măcar n-am ajuns în finală... 

Rosie: Păi nu e vina ta că cei care ieşiseră pe primul loc repetau 
pe coridor. Oricine ar fi alunecat pe blestemata de mașinuţă 
cu telecomandă a lui Toby. A fost numai vina lor. Oricum, 
glezna ei se va vindeca cu timpul. Se va putea întoarce la 
anul să cucerească titlul. 

Ruby: Da, Rosie, dar din punct de vedere tehnic n-ar fi trebuit 
să câștigăm deloc. Doar cele două cupluri ajunse în finală 
ar fi trebuit să se lupte. Cel de-al doilea cuplu aflat în finală 
chiar ar fi trebuit să câștige... 

Rosie: Așa e, dar încă o dată n-a fost vina ta. Femeia în rochie 
roşie s-a împiedicat de mașina lui Toby (e foarte rapidă, nu-i 
aşa ?), răsturnând băutura din mâna lui Katie, făcând-o pe 
cea de a doua femeie în galben să alunece și să aterizeze pe 
spate. Asta te-a propulsat în mod automat. Nu e vina ta. Ar 
trebui să fii încântată !! 

Ruby: Într-un fel ciudat chiar sunt. Eu și Gary vom da o repre- 
zentaţie cu dansul cu care am câștigat în show-ul lui Miss 
Behave de la clubul lui George. 

Rosie: E fantastic! Sunt încântată pentru tine, Ruby ! Prietena 
mea este superstar ! 

Ruby: O, n-aş fi făcut asta dacă nu mi-ai fi cumpărat tichete 
cadou pentru aniversarea mea de patruzeci de ani. Îţi mul- 
țumesc foarte mult, Rosie. Si îți mulțumesc că mi-aţi făcut 
galerie cu atâta însuflețire. V-am auzit pe tot parcursul dan- 
sului. Si îmi pare rău că din cauza asta a trebuit ca tu, Katie 
şi Toby să părăsiți sala de dans... 


Capitolul 38 


Rosie şi Katie, 

Magandang tanghali po din Filipine ! 

Am părăsit Australia acum câteva zile. Am fost la Brisbane 
şi Sidney — foarte frumos. Stăm aici un timp, apoi plecăm în 
China pentru câteva zile. 

Vă iubim şi ne e dor de voi, 

Mama și tata 


De la Rosie 
Către Alex 
Subiect Bethany târfa 


Deci Alex, ai dat-o pe spate? 


De la Alex 
Către Rosie 
Subiect  Vezi-ţi de treabă 


Rosie, termină ! O să-ţi spun eu când o fac! 


Ni hao din China! 

Ne pare rău că nu suntem acolo ca să vă ajutăm cu mutatul. 
Vă dorim noroc în noul apartament. Suntem siguri că acolo veţi 
fi fericite. 

Cu dragoste, 

Mama și tata xxx 


Rosie: Locul ăla e dezgustător, Ruby. Absolut dezgustător. 
Ruby: O, termină. Nu poate fi mai rău decât al meu. 
Rosie: Mai rău decât al tău multiplicat cu o sută. 

Ruby: Există un loc în asemenea hal? Dumnezeu să te binecu- 
vânteze. Ce e așa rău acolo? 

Rosie: Păi, să vedem, de unde să încep ? Hmm... oare să-ţi spun 
despre faptul că e un apartament situat la etajul al doilea, 
deasupra unor magazine, între care un atelier de tatuaje și un 
fast-food indian, care a lăsat deja o duhoare de tikka masala 
pe toate hainele mele ? 

Poate ar trebui să-ţi spun despre minunatul tapet floral din 
anii '70, verde cu gri, care atârnă fâşii de pe pereţi şi să nu 
uit faptul că are și perdele de aceeași culoare. 

Hmm... de fapt poate că ar trebui să încep cu covoarele 
cafenii, care au niște pete foarte ciudate adânc pătrunse în 
țesătură, ca găurile de țigară, și mirosuri misterioase. Cred că 
sunt acolo de treizeci de ani și n-au fost curățate cu aspirato- 
rul nici măcar o singură dată. Bucătăria e atât de mică, încât 
atunci când doi oameni stau acolo, unul dintre ei trebuie să 
facă un pas înapoi ca să-i facă loc celuilalt să iasă. Dar cel 
puţin apa curge și toaleta funcționează. Nu-i de mirare că 
chiria e atât de mică; nicio persoană întreagă la minte n-ar 
vrea să locuiască aici. 

Ruby: Tu vrei. 

Rosie: Ei, mă rog, n-o să stau multă vreme. O să descopăr for- 
mula magică de a economisi o grămadă de bani și o să ple- 
căm de aici. 

Ruby: Şi o să deschizi un hotel. 

Rosie: Da. 

Ruby: Şi o să locuiești în sera hotelului. 

Rosie: Da. 

Ruby: lar Kevin ar putea fi bucătar-șef. 

Rosie: Da. 

Ruby: lar Alex, medicul hotelului, o să salveze vieţile celor pe 
care îi veţi otrăvi. 

Rosie: Da. 

Ruby : lar tu vei fi proprietara și directoarea hotelului. 

Rosie: Da. 

Ruby: Şi atunci eu ce sunt? 

Rosie: Tu şi Gary aţi putea asigura programul artistic al serii. 
Puteţi dansa salsa până la epuizare. 

Ruby: Sună divin. Păi, Rosie, mai bine apucă-te de treabă și 
pune pe picioare afacerea asta cu hotelul până ce nu suntem 
toți bătrâni și cărunți. 

Rosie: Mă străduiesc. Si ce spune Teddy, acum că a trecut de 
şocul după câștigarea concursului de salsa ? 

Ruby: A, pentru el fiecare zi e la fel. Dar serios, Rosie, mi-e 
greu să-i înțeleg comportamentul. Când a aflat că am câștigat 
concursul și că o să dansăm în clubul lui George, a sărit în 
sus. Dar probabil că s-a lovit la cap, pentru că seara trecută 
s-a oferit să ne ducă cu mașina la ora de dans, lucru care m-a 
făcut praf, şi o să vină la clubul homosexualilor vineri (e 
foarte mândru de mine și de Gary sau s-a săturat să nu-i mai 
calc cămășile). Deşi o să vină cu un prieten de-al lui care e 
foarte masiv, ca să fie sigur că nimeni n-o să încerce ceva 
ciudat cu el. Ca şi cum ar exista vreun bărbat sau vreo femeie 
care să încerce ceva cu Teddy. Gata, destul despre mine. Ce 
planuri ai pentru săptămâna viitoare ? 

Rosie: Păi voi începe experienţa mea cu copiii prin a lucra un 
timp parțial, care va consta în a tipări scrisori cu antetul școlii, 
anunțând elevilor data de începere a şcolii pentru luna viitoare, 
a pune scrisorile în plicuri, a lipi timbrele, a închide plicurile și 
a le expedia prin poştă. Nu știu ce crezi tu, dar eu sunt îngrozită 
de idee. Cel puţin e doar pentru câteva săptămâni, iar atunci 
când copiii vor începe școala voi lucra program normal. 

În afară de asta, încerc să fac acest loc de dormit să arate a 
casă. Brian Plângăciosul m-a ajutat enorm, fie că îți vine să 
crezi sau nu. A angajat un parchetar, iar mâine vom da la o 
parte covoarele acelea urât mirositoare şi vom șlefui și lustrui 
parchetul din toată casa. Mă îngrozesc când mă gândesc ce 
vom găsi acolo. Poate câteva cadavre. Katie și Toby se dis- 
trează grozav jupuind tapetul de pe pereţi — în fine, ce a mai 
rămas din el. O să zugrăvim pereţii cu alb, pentru că și dacă 
ai pune un bec de un milion de waţi, tot ar arăta ca o peşteră. 
Are nevoie de luminozitate și o să fie o casă aerisită, nu din 
cauză că aş fi la modă, ci pentru că nu am suficientă mobilă. 
O să dau jos perdelele vechi și o să le ard într-un ritual. 

Scumpul meu frățior, Kevin, a fost extrem de încântat să vină 
la Dublin și să dea o raită prin casa ăluia ca să-mi adune lucru- 
rile, pe care i le-a dat bucuros, probabil de teamă să nu-i spargă 
iarăși nasul. I-a dat chiar şi canapeaua neagră din piele care se 
afla în casă dinainte de a mă căsători cu el, dar, hei, o merit. 

Ruby : Se pare că o să arate bine, Rosie. O adevărată casă. 

Rosie: Da, acum nu mai trebuie decât să scap de mirosul de 
curry care pluteşte peste tot şi se strecoară prin pereții din 
întreaga clădire. Nu mai vreau să aud de mâncare indiană în 
viața mea. 

Ruby: Asta e cea mai bună dietă pe care am auzit-o. Să locuiești 
lângă un restaurant și să ţi se facă greață de la miros. 

Rosie: Cred că aici ai dreptate. 


Ei je din Singapore ! 
Ne simțim minunat. Nu vrem să ne mai întoarcem acasă ! 
Mult succes cu noul serviciu săptămâna asta, iubito. Ne gân- 
dim la tine când stăm la plajă lângă piscină ! (Glumeam doar.) 
Cu dragoste, 
Mama şi tata 


Ai primit un mesaj urgent de la: ALEX 

Alex: Ai un minut ca să stăm de vorbă? 

Rosie: Nu, îmi pare rău, sunt ocupată, lipesc timbre. 

Alex: A, OK. Pot să te sun mai târziu ? 

Rosie: Alex, glumeam doar. Domnișoara Casey Nas Mare Res- 
pirație Urât Mirositoare m-a rugat să pun în plic și noutățile 
legate de școală, așa că stau pe internet încercând să aflu ce 
lucruri s-au petrecut sau se petrec, şi care merită menţionate. 
Mă gândesc să pun ca subiect principal angajarea mea aici. 

Alex: Cum e serviciul? 

Rosie: E OK. Sunt aici de doar câteva săptămâni, aşa că m-am 
instalat și merge bine. Nimic despre care să scrii acasă. 

Alex : Scuză-mă că nu ţi-am mai scris. Nu mi-am dat seama că 
a trecut atâta vreme. Timpul parcă a zburat. 

Rosie: Nu face nimic. Mi-am dat seama că ești ocupat. Acum 
m-am mutat în apartament cu tot ce a însemnat asta. 

Alex : Vai, doamne, ai dreptate. Cum e? 

Rosie: E bine. Era groaznic când ne-am mutat, dar Brian 
Plângăciosul m-a ajutat mult. A reparat tot ce era stricat și a 
curăţat tot ce era murdar. Ca un sclav. 

Alex : Deci acum vă înțelegeţi ? 

Rosie: Ba mai mult. Acum simt nevoia să-l strâng de gât doar 
de zece ori pe zi. 

Alex: Ăsta e un început. O idilă, ceva? 

Rosie: Ce? Cu Brian plângăciosul? Ar trebui să te cauţi la doc- 
tor. Omul ăla e bun doar să scurme în gunoi și să șlefuiască 
parchetul. 

Alex: A-ha. Altcineva în viaţa ta? 

Rosie: De fapt, da. O fiică de treisprezece ani, o slujbă nouă și 
un sertar plin cu facturi de plată. Sunt cu mâinile ocupate. 
Deşi vecinul meu mi-a dat întâlnire în weekend. 

Alex: Și o să ieşi cu el? 

Rosie: Haide să-ţi povestesc mai întâi despre el și apoi poate o 
să mă ajuţi cu dilema în care mă aflu. Se numește Sanjay, 
are şaizeci de ani, e căsătorit, locuieşte cu soţia şi cei doi 
fii și este proprietarul fast-foodului de la parter. A, și n-o să 
ghicești unde m-a invitat la cină. 

Alex: Unde? 

Rosie: La restaurantul lui. A spus că-mi face cinste. 

Alex : Si unde e dilema? 

Rosie : Foarte amuzant. 

Alex : Cel puţin ai vecini prietenoși. 

Rosie: Nu e cel mai drăguţ dintre toți. Alături de mine este pro- 
prietarul unui salon de tatuaj (care se află de asemenea sub 
apartamentul meu). Are corpul acoperit de tatuaje din cap 
până în picioare. Are un păr negru, lung și mătăsos pe care-l 
tine legat la spate și un barbișon îngrijit. Are peste 1,85 m, 
poartă în fiecare zi pantaloni din piele, haină de piele și cizme 
cu carâmb. Când nu găurește pielea cuiva la parter, pune să 
urle muzica din apartamentul de lângă mine. 

Alex: Am știu întotdeauna că o să te muţi lângă un fan heavy 
metal. 

Rosie: Aici te înşeli. Se numeşte Rupert; are treizeci și cinci 
de ani, a absolvit prestigiosul colegiu Trinity din Dublin, 

Facultatea de Istorie Irlandeză și are un master în literatură ir- 
landeză. James Joyce este idolul lui, iar pe pieptul lui e tatuat 
„Greşelile sunt porţile descoperirii“. E un mare fan al muzicii 
clasice şi de operă, iar la ora 5 după-amiaza, când închide 
și face monetarul, ascultă Concertul de Pian al lui Brahms 
numărul 2 în mi bemol, opus 83, dat la maximum. După asta 
vine în apartamentul lui unde începe să-și pregătească cele 
mai savuroase și ispititor de frumos mirositoare mese și în- 
cepe să citească Ulysse pentru a mia oară în timp ce din boxe 
răsună The Best of Pavarotti (cu accent pe Nessun Dorma). 
Eu și Katie practic știm toate cuvintele până acum, iar Toby își 
îndeasă o pernă sub cămașă, stă pe canapea și mimează muzica. 
Cel puţin Rupert educă copiii. Katie e înnebunită să mixeze 
Nessun Dorma într-un cântec de dans pe care l-a creat în noul 
ei set de mixere. Brian i le-a cumpărat, ceea ce m-a înfuriat, 
deoarece voiam să i le cumpăr cadou de Crăciun. Dar am lăsat-o 
să le păstreze în acest apartament cu condiția să nu deranjeze 
vecinii. Deși, ca să fiu sinceră, nu prea știu de ce îmi fac griji, cu 
toate celelalte zgomote și mirosuri din jurul nostru. A, și ţi-am 
spus că Ioana D’ Arc locuiește pe acelaşi hol cu noi? 

Alex : Ha, ha, nu mi-ai spus. 

Rosie: Ei bine, femeia asta (o cheamă Joan, Mary sau Brigid) 
are aproape treizeci de ani. A venit să ne salute în ziua în 
care ne-am mutat. Când a realizat că nu eram decât eu și 
Katie și că singurătatea mea nu se datorează pierderii tragice 
a soţului meu, a plecat fără nicio explicație și n-a mai vorbit 
cu mine de atunci. 

Alex : Cel puţin e liniștită. 

Rosie: Doar pentru că mă ignoră pe mine, păcătoasa din bloc, 
nu înseamnă că e liniştită. În fiecare vineri seara am remarcat 
ceva ca o hoardă de elefanţi care urcă pe scări, până la apar- 
tamentul Ioanei D’ Arc. După ce am făcut unele cercetări, am 
observat că aceiași oameni o vizitează în fiecare săptămână, 
toţi având în mână Biblii. Investigând în continuare, am ajuns 
la concluzia că avea în fiecare săptămână grupuri de lectură 
din Biblie. Acum și-a pus un anunţ pe ușă „Vei merge după 
STĂPÂNUL tău, te vei teme de el și îi vei asculta poruncile 

şi vocea și îl vei servi și-ţi vei croi drum până la el“. Ce 
înseamnă că-mi voi „croi drum ? 

Alex: Ha, ha, Rosie, chiar nu ști ? 

Rosie: Vrei să spui ŞTII, nu STI. Nu te înveți niciodată, nu-i 
așa? Apoi, la capătul culoarului este o familie din Nigeria. 
Zareb și Malika și cei patru copii ai lor. Iar eu care mă gân- 
deam că locul ăsta e prea mic pentru mine şi Katie. 

Alex: Ce mai fac părinţii tăi? 

Rosie: Adică părinții mei poligloţi? Se distrează de minune 
departe de noi. Mama a împlinit de curând șaizeci de ani; 
mi-a trimis o ilustrată în care mi-a scris „Zdravstvuite din 
Rusia !“. Mi-i imaginez pe amândoi distrându-se ca un cuplu 
din Corabia dragostei. Vorbind de îngrozitorul cuvânt cu D 
ce a fost cu toate întrebările acelea indiscrete despre cum mai 
stau cu dragostea? 

Alex: Pentru că vreau să-ţi găsești și tu pe cineva, de aceea. 
Vreau să fii fericită. 

Rosie: Alex, nu am găsit niciodată fericirea cu o ființă umană și 
tu ştii asta. Sunt despărțită de soţul meu; încă nu caut o altă 
victimă. Poate niciodată. 

Alex : Niciodată ? 

Rosie: Posibil. Nu mă voi mai căsători vreodată, asta cu sigu- 
ranţă. Mă adaptez la noua mea viaţă. Am un apartament nou, 
un nou serviciu, o fiică adolescentă, am treizeci și doi de ani 
şi intru într-o nouă fază a vieţii mele. Cred că mă maturizez 
în sfârșit. Oricum, nu e nimic în neregulă să fii singur. Să fii 
singur este să fii oaia neagră. Ar trebui să știi. 

Alex: Eu nu sunt singur. 

Rosie: Nu încă. 

Alex: Nu, nu sunt. Nici nu voi fi. 

Rosie: De ce, te-ai răzgândit în privinţa ruperii relaţiei cu 
Bethany, târfa ? 

Alex: Nu mă hotărâsem niciodată să mă răzgândesc și te rog 
nu-i mai spune târfă. N-am spus niciodată că voi pune capăt 
relației mele cu Beth. 

Rosie: Așa mi s-a părut când am discutat luna trecută. 

Alex : Da, bine, să nu mai vorbim de cina de atunci. Mă gândeam 
la altceva. Vreau să fiu fericit cu Bethany, iar tu să fii fericită 
cu cineva și atunci vom fi amândoi fericiţi cu oamenii. 

Rosie: Am înţeles. Nu vrei ca eu să fiu singură pentru că te 
distrag. Dacă sunt cu un bărbat atunci crezi că poate ai putea 
să stai departe mine. În adâncul sufletului ştiu despre ce e 
vorba. Te-am mirosit eu, Alex Stewart. Mă iubeşti. Vrei să 
ai copii cu mine. Nu poţi sta o zi fără mine. 

Alex: Ăă... nu știu ce să spun... 

Rosie: Relaxează-te, glumesc. Ce s-a întâmplat de ţi-ai schim- 
bat părerea despre Bethany ? 

Alex: A, nu începe iar... 

Rosie: Alex, sunt cea mai bună prietenă a ta, de când aveam 
cinci ani. Nimeni nu te cunoaște mai bine ca mine. Te mai 
întreb o dată şi nu mă minți. Ce s-a întâmplat de ţi-ai schim- 
bat părerea de a rupe relaţia cu Bethany târfa ? 

Alex: E gravidă. 

Rosie: O, Dumnezeule mare. Uneori, pentru că eşti cel mai bun 
prieten al meu, cred că eşti un om normal, ca și mine. Apoi 
din când în când îmi aduci aminte că ești bărbat. 


Phil: Stai așa, Alex. Acum câţiva ani încercai să strici căsătoria 
lui Rosie, iar acum îmi spui că vrei ca ea să cunoască pe 
altcineva? 

Alex: Da. 

Phil: Astfel ca atunci când ești cu Bethany să nu te simți 
ispitit? 

Alex: Nu ! Nu asta am spus! 

Phil: Ei, cam așa s-a înţeles. După cum se pare, nu cred că vă 
meritați unul pe celălalt. 


PARTEA A PATRA 


Capitolul 39 


Bun venit acasă, mamă și tată ! (Fáilte go h-Eirinn !) 

Ne bucurăm că aţi ajuns acasă teferi şi sănătoși! De abia 
aşteptăm să ne povestiţi toate aventurile voastre şi să ne uităm 
la toate fotografiile. 

Ne vedem în weekend. 

Cu dragoste, 

Rosie şi Katie 


Dragă Stephanie și Pierre, 

Felicitări pentru fiica voastră nou-născută ! 

De abia aşteptăm să o cunoaştem pe micuța Sophia. De ase- 
menea, iată câteva hăinuţe care să o ajute să fie modernă, la fel 
ca mama ei! 

Cu multă dragoste, 

Rosie și Katie 


La multi ani pentru aniversarea celor 5 ani, Josh. 
Multă dragoste, 
Rosie şi Katie 


Salut Katie, 

Mulţumesc pentu felicitarea și cadoul de ziua mea. Cred că 
tata v-a spus că Bethinny e gravită. Asta înseamnă că o să am 
un frate sau o soră. 

Tata e trist și spune că toate fetele din viaţa lui sunt supărate 
pe el. Mama ta e supărată, și mama mea, la fel și Bethinny. 
Bethinny e furioasă pe el că nu vrea să se însoare cu ea. Bethinny 
plângea și spunea că tata nu o iubește, iar el spunea că trebuie să 
se cunoască mai bine înainte de a se căsători. Bethinny a spus că 

el ştie tot ce era de ştiut despre ea și că dacă nu se însoară cu ea, 
tatăl ei va fi foarte supărat și îl va concedia. 

Cred că tata ar trebui să se însoare cu ea. Eu vreau un frate, 
iar lui tata chiar îi place serviciul lui foarte mult. O să te mai țin 
la curent pe tine și pe Toby cu alte noutăţi imediat ce pot. Căci 
sunt aici doar în weekenduri și pierd toate lucrurile interesante. 

Îti mulțumesc ţie și mamei tale pentu cadou. 

Din partea lui Josh 

PS Bethinny vrea o casă în Viile Marthei. Nu o cunosc pe 
Martha și nu știu ce crede despre noi că vrem să ne mutăm în 
via ei așa deodată, dar tata nu pare prea încântat de idee. Cred 
că urăște strugurii. 


Doctorul Williams premiat 

Reginald Williams a fost onorat aseară la Premiile 
Naţionale ale Sănătăţii din Boston. A fost nominalizat 
printr-un proces de selecţie care îi recunoaște pe cei 
care și-au adus contribuţii majore pentru progresul 
ştiinţelor medicale și sănătăţii publice. 

Această recompensă este considerată una dintre 
cele mai onorante în domeniul medicinei şi sănătăţii. A 
fost însoţit la ceremonie de soţia lui, Miranda, fiica lui, 
Bethany, și proaspătul ei logodnic, dr Alex Stewart, 
chirurg cardiolog la Spitalul St. Jude din Boston. 

Citiţi în pagina a patra a suplimentului sănătății 
raportul lui Wayne Gillespie. 


Ai primit un mesaj urgent de la: ROSIE 

Rosie: Ai vrut să aflu mai întâi din ziare ? 

Alex: Îmi pare rău, Rosie. 

Rosie: Îţi pare rău? Te-ai logodit și mă lași să citesc lucrul ăsta 
în ziar ? Ce naiba s-a întâmplat cu tine? 

Alex : Rosie, tot ce pot să-ţi spun este că îmi pare rău. 

Rosie: Nu înţeleg ce e în mintea ta, Alex. Nici măcar nu o 
iubeşti. 

Alex: Ba da. 

Rosie: Ei bine, cu asta m-ai convins. 

Alex : Nu trebuie să conving pe nimeni. 

Rosie: Doar pe tine. Alex, mi-ai spus că nu o iubeşti. De fapt, 
acum câteva luni, plănuiai să te desparti de ea. Uau, stau și 
mă întreb ce s-a întâmplat de te-a făcut să-ți schimbi brusc 
părerea. 

Alex : Sti ce s-a întâmplat. La mijloc este un bebeluș. 

Rosie: Astea-s prostii. Alex, cel pe care îl știu eu, nu s-ar însura 
cu o femeie pe care nu o iubeşte de dragul unui bebeluș. Ăsta 
e lucrul cel mai rău pe care i l-ai putea face bietului copil — să-l 
creşti într-un mediu în care părinții nici măcar nu se iubesc. Ce 
rost ar avea ? Nu ești alături de Sally, iar lucrurile cu Josh merg 
foarte bine. Poate că nu e situaţia pe care ţi-ai dorit-o — toată 
lumea își doreşte o familie fericită —, dar nu iese întotdeauna 
aşa cum vrei. E ridicol. 

Alex: Pentru Josh sunt tată de weekend; nu vreau să se mai 
repete lucrul ăsta. Nu se face. 

Rosie: Nu se face să te căsătorești cu o persoană pe care nu o 
iubeşti. 

Alex : Sunt foarte atașat de Bethany ; avem o relaţie excelentă și 
ne înțelegem bine. 

Rosie: Mă bucur că „te înţelegi bine“ cu viitoarea ta soție. Dacă 
nu vei cântări bine lucrurile, Bethany va fi o altă Sally. Nu 
cred că-ţi dorești o altă căsnicie eşuată. 

Alex : Căsătoria asta nu va eşua. 

Rosie: Nu, iar tu vei fi amărât pentru tot restul vieţii tale, dar 
asta nu contează, cât timp limbile oamenilor care te deza- 
probă nu pot să clevetească despre tine. 

Alex : De ce să accept sfaturi de la tine, Rosie? Ce naiba ai făcut 
tu cu viaţa ta, ca să devii expertă în a-mi spune cum să mi-o 
trăiesc pe a mea? Ai trăit cu un bărbat care te înșela ani de 
zile şi l-ai acceptat așa, iar și iar. Ce ști tu despre căsătorie ? 

Rosie: Ştiu destul încât să nu mai merg la altar cu altă persoană 
pe care nici n-o cunosc, nici n-o iubesc. Ştiu destul, încât să 
nu las ca opțiunile mele de viaţă să fie influențate de bani, 
putere și prestigiu. Stiu destul încât să nu mă mărit cu un 
bărbat pentru ca o mână de oameni bogaţi să-mi zâmbească 
şi să-mi spună ce grozavă sunt. Nu m-aș căsători cu cineva 

doar ca poza mea să apară în ziar, numele meu să fie pe un 
trofeu sau pentru vreo avansare idioată la serviciu. 

Alex: O, Rosie, mă faci să râd. Habar n-ai despre ce vorbeşti. 
Este clar că petreci prea mult timp în apartamentul tău fără să 
faci nimic altceva decât să născoceşti teorii ale conspirației. 

Rosie: Desigur, pentru că doar asta fac. Stau în apartamentul 
meu închiriat și nu fac nimic, sunt doar o mamă fără studii, 
care-și crește copilul singură, în timp ce tu și amicii tăi de 
la Harvard staţi în cluburi private, pufăind trabucuri și bă- 
tându-vă unul pe celălalt pe umăr. Poate că trăim în lumi 
diferite, Alex Stewart, dar te cunosc și mi-e silă văzând cum 
te-ai schimbat. Deci ce-ar face bătrânul Reginald Williams 
dacă ar afla că fiica lui e însărcinată și tâmpitul vinovat de 
lucrul ăsta nu vrea să se însoare cu ea? Vai, ce ruşine ar 
aduce familiei, ce ar mai bârfi lumea! 

Dar, cel puţin, acum ştie că are un inel pe deget, iar tu 
ai fost promovat, așa că putem să trăim toți până la adânci 
bătrâneţi. 

Alex : Rosie, nu toată lumea fuge de responsabilitate. Poate așa 
s-a întâmplat în viaţa ta, dar nu și în a mea. 

Rosie: Alex, pentru numele lui Dumnezeu! Să nu te însori cu 
Bethany nu înseamnă că „fugi de responsabilitate“. Cât timp 
ești alături de copil nu fugi de responsabilitate. Dar nu tre- 
buie să te însori cu ea! 

Alex : Uite ce e, Rosie, m-am săturat să mă tot verifici, să trebu- 
iască să-ţi explic totul. Nu ești nici mama, nici soţia mea, așa 
că potoleşte-te. În definitiv, de unde şi până unde trebuie să 
iau toate deciziile vieții mele așa cum spui tu? Am obosit să 
mă tot cicăleşti și să bombăni oamenii cu care mă întâlnesc 
şi locurile în care mă duc. Să şti că pot lua şi singur decizii. 
Sunt adult. 

Rosie: Atunci, măcar o dată în viaţa ta, POARTĂ-TE CA UN 
ADULT! 

Alex : Cine ești tu să mă insulți şi să-mi dai mie lecţii, când tu 
însăţi n-ai făcut nimic ca lumea în viaţa ta? Te rog, fă-mi o 
favoare și nu te mai obosi să mă contactezi până când n-o să 
ai ceva frumos de spus. 

Rosie: Foarte bine ! Atunci vei avea mult, foarte mult timp de 
aşteptat. 

Rosie s-a deconectat. 

Alex : Deci nicio schimbare. 


Phil: Ce mai faci ? 

Alex: Sti ce fac. 

Phil: De ce te însori cu aia? 

Alex : O cheamă Bethany. 

Phil: De ce te însori cu Bethany ? 

Alex : Pentru că o iubesc. 

Phil: Serios ? Pentru că data trecută când ai pășit în camera vir- 
tuală de spovedanie îmi spuneai că vrei să pui capăt relației 
cu ea. De ce simţi că trebuie să faci lucrul ăsta ? Te forțează 
tatăl ei? 

Alex : Nu, nu, nu. Nu mă forțează nimeni. Chiar vreau să o fac. 

Phil: De ce? 

Alex : Dar de ce nu? Tu de ce te-ai căsătorit cu Margaret? 

Phil: M-am căsătorit cu Margaret pentru că iubeam fiecare păr- 
ticică din ea din tot sufletul şi voiam să fiu cu ea tot restul 
vieții mele, la bine și la rău, până ce moartea ne va despărți. 
Este cea mai bună prietenă a mea, avem cinci copii minunati, 
şi, în ciuda faptului că uneori îmi vine să mă urc pe pereți din 
cauza lor, n-aș putea trăi o zi fără ei. Nu cred că tu simţi asta 
alături de Bethany. 

Alex : Nu toate relaţiile sunt la fel ca cea dintre tine şi Margaret. 

Phil: Într-adevăr, dar măcar astea sunt intenţiile la început. Ai 
avut clipe de tăcere cu Bethany ? 

Alex : O, mai las-o naibii de tăcere, Phil. 

Phil: Tu eşti cel obsedat de lucrul ăsta. Deci, haide, ai avut clipe 
de tăcere ? 

Alex: Nu. 

Phil: Atunci n-ar trebui să te însori cu ea. 

Alex : OK, atunci nu mă însor, dacă așa spui tu. 

Phil: Rosie ce crede despre asta? 

Alex : Nimic. Nu mai vorbește cu mine. 

Phil: Tu ce simti ? 

Alex: Acum sunt atât de supărat pe ea, încât nu-mi pasă ce 
crede. Mă îndepărtez de ea. Bethany și copilașul ei sunt vii- 
torul meu. Acum pot să plec din camera de spovedanie ? 

Phil: Da. Spune de cinci ori Ave Maria şi un Tatăl Nostru şi 
Dumnezeu să-ți odihnească sufletul răvășit. 


Ai primit un mesaj urgent de la: KATIE 

Katie : Pari foarte interesat să înveţi sistemul de reproducere la 
femei. 

Toby: Ba nu. Mai degrabă aș vrea să-l învăţ din practică. 

Katie: O, ce haios, dar o să fii bătrân și cărunt până ce o să te 
lase vreo fată să o atingi. 

Toby: Cea mai bună prietenă a mea are haz. Ai mâncat rulou cu 
salată la prânz, nu-i așa ? 

Katie : De unde ști? 

Toby: STII, nu STI. Pentru că văd un rest de salată rămas în 
aparat. Deci ce dorești de la mine? 

Katie: Nu că ai merita să fii întrebat, dar merg din nou la orto- 
dontist, dacă vrei, vino cu mine. Poţi să-i pui din nou mili- 
oane de întrebări despre tot ce face, ca de obicei și să-l ener- 
vezi. E aşa de amuzant cum îi pulsează vena de pe frunte 
când te vede. 

Toby: Da, ştiu. Îmi pare rău, nu pot să merg. Monica vine pe la 
mine să ne uităm la fotbal. 

Katie: Monica, Monica, Monica. M-am săturat să tot aud de 
proasta de Monica Doyle. De ce nu sunt și eu invitată la tine 
acasă? 

Toby: Pentru că trebuie să mergi la dentist. 

Katie : Dar nu știai asta până acum câteva secunde. 

Toby: Bine, vrei să te uiţi la fotbal, sportul pe care îl urăşti cu 
pasiune, jucat de două echipe pe care le urăşti și mai mult 
astăzi, la mine acasă? 

Katie: Nu pot. Sunt ocupată. 

Toby: Vezi? Să nu spui că nu te-am invitat. 

Katie : De când știi că merg la dentist? 

Toby : De vreo cinci minute. 

Katie: De când ai invitat-o pe Monica Doyle la tine acasă? 

Toby: De săptămâna trecută. 
Katie: Exact asta voiam să spun! 


Ai primit un mesaj urgent de la: KATIE 

Katie: Mamă, urăsc bărbaţii. 

Rosie: Felicitări, draga mea. Bine ai venit în club. Cartea ta de 
membru te așteaptă. Sunt atât de mândră de acest moment 
încât aș fi dorit să am un aparat de fotografiat. 

Katie: Mamă, te rog, vorbesc serios. 

Rosie: Şi eu. Ce a mai făcut Toby de data asta? 

Katie: A invitat-o pe Monica Doyle la el acasă ca să se uite la 
fotbal, iar pe mine nu m-a invitat. Mă rog, m-a invitat, dar 
numai după ce știa că am altă treabă. 

Rosie: O, doamne, a luat și el virusul. E vorba de Monica aia 
smiorcăită ? Fetiţa care a plâns tot timpul când ai aniversat 
tu zece ani până când au venit părinţii să o ia pentru că i se 
desprinsese unghia falsă ? 

Katie: Da. 

Rosie: O, doamne. Urăsc copila aia. 

Katie : Nu mai e o copilă, mami. Are paisprezece ani, are cel mai 
mare piept din toată școala, se vopsește blondă, lasă nasturii 
de sus descheiaţi la tricou la ora de sport și se apleacă astfel 
ca băieţii să i se uite în decolteu. Flirtează chiar și cu domnul 
Simpson și, la ora de informatică, se preface că nu înţelege 
despre ce vorbește, ca el să vină în spatele ei, să se aplece și 
să-i arate ce are de făcut. Nu vorbește decât despre cumpă- 
rături, aşa că nu ştiu de ce se deranjează să se uite la fotbal. 
De fapt, știu eu de ce. 

Rosie: Mi se pare că suferă de sindromul Bethany târfa. 

Katie : Deci, ce spui ? Ce să fac cu Monica? 

Rosie: A, e simplu. Ucide-o. 

Katie: Te rog, mamă, fii şi tu serioasă o dată în viaţă. 

Rosie: Sunt o femeie teribil de serioasă. Singurul mod este să o 
reduci la tăcere. Dacă nu faci asta, se va întoarce să te bân- 
tuie când vei avea treizeci şi doi de ani. Moartea e singura 
soluţie. 

Katie: Mulţumesc, dar sunt deschisă la orice alte sugestii ai 
avea. 

Rosie: Ai spus că te-a invitat? 

Katie : Da, dar numai pentru că știa că nu pot să vin. 

Rosie: Draga mea fiică inocentă, o invitaţie rămâne o invitaţie. 
Ar fi nepoliticos să o refuzi. Îti sugerez să-ţi faci apariţia în 
seara asta în pragul uşii lui. Îți dau eu bani pentru autobuz 
până la el acasă. 

Katie: Dar, mami, nu pot să merg! Sti că am programare la 
ortodontist. 

Rosie : Dentistul poate să mai aștepte ! O să-ți fac o altă progra- 
mare. Ăsta e un meci de fotbal foarte important, să ştii. N-aş 
vrea să-l pierzi din cauza unui lucru neînsemnat, cum ar fi 
îndreptarea dinţilor. Acum pleacă de la calculator înainte ca 
domnul Simpson să te prindă și să mă spună Domnișoarei 
Casey Nas Mare Respirație Urât Mirositoare, care să mă 
concedieze. 

Katie: Ai vrea tu, mamă. Nu înțeleg cum poţi să lucrezi cu ea 
în fiecare zi. 

Rosie: De fapt, sunt surprinsă să recunosc că nu e așa de rău. 
Ca şefă e foarte, foarte plăcută. O cheamă Julie. Îti vine să 
crezi? Are şi ea un prenume. Si e un nume frumos, normal; 
m-aș fi gândit că o cheamă Vladimir sau Adolf. 

Katie: Ha ha, şi eu. Dar nu e ciudat să lucrezi cu cineva care te 
certa în fiecare zi? 

Rosie: Lucrurile chiar sunt un picuţ ciudate între noi. Simt de 
parcă ar fi un vechi prieten cu care m-am reîntâlnit după ani 
întregi de despărțire. În fiecare zi conversaţia devine mai 
lungă, mai prietenoasă, vorbim mai puţin despre serviciu şi 
mai mult despre viață. Am petrecut atâţia ani certându-ne, 
încât ni se pare ciudat că suntem de acord asupra anumitor 
lucruri. Dar în fiecare zi vorbim din ce în ce mai mult. Ştii că 
ea credea că Alex e tatăl tău? 

Katie: Chiar așa? 

Rosie: Mă rog, i-am spus că Brian e tatăl tău și nu se mai putea 
opri din râs... De fapt, cred că asta nu e o poveste pe care să 
ti-o spun. 

Katie: Așteaptă până când Alex va auzi că îți place de ea. O să 
fie în stare de şoc. 

Rosie: O să te las pe tine să-i spui. 

Katie: A, am uitat că voi doi nu vorbiţi. 

Rosie: Da, să vezi, e o poveste lungă, iubito. 

Katie: Oamenii care spun că e o poveste lungă vor să spună 
că e de fapt una scurtă, dar sunt prea jenaţi și nu vor să se 
deranjeze să o spună. De ce nu vorbești cu el? 

Rosie: Pentru că nu-mi mai pasă de ceea ce face. Poate să facă 
borş cu viaţa lui, nu-mi pasă, nu mai am de a face cu el. 
Oricum, nu vrea să audă ce am de zis. 

Katie: Vecinul nostru, Rupert spune „Greşelile sunt porțile 
descoperirii“. 

Rosie : Nu Rupert a spus asta, ci James Joyce. 

Katie : James și mai cum? ÎL cunosc? 

Rosie: A murit. 

Katie: Vai, îmi pare rău. Eraţi prieteni ? 

Rosie: Ce naiba vă învaţă la şcoală ? 

Katie: Acum despre educaţia sexuală. E o plictiseală de moarte. 

Rosie: Cu asta sunt de acord. Oricum, întorcându-ne la Alex: 
s-a schimbat ca om, iubito. Nu mai e cel pe care-l știam. E 
altfel. 

Katie: Ar vrea el. Avea cinci ani și caş la gură când v-aţi întâlnit 
prima oară. Dacă Toby o să se poarte tot ca la paisprezece 
ani, când vom avea vârsta voastră, atunci o să-mi fac griji. 

Rosie: Atunci, ca o avertizare de la o femeie care știe ce spune, 
fii pregătită să cunoşti mulţi bărbaţi de treizeci şi doi de ani 
care cred că au paisprezece. 

Katie: Da, da, bine. Am mai auzit asta. Sti, tata vine acasă de 
Crăciun. M-a rugat să te întreb dacă n-ai vrea să luăm masa 
de Crăciun cu el şi părinții lui. Cum anul ăsta suntem doar 
noi două, cred că e o idee foarte bună. 

Rosie: Uraaa ! Să vină Crăciunul. 


Bună iubito, 
Sper că ești bine. A fost grozav că ne-am văzut în weekend. 
Vă mulţumim că aţi venit la noi, în vest, să ne vizitaţi. Promit că 

data viitoare când veţi veni, casa va arăta mai bine, dar ne e greu 
să ne așezăm într-un loc după ce am călătorit atâtea luni. 

Să ne stabilim într-o casă nouă, într-o altă localitate, în altă 
zonă e o aventură pentru noi. Toată lumea de aici e atât de pri- 
etenoasă, iar noi ne reacomodăm încet cu irlandeza. Cu toate 
astea nu avem vecini atât de interesanţi cum se pare că aveti 
voi. 

Rosie, tu ești fetita mea cea curajoasă, iar tatăl tău şi cu mine 
suntem atât de mândri de tine. Sper că știi asta. Eşti atât de pu- 
ternică, nu te laşi niciodată doborâtă și ești cea mai bună mamă 
pentru Katie. Acum e o domnişoară în toată regula, nu-i așa? 
Este evident fiica mamei ei. Îmi pare rău că eu și Dennis te-am 
lăsat singură într-o perioadă atât de importantă din viaţa ta, mi 
s-a frânt inima că a trebuit să vă părăsim pe tine și pe Katie când 
treceaţi prin momente atât de dificile cu ăla. Dar tu eşti tare și 
ceea ce nu te omoară te întărește. 

Ar fi păcat să ratezi nunta lui Alex. Mai devreme am vorbit 
cu Sandra, iar ea îmi spunea că vor să facă o nuntă mare de 
Crăciun. Vor să se căsătorească înainte de nașterea copilului, 
căci Bethany nu vrea ca sarcina să se vadă prea tare. Sandra ar 
fi încântată dacă tu și Katie aţi veni; v-au văzut pe amândouă 
crescând de-a lungul timpului. Am impresia că nici ea nu o sim- 
patizează prea tare pe Bethany, dar îl iubește pe Alex și vrea 
să-l susțină. 

Sandra ne-a invitat pe mine și pe Dennis, dar din păcate nu 
putem merge, deoarece, aşa cum știi, vom petrece Crăciunul cu 
Stephanie și Pierre la Paris. Crăciunul la Paris va fi splendid, fără 
nicio îndoială, și aştept cu nerăbdare să o cunosc pe nepoata nu- 
mărul doi! E păcat că nu puteți veni și tu cu Katie, dar înțeleg 
că vrea să petreacă primul ei Crăciun alături de tatăl ei și știu că 
vrea să-i cunoască și pe „ceilalți“ bunici. Nu mă pot opri să nu fiu 
geloasă, pentru că ei o vor vedea pe Katie de Crăciun, iar eu nu! 

Kevin a cunoscut o fată, îţi vine să crezi, și va petrece Crăciunul 
cu ea şi cu părinţii ei în Donegal ! Înseamnă că e ceva serios ! Cred 
că e chelneriță în același hotel ca și el, dar nu sunt prea sigură. Stii 
tu cum e Kevin: nu prea obţii multe informaţii de la el. 

Tatăl tău te salută. Stă la pat cu o gripă urâtă. A luat-o în 
ziua în care aţi plecat, așa că nu v-aţi molipsit. E foarte obosit 
de când ne-am întors din călătorie. Nu-mi vine să cred că avem 
amândoi șaizeci de ani, Rosie. Cum a trecut timpul atât de repede 
nu știu — ai grijă să te bucuri de fiecare zi. Acum plec pentru că 
mă cheamă. Pe cuvânt, parcă ar fi pe patul de moarte, așa se 
poartă ! 

Sunt mândră de fetele mele din Dublin. 

Vă iubesc, 

Mama 


Dr. Reginald & Miranda Williams 
o invită pe Katie Dunne să fie alături de ei 
la celebrarea căsătoriei iubitei lor fiice 
Bethany 
cu 
Dr. Alex Stewart 
la 
Biserica Memorială a Universităţii Harvard 
pe 28 decembrie la ora 2 
& la recepţia de la Boston Harbor Hotel 
RSVP Miranda Williams 


Capitolul 40 


Bine aţi venit în camera de chat a Divorţaţilor Liberi din Dublin. 
Acum sunt șase persoane pe chat. 

Divorţata: O, Singuratica, nu mai plânge pentru un minut din 
viaţa ta și gândeşte-te la situaţia ta. Ar trebui să fii mânioasă, 
nu tristă. Repetă după mine: „Sunt o femeie puternică.“ 

Singuratica : Sunt o femeie puternică. 

Divorţata : Îmi controlez viaţa. 

Singuratica: Îmi controlez viaţa. 

Divorţata : Nu e vina mea că Tommy a plecat. 

Singuratica : Nu e vina mea că Tommy a plecat. 

Divorţata : Şi nu-mi pasă că a plecat pentru că e un ticălos. 

Singuratica : Nu pot să spun asta! 

Divorţata : Uite ce e, haide să-ţi spun cum stau lucrurile. Te-a 
părăsit după numai șase luni de căsnicie, ţi-a luat mobila, 
aparatura de bucătărie, până şi covorașul de la baie și, pen- 
tru numele lui Dumnezeu, ţi-a lăsat un bilețel, aşa că repetă 
după mine: nu-mi pasă că a plecat pentru că e un ticălos. 

Singuratica: Nu-mi pasă că a plecat pentru că e un TICĂLOS! 

Divorţata : Să-l ia dracu’ ! 

Singuratica: Să-l ia dracu’ ! 

Nesigura: Nu cred că ăsta e cel mai bun mod de a o ajuta pe 
Singuratica. 

Divorţata: Mai taci din gură, tu nu ești niciodată sigură de 
nimic. 

Singuratica: Mai taci din gură, tu nu ești niciodată sigură de 
nimic ! 

Divorţata : Singuratica, n-am vrut să repeti asta. 

Floaredecâmp: Ha ha ha ha! 

Nesigura: Doamne, nu sunt sigură că cineva are voie să aibă o 
părere aici, în afară de tine, Divorţata. 

Divorţata : Dar tu n-ai niciodată o părere. 

SingleSam: Haideţi, potoliți-vă. Nu te mai prosti, Nesigura; sigur 
că vrem să-ți auzim părerea. Cum te-ai descurcat când Leonard 
avea o aventură și te-a părăsit? 

Divorţata: A fost descurcăreaţă şi s-a mutat în camera rămasă 
liberă, după care a încetat să mai trăiască. 

SingleSam: Haide, Divorţata, dă-i o şansă. 

Nesigura: Mulţumesc, SingleSam, eşti un domn. Voiam să spun 
că eu nu cred în divorț. Urmez învăţăturile Bisericii Catolice, 
şi chiar Papa însuși a spus că divorțul este un „rău“ care se 
„răspândește ca o plagă“ prin întreaga societate. Eu, una, sunt 
de acord cu el. Scopul familiei este de a sta împreună. Si îm- 
preună vom sta, indiferent ce se va întâmpla. 

Divorţata : Papa n-a fost căsătorit niciodată cu soţul meu, asta e 
tot ce am de spus. 

Nesigura: Nu vreau să continui această conversaţie. Nu-mi place 
tonul tău. 

Floaredecâmp : Biserica Catolică acceptă anularea, Nesigura, de 
ce nu obţii așa ceva? 

Nesigura: Nu. 

Floaredecâmp: De ce nu? E cam același lucru, numai că Papa 
îşi dă, într-un fel, binecuvântarea sa. 

Nesigura: Nu. 

Floaredecâmp : Dar, cel puţin, explică-mi de ce? 

Divorţata : Pentru că nu vrea să-și încheie căsnicia, punct. 

Nesigura: Nu, Divorţata, nu cred că ar fi corect. Pentru copii. 

Divorţata: Ce e așa „corect pentru copii“ ca soțul tău să ia dor- 
mitorul cu televizorul și așa mai departe, forțându-te să dormi 
în camera de oaspeţi, în timp ce tu stai acasă în weekend, iar 
el pleacă la întâlniri ? Copiii tăi se vor căsători fiind încre- 
dințaţi că pot locui în camere separate și pot avea mai mulți 
parteneri. 

Singuratica: ÎI lași să se ducă la întâlniri? 

Nesigura: Nu sunt întâlniri. Nu-i da atenţie Divorţatei, iar e în 
toane rele în seara asta. Pleacă la întâlniri de afaceri. Nu pot 
să-l opresc de la așa ceva, nu ? Si doar fiindcă șefa lui e fe- 

meie, nu cred că ar trebui să-mi fac griji. Nu v-aţi da așa la 
mine dacă ar avea un bărbat ca şef. 

SingleSam: Da, dar Nesigura, el a avut o aventură cu şefa lui... 

Floaredecâmp: Ha ha ha! 

Singuratica : Înţeleg raționamentul tău, Nesigura. Măcar locuiești 
cu bărbatul pe care îl iubeşti, îl vezi zilnic, vorbești cu el, în 
loc să stai singură toată ziua, zi de zi. Cui îi pasă dacă el n-o 
iubește ? 

Nesigura: Ar trebui să faci și tu ceva în privinţa lui Tommy, să 
ştii. Sase luni nu sunt de ajuns pentru a face o căsnicie să 
meargă. 

Divorţata : Nesigura, Tommy i-a golit contul din bancă, i-a furat 
inelul de logodnă, a șutit toată mobila, televizorul, combina 
audio, toate CD-urile și lucrurile personale și a dispărut. De 
ce naiba l-ar vrea înapoi, din alt motiv decât să-l înalțe în 
ştreang ? 

Nesigura: Pentru că îl iubește, iar căsnicia este pentru totdea- 
una. 

Divorţata : Dar e un hoț. Voi, fetelor, aţi înnebunit. 

Floaredecâmp: Ştii, se spune că dragostea e oarbă. 

Divorţata : Şi surdă şi mută în camera asta de chat. 

Scândurica a intrat în camera de chat. 

Divorţata: A, bun, iată că vine vocea rațiunii să vă lămurească 
pe toate. 

Scândurica : E un mare ticălos, știați asta ? S-a căsătorit cu ea. 

Divorţata : Foarte bine. Să-l ia dracu”. 

SingleSam: A luat legătura cu tine ? 

Scândurica: Nu, nu mai știu nimic despre el de când mi-a spus 
să nu-l mai contactez. 

SingleSam: Credeam că poate ti-a trimis o invitaţie în ultimul 
moment. 

Scândurica : Nici vorbă, egoistul și... 

Nesigura: Ai fost foarte nepoliticoasă cu el, Scândurico, acu- 
zându-l că se căsătoreşte cu femeia aceea din alte motive. 
Singuratica : Mi-aş dori ca tatăl meu să-l promoveze pe Tommy. 

Atunci s-ar întoarce cu siguranţă la mine. 

Divorţata: Da, ce temelie minunată pentru o căsnicie. Foarte 
sănătoasă, Singuratica. 

Scândurica : Imaginaţi-vă, să inviţi la Boston o fetiţă de treispre- 
zece ani, singură. Omul ăla a înnebunit. Asta e... declar în 
mod oficial că nu mai este cel mai bun prieten al meu. 

Singuratica : Pot să fiu eu ? 

Divorţata : Femeie tristă ce ești. 

Singuratica: Acum ce-am mai făcut? 

Floaredecâmp : Dar, dacă te-ar fi invitat la nuntă, Scândurico, te-ai 
fi dus? 

Scândurica : Nici dacă m-ar fi plătit. 

Singuratica : Probabil nu s-a mai obosit să ti-o dea pentru că știa 
că n-o să vii. Invitaţiile sunt foarte scumpe, știi. Îmi aduc 
aminte cum eu și Tommy ne uitam pe lista de invitaţi. Atunci 
eram atât de fericiți. 

Divorţata : Probabil fiindcă ştia că n-o să stea suficient de mult 
încât să-i cunoască pe jumătate dintre invitați. 

Singuratica : Eşti nedreaptă. 

Scândurica: Oamenii ăştia nu duc lipsă de bani, crede-mă, și 
de ce ar fi invitat-o pe Katie, nu pe mine, decât ca să mă 
facă să mă zgârii pe faţă? Au procedat aidoma unei măşti 
de exfoliere care-ţi răzuiește pielea... Mă rog, sunt sigură că 
mariajul lor nu va dura. O să ni se alăture în această cameră 
de chat în curând, pentru că femeia aceea este rea, simt eu 
lucrul ăsta. 

Divorţata : Nu, divorţul e rău, nu-i așa, Nesigura ? 

Floaredecâmp: Ha ha ha ha! 

Nesigura: Nu e amuzant. 

Divorţata : Nu face altceva decât să râdă toată noaptea. Cred că 
Floaredecâmp a încercat florile sălbatice, dacă înţelegeţi ce 
vreau să spun. 

Nesigura a părăsit camera de chat. 

Floaredecâmp : Eşti prea dură cu ea, Divorţata. 

Divorțata : A, nu spune prostii, îi place asta. Se întoarce aici seară 
de seară, nu-i așa ? Cred că noi suntem singurii adulți cu care 
vorbeşte toată ziua. 

Scândurica: Ei, cum a fost, v-aţi distrat de Crăciun ? 

Floaredecâmp: Eu am petrecut toată săptămâna. A fost grozav. 
N-am mai stat în braţele atâtor Moşi Crăciuni în viaţa mea. 
Acum trebuie să plec ; trebuie să mă pregătesc pentru un bal 
mascat diseară. O să fiu un iepuraș playboy. Pa! 

Floaredecâmp a părăsit camera de chat. 

Scândurica : Iar voi, celelalte ? 

Divorţata : Cred că m-am îngrăşat cu vreo două kile. 

Singuratica : Eu am fost, știți voi, singură. 

SingleSam: Totuși programul la televizor a fost bun, anul ăsta. 

Divorţata : Da. 

Scândurica : Da, mi-a plăcut programul special de Crăciun. 

Divorţata : A fost bine că au avut şi copiii ce vedea. 

Scândurica: Da. 

SingleSam: Şi au fost și documentare bune. 

Scândurica: Mmm. 

Divorţata : Aseară m-am uitat la unul despre urșii polari. 

Scândurica : L-am văzut și eu... 

SingleSam: Nu mi-am dat seama că urşii polari sunt stângaci. 

Scândurica : Da, a fost interesant... şi acela despre melci... 

Divorţata : Sunt și ei stângaci? 

SingleSam: Nu, dar se pare că pot dormi trei ani. 

Scândurica : Nemernici norocoși... 

Divorţata : Da, televizorul e foarte bun de Crăciun... 

SingleSam: Într-un fel e bine să fii singur de Crăciun, ai un pic 
de liniște și pace. 

Singuratica : Liniște şi pace totală. 

Scândurica : Da, e foarte multă liniște... 

SingleSam : Stii, eu cu fosta soţie obișnuiam să facem niște pe- 
treceri cu multă lume de Crăciun, eram ocupați tot timpul, 
ieşeam în fiecare seară sau aveam musafiri de câte ori stă- 
team acasă. De abia aveam timp pentru noi. Dar anul ăsta 
a fost altfel. N-a mai venit nimeni. Nicio petrecere, niciun 
musafir anul ăsta... 

Scândurica: La fel și la mine. 

Divorţata : Of, oare pe cine vrem noi să păcălim ? E groaznic; e 
cel mai urât Crăciun pe care l-am petrecut vreodată. 

Scândurica: Si eu la fel. 

SingleSam: La fel şi eu. 
Singuratica: Şi eu la fel. 
Faceţi clic pe această imagine pentru a imprima această pagină. 


De la Julie Casey 
Către Rosie 
Subiect Fax pentru tine 


Nu vreau să te deranjez în timp ce lucrezi atât de „concen- 
trată“ (ce mai face Ruby ?), dar am primit un fax în biroul meu 
acum câteva minute. Nu îţi era adresat, dar când l-am citit mi-am 
dat seama că nu putea fi decât pentru tine, căci ce alt angajat ar 
da numărul meu de fax pentru a fi utilizat în scop personal? 
Cred că la sfârșit am deslușit o semnătură „de la Josh“. Vino în 
biroul meu să-l iei. A, și te rog să direcționezi toate telefoanele 
spre numărul meu din birou; adu două cești de cafea şi un pa- 
chet de ţigări. 


Vieţi sociale, de Eloise Parkinson 


Pentru acei dintre noi care au fost suficient de no- 
rocoși să participe la nunta anului (sau, cu siguranță, 
cel puţin nunta săptămânii) vă spunem povestea ex- 
travaganţei, sofisticării și splendorii pe care au trăit-o 
cei trei sute de invitați norocoși ai domnului şi doam- 
nei Reginald Williams la căsătoria fiicei lor, Bethany 
cu dr. Alex Stewart. 

Nu s-a făcut vreo economie pentru ceremonia nup- 
țială care a avut loc la Biserica Memorială a Universi- 
tății Harvard, unde buchete încântătoare de trandafiri 
şi lumânări roșii se aliniau pe culoar până la altar, ca 
niște lumini strălucitoare, pentru ca splendidul cuplu 
să-și ia zborul împreună în viaţa lor fericită. 

Bethany, 34 ani, arăta ireproșabil și era uluitoare, 
ca întotdeauna, într-o rochie albă, elegantă, creată 
special pentru ea de faimosul prieten al starurilor (și al 

meu), Jeremy Durkin. Corsajul era împodobit cu zece 
mii de perle (și masca sarcina de care vorbeşte toată 
lumea). Fusta lungă ca de balet, făcută din straturi 
succesive de tul moale, foșnea când ea plutea către 
altar la braţul mândrului ei tată, faimosul chirurg, dr. 
Reginald Williams. 

Miranda Williams arăta ca mama perfectă a mi- 
resei în costumul ei cu pantalon roșu Armani, asortat 
cu o extraordinară pălărie Philip Treacy, care aproape 
că o umbrea pe fiica ei. Modelele (şi, de foarte cu- 
rând, prietenele lui Bethany) Sara Smythe și Hayley 
Broadbank făceau pe domnișoarele de onoare şi pur- 
tau rochii roşii sexy, din mătase cu franjuri, care se 
mulau pe curbele abia vizibile ale corpului lor, ținând 
în mâinile cu manichiură franțuzească o jumătate de 
duzină de trandafiri roşii. Buchetul miresei era făcut 
jumătate din trandafiri roşii și jumătate din trandafiri 
albi (şi a fost prins de nimeni alta decât de moi). Părul 
ei blond, care de obicei flutura pe spate, era legat 
strâns într-un coc franțuzesc, care făcea ca viitoarea 
mămică să arate ca o mireasă perfectă. 

La capătul culoarului o aștepta mândru și încre- 
zător Prinţul Fermecător, îmbrăcat într-o haină lungă 
neagră, clasică, la trei nasturi, cu guler alb și cravată 
roşie, având un singur trandafir roșu la rever. Totul 
era cu siguranţă „trandafiriu“! în acea zi. 

Recepţia extravagantă s-a ţinut la Boston Harbor 
Hotel unde cel mai bun discurs a fost, de departe, cel 
ținut de cavalerul de onoare, Josh Stewart, în vârstă 
de cinci ani, fiul mirelui dintr-o căsătorie anterioară 
cu iubita lui din facultate, Sally Gruber. 

Ziua s-a ridicat la nivelul așteptărilor (şi standarde- 
lor) „Vieţilor Sociale“ şi a fost clar pentru toți cei care 
i-au văzut dansând pentru prima oară pe tinerii căsăto- 
riti, că acest mariaj este pentru totdeauna. Fie ca ei să 


! Rosie în lb. engleză (N. tr.) 

trăiască o viaţă lungă, fericită şi mondenă împreună. 
Cât despre mine, preferata voastră în privinţa articolelor 
despre nunţi, am fugit cu buchetul să-mi găsesc alesul. 


Rosie, 
La mulți ani, dragă prietenă. 
Încă un an — o luăm de la capăt. 
Ruby 


De la Stephanie 
Către Rosie 
Subiect Vizita ta 


De abia aştept să vii luna viitoare şi să o cunoşti pe Sophia. 
Si ea e încântată să te cunoască, iar Jean-Louis e vioi ca întot- 
deauna. La mulţi ani cu ocazia împlinirii celor treizeci și trei, 
surioară. Fără îndoială că tu şi Ruby veti sărbători până la orele 
dimineţii. 


Dragă Alex și Bethany, 

Felicitări pentru nașterea băiețelului vostru. 
Vă urăm numai fericire în viitor și suntem încântate că Josh are 
fratele pe care și l-a dorit! 

Rosie și Katie 


La mulți ani pentru aniversarea celor paisprezece ani, înge- 
rașul meu. 

Să te distrezi la discotecă diseară și ai grijă, fără băutură, fără 
sex, fără droguri. 

Cu multă dragoste, 

Mama 


Ai primit un mesaj urgent de la: ROSIE 
Rosie : Cine e băiatul cu care am auzit că te-ai sărutat și ai dansat 
blues vineri seara, Katie Dunne ? 

Katie: Nu pot vorbi, mami. Domnul Simpson ne învaţă ceva 
extrem de important pentru examenele de sfârșit de an și este 
vital să-l ascult. 

Rosie: Mincinoaso. 

Katie: Nu mint. Sunt sigură că e ceva important, indiferent 
ce-o fi. 

Rosie: Haide, spune totul. Cine era băiatul ? 

Toby: Bună, Rosie. 

Rosie: O, Toby, ai picat la tanc. Tocmai o iscodeam pe fiica 
mea despre misteriosul băiat de la discotecă de vineri seara. 

Toby: O, ha ha! Veştile circulă repede. 

Katie: Să nu-i spui, Toby. 

Rosie : Deci e adevărat ? 

Toby: Da. 

Katie: Da, iar Toby s-a pupat cu Monica toată seara. 

Rosie: A, nu, Toby, nu smiorcăita de Monica. 

Toby: De ce îi spuneți amândouă așa? Când e cu mine nu se 
smiorcăie. 

Rosie: Asta pentru că nu ne sărutăm cu ea în faţa tuturor în dis- 
coteca școlii. Haide, draga mea fiică, fii pe aceeași lungime de 
undă cu mine și dă-mi detalii despre acest început de idilă. 

Katie: ÎI cheamă John McKenna, are cincisprezece ani, e cu un 
an mai mare ca mine și e foarte drăguţ. 

Rosie: Ooo, un tip mai mare. 

Katie : Stiu, mamă, am gusturi. 

Rosie: Tu ce crezi despre el, Toby? 

Toby: E OK ; joacă în echipa de fotbal a școlii. Joacă bine. 

Rosie: Vrei să-l supraveghezi în locul meu ? 

Katie: Mamă! Acum n-o să mai tacă din gură! 

Rosie: Ai făcut sex cu el? 

Katie: Mamă! Am paisprezece ani ! 

Rosie: În ziua de azi vezi la televizor fete de paisprezece ani 
care sunt gravide. 

Katie: Nu şi eu ! 

Rosie: Bun. Ai luat droguri ? 

Katie: Mamă! Termină! De unde naiba să iau droguri ? 

Rosie: Nu ştiu, dar în ziua de azi vezi la televizor fete de paispre- 
zece ani care sunt gravide și iau droguri. 

Katie: Nu și eu! 

Rosie: Bun. Bei alcool? 

Katie: Mamă! Mama lui Toby ne-a dus și ne-a adus cu mașina 
de la școală — când am fi avut timp să bem ? 

Rosie: Nu știu, dar în ziua de azi vezi la televizor fete de pai- 
sprezece ani care beau, iau droguri și sunt gravide. 

Katie: Cu siguranță nu sunt eu aceea ! 

Toby: La ce programe vă uitaţi ? 

Rosie: Mai ales știri. 

Katie : Nu-ţi face griji; m-ai bătut la cap suficient de mult ca să 
ştiu că e o prostie să fac toate aceste lucruri, OK ? 

Rosie: OK, dar ţine minte, pupăturile sunt plăcute, dar până aici 
trebuie să mergi! OK? 

Katie: Mamă, dar asta e tot ce-mi doresc ! 

Rosie: Bun, acum întoarceţi-vă amândoi la învăţat. Sper că o să 
luaţi zece la materia asta ! 

Katie: N-o să luăm dacă ne mai întrerupi mult! 


Ruby: Ce-ai să faci în următoarele două luni, acum când copiii 
au luat vacanţă ? Eşti așa norocoasă să ai un concediu atât de 
lung. Randy Andy mi-a spus că mi-am terminat deja conce- 
diul, ceea ce e ridicol, pentru că acelea erau zile în care mi-a 
fost rău. El a spus că nimănui n-ar putea să-i fie rău șaizeci și 
cinci de zile pe an şi totuşi să mai fie în viaţă. 

Rosie: Deci nu-ţi mai poţi lua deloc concediu ? Speram că o să mer- 
gem cu barca într-un weekend. La Blackpool sau așa ceva. 
Ruby: Acum pot. I-am spus că dacă îmi dă două săptămâni libere, 
o să menţionez numele companiei Andy Randy Paperclip, 
când Oprah mă va invita în show-ul ei ca să povestesc cum 
eu și Gary am câștigat campionatul Mondial de Salsa. Tu ce 

ai de gând să faci ? 

Rosie: Nu prea știu. Julie mi-a spus în treacăt că aș putea să fac 
nişte cursuri pentru adulţi în cadrul școlii. Spune că aș putea 
face un curs de management hotelier, așa cum mi-am dorit 
dintotdeauna. Ca și cum ar fi atât de simplu. 

Ruby: De ce n-ar fi atât de simplu ? Uite ce e, Rosie, nu știi 
până nu încerci. De când te cunosc nu vorbești decât despre 
faptul că vrei să lucrezi într-un hotel. Eşti obsedată de ele; 
casa ta e un omagiu adus produselor hoteliere. De abia poţi 
deschide ușa de la baie din cauza covorașelor furate. Nu pot 
să pretind că îţi înțeleg fascinația pentru ele, dar ştiu că să 
lucrezi într-un hotel este visul tău absolut. 

Rosie: Julie a spus că dacă nu urmez cursul acela, o să mă con- 
cedieze. Şi a mai spus că atunci când o să-l termin o să mă 
concedieze oricum. 

Ruby: Trebuie să o ascultți ; ţi-a fost o profesoară bună atâţia ani. 
Rosie: Dar, Ruby, îţi trebuie doi ani ca să-ți iei diploma, costă mult 
şi va trebui să lucrez ziua și să învăţ noaptea. Va fi dificil. 
Ruby: Dar, dar, dar, Rosie Dunne. Care e problema? Ai alte 
planuri mai grozave pentru următorii trei ani din viaţa ta? 


Dragă Rosie, 

Scuze pentru întârzierea cu care ţi-am răspuns. Ultimele câ- 
teva luni au fost foarte aglomerate pentru mine și Alex. Adap- 
tarea la viaţa de cuplu și un nou-născut în interval de câteva luni 
este o muncă grea. 

Am fost încântați să primim felicitarea ta și sperăm că tu și 
Katie vă descurcati bine acolo, în Irlanda. 

Sincere urări, 

Bethany (cu Alex, Theo şi desigur Josh) 


Ai primit un mesaj urgent de la: ROSIE 
Rosie: Ai dreptate, Ruby, nu prea am ce face în următorii doi 
ani din viaţa mea. De ce să nu mă instruiesc ? 


Capitolul 41 


Bună mamă, 

E iarnă iar. Mă sperie lunile care zboară atât de repede. Se 
schimbă în ani fără ca eu măcar să observ. Katie e ca un fel de 
calendar pentru mine, o privesc cum crește și se schimbă. Crește 
atât de repede, învaţă să aibă păreri proprii, învaţă că eu nu am 
răspunsuri la orice. Si în clipa în care un copil înțelege asta, știi 
că ai încurcat-o. 

Nu am încheiat călătoria, mamă, sunt încă prinsă într-un sta- 
diu al vieţii în care tocmai am sosit de undeva, am lăsat totul 
bine și frumos în urmă, iar acum îmi croiesc drum spre altceva 
nou. Ceea ce vreau să spun este că încă nu m-am stabilit într-un 
loc. Încă. Vreau să spun că tu şi tata nu aţi făcut decât să călă- 
toriți anul trecut — nu aţi stat în nicio ţară mai mult de câteva 
săptămâni —, dar sunteţi amândoi stabiliţi undeva, nu ca mine, 
iar eu n-am plecat nicăieri anul trecut. Ştiţi amândoi unde vreți 
să fiţi. Cred că e din cauză că vă aveţi unul pe celălalt și oriunde 
este tata, tu simţi că acolo e casa ta. 

Am învăţat că acasă nu e un loc, e un sentiment. Pot face 
apartamentul să arate oricât de drăguţ, pot pune oricâte ghivece 
de flori pe pervazul ferestrei, pot pune un covoraș cu „Bine 
ați venit“ la intrare, pot atârna o inscripţie „Casă, dulce casă“ 
deasupra șemineului și pot purta șorțuri și pot coace prăjituri, 
dar în adâncul sufletului știu că nu vreau să stau aici pentru 
totdeauna. 

E ca şi cum aș aștepta în staţia de tren, străduindu-mă să fac 
rost de câteva lire, suficient cât să prind următorul tren pentru a 
pleca mai departe. Si, desigur, lucrul cel mai important pentru 
mine este Katie. Oriunde sunt cu ea ar trebui să mă simt ca acasă, 
dar nu e așa, pentru că eu sunt cea care ar trebui să o fac să simtă 

că are un cămin. Sunt conștientă că în câțiva ani Katie va pleca 
şi nu va avea nevoie de mine așa cum are acum. 

Trebuie să-mi organizez propria viaţă pentru clipa în care 
Katie va pleca. Trebuie să fac asta pentru că nu văd niciun Prinţ 
Fermecat venind să mă salveze. Basmele sunt niște povestioare 
răutăcioase pentru copii. De fiecare dată când am probleme, aş- 
tept un bărbat distins cu părul lung care să vină în pas alergător 
în viața mea (desigur, călare pe un cal, nu alergând pe jos). Apoi 
îmi dau seama că nu-mi mai doresc un bărbat în viaţa mea, pen- 
tru că bărbaţii sunt cei care m-au băgat în încurcătură. Acum 
parcă aș fi antrenoarea lui Katie, pregătind-o pentru marea luptă 
care înseamnă viaţa de adult. Ea nu se prea gândește cum ar fi 
viaţa fără mine. Desigur, are visurile ei de a călători prin lume 
fără mine şi a face bani ca DJ, dar încă nu s-a gândit că va fi 
fără mine. Şi nici n-ar trebui să fie altfel — are doar paisprezece 
ani. Oricum încă nu a ajuns să ia propriile decizii, iar eu am pus 
piciorul în prag în privinţa dorinţei ei de a abandona școala. 

Deși în ultimul timp n-a mai trebuit să o forțez să se dea 
jos din pat dimineaţa datorită lui John, noului ei prieten. Sunt 
inseparabili; merg la discotecă în fiecare seară la clubul GAA, 
aproape de casa lui. Este și el membru GAA și joacă ca arun- 
cător în echipa de baseball Dublin la juniori. De fapt, mergem 
cu toții la Croke Park duminica asta să vedem meciul Dublin 
contra Tipperary, suntem nerăbdători. E cam greu pentru mine, 
căci eu nu am carnet, așa că uneori o pun pe Ruby la treburile 
care implică șofatul. Ea numește asta Şofat pentru Domnișoara 
Lenevie. Mama lui John este însă o doamnă drăguță și uneori o 
ia pe Katie de la stadion și o aduce acasă. 

În ultimul timp nu am mai auzit prea multe despre Toby, dar 
am văzut-o pe mama lui la școală când îi ducea pe cei mai mici 
şi mi-a spus că Toby se poartă cam cum făcea Katie cu noua lui 
prietenă, Monica. 

Eu nu-mi dădeam întâlniri când aveam paisprezece ani. 
Tinerii de azi se maturizează atât de repede... (Parcă eu aș fi 
BĂTRÂNĂ rău !) Gata, gata, mamă, parcă te aud clocotind. Eu 
am rămas însărcinată la optsprezece ani, fără a avea serviciu 
sau studii sau soț și aproape că ţi-am provocat o depresie, dar în 

unele țări din lume la vârsta asta ești matură, așa că ar trebui să 
mulțumești cerului că n-am început mai devreme. 

Kevin a trecut pe la mine în weekend; a adus-o pe noua lui 
prietenă. Era tare drăguță, dar nu știu ce vede la el. Ştii că au un 
an de când sunt împreună ? Pe bune, fratele meu e tare secretos; 
trebuie să scoţi informaţia cu cleștele de la el! Cine ştie, s-ar 
putea să sune mai multe clopote de nuntă în familia Dunne ! 
Spune-i tatei să-și scoată smochingul vechi din pod și să-l perie 
de pânze de păianjen și molii în așteptarea evenimentului. Va 
fi fericit să ştie că de data asta nu va mai trebui să meargă pe 
culoar până la altar. (Sincer, pe mine m-a enervat la nuntă !) 

Cât despre palatul meu, am putea să nu avem aici geamuri 
deloc, fiindcă prin ele trece tot vântul. E atât de frig și bate vân- 
tul în seara asta, iar ploaia răpăie în ferestre. Felinarul de afară 
luminează chiar apartamentul nostru. Dacă ar putea fi mutat un 
pic mai la dreapta, l-ar deranja pe Rupert. Deşi îmi economisește 
banii pe energia electrică. Aproape că aştept să-l văd pe Gene 
Kelly stând afară și dansând cu umbrela lui. De ce pot filmele 
face totul — inclusiv ploaia — să arate amuzant? 

În fiecare dimineaţă mă trezesc când afară e beznă (şi, vezi 
tu, nu e normal să te trezești la o oră la care nici soarele nu se 
deranjează să răsară), în apartament e frig ca gheaţa, sar din duș 
în dormitor, tremurând ca naiba, ies din casă, merg pe jos zece 
minute până la stația de autobuz, invariabil prin vânt și ploaie. 
Urechile mă ustură, iar părul îmi atârnă în șuviţe ude, așa că 
aş putea să nu-l mai spăl, doar să-l usuc cu uscătorul. Rimelul 
îmi curge pe față, umbrela se deformează, iar eu arăt ca Mary 
Poppins ajunsă în mizerie. Apoi autobuzul întârzie. Sau e prea 
plin și nu mai face staţie. Iar eu ajung târziu la serviciu, arătând 
ca un şobolan ud, enervată pentru că m-am certat cu şoferul, 
în timp ce toţi ceilalți au machiajul, hainele și părul perfecte, 
pentru că toţi s-au trezit cu o oră mai târziu decât mine, au sărit 
în maşinile lor, au condus până la serviciu, au ajuns la școală cu 
un sfert de oră înainte de începerea orei, la timp pentru a servi 
o ceașcă de cafea și a se relaxa înainte de a-și începe ziua de 
lucru. 

Cântând în ploaie, pe naiba ! 

Te rog să observi că azi ţi-am scris o scrisoare, nu ţi-am tri- 
mis un e-mail, asta din cauza tipului cu internet-cafe-ul de la 
parter, care m-a prins de prea multe ori uitându-mă la el. E atât 
de frumos, că-mi vine să-l mănânc. Cred că s-a prins, așa că în 
seara asta stau acasă. Un alt motiv pentru care îți scriu este pen- 
tru că mă prefac că studiez. Pe amândouă ne așteaptă examene 
înainte de Crăciun și i-am spus lui Katie că trebuie să ia lucrurile 
în serios. Eu una m-am băgat singură în asta. Așa că iată-ne 
pe amândouă tocind la masa din bucătărie, cu cărţile, dosarele, 
hârtiile și stilourile noastre, pretinzându-ne intelectuale. 

Am atâtea lucruri de învăţat, că n-am fost în stare să gă- 
tesc toată săptămâna. Așa că în ultimele zile am mâncat doar 
delicatese de la restaurantul de jos. Din fericire, Sanjay ne dă 
reducere patruzeci la sută pentru mâncarea pe care o luăm la 
pachet și chiar a creat un fel nou pe care l-a botezat Pui Rosie 
cu Curry. Aseară ni l-a trimis gratuit odată cu comanda noastră. 
L-am gustat și i l-am trimis înapoi. Am glumit. De fapt este un 
pui cu curry. A adăugat doar Rosie. Totuși sunt flatată să-mi 
văd numele pe un meniu indian și e interesant să auzi târziu în 
noapte numele meu strigat de nişte betivi care de abia articu- 
lează cuvintele. Înclin să cred că Romeo al meu stă pe trotuarul 
din faţa ferestrei mele, strigându-mă și aruncând cu pietricele 
pentru a mă trezi din toropeală. Apoi îmi amintesc că e sâmbătă, 
e unu noaptea, cârciuma tocmai s-a închis, oamenii beți strigă 
comenzile la tejghea, iar pietricelele din fereastră sunt de fapt 
ropote de ploaie. Dar o fată are dreptul să viseze oricând. 

Ori de câte ori trec pe lângă soţia lui Sanjay, ea dă ochii peste 
cap şi plescăie din buze dezaprobator. El tot îmi dă întâlnire, 
chiar și când ea e lângă el. Așa că spun cu voce tare că ceea ce 
vrea el nu e corect, având în vedere statutul lui, că ar trebui să-și 
respecte soţia mai mult şi că și dacă nu ar fi însurat, eu tot l-aş 
refuza. Spun lucrurile astea tare, ca ea să mă audă, dar ea tot 
mă dezaprobă, iar Sanjay îmi zâmbește și îmi aruncă în geantă 
câteva snack-uri pe gratis. Omul ăsta nu e zdravăn la minte. 

Rupert (celălat vecin al meu) m-a întrebat dacă aș vrea să 
merg la Sala Naţională de Concerte în weekend. Se pare că 
Orchestra Naţională Simfonică va interpreta Concertul de pian 

nr. 2 de Brahms în si bemol op. 83, care e preferatul lui. Nu 
e o întâlnire sau ceva asemănător. Cred că Rupert este perfect 
indiferent faţă de relațiile sexuale şi că are nevoie doar de cineva 
care să îi țină companie. Asta îmi convine perfect. În plus tatua- 
jul lui cu „Te iubesc, mamă“ creează confuzie. Citatul acela din 
James Joyce de pe pieptul lui mă supără și pe mine pentru că 
Rupert e atât de înalt, încât dacă mă uit drept înainte sunt forțată 
constant să citesc „Greșelile sunt porţile descoperirii“. E ca un 
semn sau așa ceva, ca şi cum Rupert a fost pus în apartamentul 
de lângă mine ca să mă facă să înţeleg erorile vieţii mele. Doar 
că aș vrea ca mesajul să fie mai clar. Mai degrabă greșelile sunt 
gropile descoperirii. E un drum al naibii de lung și de bolovănos 
către descoperiri, presărat cu obstacole şi pericol. Aș fi vrut să 
scrie mai degrabă „Ciocolata e bună“. 

Vorbind de greșeli, încă nu am vorbit cu Alex și a trecut un 
an de-acum. Cred că a venit timpul. Tot ce-am făcut a fost să ne 
trimitem felicitări idioate unul altuia. E ca și cum am face un 
concurs de privit ochi în ochi şi niciunul dintre noi n-ar vrea să 
fie primul care să clipească. Înnebunesc de dorul lui. Sunt atâtea 
lucruri care mi se întâmplă, lucruri mărunte și prostești pe care 
ard de nerăbdare să i le spun. Cum ar fi că azi-dimineață poşta- 
şul ducea ziarul la vecini, iar micuțul câine rasa Jack Russell pe 
care-l cheamă chiar Jack Russell l-a atacat din nou. Așa că m-am 
uitat pe fereastră și l-am văzut pe poştaş care scutura piciorul 
ca să scape de câine, așa cum face în fiecare dimineaţă, dar de 
data asta l-a lovit pe câine în stomac din greșeală, iar câinele a 
căzut și a rămas nemișcat mult timp. Apoi proprietarul a ieșit și 
am văzut cum poştaşul pretindea că Jack Russell era așa când 
a ajuns el acolo. Proprietarul l-a crezut și era de comă cum în- 
cercau amândoi să ajute câinele. În cele din urmă, Jack Russell 
s-a ridicat şi s-a uitat la poştaş, apoi a scheunat și a fugit în casă. 
Poştaşul doar a strâns din umeri și s-a îndepărtat. A venit la ușa 
mea fluierând. Lucruri ca acestea l-ar fi făcut pe Alex să râdă, în 
special fiindcă eu îi spusesem despre câinele ăsta ticălos care mă 
ținea trează toată noaptea cu lătratul și care îmi fura întotdeauna 
corespondenţa de la bietul poștaș. 

Stai o clipă, Katie se uită pe furiș la pagina mea... 

TEORIA LUI MASLOW ASUPRA IERARHIEI 

Ha ha, asta o va potoli. OK, acum mai bine plec să fac și eu 
ceva treabă. Ne vedem în curând. Spune-i tatei că-l salut și că 
îl iubesc. 

A, apropo, Ruby mi-a aranjat o întâlnire cu un necunoscut 
sâmbătă seara. Aproape că-mi venea să o ucid, dar acum nu mai 
pot anula. Tine-mi pumnii strânși, ca să nu fie cine știe ce cri- 
minal în serie. 

Cu multă dragoste, 

Rosie 


Ai primit un mesaj de la: ROSIE 

Rosie: Bună, Julie. Te-am inclus pe lista amicilor cu care fac 
schimb de mesaje. Ori de câte ori văd că eşti on-line îţi pot 
trimite un mesaj. 

Julie: Nu și dacă îţi blochez numele pe lista mea. 

Rosie: N-ai îndrazni. 

Julie: De ce să foloseşti un serviciu de schimb de mesaje când 
sunt în încăperea alăturată ? 

Rosie: Asta fac. Se cheamă că pot face mai multe lucruri în ace- 
laşi timp. Pot vorbi cu oamenii la telefon și pot să fiu cu tine 
on-line. De fapt, cu ce te ocupi, Miss Casey ? Tot ce faci este să 
terorizezi copii inocenți şi să te întâlneşti cu părinți enervaţi. 

Julie: Cam asta fac, Rosie, ai dreptate. Crede-mă, ai fost unul 
dintre cei mai obraznici elevi și unul dintre cei mai groaznici 
părinţi cu care m-am întâlnit. Uram să te chem. 

Rosie: lar eu uram să vin. 

Julie : lar acum mă adaugi pe lista ta de schimb de mesaje. Cum 
se schimbă timpurile ! Apropo, săptămâna viitoare organizez 
o petrecere și mă întrebam dacă ai vrea să vii. 

Rosie: Cine mai vine ? 

Julie: A, doar câţiva copii pe care îi speriam de moarte acum 
douăzeci de ani. Ne place să ne reunim și să ne amintim de 
zilele care au trecut. 

Rosie: Serios? 

Julie : Nu, doar câţiva prieteni şi membri de familie pentru a bea 
şi a ciuguli ceva ca să marcăm evenimentul, apoi puteți să 
plecaţi cu toţii şi să mă lăsaţi în pace. 

Rosie: Câţi ani împlinești ? Te întreb pentru că aș vrea să-ţi cum- 
păr o felicitare cu vârsta respectivă sau poate o insignă. 

Julie : Fă asta şi te concediez. Împlinesc cincizeci și trei de ani. 

Rosie: Eşti cu doar douăzeci de ani mai mare ca mine. Credeam 
că ești bătrână ! 

Julie: Ciudat, nu-i aşa? Imaginează-ţi, când ai terminat şcoala 
aveam aceeaşi vârstă ca tine acum. Probabil că şi elevii de 
azi cred despre tine că ești bătrână. 

Rosie: Mă simt bătrână. 

Julie : O bătrână n-ar merge la o întâlnire romantică cu un necu- 
noscut. Haide, deșartă sacul, cum a fost? 

Rosie: ÎI cheamă Adam și e foarte, foarte drăguţ. Toată seara 
a fost politicos, găsea subiecte excelente de conversaţie și 
era foarte amuzant. A plătit el masa, taxiul, băutura, absolut 
totul și nu m-a lăsat să deschid poşeta (nu că aș fi avut vreun 
ban de cheltuit, din cauza salariului de sclav cu care sunt plă- 
tită, hm...). Era înalt, brunet şi chipeș, îmbrăcat impecabil. 
Sprâncene bine conturate, dinți drepți și niciun fir de păr în 
nas la vedere. 

Julie : Cu ce se ocupă? 

Rosie: E inginer. 

Julie: Deci era politicos, chipeș și avea un serviciu foarte bun. 
Pare prea bun ca să fie adevărat. Vă mai întâlniți ? 

Rosie: După masă ne-am întors la apartamentul lui ca o seră. 
Locuiește pe Sir John Rogerson's Quay — locul acela e extra- 
ordinar. Ne-am sărutat, am rămas peste noapte, m-a întrebat 
dacă aş vrea să ne mai întâlnim și am spus „nu“. 

Julie: Ai înnebunit? 

Rosie: Poate. Era un om atât de bun, dar nu am simţit nimic — 
nicio scânteie. 

Julie: Dar a fost doar prima întâlnire. Nu poţi spune aceste lu- 
cruri de la prima întâlnire. Ce voiai, focuri de artificii ? 

Rosie: Nu, de fapt voiam exact invers. Vreau tăcere, un moment 
de liniște deplină. 

Julie : Tăcere? 

Rosie: O, e o poveste mai lungă. Dar aseară a fost dovada fap- 
tului că poţi să mă pui alături de un tip perfect în toate pri- 
vinţele, şi tot nu sunt pregătită. Trebuie ca toată lumea să 
înceteze să mă preseze — voi găsi pe cineva atunci când voi 
fi gata. 

Julie : OK, OK, promit că voi înceta cu presiunile până când îmi 
vei permite. Apropo, cum mai merge cu învățatul ? 

Rosie: Este greu să lucrezi, să înveţi şi să fii mamă, toate în ace- 
lași timp. Sfârșesc prin a sta trează toată noaptea, cântărind 
viaţa, universul și tot ce se află în el, adică nu fac nimic. 

Julie: Nu-ţi face griji, am trecut cu toţii prin asta și crede-mă, 
când vei avea vârsta mea n-o să-ţi mai pese. Pot face ceva 
ca să te ajut? 

Rosie: Cred că da. O mărire de salariu ar fi un ajutor extra- 
ordinar. 

Julie : Nicio șansă. Cum mai merge cu economisitul ? 

Rosie: Ar merge foarte bine dacă n-ar trebui să-mi hrănesc, îm- 
brac, educ copilul și să plătesc chiria pentru cutia de pantofi 
în care locuiesc. 

Julie: Asta pare că-ţi stă în cale mereu, partea cu „trebuie să am 
grijă de copil“. Ai mai vorbit cu Alex? 

Rosie: Nu. 

Julie: O, Rosie, sunteţi ridicoli amândoi. Mi-am petrecut toată 
viaţa încercând să vă despart, dar acum nu mai aveţi niciun 
haz. Spune-i că Domnișoara Casey Nas Mare Respirație Urât 
Mirositoare v-a dat amândurora permisiunea să staţi alături 
unul de celălalt. 

Rosie: N-o să meargă; oricum nu te-a ascultat niciodată. Si, mă 
rog, într-un fel ţinem legătura. Katie îi trimite e-mailuri, eu îi 
trimit felicitări cu orice ocazie există sub soare și el îmi răs- 
punde tot cu felicitări. La fiecare câteva luni primesc o carte 
poștală dintr-o altă ţară exotică de unde îmi scrie rapoarte 
plictisitoare despre cum e vremea, iar când nu e în vacanță 
muncește întruna. Așa că nu ne ignorăm complet unul pe 
celălalt. Este un mod foarte civilizat de a ne certa. 

Julie : Da, în afară de faptul că nu vorbiti. Cel mai bun prieten al 
tău are un bebeluș de şase luni pe care nici nu l-ai cunoscut. 
Tot ce vreau să spun e că dacă mai lași asta să se perpetueze 
mult timp, anii se vor înmulți și, înainte să știi, va fi prea 
târziu. 


Capitolul 42 


Dragă Rosie și Katie Dunne, 
Felicitări de sezon de la Spitalul St. Jude! 
Soţia mea, cei doi fii și eu sperăm că anul care vine vă va 
aduce vouă și celor iubiţi sănătate şi fericire. 
Crăciun Fericit şi Un An nou fericit de la familia Stewart. 
Dr. Alex Stewart 


Domnului Dr. Alex Stewart 

Fie ca anul care vine să fie plin de fericire, belşug şi fericire 
pentru tine și familia ta. 

Sincere urări, 

Rosie Dunne 


Ai primit un mesaj de la: ALEX 

Alex : Felicitarea ta a sosit azi-dimineaţă. 

Rosie: A, acum vorbeşti cu mine? 

Alex : A trecut destul de mult timp. Unul dintre noi trebuia să fie 
suficient de adult pentru a stabili contactul. Amintește-ţi că 
în definitiv nu eu sunt cel care a pornit-o. 

Rosie: Ba da. 

Alex : Rosie, nu, nu l-am pornit. 

Rosie: Ba da, tu l-ai pornit! 

Alex: O, te rog! Anul trecut ţi-am spus că Bethany era gra- 
vidă, moment în care parcă ai înnebunit. Şi, dacă vrei să ştii, 
o cerusem în căsătorie cu o seară înainte de a merge la o 
ceremonie de premiere. Bethany a acceptat și fiindcă era 
încântată le-a spus părinţilor ei la masă (ceea ce ar fi făcut 
orice om normal). Tatăl ei a fost premiat și în timpul dis- 
cursului a anunţat că fiica lui tocmai se logodise (așa cum ar 

face orice tată normal când ar afla că fiica lui urmează să se 
căsătorească). 

Ziariștii erau acolo; s-au întors la birou şi au scris despre 
evenimentul din acea seară la timp ca să apară în ziarele de 
a doua zi. Am ieşit în oraș și am sărbătorit evenimentul cu 
logodnica mea și familia ei. Am mers la culcare și m-am 
trezit a doua zi cu telefoane peste telefoane de la familia mea 
care dorea să știe de ce naiba nu le-am spus că mă căsătoresc. 
E-mailul era plin de mesaje de la prietenii mei care nu înţe- 
legeau ce se petrece, iar eu tocmai încercam să le răspund 
tuturor când tu ai intrat pe Messenger. 

Aşa că ţi-am trimis ție și lui Katie invitaţii gândindu-mă 
că, indiferent dacă tu dezaprobai alegerea mea în privinţa so- 
tiei şi născoceai povești patetice despre motivul pentru care 
mă căsătoream, te-ai fi putut totuși purta ca prietena care 
sustii că ești, venind la nunta mea ca să mă sustii. 

Așa că îmi cer scuze pentru ultima felicitare pe care ai pri- 
mit-o, numele tău figura pe lista mea de corespondenţă, dar 
felicitarea era pentru pacienţi, nu pentru tine. 

Rosie: Stai puțin, dar eu n-am primit nicio invitaţie la nuntă ! 

Alex: Ce? 

Rosie: N-am primit nicio invitaţie la nuntă. A fost una pentru 
Katie, dar nu și pentru mine. lar Katie evident că nu putea 
să meargă pentru că avea doar treisprezece ani; unde ar fi 
stat? lar eu nu puteam să o aduc pentru că sincer nu-mi 
permiteam... 

Alex: Oprește-te ! Lasă-mă să mă gândesc un pic. N-ai primit 
invitația la nuntă? 

Rosie: Nu. Doar una pentru Katie. 

Alex: Dar părinţii tăi? 

Rosie: Ei au primit-o, dar n-au putut să vină pentru că urma să 
meargă la Paris la Stephanie și ... 

Alex: OK! Nu cumva invitaţia ta a fost trimisă la ei din 
greşeală ? 

Rosie: Nu. 

Alex : Dar părinţii mei — nu ţi-au spus? 

Rosie: Mi-au spus că le-ar face mare plăcere să merg, dar nu ei 
răspundeau de invitaţii, Alex. Tu nu m-ai invitat să vin. 

Alex: Dar erai pe listă. Am văzut invitaţia ta cu ochii mei pe 
masa din bucătărie. 

Rosie: A! 

Alex: Atunci ce s-a întâmplat? 

Rosie: Nu mă întreba pe mine! Eu nici măcar n-am știut că a 
existat o invitaţie pentru mine ! Cine le-a expediat? 

Alex : Bethany și organizatorul nunții. 

Rosie: Hmm... OK, undeva între momentul în care Bethany a 
plecat la poştă şi cel în care invitaţia urma să ajungă în cutia 
mea poștală ceva s-a întâmplat. 

Alex: A, nu începe iar, Rosie. Nu a fost Bethany. Are alte lu- 
cruri mai bune de făcut decât să conceapă planuri pentru a 
scăpa de tine. 

Rosie: Cum ar fi să ia masa cu fetele ? 

Alex : Încetează. 

Rosie: Păi sunt şocată. 

Alex : Deci tu ai crezut tot timpul ăsta că eu n-am vrut să vii la 
nuntă? 

Rosie: Da. 

Alex: Dar de ce n-ai spus ceva? Un an întreg și tu n-ai spus 
nimic ? Dacă tu nu m-ai invita la nunta ta cred că măcar aş 
spune ceva! 

Rosie: Scuză-mă, de ce nu m-ai întrebat tu de ce n-am venit la 
nuntă ? Dacă te-aș fi invitat la nunta mea și aş fi observat că 
n-ai apărut, cred că cel puţin aș fi spus ceva. 

Alex : Eram supărat. 

Rosie: Şi eu. 

Alex: Încă mai sunt supărat din cauza lucrurilor pe care le-ai 
spus. 

Rosie: Spune-mi un lucru, Alex. Mi-ai spus sau nu cu doar câ- 
teva luni înainte că Bethany nu îţi era „menită“ și că nu o 
iubeşti ? 

Alex: Da, dar... 

Rosie: Si voiai sau nu să termini relația cu ea înainte ca ea să 
anunţe că e însărcinată ? 


318 


Alex: Da, dar... 

Rosie: Si erai sau nu îngrijorat din cauza postului tău când ai 
refuzat să te căsătorești cu Bethany ? 

Alex: Da, dar... 

Rosie: Şi erai sau nu... 

Alex: Termină, Rosie. Toate astea or fi adevărate, dar s-au 
suprapus cu faptul că eu doream să fac parte din viaţa lui 
Bethany și a lui Theo. 

Rosie: Deci dacă tu m-ai invitat la nuntă, iar eu am oarecum 
dreptate în afirmaţiile mele, de ce nu am vorbit unul cu celă- 
lalt un an întreg? 

Alex : Ceea ce aș vrea să ştiu acum ar fi unde naiba s-a rătăcit in- 
vitația ta. Organizatorul nunții aranjase totul. Doar dacă... 

Rosie: Cine? 

Alex: Nu cine, ci mai degrabă ce... 

Rosie: Atunci, ce? 

Alex : Jack Russell, câinele Jack Russell. Data viitoare când îl 
văd îi sucesc gâtul. 

Rosie: Nu poţi să faci asta. 

Alex : Pot face tot ce poftesc cu ticălosul ăla mic... 

Rosie: A murit. Poştaşul l-a lovit în stomac câteva dimineți la 
rând complet neintenţionat (sunt martor) și într-o dimineaţă 
a reușit, Jack nu s-a mai mișcat. 

Alex : Nu îmi pare rău să aud asta. 

Rosie: Mie totuşi da, Alex. 

Alex : Si mie. Suntem prieteni din nou? 

Rosie: Eu n-am încetat niciodată să fiu prietena ta. 

Alex : Nici eu. Din păcate acum trebuie să plec pentru că bebe- 
luşul meu îşi toarnă micul dejun în cap şi se freacă cu el pe 
pielea capului, foarte concentrat. Mă tem că s-a făcut iarăși 
ora de schimbat scutecul. 


Pentru fiica noastră minunată 

Te iubim din toată inima. Îţi dorim un an bun. 

La mulţi ani, Rosie! 

Mult noroc la examenele tale din iunie. Îţi ţinem pumnii 
strânși. 

Cu toată dragostea, 
Mama şi tata 


Surorii mele 

În sfârșit mă prinzi din urmă, Rosie, şi mă bucur, pentru că 
nu vreau să fiu singura care se apropie de patruzeci ! Mult noroc 
la examenele tale. Ai două luni ca să înveţi totul — dar poţi să o 
faci. Sunt sigură că o să le știi ca pe apă. 

La mulţi ani! 

Cu dragoste, 

Stephanie, Pierre, Jean-Louis, Sophia 


La mulți ani, mamă. 
Sper că îți va plăcea cadoul. Dacă nu-ţi vine, îl port eu! 
Cu dragoste, 
Katie 


Unei prietene speciale 

La multi ani pentru cei treizeci şi cinci de ani, Rosie ! Lucrez 
acum la un nou experiment de oprire a timpului. Vrei să-l în- 
cerci și tu? 
Să te distrezi de ziua ta și sper să ne vedem în curând! 

Alex 


Pentru Rosie 
La mulți ani din nou. După această sărbătoare, gata cu dis- 
tracţiile. Trebuie să iei examenele cu nota zece. Poţi să o faci și 
eşti singura mea speranţă de a ajunge acolo. Încă visez la cum 
voi lucra eu ca animatoare în cadrul hotelului ăla luxos al tău. 
Cu dragoste, Ruby 


Ai primit un mesaj de la: ROSIE 

Rosie: Saisprezece. Îngerașul meu face șaisprezece ani! Oare 
ce ar trebui să fac acum ? Unde e cartea cu reguli de urmat? 

Ruby: Stii, nu e ca şi cum ieri ar fi împlinit doi ani. Ai avut, ia 
să vedem, cam șaisprezece ani să te pregătești. Nu ar trebui 
ca lucrul ăsta să te șocheze. 

Rosie: Ruby, vrăjitoare lipsită de sentimente, tu chiar nu simți 
nimic ? Eşti imună la toate emotiile ? Ce ai simţit când Gary 
a împlinit șaisprezece ani? 

Ruby: Eu nu privesc lucrurile ca tine. Nu mă gândesc prea mult 
la vârstă și la zile de naștere — pentru mine sunt ca orice altă 
zi. Nu simbolizează nimic, decât un mănunchi de definiţii și 
generalizări create de oameni pentru a face conversaţie, dez- 
bateri și discuţii în presă. De exemplu, Katie nu o va lua pe 
cărări greșite pentru că deodată se trezeşte într-o dimineaţă 
în care a împlinit șaisprezece ani. Oamenii fac ce îi taie capul 
la orice vârstă îi apucă. Luna trecută tu ai împlinit treizeci 
şi cinci de ani. Asta înseamnă că mai ai cinci ani până faci 
patruzeci. Crezi că în ziua în care vei împlini patruzeci de 
ani vei fi altfel decât la treizeci și nouă sau patruzeci și unu ? 
Oamenii au propriile lor idei despre vârstă ca să scrie cărti- 
cele care te învaţă cum să faci faţă vârstei, ca să pună comen- 
tarii stupide în felicitări, creează nume pentru chat-urile de 
pe internet și caută scuze pentru crizele care li se întâmplă 
în viață. 

De exemplu, ceea ce se numește „criza vârstei de mijloc“ 
la bărbaţi este doar un mănunchi de exagerări. Nu vârsta e 
problema; ci creierul masculului. Bărbaţii înșelau încă de pe 
vremea când erau maimuțe (aici poţi să adaugi și tu povestea 
ta), de când erau în peșteri (aici iar ai avea ceva de spus) și 
până acum, vârstă la care se spune că ești un om civilizat. 
Așa au fost ei făcuţi. Nu vârsta e problema. 

Fetiţa ta va rămâne fetița ta chiar și după ce va avea pro- 
priul ei copil. Nu-ţi mai face griji. 

Rosie: Nu vreau ca fetiţa mea să aibă un copil până ce nu va 
crește, va fi măritată și bogată. Vreau să spun... când îmi 
aduc aminte lucrurile pe care le-am făcut când am împlinit 
şaisprezece ani... de fapt nu-mi aduc prea bine aminte ce 
am făcut. 

Ruby: De ce? 

Rosie : Pentru că eram incredibil de tânără şi proastă. 

Ruby: Dar ce ai făcut? 

Rosie: Eu și Alex am falsificat semnăturile mamelor noastre 
şi am dus niște bileţele la școală în care scria că vom lipsi 
amândoi de la şcoală în aceeași zi. 

Ruby: Ce coincidență. 

Rosie: Exact. Ne-am dus la o cârciumă a unui bătrânel, unde 
actul de identitate nu era necesar, şi am băut toată ziua. Din 
nefericire, am stricat totul pentru că eu am căzut și m-am 
lovit la cap, a trebuit să fiu dusă cu salvarea la spital unde 
am fost cusută cu șapte copci și mi s-au făcut spălături sto- 
macale. Părinţii noștri nu au fost prea încântați. 

Ruby: Sunt sigură că n-au fost. Cum ai căzut? Făceai iarăși 
niște figuri de ale tale ciudate de dans? 

Rosie: Atunci nu. Doar stăteam pe scaun. 

Ruby: Ha ha! Doar tu ai putea să cazi pe Jos în timp ce stai pe 
scaun. 

Rosie: Stiu. Ciudat, nu ? Si eu mă întreb cum s-a întâmplat. 

Ruby: Ar trebui să-l întrebi pe Alex. Sunt surprinsă că nu ţi-a 
trecut prin cap să-l întrebi de atâta timp. 

Rosie: Ce idee bună! Văd că e on-line, așa că o să-l întreb. 

Ruby: Nu e chiar atât de important, dar cred că e vechea scuză 
ca să stai de vorbă cu el. O să te aștept și o să mă prefac că 
sunt ocupată cât timp îl întrebi. Sunt curioasă... 


Ai primit un mesaj instant de la: ROSIE 

Rosie: Bună, Alex. 

Alex: Bună. Tu muncești vreodată? Ori de câte ori intru pe in- 
ternet te găsesc și pe tine acolo! 

Rosie: Vorbeam cu Ruby. E mai ieftin așa. Nu trebuie să mai 
dăm explicaţii la serviciu despre factura de telefon. Folosirea 
internetului este nelimitată dacă plătești o taxă lunară și, 
atunci când folosim tastatura, părem ocupate. Mă rog, voiam 
să te întreb ceva. 

Alex: Dă-i drumul. 

Rosie: Îţi amintești aniversarea mea de la şaisprezece ani, când 
am căzut și m-am lovit la cap? 

Alex : Ha, ha, cum aș putea să uit? Te gândești la asta pentru că 
se apropie ziua de naștere a lui Katie? Pentru că dacă o să 

facă la fel ca tine ar trebui să-ţi fie teamă, foarte teamă. Ce 
cadou ar trebui să-i fac, o tăviţă renală? 

Rosie: Vârsta e doar un număr, nu o stare mentală, sau un motiv 
pentru un comportament anume. 

Alex: A... ha. Atunci ce vrei să mă întrebi ? 

Rosie : Cum naiba am căzut și m-am lovit la cap când eu stăteam 
pe scaun ? 

Alex : O, Doamne. Întrebarea. Acea Întrebare. 

Rosie: Ce are întrebarea mea? 

Alex: Rosie Dunne, am așteptat aproape douăzeci de ani ca 
să-mi pui această întrebare şi credeam că n-o vei mai face 
vreodată. 

Rosie: Ce?? 

Alex: De ce nu m-ai întrebat mă depășește, dar te-ai trezit a 
doua zi dimineaţă şi ai susținut că nu-ţi aduci aminte mai 
nimic din ce s-a întâmplat. N-am vrut să dau totul la iveală; 
dăduseși tu destule la iveală în noaptea de dinainte ! 

Rosie: N-ai vrut să dai totul la iveală ? Alex, spune-mi ! Cum am 
căzut de pe scaun ? 

Alex: Nu cred că ești pregătită să ști. 

Rosie: Ah, taci din gură. În definitiv sunt Rosie Dunne ; m-am 
născut pregătită pentru orice. 

Alex : Bine, dacă ești atât de sigură pe tine... 

Rosie: Sunt! Acum spune-mi ! 

Alex : Ne sărutam. 

Rosie: Ce făceam ? 

Alex: Mda. Tu te-ai aplecat în faţă pe scaunul tău înalt, ca să mă 
săruţi ; scaunul era foarte instabil şi stătea nesigur între cră- 
păturile dușumelei foarte vechi şi denivelate ale cârciumii. 
Si ai căzut. 

Rosie: CE ?? 

Alex: O, ce nimicuri dulci mi-ai spus la ureche în seara aceea, 
Rosie Dunne. Iar eu am fost distrus a doua zi când te-ai trezit 
şi ai uitat. După ce te-am ținut de mână toată noaptea cât ai 
vomat. 

Rosie: Alex! 

Alex: Cee? 


323 


Rosie: De ce nu mi-ai spus ?! 

Alex: Pentru că o vreme nu am avut voie să ne vedem și nu 
voiam să-ți spun asta într-un bileţel. Apoi ai spus că vrei să 
uiţi tot ce s-a întâmplat în acea seară, așa că m-am gândit că 
poate îți aminteai ceva vag și că poate regretai. 

Rosie: Ar fi trebuit să-mi spui. 

Alex : De ce, ce ai fi spus? 

Rosie: Ăă... asta mă pune într-o situaţie dificilă. 

Alex : Stiu, îmi pare rău. 

Rosie: Nu-mi vine să cred. Pentru că am fost prinși, eu a trebuit 
să stau în casă o săptămână întreagă, iar tu ai fost pedepsit să 
lucrezi la biroul tatălui tău, unde ai cunoscut-o pe Bethany. 
Fata cu care ai spus că te vei căsători... 

Alex: Așa e, chiar am spus asta! 

Rosie: Da, ai spus... 

Alex: De fapt, am spus asta doar ca să te testez, dar nu părea 
Că-ţi pasă prea tare că mă întâlnesc cu ea. Ce ciudat! Uitasem 
că am spus asta! Bethany se va bucura să afle! Mulţumesc 
că mi-ai amintit. 

Rosie: Nu, nu, eu îți mulțumesc că mi-ai amintit... 


Ai primit un mesaj instant de la: RUBY 

Ruby: Haide, domnişoară Cucui, trebuie să mă prefac ocupată. 
Ai aflat ce s-a întâmplat? 

Rosie: Da, am aflat că sunt cea mai mare idioată din întreaga 
lume. Aaaaaaah ! 

Ruby: Am așteptat doar pentru asta? Puteam să-ți spun asta 
acum o sută de ani. 


Dragă Katie, 
Aniversare fericită la cei șaisprezece ani ai tăi! 
Cu dragoste, mama XXX 


Dragii noastre nepoate, 
La mulți ani cu ocazia împlinirii celor șaisprezece ani ! 
Cu multă dragoste, 
Bunica şi bunicul 

Prietenei mele 
La mulţi ani! 
Cu toată dragostea, 
John 


Lui Katie 
La mulți ani, pacoste ! Încă vreo câteva luni și scapi de apara- 
tul dentar. Atunci n-o să-ţi mai pot spune ce ai mâncat la cină. 
Toby 


Fiicei mele 

Felicitări, Katie. La mulți ani ! Sper că John nu va încerca să 
te sărute ! 

Cu dragoste, 

Tata 


Dragă mamă și dragă tată, 

Nu mai vorbesc cu Rupert niciodată. Şaisprezece ani nevi- 
novați pe naiba. 

Katie mi-a cerut banii pe care i-aş fi cheltuit pe cadoul ei ca 
să plece în oraș și să-şi cumpere ea singură de îmbrăcat, ceea ce 
mi-a convenit de minune pentru că nu a trebuit să stau nopți în- 
tregi nedormită, încercând să mă gândesc la cadoul „perfect“ pe 
care ea l-ar fi urât cu siguranţă și l-ar fi pus într-o cutie sub pat. 
Mă rog, a venit acasă, de mână cu uriașul ei prietenos (John), 
zâmbind cu gura până la urechi, așa că mi-am dat seama imediat 
că se întâmplase ceva suspect. Şi-a ridicat bluza, a tras un pic de 
pantaloni și l-am văzut. Un tatuaj din iad. 

Un tatuaj de genul îngrozitor-murdar-dezgustător-foarte-urât- 
tocmai-mi-am-dat-seama-că-parcă-ai-vorbi-tu-mamă. Stătea acolo 
pe şoldul ei, scoțând limba la mine. 

Mamă, e urât. Si să vezi, sângera și făcuse crustă când l-am 
văzut. Se pare că Rupert le spusese clienţilor lui că trebuie să ai 
şaisprezece ani ca să-ți faci un tatuaj, lucru cu care nu sunt de 
acord, așa că am căutat pe internet. Se pare că avea dreptate, dar 
aş fi vrut să găsesc un soi de deschizătură care mi-ar fi permis 
să-i trag un șut în fund... 

Tipul drăguţ de la internet-caf€ m-a întrebat dacă mă simt 
bine și părea într-adevăr preocupat, ceea ce mă gândeam că ar 
putea fi începutul unei relații pentru noi doi. Apoi mi-am dat 
seama că loveam cu pumnii în tastatură, așa că probabil era în- 
grijorat doar pentru calculatorul lui. Nu am timp pentru aseme- 
nea oameni egoiști în viaţa mea, aşa că am hotărât că nu e nicio 
şansă să apară o aventură fierbinte între noi după orele petrecute 
la calculator. Dar e numai decizia mea. 

Ceea ce e și mai rău e că încercam să învăţ pentru examenele 
de sfârșit de an, iar zgomotul mașinii de găurit care venea de jos, 
de la salonul de tatuaj, chiar mă deranja. Nu mi-am dat seama că 
ascultam chiar cum fiica mea era mutilată. 

A fost cam dificil să mă exprim faţă de Rupert, pentru că 
nu-mi puteam explica ura faţă de tatuaje fără a-l ofensa, având 
în vedere că el este un tatuaj ambulant. Ar fi ca și cum i-aș jigni 
un membru al familiei lui. 

Dar tatuajul este ultima dintre grijile mele. Şi-a pus și cercel 
pe limbă. Rupert i-a oferit gratuit acest serviciu. Vorbește de 
parcă ar avea cartofi fierbinți în gură. Așa că nu e de mirare 
că am fost atât de șocată când a intrat în cameră cu o expresie 
teribilă și mi-a spus „Aaa, uite ce aam“, apoi şi-a ridicat bluza. 
John și-a făcut și el un tatuaj cu un băț de hockey şi o minge 
pe șold. Nu vrei să știi cu ce seamănă imaginea. Rupert a făcut 
mingea prea aproape și nu pe partea bună a băţului, înţelegi ce 
vreau să-ți spun. 

Cred că putea fi și mai rău: ar fi putut să-și facă tatuaje cu 
numele fiecăruia. Si sunt multe alte tatuaje mai rele decât o căp- 
şună mică de mărimea unghiei degetului meu. 

Poate că am exagerat? Oare cum v-aţi simtit tu și tata când 
v-am spus că sunt însărcinată ? 

Acum, când mă gândesc la asta, poate ar trebui să-i dau lui 
Katie un soi de premiu ! Oricum, ar trebui să merg la etaj și să 
suport muzica (foarte zgomotoasă, plină de vibrații) și să conti- 
nui cu învățatul. Nu-mi vine să cred că sunt în ultimul an. Doi 
ani parcă au zburat și, deşi e aproape imposibil să înveţi noap- 
tea, să muncești ziua și să încerci să fii şi mamă în același timp, 
mă bucur că n-am renunțat de câte sute de ori am spus că o voi 

face. Imaginează-ţi, voi avea o ceremonie de absolvire ! Tu și 
tata veti putea sta, în sfârşit, în mulțime, în timp ce eu îmi voi lua 
diploma îmbrăcată în robă și purtând pălărie. E cu paisprezece 
ani mai târziu decât trebuia, dar presupun că mai bine mai târziu 
decât niciodată. 

Totuşi, nu voi ajunge la ceremonia de absolvire dacă nu iau 
examenele, aşa că gata cu distracțiile. Mă duc să învăţ! 

Cu dragoste, 

Rosie 


De la Rosie 
Către Alex 
Subiect Tata 


S-a întâmplat ceva îngrozitor. De la spital mi s-a spus că ești 
în sala de operaţii, dar te rog, imediat ce primeşti mesajele sau 
e-mailul meu, poți să mă suni? 

Mama m-a sunat acum câteva minute plângând; tata a făcut 
un atac de cord şi a fost dus de urgenţă la spital. E şocată, dar 
mi-a spus să nu mă duc acolo, pentru că am primul examen 
mâine. Nu știu ce să fac. Nu știu cât e de grav, doctorii nu i-au 
spus încă nimic. Poţi să suni tu la spital ca să vezi ce se petrece? 
Tu înţelegi ce o să-ți spună. Nu știu ce să fac. Dă Doamne să 
primești e-mailu ăsta la timp. Nu știu pe cine altcineva să sun. 

Nu vreau s-o las pe mama singură, deşi Kevin a plecat acum 
către ea. N-aș vrea să-l ştiu nici pe tata singur. Sunt atât de 
dezorientată. 

O, Doamne, Alex, te rog ajută-mă. Nu vreau să-mi pierd 
tatăl. 


De la Alex 
Către Rosie 
Subiect Re: Tata 


Am încercat să te sun, dar probabil vorbeşti la telefon. Te rog 
să fii calmă. Am sunat la spital și am vorbit cu dr. Flannery. El 

este doctorul care se ocupă de tatăl tău și mi-a explicat despre 
ce e vorba. 

Îti sugerez să-ţi faci bagajele pentru câteva zile și să pleci cu 
primul autobuz la Galway. Înţelegi ce-ţi spun? 

Uită de examene, Rosie, asta e mult mai important. Rămâi 
calmă, Rosie, trebuie să fii alături de mama și de tatăl tău. Spune-i 
lui Stephanie să vină și ea, dacă poate. Tine legătura cu mine în 
timpul nopții. 


Capitolul 43 


Dragă Alex, 

Sicriele nu sunt mai late de 76 cm; pentru a fi incinerate se 
fac din pal furniruit și plastic. Stiai asta? Şuruburile din fier 
sunt acceptate doar în număr mic, iar proptelele din lemn dau 
mai multă siguranţă, dar trebuie să fie plasate doar în interiorul 
sicriului. 

Sicriul trebuie să aibă numele întreg al decedatului pe capac. 
Presupun că nu vor să-i încurce. Lucrul pe care chiar n-aș fi 
vrut să-l aflu e că sicriul trebuie acoperit cu o substanță numită 
„Cremfilm“, sau să foloseşti cârpe absorbante sau vatelină din 
bumbac deoarece se pare că din corp se scurg fluide. 

Nu ştiam nimic din toate astea. 

A trebuit să completez formulare. O grămadă de formulare. 
Formularele A, B şi C şi tot felul de formulare medicale. Nimeni 
nu mi-a spus nimic de D și E. Nu știam că e nevoie de atâtea 
dovezi ca să demonstrezi că ești mort. Credeam că faptul că nu 
mai trăieşti și nu mai respiri e o probă extrem de clară. Se pare 
că nu. 

Presupun că e la fel ca atunci când te stabileşti într-o altă 
țară. Tata a trebuit să aibă toate documentele pregătite, a fost 
îmbrăcat în costumul lui cel mai bun, s-au făcut aranjamente 
pentru transport şi a plecat spre destinaţia finală, oriunde o fi 
aceea. O, cât de mult ar fi vrut și mama să-l însoțească în această 
călătorie, dar ştie că nu se poate. 

La înmormântare repeta întruna „Nu se mai trezea. L-am 
strigat, l-am strigat, dar nu se mai trezea“. Nu s-a oprit din tre- 
murat de când s-a întâmplat și arată de parcă ar fi îmbătrânit cu 
douăzeci de ani. Totuși parcă e mică. Ca un copilaș pierdut care 
se uită în jur, neștiind unde să meargă, ca și cum deodată a ajuns 
într-un loc nou şi nu cunoaște drumul. 

Așa cred că se simte. Aşa ne simţim și noi. 

Nici eu n-am mai trăit aşa ceva. Am treizeci şi cinci de ani și 
n-am pierdut pe nimeni care să-mi fie apropiat. Am fost la vreo 
zece înmormântări toată viața mea, dar era vorba de rude înde- 
părtate, prieteni ai prietenilor și membri de familie ai prietenilor, 
fără de care viața mea nu e mai rea decât atunci când trăiau. 

Dar să plece tata ? Doamne, asta e o diferenţă uriașă. 

Avea doar șaizeci şi cinci de ani. Ce face ca un om sănătos 
de șaizeci şi cinci de ani să se culce și să nu se mai trezească? 
Mă pot consola doar cu gândul că a văzut ceva atât de frumos 
încât a trebuit să plece. Cred că asta ar face tata. 

Te simţi complet descurajat când îţi vezi părinţii supăraţi. 
Cred că e din cauza faptului că ei ar trebui să fie cei puternici, 
dar nu e chiar așa. Când eşti copil, părinții sunt un fel de etalon 
pentru cât de rea e situaţia. Când cazi rău și nu-ţi dai seama 
dacă trebuie să te doară sau nu, te uiţi la părinți. Dacă sunt 
îngrijoraţi şi aleargă spre tine, plângi. Dacă râd și bat cu palma 
pământul spunând „Pământ rău“, atunci te ridici de pe jos şi 
continui cu joaca. 

Când afli că eşti gravidă și ești indiferentă la orice emoție, te 
uiţi la expresiile lor. Când atât mama cât și tata te îmbrățișează 
şi îţi spun că va fi bine şi te susțin, știi că nu e sfârșitul lumii. 
Dar, în funcție de părinţi, ar putea să fie foarte aproape de aşa 
ceva. 

Părinţii sunt barometrul emoţiilor pentru copii și sunt ca un 
efect de domino. N-am văzut-o pe mama plângând atât toată 
viaţa mea, ceea ce m-a înfricoșat și m-a făcut să plâng, lucru 
care a speriat-o pe Katie și a făcut-o să plângă. Plângeam toate 
laolaltă. 

Cât despre tata ar fi trebuit să trăiască veşnic. Cel care putea 
deschide borcanele pe care nimeni altcineva nu putea, care re- 
para ce era stricat, ar fi trebuit să facă lucrurile astea veşnic. 
Bărbatul care mă lăsa să mă urc pe umerii lui, să-i stau în cârcă, 
mă alerga când scoteam zgomote de monştri, mă arunca în aer și 
mă prindea, mă învârtea atât, încât ameţeam şi cădeam râzând. 

Iar la final, fără a-i putea mulțumi şi a-mi lua rămas-bun așa 
cum trebuie, ultimele amintiri legate de el sunt mărimea sicriu- 
lui și formularele medicale. 

Sunt încă în Galway cu mama. În vestul sălbatic. Dar e o vară 
frumoasă şi nu mi se pare corect. Atmosfera nu se potriveşte cu 
ceea ce simt, se aud râsetele copiilor de pe plaja din apropiere, 
păsările cântă și dansează pe cer, făcând picaje pentru a-și lua 
hrana proaspătă din mare. Nu mi se pare corect să iubești lumea 
şi să vezi asemenea strălucire când s-a întâmplat ceva atât de 
îngrozitor. 

E ca şi cum ai auzi gânguritul pruncilor în biserică la o slujbă 
de înmormântare. Nimic nu e mai înălțător decât să auzi sunetul 
unui copil inocent care se bucură, într-un loc în care oamenii sunt 
atât de trişti. Îți aduce aminte că viața merge mai departe, doar că 
nu şi pentru cel căruia îi spui „adio“. Oamenii vin şi pleacă, știm 
că așa va fi, cu toate astea suntem șocați când se întâmplă. Ca să 
folosim un clișeu învechit, singura certitutide a vieţii e moartea. 
E o certitudine, este o condiţie de viaţă care ne este dată, dar pe 
care o lăsăm să ne sfâşie. 

Nu știu ce să-i spun sau ce să-i fac mamei ca să se simtă 
mai bine; nu cred că există așa ceva, dar sunt sfâșiată de durere 
privind-o cum plânge în fiecare zi. Aud durerea din lacrimile ei. 
Poate că o să rămână fără lacrimi. 

Alex, tu ești doctor de inimi. Cunoști inima pe de-a-ntregul, 
pe dinăuntru și pe dinafară — ce poţi face când cineva are inima 
zdrobită ? Ai vreun tratament pentru asta? 

Îți mulţumesc că ai venit la înmormântare. Mi-a făcut bine să 
te văd. Păcat că a fost în situația asta. A fost frumos din partea 
părinţilor tăi că au venit. Mama a apreciat lucrul ăsta. Mulţumesc 
că m-ai scăpat de ăla ; nu aveam chef să discut cu el la biserică. 
A fost bine că a venit, dar dacă tata l-ar fi văzut, s-ar fi ridicat 
din sicriu şi l-ar fi aruncat afară de acolo. 

Stephanie și Kevin au plecat acasă acum câteva zile, dar eu 
voi mai rămâne puţin. Nu pot s-o las pe mama singură. Vecinii 
sunt foarte buni cu ea. Ştiu că va rămâne pe mâini bune atunci 
când voi pleca. Am pierdut toate examenele și cred că din cauza 

asta va trebui să repet tot anul dacă vreau să termin cursul. Nu 
cred că am puterea să o mai iau de la capăt. 

Peste câteva zile trebuie să plec acasă, căci, fără îndoială, 
de când am plecat, s-au adunat o grămadă de facturi de plată în 
cutia poștală. Trebuie să plec înainte de a mi se întrerupe toate 
utilităţile și a fi evacuată. 

Îti mulţumesc încă o dată că ai fost alături de mine, Alex. Nu 
e tipic pentru noi că tragediile ne unesc întotdeauna ? 

Cu dragoste, 

Rosie 


De la Rosie 
Către Alex 
Subiect Tata 


Tocmai m-am întors acasă din Connemara şi am fost în- 
tâmpinată de o cutie doldora de scrisori. Între zecile de facturi 
era și scrisoarea următoare. A fost expediată cu o zi înainte de 
moartea tatei. 


Dragă Rosie, 

Mama ta şi cu mine încă mai râdem citind ultima ta scrisoare 
despre tatuajul lui Katie. Îmi place tare mult când ne scrii ! Sper 
că ai trecut peste faptul că fiica ta a devenit o adolescentă pe pi- 
cioarele ei. Îmi aduc aminte ziua ta de naştere, la aceeași vârstă. 
Cred că tu ai devenit adolescentă înaintea lui Stephanie ! Tu erai 
întotdeauna dornică să încerci lucruri noi și să mergi în locuri 
necunoscute, neînfricata mea Rosie. Credeam întotdeauna că, 
după ce vei termina școala, vei merge prin lume și nu te vom 
mai vedea niciodată. Mă bucur că lucrul ăsta nu s-a întâmplat. A 
fost mereu o încântare să te avem acasă. Pe tine și pe Katie. Îmi 
pare rău doar că a trebuit să vă părăsim când amândouă aveai 
nevoie de noi. Tot timpul ne-am întrebat, eu și mama ta, dacă a 
fost bine ce am făcut. Sper că am procedat corect. 

Stiu că tu ai simţit întotdeauna că ne stai în cale sau că ne-ai 
dezamăgit, dar asta e departe de adevăr. Pur și simplu am vă- 
zut-o pe fetiţa mea crescând. Crescând de când era un bebeluș, 

până a devenit adult, iar apoi mamă. Tu şi Katie sunteţi o echipă 
excelentă, iar ea este un bun exemplu pentru educaţia pe care a 
primit-o de la părinți. Un pic de cerneală pe pielea ei nu strică 
bunătatea, nici nu-i diminuează strălucirea. Un omagiu adus 
mamei ei. 

Viaţa e un joc de cărți în care fiecare primește cărți dife- 
rite de ale celorlalţi, iar dintre noi toţi ale tale au fost cele mai 
proaste. Dar tu te-ai remarcat și în vremuri de restriște. Eşti o 
fată puternică și te-ai făcut și mai puternică atunci când un idiot 
(ăla mi-a spus mama ta să-l numesc) te-a dezamăgit. Te-ai adu- 
nat, te-ai scuturat și ai luat totul de la capăt, ţi-ai făcut un cămin 
cu Katie, ţi-ai găsit o nouă slujbă, ai avut grijă de fiica ta și l-ai 
făcut iarăși mândru pe tatăl tău. 

Iar acum te mai despart câteva zile de examene. După toate 
prin câte ai trecut acum vei avea o diplomă. Voi fi mândru când 
vei primi pergamentul ăla, Rosie ; voi fi cel mai mândru tată din 
lume. 

Cu dragoste, 

Tata 


De la Rosie 
Către Alex 
Subiect Diploma 


Acum nu mai renunţ la colegiu cu niciun chip. După cuvin- 
tele înțelepte ale lui Johnny Logan, ce înseamnă încă un an? O 
să dau aceste examene și o să iau diploma în management hote- 
lier. Tata nu ar vrea ca el să fie motivul ratării mele. Acesta este 
acel rămas-bun pe care mi-l doream, Alex. Ce cadou minunat 
am primit ! 


De la Julie 
Către Rosie 
Subiect Stai cu mine? 


Deci mai stai încă un an cu mine? Te las, dar după aceea, 
odată ce vei avea diploma, vorbesc serios când spun că te 

concediez. Am cincizeci şi cinci de ani; nu mai am atât de mult 
de stat în acest serviciu ca să te aştept să-ți împlinești visurile. 

În acest an cursurile vor fi lejere, în primul rând pentru că 
le-ai mai făcut şi în al doilea și cel mai important rând pentru 
că eşti susținută de urările și mândria tatălui tău. Asta e cea mai 
bună motivaţie pe care să o ai. Te superi dacă te întrebi ce e cu 
hotelurile astea de-ţi plac atât de mult? 


De la Rosie 
Către Julie 
Subiect De ce-mi plac hotelurile! 


Am un sentiment anume când pășesc într-un hotel deosebit. 
Pentru mine ele reprezintă tot ce este luxos și plin de splendoare 
în viaţă. Îmi place că oamenii te răsfaţă şi au grijă de tine. Totul 
e foarte curat, imaculat, absolut perfect. Nu ca acasă — mă rog, 
nu ca la mine acasă. Îmi place că oamenii merg acolo să se simtă 
bine ; nu e atât un serviciu, ci ești gazdă într-un paradis. 

Sunt încântată de băile sclipitoare, de halatele mari și pu- 
foase, de papuci și decor. În ce altă parte mai găsești ciocolată 
pe pernă ? E ca Zâna Măseluţă şi Moş Crăciun luaţi la un loc. Ai 
room service douăzeci și patru de ore și covoare plușate, paturi 
făcute și mini-baruri, boluri cu fructe și șampoane gratuite. Mă 
simt ca Charlie în Fabrica de Ciocolată. Tot ce vrei este la dis- 
poziţia ta. Tot ce ai de făcut e să ridici receptorul, să apeşi nu- 
mărul magic, iar oamenii de la celălalt capăt al firului sunt foarte 
încântați să te ajute. 

Să stau într-un hotel este cel mai minunat lucru pentru mine ; 
să lucrez într-unul ar fi plăcerea mea de fiecare zi. Când voi ter- 
mina acest curs voi fi automat plasată într-un hotel ca manager 
în stagiul de pregătire, deci știu că la capătul curcubeului se află 
un serviciu și pentru mine. 


Ai primit un mesaj instant de la: RUBY 

Ruby: Bună, străino. 

Rosie: A, bună Ruby, îmi pare rău că a trecut atâta timp; am 
fost foarte ocupată în ultimul timp. 

Ruby : Nu e nevoie să-ți ceri scuze, știi asta. Ce mai face mama 
ta? 

Rosie : Nu prea bine. Rezervorul cu lacrimi nu s-a uscat. Vine să 
stea la mine un timp. 

Ruby: În apartament? 

Rosie: Da. 

Ruby: Cum o să te descurci ? N-ai camere libere. 

Rosie: O, doamne, n-am mai vorbit de o grămadă de vreme cu 
tine. După multe zile de deliberare cu Brian Plângăciosul, 
am cedat și am lăsat-o pe Katie să stea cu el în Ibiza pe tim- 
pul verii. Cred că am înnebunit, pentru că oricât de mult m-ar 
asigura Brian că el e un tată responsabil care își va suprave- 
ghea fiica, nu mă pot gândi decât la faptul că a fugit când a 
aflat că eram însărcinată și s-a întors când ea avea treispre- 
zece ani. Nu mă prea înnebunesc despre cum definește el 
responsabilitatea. În plus, el va lucra nopțile, așa că nu-mi 
dau seama de unde va ști ce face ea. 

Ruby: Faptul că Brian e tatăl ei are şi o parte bună: e proprie- 
tarul unui club amărât pe o parte a insulei unde e obișnuit să 
vadă exact ce au de gând fetele de şaisprezece ani. Nu ar vrea 
ca fiica lui să se distreze asemenea lor. Crede-mă. Oricum, 
va fi singură, cât se poate distra o fată singură ? 

Rosie: Chiar vrei să-ți răspund la întrebarea asta? Oricum, John 
o să meargă la ea pentru câteva săptămâni, iar Toby și Monica 
vor merge și ei acolo în vacanţă. Dar nu mă pot opune prea 
mult, pentru că Brian a fost drăguţ şi şi-a petrecut cea mai 
mare parte a anului aici pentru Katie și trebuie să fie acolo în 
perioada verii. În viaţă trebuie să dai și să primeşti, iar Katie 
nu a văzut niciodată cum arată casa tatălui ei. De asemenea, 
Brian a spus că o să aibă grijă ca ea să capete un pic de ex- 
periență ca DJ în timp ce se află acolo, ceea ce ar fi minunat 
pentru ea. 

Ruby: Te-ai convins destul pe tine însăți ? 

Rosie: Doamne, chiar așa de rău sună? 

Ruby: Mda. 

Rosie: Ei bine, nu vreau să spui că mă plâng (pentru că știi 
că eu nu fac asta), dar vara asta voi fi cam singură. Până și 

mama va sta doar puţin cu mine înainte de a pleca. Câteva 
persoane pe care mama și tata le-au cunoscut când se aflau 
în croazieră au sunat-o pe mama. Vor să facă o călătorie în 
Africa de Sud unde vor sta o lună. Acolo era următorul loc 
în care tata ar fi dorit să meargă. Se uita mereu pe canalul 
National Geographic și jura că o să meargă acolo în safari. Ei 
bine, acum va merge pentru că mama o să ia cu ea cenușa să 
o împrăștie printre tigri și elefanți. E încântată de idee, așa că 
eu n-am de ce să mă opun. Kevin în schimb e cam afectat — ar 
fi vrut ca tata să fie într-un loc în care să-l putem vizita —, 
dar mama insistă că asta ar fi dorit tata. Nu știu de ce se agită 
atâta Kev. Cât a trăit tata trecea pe la el destul de rar. Mi-e 
greu să mi-l închipui mergând la crematoriu zi de zi. Dacă 
mă gândesc, probabil că asta e problema lui. 

Oricum mama nu vrea să mai stea în Connemara singură 
nicio clipă în plus, așa că va veni să stea cu mine două săp- 
tămâni înainte de a pleca. Dar după aceea toţi vor pleca. 
Mama, tata, Katie, Steph, Kev şi Alex. Voi rămâne singură, 
iar pentru că e vară și școala e închisă nu voi avea altceva de 
făcut decât să învăţ. 

Ruby: Crezi că poate ăsta e un semn să te întâlneşti cu mai 
multă lume ? 

Rosie: Stiu, știu. Eu singură trebuie să aleg. Când aveam opt- 
sprezece ani toată lumea de vârsta mea voia să vorbim despre 
băieți, nu despre bebeluşi; la douăzeci și doi voiau să vor- 
bească de facultate, nu de grădiniţă, la treizeci și doi vorbeau 
de căsătorie nu de divorţ, iar acum, când am treizeci şi cinci 
de ani și vreau în sfârșit să vorbesc despre bărbaţi și despre 
facultate, toată lumea nu vrea să vorbească decât despre be- 
beluși. Am încercat să fac conversații la cafea. Am încercat 
să vorbesc cu alte mame când stăteam la poarta şcolii şi ne 
aşteptam copiii. N-a mers. Nimeni nu mă înţelege ca tine, 
Ruby. 

Ruby : Dar chiar eu am probleme cu lucrul ăsta. Eşti unică, Rosie 
Dunne, eşti evident unică. Dar sunt alături de tine şi dacă eu 
şi Gary nu vom deveni printr-o minune Campionii de Salsa 

ai Irlandei și ne vom lua zborul la Madrid la Campionatele 
Europene, nu plec nicăieri. 

Rosie: Mersi. 

Ruby : Cu plăcere. Dar ca să continuăm cu subiecte de genul „să 
cunoaștem oameni noi“, când o să începi să te mai întâlnești 
şi tu cu cineva? Au trecut câţiva ani de când n-ai mai făcut 
asta ! 

Rosie: Scuză-mă, nu am fost la întâlnirea pusă la cale de tine cu 
Adam ? Oricum, în afară de acea noapte agreabilă cu Adam 
nu cred că să-ți dai întâlnire e o chestie așa de grozavă. 

Ruby: Chiar așa? 

Rosie: O, haide, sexul cu ăla era ceva mecanic. Se mișca în ace- 
lași timp cu blestematul ăla de ceas care ticăia atât de tare 
încât mă ţinea trează (noaptea, desigur, nu în timp ce făceam 
sex). Sexul cu Brian Plângăciosul a fost o stângăcie la beție în 
noapte, așa că nici nu-mi prea aduc aminte. Cred că noaptea 
cu Adam a fost ceva special, era diferit de ceilalţi doi, dar nu 
cred că l-am întâlnit pe Don Juan. De fapt nici nu prea-mi 
pasă. Ceea ce nu cunoști nu-ți lipsește. 

Ruby: Dar nu cumva ceea ce nu știi te face un picuţ mai 
curioasă? 

Rosie: Nu. Am o slujbă de rahat, cu un salariu mizerabil, un 
apartament de rahat, cu o chirie așijderea. Nu am timp pentru 
sex de rahat, cu un bărbat de nimic. 

Ruby: Rosie! 

Rosie: Ce e? Vorbesc serios. 

Ruby: Nu-mi pot crede urechilor. Sunt uluită de ce aud. OK, în 
weekend te iau prin cluburi. 

Rosie: Cluburi ? Chiar crezi că dacă mă duci într-un loc în care 
sunt cu zece ani mai în vârstă decât oricine o să mă simt mai 
bine ? Crezi că masculii tineri, cu sânge fierbinte sunt inte- 
resaţi în zilele noastre de mame singure de treizeci și cinci 
de ani, care nu mai sunt în formă ? Nu prea cred. Cred că le 
interesează femeile cu sânii deasupra buricului. 

Ruby: A, nu exagera. Ai treizeci şi cinci, nu nouăzeci şi cinci 
de ani! L-am cunoscut pe Teddy într-un club și n-o fi el 

Brad Pitt, dar ceea ce-i lipsește ca înfățișare recuperează la 
capitolul dormitor. 

Rosie : Serios ? Vrei să-mi spui că sexul cu Teddy merge bine? 

Ruby : Păi nu stau cu el doar de dragul conversaţiei, nu ? 

Rosie: Sigur că nu. Dar sexul era ultimul lucru la care m-aș fi 
gândit. 

Ruby: Acum lucrul ăsta se va schimba, așa că hai să ieşim și să 
ne simţim bine. 

Rosie: Sincer Ruby, mulțumesc, dar nu, mersi. Nu sunt deloc 
interesată să cunosc pe cineva. Şi chiar dacă aș cunoaște, ce 
aş putea să fac, să-l aduc acasă să-mi cunoască mama îndu- 
rerată, care doarme în camera alăturată ? 

Ruby: Cred că ai dreptate, dar mai devreme sau mai târziu va 
trebui să începi din nou să te distrezi. Recunoști cuvântul, 
Rosie ? Să te distrezi. Să te simţi bine. 

Rosie: N-am auzit niciodată de el. 

Ruby: Bine, atunci vom merge iarăși la cinema în weekend, dar 
după aceea te scot din nou pe piață. 

Rosie: OK, dar crede-mă, nu o să accept decât preţul pe care 
l-am cerut. Iar dacă nimeni nu e interesat să cumpere, nu voi 
lua chiriași. 

Ruby : Dar intruși ? 

Rosie: Ha ha ha! Toţi blatiștii vor fi puşi sub urmărire. 

Ruby: Mi te imaginez stând acolo cu un pistol în mână, porun- 
cindu-le bărbaţilor să plece de pe pământul tău. 

Rosie : În sfârșit, te-ai prins şi tu. 


Capitolul 44 


Dragă mamă, 

Îmi pare rău că nu ţi-am scris mai repede, dar am fost atât 
de ocupată de când am aterizat, încât n-am avut timp să iau un 
stilou să scriu. Aici e foarte cald, aşa că încerc să mă bronzez 
până va veni John aici. Vreau să-l întâmpin la aeroport și să arăt 
trăsnet ! 

Tata m-a așteptat la aeroport, ceea ce a fost o experiență cam 
ciudată. Ciudat să-l văd îmbrăcat aşa, de fapt mai degrabă dez- 
brăcat, în şort şi șlapi. Nu știam că are picioare. Ai fi râs și tu 
dacă l-ai fi văzut. Purta cămașa lui bleumarin plină de flori 
galbene în stil hawaiian, deși el insista că are culoarea neagră 
(apropo, cred că știi că la Balul Absolvenţilor a purtat un cos- 
tum bleumarin ; nu poate distinge nuanțele). Are o decapotabilă 
de culoare albastru electric care arată ca lumea (el crede că 
e neagră). Insula e atât de frumoasă. El stă într-un complex 
frumușel, în afara zonei aglomerate a orașului. Acolo sunt vreo 
zece vile albe care au acces la o piscină. Chiar vizavi de tata 
este un tip drăguţ care face baie și stă la plajă toată ziua. E așa 
bronzat şi musculos şi drăguţ încât îmi fac de lucru toată ziua 
la piscină trăgând cu ochiul la el. Tata e nervos și îi tot spune 
să-și pună cămașa pe el. Se preface că glumește, dar arată prea 
supărat când spune lucrul ăsta. 

Toby și Monica vin încoace săptămâna viitoare, ceea ce ar 
trebui să fie amuzant, cât timp Monica își ţine pliscul închis. 
Vor sta la un hotel din oraș lângă care sunt o grămadă de cluburi 
faine. Dar, înainte să mă faci albie de porci, lasă-mă să spun că 
în ziua în care am sosit tata m-a luat cu el prin toate barurile și 
cluburile și m-a prezentat atât paznicilor de la ușă, cât și patro- 
nilor. Credeam că a făcut asta ca ei să mă recunoască şi să mă 
lase să intru, dar când am încercat să intru prin baruri săptămâna 

trecută n-am fost primită nicăieri. Nicăieri. Am crezut că-l urau 
pe tata și încercau să-l enerveze, dar ieri un paznic de la clubul 
de peste drum a venit la clubul tatei cu băiatul lui de cincispre- 
zece ani care stătea ca şi mine aici pentru perioada verii și i l-a 
prezentat tatei și tuturor paznicilor de la ușă. Apoi l-a auzit pe 
tata care le spunea tipilor de la ușă să ţină minte chipul băiatului 
și să nu-l lase să intre. 

Așa că în cele mai multe seri am fost doar în clubul lui tata. 
Aseară mi s-a permis să stau în boxa DJ-ului toată noaptea ca 
să-l urmăresc pe DJ la lucru. Aici e o nebunie. Clubul lui tata e 
fain de tot. E ticsit seară de seară și de abia te poți mișca pe rin- 
gul de dans. Totuși, nimănui nu-i pasă ; se pare că, cu cât o loca- 
tie e mai aglomerată şi îmbâcsită, cu atât este mai frecventată. 

DJ-ul de aici se numește DJ Sugar (e fermecător!) și mi-a 
arătat toată seara ce e de făcut, și chiar m-a lăsat să preiau ac- 
tivitatea lui câteva minute. Chestia era ca lumea să nu-şi dea 
seama de schimbare, pentru că voiam să sune la fel de bine și de 
profesional ca Sugar, dar când mi-am ridicat ochii toată lumea 
mă privea țintă pentru că tata avea un aparat foto uriaș și încerca 
să facă lumea să pozeze la cameră, în faţa boxei DJ-ului. A fost 
foarte jenant. 

Am cunoscut-o pe prietena tatei. Are douăzeci și opt de ani, 
o cheamă Lisa și e dansatoare în club. Dansează pe un podium 
aflat la câţiva metri deasupra solului, în mijlocul clubului, în in- 
teriorul unui inel de flăcări, purtând o bucată de material imitând 
pielea de tigru (căruia nu i-aș putea spune rochie). E din Bristol 
şi s-a mutat aici pentru a deveni dansatoare când avea vârsta 
mea. A spus că a lucrat într-un club din apropiere (presupun 
că era un club de striptease), apoi l-a cunoscut pe tata, care i-a 
oferit un serviciu (nu vreau să ştiu cum și unde s-au întâlnit !). 

Ar vrea să introducă în numărul ei un șarpe, deoarece a cum- 
părat un nou costum din piele de șarpe şi crede că ar arăta mişto. 
I-am spus să facă numărul ăla cu tata. (Cred că pentru câteva 
minute fusesem pătrunsă de spiritul tău.) Mă rog, tata crede că 
e o nebunie și refuză să-i aducă un șarpe și s-au certat toată săp- 
tămâna din cauza asta. N-am putut să-i spun că toată lumea din 
club e atât de beată, încât nu cred că ar observa nici dacă Lisa ar 


340 


dansa cu un elefant, darămite cu un șarpe. Ea spune că ar vrea să 
facă lucrul ăsta, ca să-l adauge în CV. Tata a întrebat-o dacă are 
de gând să solicite o slujbă la un circ. Era haios să-i asculti. 

Mi-am dat seama că tu şi cu mine n-am fost niciodată într-o 
vacanţă adevărată. De fapt, în afară de vizitele făcute lui Alex 
şi lui Steph ai fost plecată undeva vreodată? Putem merge îm- 
preună anul viitor, când voi termina liceul și mă voi bucura de 
libertate ! Până atunci vei obține şi tu diploma, așa că vom putea 
sărbători amândouă ! Sper că mergi bine cu învățatul. Cel puţin 
nu mă mai ai pe mine ca să te distrag de la învăţat. Dacă Rupert 
pune muzica să urle prea tare, loveşte podeaua cu piciorul şi o 
va da încet. Asta fac eu. 

O să-ți mai scriu în curând. Mi-e dor de tine! 

Cu dragoste, 

Katie 


Dragă Rosie, 

Îti scriu din Cape Town, din Africa de Sud, unde e uluitor. 
Cei din grup au mare grijă de mine, așa că să nu-ți faci griji în 
privinţa asta. lar pentru că toţi l-au cunoscut pe Dennis e plăcut 
să pot vorbi cu ei despre el și să ne amintim ce bine ne distram. 
Mai e o doamnă aici care și-a pierdut soţul și e prima ei vacanţă 
singură, așa că de multe ori plângem împreună. Mă bucur că e 
aici, pentru că înţelegem foarte bine prin ceea ce trece cealaltă. 

Mi-e tare dor de Dennis. l-ar fi plăcut această vacanță. Dar 
într-un fel e aici, cu mine. Nu-mi pasă cât de nebună crede Kevin 
că sunt, am împrăștiat cenușa tatălui tău. O parte în aer, o parte 
în apă și o parte pe pământ. Stiu că asta e ce și-ar fi dorit. Mi-a 
spus să nu-l las să putrezească la câţiva metri sub pământ, nici să 
stea într-o urnă pe șemineu. Așa plutește prin aer în toată lumea. 
Acum vede mai multe decât mine. Aventura lui finală. 

În unele zile mi-e foarte greu și aş vrea doar să-ţi dau telefon 
pentru o porţie zdravănă de plâns, dar faptul că sunt aici mă 
distrage de la asta. Nu numai asta, e un loc bun în care să plângi 
pe cineva, dacă vrei să o faci. Kevin nu mă înțelege deloc. Crede 
că ar trebui să mă îmbrac în negru și să merg zilnic la cimitir, 
ca un suflet bătrân şi amărât. Dar nu o voi face. Sincer, nu știu 

de unde a moștenit modul ăsta de a gândi. Ne-au mai rămas trei 
săptămâni și deja cei din grup se gândesc unde vor mai călători 
după aceea! Au multe contacte pe piaţa călătoriilor, așa că am 
putea obține locuri la preţuri foarte avantajoase. Aș putea să-mi 
cheltuiesc şi eu economiile, căci nu-mi vor mai folosi acolo 
unde mă voi duce. 

În Ibiza, sper că Katie se descurcă bine iar Brian are grijă 
de ea. Se pare că s-a transformat într-un bărbat la locul lui care 
muncește mult, așa că nu mi-aş face griji, draga mea Rosie. Vrei 
să-i dai scrisoarea atașată lui Katie ? Nu eram prea sigură în pri- 
vinta adresei corecte. 

Cred că ești încântată pentru că ai un pic de liniște pentru 
studiu. Sper că Ruby te lasă în pace și nu te târăște prea multe 
nopți în oraș! 

Mult noroc la învăţat, iubito. 

Te iubesc și mi-e dor de tine. 


Mama 
De la Ruby 
Către Rosie 


Subiect Pa, pa! 


Bună Rosie, îţi scriu un e-mail rapid ca să-ți împărtășesc 
vestea cea mare! Eu și Teddy am prins o ofertă ieftină pe ultima 
sută de metri pentru Croaţia. E 199 de euro de persoană pentru 
două săptămâni, incluzând cazare și bilete de avion. Cât de ief- 
tin poate fi! Motivul acestui preţ este că zborul e astă seară! Așa 
că îmi arunc toate hainele într-o valiză, în timp ce cu cealaltă 
mână scriu acest mesaj (multi-talent, ştiu). Crezi că e prea târziu 
ca să obțin corpul perfect pentru plajă? Poate că nu voi lua masa 
în avion şi vom vedea diferenţa. Poate voi încăpea în slipul acela 
tanga până la urmă, ha ha ha! 

Am vrut doar să-ţi urez rămas-bun, prietenă dragă. Sunt si- 
gură că vei fi încântată că plec, deoarece vei avea un pic de liniște 
pentru a învăţa. Sper că o să te distrezi când Alex & co. vor veni 
în vacanță, dar ţine minte, e om însurat, așa că nu fă nimic din ce 
n-aş face eu! 


342 


Ai grijă. 
Ruby 


Rosie, 

Salutări din Hawaii ! 

După cum vezi, ne-am schimbat planurile ! Soţia mea ne- 
bună a hotărât că Hawaii ar fi o staţiune mult mai drăguță decât 
Irlanda. Din ce motiv, habar n-am! 

Vremea e fantastică, iar hotelul un vis. (Mi-am luat libertatea 
de a fura câteva lucruri din camera mea pentru tine, pe care ar 
trebui să ţi le pun în pachet. O cască de baie și un gel de duș din 
Hawaii! Sper că ţi se va potrivi casca de baie.) Restaurantele 
sunt și ele grozave. 

Probabil că ești încântată că nu mai venim, căci acum ai și 
tu un pic de liniște și pace ca să înveţi. Sper că și Kevin te lasă 
în pace și nu te mai bate la cap din cauza mamei voastre. Cred 
că ea are dreptate. 

Cu multă dragoste, 

Alex, Josh, Theo (şi, îndrăznesc să spun, Bethany) 


Rosie, 

Salutări din Cipru. 

Vreme frumoasă. Hotel drăguţ. Mâncare bună. Plajă faină. 

Sper că te bucuri de vara ta de tăcere și că înveţi. (Dacă Steph 
şi restul trupei nu-ți invadează casa. Apropo, trebuie să vorbim 
despre faptul că mama a împrăștiat cenușa tatei.) 

Kevin 


Salutări din Euro Disney! 

Bună, soră, ne distrăm grozav. Mă simt de parcă aș avea zece 
ani! Ieri l-am întâlnit pe Mickey Mouse și am făcut cu toţii o 
poză cu el (după cum vezi, eu par lovită de cometă. Pierre era un 
pic îngrijorat din cauza mea). Copiii sunt în al nouălea cer. Sunt 
atâtea lucruri de văzut pentru ei, încât cred că o să ameţească ! 
Sunt atât de multe lucruri de făcut aici, încât am hotărât să mai 
stăm câteva zile, aşa că, din nefericire, nu vom putea veni la 
Dublin în weekend. 

Sper că mergi bine cu învățatul şi că te bucuri de liniște 
şi pace. Nu-l lăsa pe vecinul tău Rupert să te târască la Sala 
Naţională de Concerte. Spune-i că trebuie să înveți. 

Cu multă dragoste, 

Steph, Pierre, Jean-Louis şi Sofia 


Salut Rosie, 

Am trecut mai devreme pe la tine dar nu te-am găsit, așa că 
îți las acest bilet. Plec pentru câteva săptămâni cu corul în care 
cânt. Vom cânta pentru oamenii din Kazahstan. Vom face un tur 
al ţării, pe care îl aştept cu nerăbdare. 

Închid magazinul, aşa că vei fi încântată să afli că nu vor mai 
veni zgomote nici din magazin, nici din apartament cât timp voi 
fi plecat. Acum că am plecat cu toții, ar trebui să poţi învăţa. 
Mi-am lăsat cheia la tine în caz că apare vreo urgenţă. 

Mult succes cu învățatul, bucură-te că ai liniște şi pace și 
ne vedem când mă întorc. Poate că până mă întorc o să-ţi dai 
întâlnire cu tipul acela de jos, de la internet. Cred că te place — 
întreabă mereu de tine. 

Rupert 


Rosie Dunne, 

Îmi datorezi 6,20 € de data trecută de când ai fost aici Și ai 
folosit internetul. Te rog să achiți imediat, altfel voi fi nevoit să 
iau măsuri. 

Ross (de la internet café de jos) 


Ai intrat în camera de chat pe internet a Divorţaţilor din 
Dublin. Pentru moment nimeni nu e pe chat. 

Scândurica a intrat pe chat. 

Scândurica: Unde dracu” aţi plecat cu toţii? 


Capitolul 45 


Ai primit un mesaj instant de la: TOBY 

Toby : Pariez că iar ai mâncat un sandviș cu salată la prânz. 

Katie : De unde ști? 

Toby: Se spune STII, nu STI. Se vede iar cum îţi atârnă salata 
din aparatul dentar. Sunt surprins că până acum n-ai învățat 
să mănânci mâncare pasată, sau cel puţin ceva ce ai putea 
sorbi printr-un pai. Mâncarea solidă nu prea se recomandă. 

Katie: Săptămâna viitoare pe vremea asta nu vei mai putea să 
mă bălăcărești. Pentru că o eră se va încheia. Voi scoate sâr- 
mele. După trei ani şi jumătate în spatele barelor, dinții mei, 
dinţii mei drepți, trebuie să adaug, vor fi liberi. 

Toby: Era și timpul. De abia aştept să văd cum ţi le dă jos. 
Trebuie să văd cum ti le va da jos. 

Katie: Nu trebuie să ştii chiar totul înainte de a învăţa la facul- 
tate, Toby. În general ideea e că acolo înveţi totul. 

Toby: Păi încă n-am intrat la facultate, nu? Aș putea să ratez 
examenele și să nu iau suficiente puncte pentru curs. 

Katie: O să intri, Toby. 

Toby: Vom vedea. Te-ai hotărât ce vrei să urmezi ? Ar trebui să 
te hotărăști, pentru că în curând va trebui să completăm for- 
mularele noastre de înscriere. 

Katie: Of, ce mă enervează. Cum naiba se așteaptă cineva ca la 
şaisprezece ani (șaptesprezece în cazul tău) să ne hotărâm ce 
vrem să urmăm pentru tot restul vieţii ? Acum tot ce-mi doresc 
e să scap de școală, nu să fac planuri cum să intru în alta. Tu 
eşti norocos pentru că ai știut întotdeauna ce vrei să te faci. 

Toby: Mulțumită tie și dinților tăi strâmbi. Oricum, tu știi ce 
vrei să te faci de mai multă vreme decât mine. Să fii DJ. 

Katie : Dar asta nu se învaţă la facultate, nu-i așa? 

Toby : Cine spune că trebuie să mergi la facultate ? 

Katie: Toată lumea. Proful de consiliere în carieră. Mama. Tata. 
Toţi profesorii. Dumnezeu, Rupert, până și Sanjay spune că ar 
trebui să plec, fiindcă o să aibă el grijă de mama în locul meu. 

Toby: Mă rog, nu l-aș asculta pe Sanjay pentru că are alte motive 
(îngrijorătoare). N-aş asculta nici de proful de consiliere în ca- 
rieră pentru că asta e meseria lui, să te ia jumătate de oră în fie- 
care săptămână pentru a discuta cursurile de la facultate, chestie 
care-l unge pe suflet. Tu chiar crezi că se sinchisește de ce o să 
urmezi ? Cui îi pasă ce crede Rupert, tatăl tău doar aprobă ceea 
ce spune mama ta, iar mama ta îţi spune să mergi deoarece ea 
crede că îţi dorești asta. Si nu-l băga în seamă pe Dumnezeu — așa 
cum spune mama ta mereu, el doar se amuză. 

Katie: Dar mama a muncit atât de mult pentru a reuși să studieze 
ce și-a dorit și s-a luptat atât de mult pentru asta. A dorit atât de 
mult această oportunitate la vârsta mea, iar eu i-am stat într-un 
fel în cale. Acum e rândul meu, iar mie nu-mi stă nimic în cale. 
Cred că mama își închipuie că ar trebui să sar în sus de bucurie 
din cauza asta, dar pentru mine sună ca o sentință la închisoare. 
Tata a spus că aș putea merge din nou la el pe timpul verii pen- 
tru a lucra la bar în cadrul clubului câteva seri pe săptămână. 
Sugar mă va instrui în celelalte seri. Spune că, dacă chiar vreau 
s-o fac, ar trebui să încep să iau lucrurile în serios. 

Toby: Are dreptate. 

Katie : Se pare că nu o să-mi simţi lipsa prea mult ! 

Toby : Sigur că nu. Dacă n-o să mergi, eu voi fi cel care va trebui 
să-ţi asculte lamentarea pentru tot restul vieții. Uite ce e, dacă 
mama ta ar ști că tu chiar vrei să te faci DJ, pe bune, cred că 
te-ar susține. 

Katie: Nu m-am gândit niciodată la asta. Cine își închipuia că o să 
ajungem în ultimul an de liceu, Toby ? După toţi anii aceia de 
detenţie nu va mai trebui în sfârşit să port cravată. Pentru tine, 
dragă Toby, zilele de purtat cravată sunt de-abia la început. 

Toby: N-o să mai avem două ore de informatică luni dimineaţa 
şi te asigur că dacă voi intra la facultate, n-o să port cravată. 

Katie: Atunci un șnur din piele și păr lung și o să-l asculți pe 
Bob Dylan toată ziua, în timp ce stai trântut pe iarbă, omule. 
Încep să cred că două ore de informatică luni dimineaţa s-ar 
putea să fie mai ușor faţă de gândul de a pleca de lângă mama 
şi bunica. O, Doamne, ce se va întâmpla cu John ? 

Toby: John are picioare. Va fi în stare să meargă până la avion, 
să ia loc, să zboare la Ibiza sau unde te vei afla, să coboare 
din avion ca să te vadă. Am observat că n-ai spus nimic des- 
pre mine. Viaţa va fi chiar atât de simplă fără mine ? 

Katie: Sigur că da. Nu, dar, sincer, nu sunt facultăţi de stoma- 
tologie în Ibiza? 

Toby: Nu acolo unde mergi tu, decât dacă nu te gândești la a 
extrage dinţii cuiva folosind pumnul. 

Katie: Atunci cred că Ibiza e doar pentru mine și tata. 


Pentru Katie şi Rosie 

Mult noroc la examene pentru amândouă. Mă rog pentru fe- 
tele mele. 

Cu dragoste, mama-bunica 


Pentru Rosie şi Katie 
Baftă ! 
Cu dragoste, Step, Pierre, Je AN-LouiS şi Sophia 


Lui Rosie și Katie 

Celei mai bune prietene şi finuţe, mult noroc la examene. 
Veţi excela amândouă, aşa cum faceţi mereu. Să-mi spuneţi ce 
aţi făcut. 

Cu dragoste, 

Alex 


Pentru Rosie 

După aceste examene o să începi să mai ieși și tu în oraș? 
Devii îngrozitor de plicticoasă, și încă una inteligentă, ceea ce e 
mai rău. Calitatea conversaţiei cu Tedy şi Gary scade cu fiecare 
săptămână, iar zilele trecute a trebuit să ascult ore în şir „dis- 
cuţii“ cum ar fi dacă Aston Martin DB7 e la fel de bună sau de 

rapidă ca Ferrari 575. O da, familiei mele îi place să treacă la 
chestiuni delicate și să discute lucrurile importante din viață. 
Stiu că te-am încurajat să obţii această diplomă, dar dacă 
mai ratezi examenele şi anul ăsta și va trebui să repeti, eu îţi dau 
această avertizare oficială că am intenţia fermă de a-mi face o 
nouă prietenă. Una care să nu fie atât de ambițioasă. 
Nu fac presiuni asupra ta. Baftă ! 
Ruby 


Pentru mama 
Gata. În două săptămâni vom scăpa amândouă. 
Multă baftă. 
Katie 


Lui Katie 

Mult noroc, Katie. Mulţumesc că mi-ai fost colegă de sufe- 
rinţă într-ale învăţăturii. Indiferent cum te vei descurca, să ştii 
că sunt mândră de tine. 

Cu dragoste, 

Mama 


Rezultatele examenelor: 

Studentul numărul : 4553901 — L 

Curs: Diplomă în Management Hotelier 

Recunoscută de Institutul Irlandez pentru Hoteluri & Catering 
(IHC) & Asociaţia Managerilor de Catering din Irlanda (AMCI) 


Materie Calificativ 


Contabilitate 

Aplicații informatice și baze de date 
Economie 

Etica hotelieră şi studii de drept 
Control financiar și marketing 
Managementul resurselor umane 
Dezvoltarea întreprinderii 

Limba (irlandeză) 

Studii de turism și industrie hotelieră 


>> PP Www 

Absolvenţii s-au calificat pentru o perioadă de pregătire pro- 
fesională în industria hotelieră. 


DA! DA! DA! DA! DAAAAAAAAAAAA! ALEX AM 
REUȘIT! AM REUSIT ÎN SFÂRȘIT! 


Rosie, sunt atât de fericit pentru tine ! Felicitări ! 


De la Rosie 
Către Ruby 
Subiect Hai să petrecem! 


Acum chiar că putem ieși în oraș! Apropo, o să vină și Katie 
cu noi, așa că pune-ţi pantofii de dans (desigur, în cazul tău nu 
vreau să spun chiar literalmente. Nimeni nu vrea să vadă pantofii 
aceia înfricoșători de salsa într-un club de noapte). S-a descurcat 
bine la examene și a fost acceptată la câteva facultăţi din dome- 
niul afacerilor, dar ea rămâne la ideea ei inițială de a încerca să 
fie DJ. Toby a obținut un punctaj suficient pentru Facultatea de 
Stomatologie din cadrul Colegiului Trinity, ceea ce e o veste 
minunată, așa că toată lumea e fericită, fericită, fericită ! 

Stii că la optsprezece ani am ratat plecarea la colegiul din 
Boston şi credeam că lumea mea s-a sfârșit. În timp ce toţi pri- 
etenii mei studiau și se distrau, eu schimbam scutece murdare. 
Credeam că visul meu s-a năruit. Nici într-un milion de ani n-aş 
fi crezut că voi fi în stare să împărtășesc acest moment cu fiica 
mea adolescentă. 

Totul se întâmplă dintr-un motiv anume. Voi fi tristă când 
voi vedea că pleacă fetiţa mea. Ziua pentru care m-am pregătit 
a venit în sfârșit; Katie își întinde aripile pentru a zbura, iar eu 
trebuie să fac același lucru. Cred că sunt aproape de momentul 
în care voi strânge suficienți bani pentru a cumpăra biletele de 
tren ca să plecăm de aici. 

Rosie Dunne pleacă din staţie și merge mai departe. În 
sfârșit. 

Dragă Rosie, 

În numele tuturor celor de aici, de la Scoala Primară St. Patrick, 
te felicit cu ocazia recentelor tale rezultate obținute la examene. 
Ai dovedit că vrei să reușești şi ar trebui să fii mândră de asta. 

Pentru a-mi ţine promisiunea, sunt încântată să te informez 
că nu mai este nevoie de serviciile tale. Contractul tău expiră în 
august și nu va mai fi reînnoit. 

Ne pare rău că pleci, dar trebuie să o faci. Am 1eșit la pensie 
cu un an mai târziu decât îmi propusesem, dar a meritat să rămân 
ca să văd că ai reuşit. Rosie Dunne, ai fost cel mai lung proiect al 
vieţii mele, elevul cel mai în vârstă, pentru cea mai lungă perioadă 
de timp și, cu toate că începutul a fost dificil, iar perioada care a 
urmat şi mai și, mă bucur să văd că până la urmă ai reușit. 

Munca ta asiduă și devotamentul tău sunt un exemplu pentru 
noi toți şi îţi doresc tot ce e mai bun pentru viitor. Sper că vom 
ține legătura și mi-ar plăcea să te văd la petrecerea mea de pen- 
sionare, pentru care vei primi în curând o invitaţie. O să te rog 
să-i trimiti invitaţia şi lui Alex Stewart. 

După ce timp de ani de zile v-am tot despărțit, mi-ar face 
plăcere să vă văd pe amândoi la un loc după atâta vreme. Sper 
Că va putea veni. 

Felicitări încă o dată. 

Tinem legătura. 

Julie Casey (Nas Mare și Respirație Urât Mirositoare) 


Katie, 

Fetiţa mea pleacă pe drumul ei ! Sunt atât de mândră de tine, 
scumpa mea. Eşti atât de curajoasă să faci lucrul acesta. Ai grijă 
ca tatăl tău să nu uite să te hrănească și să te îmbrace. 

O să-mi fie tare dor de tine. Îmi plăcea să te știu aici, dar sper 
că mă vei primi în vizită ori de câte ori voi dori ! Dacă ai nevoie 
de mine, sună-mă și voi veni alergând. 

Multă dragoste, 

Mama 


Dragă Brian, 
E o responsabilitate imensă. Ai grijă de Katie și nu o lăsa 
să facă prostii pe acolo. Ştii tu cum sunt băieţii de optsprezece 

ani — ai fost tu însuţi ca ei. Tine-o departe de ei cât de bine vei 
putea. Ea va fi acolo pentru a învăța, nu pentru a petrece și a 
face copii. 

Să mă ţii la curent cu absolut tot ce se petrece cu ea. Chiar și 
cu lucrurile pe care îi este teamă să mi le spună. O mamă trebuie 
să știe. Te rog să o asculți și să fii aproape de ea tot timpul. Dacă 
cumva simti că ceva e în neregulă, iar ea nu ţi se confesează, te 
rog să-mi spui și o să aflu eu subtil. La sfârșit, dar nu în cele din 
urmă, îți mulțumesc foarte mult pentru că îi împlineşti copilului 
meu, copilului nostru, visul. 

Sincere urări, 

Rosie 


Stimată Rosie Dunne, 

Felicitări pentru obținerea Diplomei în Management Hotelier. 

Ne face plăcere să vă informăm că stagiul de pregătire în in- 
dustria hotelieră se va desfășura începând cu luna august. Anga- 
jarea fiecărui absolvent a fost selectată aleator prin intermediul 
calculatorului, fără discriminare sau prejudiciere. Odată ce a 
fost stabilit un loc, absolventul nu îl va putea schimba. 

Contractul de douăsprezece luni este pentru postul de asistent 
al directorului şi se va desfăşura la Grand Tower Hotel din cen- 
trul Dublinului. Veţi începe luni, 1 august la ora 9.a.m. Pentru 
mai multe informaţii legate de locul de angajare vă rugăm să-l 
contactaţi pe Cronin Ui Cheallaigh, director și patron al Grand 
Tower Hotel. Numărul de telefon, detalii şi harta cu locul în care 
se află hotelul sunt anexate. 

Vă urăm succes în noua dumneavoastră aventură și sperăm 
că veţi avea succes în viitor. 

Cu sinceritate, 

Keith Richards 

Director de Curs la Management Hotelier, cursurile serale 
ale Scolii Primare St. Patrick 


Alex: Foarte impresionant, Rosie. Grand Tower Hotel? Sună 
fantastic. 

Rosie: Ştiu! Aşa m-am gândit și eu ! Totuși, n-am auzit de ho- 
telul ăsta, tu îl ştii ? 

Alex : Întrebi pe cine nu trebuie, Rosie. De fiecare dată când mă 
întorc în Dublin văd apărând o clădire nouă, de birouri sau 
apartamente într-un loc în care nu era nimic. Nu mai recu- 
nosc nimic. Ar trebui să mergi și să-l cauţi. 

Rosie: Da, poate. Aseară, după ce ai închis telefonul, mă gân- 
deam că ţi-ai pierdut accentul. 

Alex: Rosie, sunt aici de douăzeci de ani. Am trăit mai mulți ani 
aici, decât în Irlanda. Copiii mei sunt americani ; trebuie să mă 
pun la punct cu limba păsărească (expresie irlandeză pe care 
am scris-o numai pentru tine !). Sigur că îmi pierd accentul. 

Rosie : De fapt nu pierzi accentul, ci capeţi un accent. Dar două- 
zeci de ani... cum au trecut? 

Alex : Stiu, timpul zboară când te amuzi. 

Rosie: Dacă numești ultimii douăzeci de ani amuzament, atunci 
nu vreau să știu cât de repede zboară timpul când te distrezi 
de-adevăratelea. 

Alex : N-a fost chiar atât de rău pentru tine, nu-i așa, Rosie? 

Rosie: Defineşte rău. 

Alex: A, haide. 

Rosie: Nu, n-a fost, dar nu mi-ar fi stricat să fie mult mai bine. 

Alex : Niciunuia dintre noi nu i-ar fi stricat... cred că eşti super 
încântată de serviciu. 

Rosie: Chiar sunt. Mă simt ca un copil în ajunul Crăciunului ! 
Nu m-am mai simțit astfel de foarte multă vreme. Ştiu că e 
o slujbă temporară și că sunt în stagiul de pregătire, dar am 
dorit această oportunitate de foarte multă vreme. 

Alex: Ai așteptat prea mult. Dintre toți eu știu cel mai bine cât 
ti-ai dorit. Uram când ne jucam de-a hotelul. 

Rosie: Ha ha, mi-aduc aminte. Eu eram întotdeauna angajatul, 
iar tu trebuia să fii clientul ! 

Alex: Nu-mi plăcea să fac pe clientul pentru că nu mă lăsai 
în pace. Te tot foiai pe lângă mine umflând pernele și ridi- 
cându-mi picioarele pe scaun „pentru confortul clientului“. 

Rosie: Doamne, uitasem de asta! Încercam să fiu ca tipul din 
Insula Fantastică care avea atâta grijă de oaspeţii săi încât se 
folosea de magie ca să le ofere tot ce visau. 

Alex : Nu cred că a mă forţa să intru în pat la două după-amiaza, 
înfășurându-mă atât de tare încât de abia puteam să respir, 
era un serviciu de a oferi cuiva tot ce visa! Nu știu ce fel 
de director de hotel încercai să fii, dar dacă o să te porți așa 
cu clienţii tăi adevăraţi, atunci unii dintre ei vor cere să ți se 
pună ordin de restricție. 

Rosie: Da, dar era mai bine decât atunci când ne jucam de-a 
spitalul. Jocul ăla nu consta decât în a-mi pune piedică pen- 
tru a cădea pe ciment și apoi a mă îngriji. Mama și tata se tot 
întrebau de unde aveam vânătăile și tăieturile. 

Alex : Da, era amuzant, nu-i aşa? 

Rosie: Mă rog, tu ai o idee ciudată despre ce înseamnă a fi amu- 
zant. Ca ultimii douăzeci de ani, de exemplu. 

Alex : Evident, nu a fost numai amuzament pentru niciunul din- 
tre noi. 

Rosie: Nu... 

Alex : Hoteluri și spitale. Sună ca un titlu de film porno. 

Rosie: Ai vrea tu! 

Alex : Chiar că aș vrea. Am un băieţel de trei ani căruia îi place 
să doarmă între mine și Beth. 

Rosie : Ei bine, eu aș putea să mă călugăresc la o mânăstire, ceea 
ce nu cred că m-ar deranja câtuşi de puţin. 

Alex: A, nu sunt de acord! 

Rosie: Sincer, crede-mă, Alex. După bărbaţii cu care am fost, 
celibatul ar fi un dar. 

Alex: Nu la celibat mă refeream; te-ar ucide jurământul 
tăcerii. 

Rosie: Ai haz. Crede-mă, Alex, sunt anumite tăceri care te fac 
să plutești printre nori. Şi în această notă veselă acum te las. 

Rosie s-a deconectat. 

Alex : Cunosc tăcerile acelea. 


Capitolul 46 


Bună mamă, 
Îți trimit câteva rânduri ca să-ţi urez baftă (nu că ai avea nevoie) 
mâine, în prima zi la serviciu. Sunt sigură că o să-i faci praf! 
Mult noroc, 
Cu dragoste, 
Katie 


Ai primit un mesaj urgent de la: RUBY 

Ruby: Ei, domnișoara asistentă a directorului, povesteşte-mi. 
Cum merge cu serviciul ? 

Rosie: Foarte, foarte î-î-nce-e-et. 

Ruby: Pot să întreb de ce? 

Rosie: Eşti pregătită pentru o peroraţie ? Pentru că dacă nu ești, 
îți dau posibilitatea să pleci din discuţie acum, când încă mai 
poți. 

Ruby: Mă crezi sau nu, am venit pregătită. Dă-i drumul. 

Rosie: OK, deci am ajuns devreme pe strada pe care se află ho- 
telul și am mers în sus și în jos timp de trei sferturi de oră în- 
cercând să găsesc frumosul Grand Tower Hotel. I-am întrebat 
pe proprietarii de buticuri și pe tarabagii, dar nimeni nu avea 
habar unde se află hotelul. 

După ce l-am sunat pe directorul de curs aproape plângând 
şi complet panicată pentru faptul că întârziasem în prima 
mea zi la serviciu, am reuşit să-l acuz că mi-a dat adresa 
greșită. El continua să repete aceeași adresă iar și iar, dar eu 
îi spuneam că e imposibil, deoarece clădirea în cauză părea 
complet părăsită. 

În cele din urmă a spus că îl va suna pe directorul hotelului 
ca să verifice încă o dată locul, așa că m-am așezat pe treptele 
murdare ale clădirii părăsite (murdărindu-mi fusta taiorului 

meu nou) și încercând să nu plâng pentru faptul că întârzia- 
sem și ce impresie proastă voi lăsa din această cauză. 

Deodată ușa clădirii din spatele meu s-a deschis cu un zgo- 
mot foarte puternic, scârțâind din cauza balamalelor și acel 
ceva m-a privit. Vorbea cu un puternic accent dublinez, s-a 
prezentat ca fiind Cronin Ui Cheallaigh, proprietarul clădirii 
şi a insistat să-i spun Fasolică. 

La început am fost derutată de porecla lui, dar apoi, pe par- 
cursul zilei, am înţeles. Nu balamalele scoseseră zgomotul 
acela ; erau într-adevăr vânturile pe care le dădea Fasolică. 

M-a dus în interiorul clăririi antice și mucegăite şi mi-a 
arătat câteva camere de la parter. Apoi s-a interesat dacă am 
vreo întrebare și, desigur, am vrut să aflu de ce mă aflu în 
această clădire şi când urma să văd hotelul. La care el a răs- 
puns mândru: „Păi ăsta-i afurisitul de hotel. Îti place ?“ 

Apoi m-a întrebat dacă am idei de îmbunătăţire pentru hotel, 
așa, la prima vedere. I-am sugerat să afișeze numele hotelului 
pe clădire ca să le fie mai ușor turiștilor (deși să faci asta nu 
cred că e o tactică bună de marketing). Am sugerat să facă 
numele cunoscut firmelor din apropiere, ca acestea să facă re- 
clamă hotelului (sau măcar să dea indicaţii turiştilor rătăciți). 

El îmi studia chipul foarte concentrat să vadă dacă făceam 
pe isteaţa. Dar chiar n-o făceam. Acum aştept să sosească 
plăcuţa cu denumirea hotelului. 

Apoi mi-a dat un ecuson cu numele meu pe care a insistat 
să-l port. Motivul era că, dacă clienții aveau nevoie să se 
plângă, să ştie pe cine să dea vina. Un om cu o gândire ex- 
trem de pozitivă, după cum vezi. Problema cu ecusonul (alta 
decât faptul că trebuie să-l port) este că nu mi-a înţeles bine 
numele la telefon. 

Așa că toată săptămâna am umblat încoace și-ncolo ca 
„Rosie Poponeţ“, lucru care lui Fasolică i se pare teribil de 
amuzant. Deși, după ce i-au trecut accesele de râs a fost ușor 
dezamăgit. Ăsta e un exemplu pentru nivelul lui de maturi- 
tate și seriozitatea cu care-și tratează meseria și administra- 
rea acestui așa-numit hotel. 

Cum de a rămas deschis până acum e un mister. Este una 
dintre acele frumoase clădiri care au fost foarte grandioase 
la timpul lor, dar care au fost lăsate în paragină. Probabil că 
ceva putrezește sub duşumea ; asta ar explica mirosul. 

Altădată la exterior era cărămidă de culoare roşie, dar 
acum e cafeniu murdar. Are patru etaje, iar la subsol (acum 
am aflat) este un club de noapte deocheat, unde patron e tot 
Fasolică. Când intri în hotel ești întâmpinat de un mic birou 
făcut din mahon închis la culoare (așa e toată lemnăria din 
clădire). În spatele lui se află o colecţie alandala de pălă- 
rii, umbrele și haine uitate de clienţi, care acum adună doar 
praf. 

Zidurile sunt acoperite până la jumătate cu lambriuri din 
lemn, ceea ce e drăguţ, iar pereţii care odată aveau probabil o 
culoare verde oliv sunt acum mai mult verde-mucegai. Mici 
lampadare împodobesc pereţii, dar nu fac lumină absolut 
deloc. Locul ăla e ca o temniţă. Covoarele arată de parcă ar 
fi fost puse în anii șaptezeci. Sunt murdare, urât mirositoare 
şi sunt arse de țigară, pete negre de gumă lipită și alte pete 
care au o origine pe care nu doresc să o știu. 

Un coridor lung duce spre o zonă mare de bar, care conţine 
aceleaşi covoare urât mirositoare, lemn de culoare închisă, 
fotolii și scaune acoperite cu șaluri de lână ecosez, iar când 
soarele strălucește prin ferestrele mici, cu vopseaua scoro- 
Jită, tot ce poţi vedea e aerul îmbâcsit cu nori de fum, rămași 
probabil de la bătrânul care stătea acolo cu pipa lui și acum 
două sute de ani. 

Sala de mese are douăzeci de mese şi un meniu limitat. Pe 
Jos e același covor, dar are în plus pete de mâncare. Sunt dra- 
perii cafenii din catifea și perdele de tul ; mesele sunt acoperite 
cu feţe de masă care au fost odată din dantelă albă, dar care 
acum sunt îngălbenite, iar tacâmurile sunt ruginite și pătate. 
Paharele sunt slinoase, pereţii albi, ceea ce face ca aceasta 
să fie singura cameră luminoasă, dar chiar dacă sistemul de 
încălzire e dat la maximum, tot ai sentimentul că ţi-e frig. 

Dar mirosul! E ca și cum cineva a murit și a fost lăsat 
să putrezească. Mirosul a pătruns în mobilă, în pereți și în 


356 


hainele mele. Sunt șaizeci de camere. Douăzeci pe fiecare 
etaj. Fasolică mi-a spus foarte mândru că jumătate dintre ele 
au baie proprie. Imaginează-ţi cât am fost de fericită să aud 
asta — unele dormitoare au baie ! 

Două femei minunate, Betty şi Joyce, fiecare în vârstă de o 
sută de ani, fac curat în camere de trei ori pe săptămână, ceea ce 
sincer mi se pare dezgustător. Si, ţinând cont de cât de repede 
se mișcă, aş fi surprinsă dacă fac curăţenie chiar şi atunci. 

Începusem chiar să mă întreb ce fel de clienți ar atrage un 
astfel de hotel, dar am înţeles într-o seară, când am lucrat 
până noaptea târziu. Când s-a terminat programul la clubul 
de noapte de la subsol, distracţia s-a mutat la etaj. Asta mi-a 
dat un motiv în plus să angajez mai multe cameriste. 

Singurul mod în care cineva ar putea găsi o ciocolată pe 
pernă ar fi dacă clientul de dinainte ar fi scuipat-o acolo. 
Singurul motiv pentru care cineva ar purta casca de baie ar fi 
să-şi protejeze capul de apa ruginită care curge prin ţevi (deși 
probabil e bună, rămân la sticla mea de apă). 

Săptămâna trecută am fost sunaţi de un post de radio care 
se interesa dacă hotelul ar putea participa la o competiţie pe 
care o desfăşurau — probabil că erau disperaţi, sau au fost pă- 
căliți de numele mult prea pompos al hotelului. Pe loc n-am 
putut găsi nicio scuză pentru a-i refuza. La concurs oamenii 
trebuia să scrie și să explice de ce merită un weekend de răs- 
făț la Dublin. Urma să primească o seară la teatru, o masă, o 
zi la cumpărături, şi două nopți de cazare și masă la un hotel 
central, toate cheltuielile sponsorizate. Pentru hotel a fost 
grozav, căci ni s-a făcut reclamă toată săptămâna la radio și 
ca urmare ne-am ales cu câţiva clienţi. Niciunul dintre aceș- 
tia nu știa ce-l aştepta. 

Cei care au câștigat aveau o poveste atât de înduioșătoare, 
încât aproape am plâns când am auzit-o la radio. Așa că am 
pregătit apartamentul nupțial (care arăta absolut la fel ca 
toate celelalte camere, dar i-am spus lui Fasolică să pună un 
semn pe ușă, care să-i facă pe câștigători să se simtă deose- 
biţi. Până la urmă a făcut el un șablon (și a stat o oră întreagă 
cu un marker negru, cu limba scoasă afară de concentrare), 

am pus flori frumoase, și le-am lăsat o sticlă de șampanie din 
partea casei. Am încercat tot ce se putea cu camera, storcând 
şi ultimul bănuţ din buget pentru așternuturi noi etc., dar atât 
s-a putut aloca din profitul slăbuţ. 

Mă rog, când au aflat ce au câștigat erau atât de încântați, 
încât înainte de a ajunge au sunat la hotel în fiecare zi, pu- 
nând întrebări şi asigurându-se că totul era OK. Au venit, au 
aruncat o privire și au plecat în următoarele cincisprezece 
minute. 

Ruby, oamenii aceia îşi pierduseră casa, soţul își pierduse 
serviciul, îşi rupsese ambele picioare, își pierduseră mașina 
şi a trebuit să plece din satul în care locuiau. Li se dăduse 
un weekend cu toate cheltuielile plătite și puteau sta în hotel 
absolut gratuit, dar totuşi nu au vrut să rămână. Atât de în- 
grozitor e hotelul. 

Rosie: Ruby? 

Rosie: Ruby, mai ești acolo? 

Rosie: Alo? Ruby ai văzut ce am scris? 

Ruby : Ssssssssssssss. 

Rosie: Ruby!! 

Ruby: O, ce? Am pierdut ceva? Scuză-mă, probabil că am 
ațipit acum o oră, când ai început să-mi povesteşti despre 
serviciul tău. 

Rosie: Îmi pare rău, Ruby, dar te-am avertizat. 

Ruby: Nu-ţi face griji, am reușit să evadez și să-mi fac o cafea 
şi m-am întors când vorbeai despre pereţii verde-oliv și cor- 
purile în putrefacție. 

Rosie: Scuze, a fost una dintre lunile acelea. 

Ruby: Nu toate serviciile se dovedesc a fi ce credeai că vor fi. 
Oricum, ai prefera să fii secretară la Randy Andy Paperclip 
Co. sau asistenta directorului la Grand Tower Hotel? 

Rosie: E clar, asistenta directorului de la Grand Tower Hotel. 

Ruby: Atunci asta ești, Rosie Poponeţ. Viaţa ar putea fi mai rea, 
nu-i așa? 

Rosie: Cred că da. Dar am o altă mică problemă. 

Ruby : Poţi să-mi spui despre ce e vorba în mai puţin de o mie 
de cuvinte? 

Rosie: O să încerc! Alex va veni în câteva săptămâni la petre- 
cerea pentru ieşirea la pensie a lui Julie Casey. O aduce pe 
Bethany și au făcut rezervare la hotel pentru weekend. Vezi, 
i-am spus că e foarte drăguţ... și mi-au solicitat o cameră cu 
privelişte frumoasă. Acum mi-e destul de greu să găsesc o 
cameră cu fereastră (OK, nici chiar așa), dar, date fiind con- 
dițiile, noi, la Grand Tower Hotel, considerăm o solicitare 
specială să ceri cameră cu baie proprie. Vreau să spun, din 
punct de vedere al priveliștii ce crezi că ar prefera, să vadă 
măcelăria sau curtea cu gunoaie ? 

Ruby: O doamne... 


Ai primit un mesaj urgent de la: ALEX 

Alex : Bună Rosie, văd că stai până târziu. 

Rosie: Şi tu. 

Alex : Eu sunt cu cinci ore în urma ta, ţine minte. 

Rosie: Katie are Balul Absolvenţilor în seara asta. De fapt acum 
e acolo. 

Alex: Înţeleg. Nu poţi dormi? 

Rosie: Ai înnebunit? Sigur că nu pot. Am mers cu ea să-și 
cumpere rochie, am ajutat-o să se machieze și să se coafeze, 
i-am făcut poze în care am surprins-o așteptând nerăbdătoare 
această noapte deosebită din viaţa ei. Noaptea în care se va 
întâlni cu prieteni pe care probabil nu-i va mai vedea decât 
peste nu știu câţi ani, sau niciodată, în ciuda promisiunilor de 
a ţine legătura. Era ca și cum m-aș fi întors în timp și eram eu 
şi mama acum douăzeci de ani. 

Stiu că ea nu e ca mine, e o persoană cu capul pe umeri, 
dar nu mă puteam opri să nu-mi imaginez cum ieșisem și 
eu pe uşă. Braţ la braţ cu un băiat îmbrăcat în smoching, 
încântată de noaptea ce avea să urmeze, încântată de viitor. 
Încântată, încântată, încântată. Fir-ar să fie, eram atât de tâ- 
nără. Desigur, nu îmi dădeam seama de asta atunci. Aveam 
un milion de planuri. Ştiam ce vreau să fac. Planificasem 
următorii ani ai vieţii mele. 

Dar ceea ce nu știam era că în câteva ore toate planurile 
îmi vor fi date peste cap. Domnișoara „ştie-tot“ nu știa chiar 
atâtea lucruri pe atunci. 

Sper că draga mea Katie va veni la timp, așa cum ar 
trebui. 

Alex: E înţeleaptă, Rosie, iar dacă ai crescut-o așa cum cred eu, 
atunci nu trebuie să te îngrijoreze. 

Rosie: Nu mă amăgesc singură. Este împreună cu prietenul ei 
de peste trei ani, aşa că nu cred că până acum s-au ținut doar 
de mână. Dar cel puţin în seara asta, în noaptea care mie mi-a 
schimbat viaţa, aş vrea să o văd venind acasă devreme. 

Alex: Atunci, va trebui să-ţi distrag atenţia până când va veni 
acasă, nu-i așa? 

Rosie: Dacă nu te superi. 

Alex : Deci e pregătită camera în care vom sta ? Sper că directo- 
rul ne-a aranjat ce e cel mai bine pentru noi! 

Rosie: De fapt sunt asistenta directorului, ţi-amintești, iar hote- 
lul nu e chiar... 

Alex: Nu e chiar cum? 

Rosie: Așa dichisit ca cele cu care ești obişnuit tu când călătorești. 

Alex: A, nu fi prostuţă. Niciodată nu ai încredere în ceea ce faci. 

Rosie: Nu, serios, Alex, nu aș vrea să fiu făcută responsabilă 
pentru acest hotel, cu niciun chip. Stii, sunt aici de doar câ- 
teva luni. N-am avut ocazia să-mi pun amprenta asupra lui. 
Am făcut doar ce mi s-a spus... 

Alex: Prostii. De abia aştept să îl văd. Cât de caraghios ar fi 
dacă cineva ar fi otrăvit în restaurant şi eu ar trebui să fiu 
doctorul hotelului care l-ar salva ? Ti-amintești de planurile 
noastre când eram copii? 

Rosie: Mi le amintesc și s-ar putea să nu fie prea departe de 
această posibilitate. N-ai vrea ca tu și Bethany să luaţi masa 
în oraş în acea seară ? Sunt atâtea restaurante bune în Dublin 
în care n-ai fost. 

Alex: Am putea. Am încercat să caut hotelul pe internet, dar nu 
l-am găsit. 

Rosie: Ă, da, pagina de internet este în curs de modificare acum. 
O să vă dau de veste când îl veți putea vedea. 

Alex: Grozav. Va fi ciudat să o văd din nou pe Domnișoara 
Casey Nas Mare Respirație Urât Mirositoare. Era timpul să 
iasă la pensie. Copiii lumii aveau nevoie de o pauză. 

Rosie : O cheamă Julie, ţine minte, şi să nu-i spui altfel. Şi a fost 
foarte bună cu mine în ultimii ani, așa că te rog să te porți 
frumos cu ea. 

Alex : Da, da. Nu-ţi face griji, am mai ieșit și eu din casă, ştiu 
cum să mă port cu oamenii. 

Rosie: Sigur că da, domnule extraordinar Chirurg Socializescu. 

Alex: Te rog să scapi de orice imagine ai avea în minte despre 
mine. 

Rosie: De care? De cea în pielea goală? Nu poţi să-mi spui să 
scap de ea. 

Alex : Bine, atunci indiferent ce imagine ai avea, mărește-i di- 
mensiunea cu douăzeci. 

Rosie : Isuse, Alex, douăzeci de centimetri ? 

Alex: Ah, mai taci din gură ! Ce mai face mama ta ? Mai ai vreo 
veste de la spital în legătură cu analizele acelea? 

Rosie: Nu, nu încă. Acum e plecată cu Stephanie, se relaxează, 
iar când se va întoarce, rezultatele vor fi gata. Nu prea își dau 
seama ce e cu ea, de nu se simte bine. Sunt îngrijorată. M-am 
uitat la ea zilele trecute, de parcă nu o privisem cu atenţie de 
ani de zile. Fără să observ, mama a îmbătrânit. 

Alex : Are doar şaizeci şi cinci de ani. E încă tânără. 

Rosie: Stiu, dar aveam în minte o altă imagine a ei, iar aceea 
era cu mulți ani în urmă. Într-un fel, de când eram tânără, am 
continuat să o văd astfel. Dar zilele trecute, când am văzut-o 
pe patul de spital, părea bătrână. Am avut un şoc. Oricum, 
sper să aflu ce are şi să se vindece. Nu se simte bine deloc. 

Alex : Te rog să-mi spui şi mie, imediat ce afli. 

Rosie: Sigur. Îmi vine greu să plec la Galway în zilele mele 
libere. Oricât de mult aș iubi-o pe mama, e o corvoadă pentru 
mine. Între serviciul la orele acelea imposibile și mersul la 
mama ca să o ajut n-am avut cu adevărat zile libere în ulti- 
mele câteva săptămâni şi sunt mai mult decât obosită. 

Alex : Dar unde e Kevin, în toată treaba asta ? Nu poate și el să 
ajute, măcar o dată în viaţa lui? 

Rosie: Bună întrebare. Ei bine, ca să fiu sinceră faţă de Kev, și-a 
cumpărat o casă și acum e în procesul mutării acolo cu prie- 
tena lui. Dacă ar avea mai mult timp, sunt aproape sigură că 
ar da o mână de ajutor. 

Alex: Kevin s-a hotărât să se însoare ? Ăsta da şoc. Ar trebui 
să vorbești cu el despre lucrul ăsta, să-l faci să te ajute mai 
mult. Nu poţi să le faci tu pe toate. 

Rosie: Ei, nu le fac chiar pe toate. Steph are grijă de mama în 
timpul săptămânii, iar ea are doi copii, deci nu-i este chiar 
uşor nici ei. (Nu sună bine „are grijă de mama“, nu-i așa?) 
Iar eu nu mă supăr deoarece vreau să fiu acolo pentru mama. 
E singură şi-mi dau seama cum se simte. 

Alex: Faptul că soliciti ajutorul lui Kevin nu înseamnă că nu o 
iubești și nu vrei să o ajuţi pe Alice. Lui Kev trebuie să-i spui 
ca să facă ceva. Si n-ar trebui ca cineva să-i spună asta. 

Rosie: Ei bine, voi aștepta până se va așeza la casa lui, iar când va 
termina și tot n-a mișcat un deget, atunci n-o să am rețineri. N-a 
venit să-l vadă pe tata nici pe jumătate faţă de cum ar fi trebuit, 
iar acum ştiu că plătește pentru asta. Nu l-am înţeles niciodată 
pe de-a-ntregul pe Kevin. Îi place să păstreze pentru el lucrurile 
care îl privesc. Venea și pleca de acasă fără ca măcar să-i spună 
cuiva ce făcea. Apoi, când tata a murit, s-a gândit el brusc să 
preia controlul în toate. Acum, când mama s-a îmbolnăvit, iar a 
dat înapoi. Steph și cu mine am încercat în nenumărate rânduri 
să vorbim cu el despre asta, dar nu ai cum să ajungi la el. E ego- 
ist, pur și simplu. Stai așa, a oprit un taxi afară. Așteaptă-mă 
puţin, să mă duc la fereastră ca să verific. 

Alex: E Katie? 

Rosie: Nu. 

Alex: A, o să vină... 

Rosie: O, mulțumesc lui Dumnezeu, a venit. Mai bine închid 
calculatorul și mă bag în pat. Nu vreau să creadă că am aș- 
teptat-o. Mulţumescu-ţi ție Doamne, că mi-ai adus copilul 
acasă. Noapte bună, Alex. 

Alex : Noapte bună, Rosie. 


Capitolul 47 


Scumpă mamă, 

Îti mulțumesc pentru săptămâna trecută. A fost atât de bine 
să fiu din nou acasă cu tine. Îmi lipseau discuţiile noastre până 
noaptea târziu ! Îţi aduc vești bune cu această scrisoare! Tony 
Spencer, un englez care e proprietarul Clubului Insomnia, situat 
puţin mai departe de noi, a fost aici aseară, în clubul lui tata, 
când eu eram DJ, şi a fost atât de impresionat încât m-a întrebat 
dacă n-aş vrea să lucrez pentru el! Cât de mişto poate fi?! El 
organizează vara şi niște festivaluri de dans, așa că la vară ar 
urma să fac turul Europei punând muzică pe unde mă voi duce. 
De abia aştept! 

Clubul Insomnia e foarte cunoscut şi ține până la șase-şapte 
dimineaţa. Voi fi la mixere de la 10 seara până la miezul nop- 
tii, pentru început. Tony plătește foarte bine totuși, așa că ime- 
diat ce voi încasa primul cec mai consistent o să-ţi trimit și tie 
acasă. Am cunoscut aici o grămadă de oameni extraordinari, 
care au terminat şcoala de curând, ca și mine și lucrează la bar. 
Împreună cu încă trei fete, Jennifer, Lucy și Sara, mă gândesc să 
închiriez un apartament. Nu știu când o să vină John încoace. De 
când a început facultatea în septembrie, a ieșit în fiecare seară 
cu o gașcă de care n-am auzit nimic până acum. Tot timpul i 
se întâmplă să apese accidental pe butoanele telefonului aflat 
în buzunar și să fiu apelată, tot ce se aude fiind o grămadă de 
bărbaţi beți care urlă. E ciudat ce se petrece cu noi doi. Mai ales 
când ne întâlnim după ce am fost despărțiți câteva săptămâni. 
Nu mai e la fel ca înainte și nu-mi place. Credeam că voi fi cu el 
pentru totdeauna, dar la felul în care merg lucrurile între noi nu 
prea cred că vom mai fi împreună până la sfârșitul verii. 

În acelaşi timp nu mai știu nimic despre Toby de foarte multă 
vreme. E numai vina mea, deoarece la început, când m-am mutat 

aici, el m-a sunat de multe ori, dar eu n-am reușit să-i răspund. 
Timpul parcă a zburat. Spun mereu că o să-l sun a doua zi, dar 
au trecut luni întregi şi acum mi-e rușine. Ultima dată când am 
vorbit cu el se distra grozav la colegiu, împrietenindu-se cu o 
grămadă de dinţi, fără îndoială. O să-l sun mâine, promit. 

Sper că la serviciu totul îți merge bine. Nu pot să cred că ai 
acceptat prelungirea contractului. Credeam că urăști locul acela. 
Scrie-mi ce se petrece, sunt nedumerită. 

Alex mi-a scris cu ceva timp în urmă și mi-a povestit ce 
s-a întâmplat când el şi Bethany au stat la hotel, cu ocazia ieși- 
rii la pensie a domnișoarei Casey Nas Mare Respirație Urât 
Mirositoare. Ce amuzant ! Nu știai că va fi petrecerea de Crăciun 
a celor de la clubul de noapte ? Cred că pe Alex nu l-a deranjat 
prea tare vederea crăciuniţelor în bikini vaporoși roşu cu alb, 
dansând la bar. Nu-mi vine să cred că Bethany a refuzat să ră- 
mână acolo peste noapte. Femeia aia chiar n-are deloc simţul 
umorului ! Nu prea știu ce vede Alex la ea. Am întâlnit-o doar 
de câteva ori, dar e atât de crispată, iar el e atât de relaxat, încât 
nu-i văd să mai stea împreună pentru multă vreme. Nu-mi vine 
să cred că Alex a trebuit să acorde îngrijiri unuia dintre turiștii 
aflaţi la restaurant — omul ăla a fost otrăvit? Ce fel de mâncare 
serviţi acolo ? Bine că era un doctor prin preajmă. 

Acum trebuie să plec și să mă gândesc ce muzică o să pun 
diseară. Tata mă lasă să fac un program de două ore, ca să mă 
pregătesc pentru Insomnia. Lisa tot încearcă să mă convingă să 
pun muzică din anii optzeci, ca să poată face mișcările ei de 
dans. Dacă nu poate să facă numărul cu șarpele, vrea ceva mai 
rău, cum ar fi pernuţe pe umăr și permanent. 

Când bunica se va simţi mai bine, puteţi veni împreună aici 
pentru câteva săptămâni. Sunt multe locuri de relaxare, cu plaje 
şi peisaje încântătoare. Nu e peste tot plin de cluburi și cârciumi. 
Mai gândește-te la asta. Poate o pauză i-ar prinde bine bunicii. 

Mi-e dor de voi atât de mult, dar când mă simt singură mă 
uit la poza ta şi a lui Alex din medalionul meu. Sunteţi amândoi 
aproape de inima mea. Pentru totdeauna. 

Cu dragoste, 

Katie 

Ai primit un mesaj urgent de la: RUBY 

Ruby: Am fost părăsită. 

Rosie: Ce ? De Teddy? 

Ruby: Nu! Nu fi prostuță, omul ăla n-ar ști nici cum să ducă gu- 
noiul afară, darămite să mă părăsească. Nu, ticălosul e adora- 
tul meu fiu. M-a informat că nu mai are nevoie de serviciile 
mele de salsa și m-a schimbat pentru un model mai tânăr. 

Rosie: A, nu, Ruby, îmi pare atât de rău. Cine e cealaltă femeie ? 

Ruby : De fapt mă prefac că sunt supărată, dar nu sunt cu adevă- 
rat. Ba nu, asta e o minciună. La început am fost foarte supă- 
rată și am mâncat singură un tort întreg de ciocolată — tortul 
preferat al lui Gary, pe care, pură coincidenţă, îl cumpărasem 
chiar pentru el. Pe la jumătate eram doar supărată și apoi, în 
timp ce îmi umpleam gura cu ultima linguriţă, am început să 
gândesc raţional (vezi tu, ăsta e efectul asupra mea). Așa că 
am conceput un plan în care urma să o invit pe această „cea- 
laltă femeie“ în casa mea la cină unde urma să o otrăvesc. 

Trebuia să aflu cine e şi de ce naiba m-a părăsit Gary pen- 
tru ea. După câte se pare are peste douăzeci și cinci de ani, 
e din Spania, predă spaniola la şcoală (acolo a cunoscut-o 
Gary, unde el lucrează la întreţinerea clădirii), e subțire, dră- 
guță și e o persoană foarte plăcută. 

Rosie: E tot ce în mod normal ai urî, nu-i așa? 

Ruby: În mod normal, da. Dar de data asta e altceva, căci ea și 
Gary se iubesc. 

Rosie: Oooo! 

Ruby: Stiu ! Nu e grozav ? Așa că n-am avut nicio problemă în a 
mă da la o parte și a-mi atârna în cui pantofii de dans. Ca să 
spun adevărul, oricum mă gândeam să mă despart de Gary 
în curând. Nu sunt prea departe de cincizeci de ani, trebuie 
să dansez cu cineva mai apropiat de vârsta mea, care nu va 
avea energia să mă arunce în celălalt colț al camerei. Nu mai 
pot face asta. Sunt doar fericită că Gary a găsit în sfârșit pe 
cineva. Poate că Maria îl va determina să plece din casa mea 
şi să se mute cu ea. 

Rosie: Lucrul ăsta nu te-ar supăra? 

Ruby: M-ar supăra la fel de mult ca și dacă aș găsi un milion de 
euro sub pat. Băiatul trebuie să își dea seama că acum e adult 
şi să se mute. Nu pot să-i gătesc și să-i calc hainele la infinit. 
Acum destul despre mine ; ce mai face mama ta? 

Rosie : Nu grozav. Se pare, că puţin câte puţin, sănătatea ei se şu- 
brezește. Artrita ei s-a înrăutățit atât încât de abia mai merge. 
Nu era o problemă așa mare când călătorea cu tata, pentru 
că mergeau în locuri cu vreme caldă. Acum însă nu cred că 
frigul din Connemara e chiar cel mai bun loc pentru ea, cu 
toate iernile de acolo. Dar nu vrea să se mute de acolo. Mă 
îngrijorează. Intră şi iese din spital cu infecţii şi probleme cu 
părți ale corpului de care nici nu știam că există. De când a 
murit tata, corpul ei pur și simplu a cedat. 

Ruby : Totuşi, rezistă bine, Rosie. Va izbândi. 

Rosie: Să sperăm. 

Ruby: Cum mai merg treburile la Hotelul Surprizelor ? 

Rosie: Ha! Ei bine, n-o să mai stau multă vreme în locul ăla, 
pentru că voi pleca la sfârșitul lunii. 

Ruby: Spui asta în fiecare lună, dar n-o faci niciodată. Ai putea 
aştepta până la anul, când îţi expiră contractul și să pleci 
atunci. Oricum, dacă nu cauţi un alt serviciu, n-ai să pleci 
nicăieri. 

Rosie: Între orele de program și drumurile la mama dus-întors 
chiar nu am timp. De exemplu, când ne-am văzut noi ultima 
oară? 

Ruby: Ieri. 

Rosie: În afară de faptul că ai trecut cu maşina pe lângă mine, 
claxonând și făcându-mi semn cu mâna. Apropo, îţi multu- 
mesc că ai accelerat şi ai dat prin băltoacele de pe marginea 
drumului, stropindu-mă din cap până-n picioare. 

Ruby: Mergeam în direcții diferite și arătai de parcă ai fi avut 
nevoie de un duş. 

Rosie: Mă rog. Oricum, a trecut mai bine de o lună de când 
n-am mai ieşit undeva în oraș. E ridicol. N-am deloc viaţă. 
Aș vrea tare mult să merg în vizită la Katie, iar Alex m-a in- 
vitat la el de foarte multe ori, dar nu pot face niciunul dintre 

lucrurile astea din cauza mamei — asta nu înseamnă că o con- 
sider vinovată, desigur. 

Ruby: Când mama ta se va însănătoşi, totul va fi mai uşor. 

Rosie: Nu se va mai însănătoși, Ruby. Nu vrea să se facă bine. 
Acum doar aşteaptă. În acest stadiu e aproape legată de sca- 
unul cu rotile şi are doar șaizeci și șase de ani. 

Ruby: Pune-l la treabă pe leneșul Kevin. 

Rosie : Ce ar putea face Kevin ? Nici n-ar ști de unde să înceapă 
şi știu că mama e mai în largul ei dacă o ajut eu. Mă rog, 
trebuie să merg mai departe. 


Lui Josh 
La mulți ani cu ocazia celei de-a zecea aniversări ! 
Multă dragoste, 
Rosie 


Lui Rosie 

Mulţumesc foarte mult pentru felicitare şi cadou. E ca lumea ! 
Oriunde ar fi Katie, te rog să o saluţi din partea mea. Îmi trimite 
ilustrate din diverse ţări și pare foarte fericită. 

Are cel mai mişto serviciu ! Nu mai ştiu nimic despre vechiul 
ei prieten, Toby. Cred că nu mai ţin legătura. Mulţumesc încă 
o dată pentru cadou. O să-mi cumpăr din banii trimiși un joc pe 
calculator. 

Ne vedem în curând, 

Dela Josh 


Bună, mamă! 

Sunt în Amsterdam. Am cunoscut un tip trăsnet care își câș- 
tigă existenţa culegând căpşuni. Nu vorbește englezește, dar ne 
înţelegem de minune. 

Aici totul e minunat. Am multe cântări, iar cafenelele arată 
de nota zece! 

Cu dragoste, 

Katie 

Pentru Rosie 
La mulți ani, cu ocazia celei de-a treizeci şi opta aniversări ! 
Ce îngrozitor, ne apropiem de patruzeci de ani ! Bea un pahar 
şi pentru mine. 
Cu dragoste, 
Alex 


Rosie, dacă tu crezi că treizeci şi opt de ani e ceva rău, ima- 
ginează-ți cum mă simt eu, care mă îndrept spre cincizeci. Aaa! 
O să facem o petrecere grozavă ! Invitate vom fi doar tu şi eu. 

La mulți ani, încă o dată. 

Ruby 


Bună, mamă. 

Sunt în Andorra. Am cunoscut un tip trăsnet, care e instruc- 
torul meu de schi şi care încearcă să mă înveţe cum să nu-mi 
rup gâtul. Nu vorbește englezeşte, dar ne înțelegem foarte bine. 
Aici totul e minunat. Ar trebui să venim amândouă aici la schi. 
Ti-ar plăcea ! Festivalul iernii merge foarte bine, am câteva mici 
cântări. De Crăciun voi veni acasă, așa că atunci poți să mă pui 
la curent cu tot ce s-a mai întâmplat ! De abia aştept să te văd! 


Bună, mamă, 

Vrei să vii la mine de Crăciun ? Katie vine acasă şi am putea 
fi doar noi trei. Cred că ar fi frumos. Tu ai putea sta în camera 
lui Katie, iar ea ar sta pe canapea. Sunt foarte încântată de idee. 
Fasolică mi-a dat liber de Crăciun, aşa că te rog spune „da“! 

Rosie 


Rosie, 

Scumpa mea, mi-ar plăcea să vin acasă. Mulţumesc pentru 
invitaţie. De abia aştept să o văd pe micuța Katie. Care nu mai 
e așa mică, presupun ! 

Cu dragoste, 

Mama 

De la Katie 
Către Mama 
Subiect Vin acasă 


Îți mulţumesc mult pentru masa de Crăciun. A fost absolut 
delicioasă, ca de obicei. A fost bine că am fost doar noi trei, din 
nou împreună. Doar noi, fetele ! 

Bunica s-a schimbat mult de ultima dată când am văzut-o, 
iar tu arătai obosită. Mă gândeam să vin acasă pentru câteva 
săptămâni ca să te ajut. Poate aş putea găsi de lucru aproape de 
Dublin pentru ceva timp ? Vreau să te ajut. 

(În plus, m-aș mai întâlni cu tipul pe care l-am cunoscut când 
eram acolo !) 

Scrie-mi. 


De la Rosie 
Către Katie 
Subiect Re: Vin acasă 


Să nu vii acasă! E un ordin! 

Aici totul e bine. Trebuie să-ți trăiești și tu viaţa, să continui 
cu călătoriile, să muncești și să te distrezi ! Nu-ţi face griji pen- 
tru mine şi bunica. Ne descurcăm foarte bine ! 

Mie îmi place ceea ce fac și nu mă deranjează că stau mult 
timp la serviciu. De asemenea, e plăcut că pot merge în fiecare 
săptămână să respir aerul curat din Connemara. Dar aș vrea să 
te rog ceva. Eu și Ruby am vrea să venim la tine în februarie 
pentru o săptămână, dacă ai putea să ne strecori și pe noi în 
programul tău. 

Ruby ar vrea să meargă la o petrecere cu spumă și să câștige 
o competiţie cu tricouri ude, înainte de a împlini cincizeci de 
ani! 

Scrie-mi care ar fi săptămâna care să-ți convină. 

De la Rosie 
Către Steph 
Subiect Mama 


Vreau să te rog ceva. Crezi că ai putea să o iei pe mama 
pentru o săptămână în februarie? Îmi pare rău, știu că ești şi tu 
ocupată, dar Fasolică mi-a dat în sfârșit o săptămână liberă și aș 
vrea tare mult să merg la Katie să văd cum se descurcă. Vreau 
să-i cunosc prietenii şi să văd unde lucrează ; știi tu, lucruri plic- 
ticoase pe care le fac mamele. 

Dacă nu poţi, voi înțelege. Poate voi putea să-i răsucesc 
mâna lui Kevin, ca să aibă şi el o dată grijă de cineva. 

Transmite familiei tale toată dragostea mea. 


De la Steph 
Către Rosie 
Subiect Re: Mama 


Sigur că pot să o iau pe mama. De fapt pot face ceva și mai 
bun, îmi voi lua toată familia la Connemara pentru o săptămână. 
Pierre m-a târât la părinţii lui de Crăciun, așa că sunt îndreptățită 
să spun că acum e rândul meu. 

Meriti o pauză, Rosie. Îmi pare atât de rău că tu ai rămas pe 
cap cu toate. Uneori îmi vine să mă duc și să-i trag un picior lui 
Kev. Intenţionez să am o discuţie foarte serioasă cu el când voi 
fi acolo, poate totuși va dori să-și vadă nepotul și nepoata. 

Să te distrezi cu Katie. Nu-mi vine să cred ce mult a crescut 
acum, și cât seamănă cu tine ! Acum câteva luni când a stat cu 
noi aveam senzaţia că vorbesc cu tine. Să te bucuri de săptă- 
mâna ta cu Ruby. Oricum aveam nevoie să petrec ceva timp pe 
îndelete cu mama. 


De la Alex 


Către Katie 
Subiect Aniversare surpriză 

Nu știu în ce colţ de lume ești acum, dar sper că îţi verifici 
e-mailul! Având în vedere că mama ta va împlini patruzeci de 
ani luna viitoare, iar tu vei avea douăzeci şi unu, m-am gândit 
că ar fi o idee bună să faceți o petrecere dublă. Dar speram că 
ai putea lua avionul ca să vii acasă și să-ţi surprinzi mama cu o 
petrecere ! 

Îti poţi invita toți prietenii, iar noi îi putem chema pe toți 
prietenii lui Rosie. Poate ne va da și Ruby o mână de ajutor? 
Cred că i-ar plăcea. 

Spune-mi, crezi că e o idee bună? 


Rosie: Fac patruzeci de ani în câteva zile, Ruby. Patruzeci. 
Marele 4 —0. 

Ruby: Si? 

Rosie: Şi sunt bătrână. 

Ruby: Atunci eu cum sunt, antică? 

Rosie: A, scuze, ştii ce vreau să spun. Nu mai avem douăzeci 
de ani, nu-i așa? 

Ruby: Nu, slăvit fie Domnul, pentru că atunci iar ar trebui să 
trec printr-un mariaj și un divorț de rahat. Ar trebui să ne că- 
utăm din nou de lucru, să fim nesigure în privința viitorului, 
să ne pese de întâlniri şi de felul în care arătăm și ce mașină 
conducem, ce muzică ascultăm în mașină, ce purtăm, dacă să 
intrăm în anumite cluburi sau nu, bla bla bla. Ce e așa grozav 
în a avea douăzeci de ani? Eu îi numesc anii materialiști. 
Anii în care facem tot felul de prostii. Apoi dăm de naiba 
când ajungem pe la treizeci de ani și ne petrecem toți anii 
aceia încercând să reparăm ce am stricat la douăzeci. Dar 
patruzeci ? Anii aceia sunt pentru distracție. 

Rosie: Hmm, ai dreptate. Iar la cincizeci de ani ce faci? 

Ruby: Repari ce ai făcut de oaie când aveai patruzeci. 

Rosie : Grozav. Aştept cu nerăbdare. 

Ruby: A, nu-ți face griji, Rosie. Nu trebuie să cânți și să dansezi 
pentru că lumea s-a învârtit în jurul soarelui încă o dată. Ar 
trebui să o luăm ca pe un dar de acum. Si ce vrei să faci 
pentru aniversarea celor patruzeci de ani? 

Rosie: Nimic! 

Ruby: E un plan bun. Ce-ar fi să mergem la un local vineri seara 
ca să bem pahar după pahar? 

Rosie: Sună perfect. 

Ruby: A, stai, nu pot. În seara aceea e și ziua fratelui lui Teddy 
şi ne strângem cu toții la Hotelul Berkeley Court. 

Rosie: O, foarte şic ! Îmi place hotelul acela ! 

Ruby: Stiu, cred că iar s-a apucat de prostii. Pe bune, îţi vine să 
crezi că poliţia îl urmărește şi de abia a ieşit din închisoare. 
Unii oameni nu învaţă niciodată. 

Rosie: Bine, atunci vrei să o lăsăm pe sâmbătă seara ? 

Ruby: Nu! Vrei să vii să mă iei de la hotel, ca apoi să mergem 
împreună la cârciumă ? 

Rosie: De acord, dar nu vreau să mă opresc la vorbă cu fratele 
lui Teddy. Ultima oară când l-am văzut, încerca să mă mân- 
gâie pe fustă. 

Ruby: De abia ieșise din închisoare de câteva zile, Rosie; tre- 
buie să-l înţelegi și pe el. 

Rosie: Mă rog. La ce oră să vin să te iau? 

Ruby: La opt. 

Rosie: Glumeşti ?! Păi la ce oră începe? 

Ruby: La 7.30. 

Rosie: Ruby ! Trebuie să stai mai mult de atât! Nu pot veni să 
te iau după doar o jumătate de oră; toată lumea o să creadă 
că sunt prost crescută ! O să vin la 9.30. Măcar așa o să stai 
şi tu două ore. 

Ruby: Nu! Trebuie să vii la opt! 

Rosie: De ce? 

Ruby : Păi în primul rând petrecerea este în apartamentul de lux 
de la Hotelul Berkeley Court. 

Rosie: O, Dumnezeule, de ce n-ai spus așa de la început? Voi 
fi acolo la 7.30. 

Ruby: Nu! Nu se poate! 

Rosie: Ce naiba e cu tine ? De ce nu se poate? 

Ruby: Pentru că n-ai fost invitată și vor crede că ești obraznică 
dacă apari așa. Dacă vii la opt atunci poţi să vezi repede locul 
şi apoi plecăm. 

Rosie: Dar vreau să stau în apartamentul de lux. Ai idee cât de 
mult ar însemna asta pentru mine? 

Ruby: Da, îmi dau seama... dar regret, nu poți sta. Oricum, de 
îndată ce te vei întâlni cu restul familiei lui Teddy o să vrei 
să pleci imediat. 

Rosie: Bine, dar sper că știi că o să-mi frângi inima — și nu-mi pasă 
ce spui, orice lucru din baie care nu e fixat va ajunge în poșeta 
mea. De fapt, cred că-mi voi lua aparatul de fotografiat ! 

Ruby : Rosie, e o petrecere pentru aniversarea cuiva. Sunt sigură 
că mulți invitaţi vor avea aparate de fotografiat. 

Rosie: Stiu, dar vreau să fac niște poze și pentru Katie. l-ar plă- 
cea să vadă cum arată. Speram că va putea veni și ea, dar n-a 
fost așa. Câteva săptămâni după mine va împlini douăzeci și 
unu de ani și speram că ne vom petrece aniversarea împre- 
ună, dar din nefericire nu va fi așa. Mama o să meargă să stea 
la Stephanie din nou, așa că va lipsi și ea. M-am necăjit un 
pic din cauza asta, dar în ultimul timp a fost atât de bolnavă 
încât n-am vrut să mai fac și eu caz. Am fost doar bucuroasă 
că vrea și ea să meargă undeva, chiar dacă asta era chiar de 
ziua mea. Așa că vom fi iarăşi numai noi două, dar cel puţin 
anul ăsta o să arunc o ocheadă în apartamentul de lux ! O să 
fur câteva idei pentru propriul meu hotel. Ce şansă! 

Ruby: De abia aştept să văd ce faţă o să faci, Rosie. Ne vedem 
la ora opt, apartamentul 440. 


Apartamentul de lux 
440 


SURPRIZĂ, ROSIE! 
LA MULTI ANI, ROSIE ȘI KATIE! 


La mulți ani, Rosie. 

Am petrecut un weekend minunat la petrecere ta, ţi-am făcut 
o surpriză pe cinste, așa e? Mi se rupea inima în mine pentru că 
trebuia să te mint că mă duc să stau cu Stephanie, dar a meritat 
să-ţi văd expresia de pe chip (și lacrimile din ochi). Alex a pus 
la cale totul. E un om minunat, minunat, Rosie. Păcat că are așa 

o soţie, totuși ! Ştii, atunci când eraţi copii am crezut întotdeauna 
că veţi fi împreună. Ce prostie, nu-i aşa? 

Oricum mulţumesc, mulțumesc, mulțumesc pentru că eşti 
o fiică minunată și pentru tot ajutorul pe care mi l-ai dat de-a 
lungul anilor. Tatăl tău ar fi mândru de tine. Fii sigură că o să-i 
povestesc totul când îl voi vedea ! 

Eşti o tânără frumoasă, Rosie Dunne. Tatăl tău și cu mine am 
reușit în privinţa asta ! 

Cu multă dragoste, 

Mama 


Capitolul 48 


La mulți ani cu ocazia celei de-a șaptezecea aniversări ! 

Ai ajuns la marele 7-0 și eşti frumoasă, aşa cum ai fost mereu ! 
Te scoatem din spital cât de repede putem; între timp îti tri- 
mit câțiva struguri, ca să mănânci până când o să ţi se facă rău 
de-adevăratelea ! 

Te iubesc mereu și pentru totdeauna, mamă 

Rosie 


Bună, Kev. Aici e Steph. Îţi trimit un mesaj, căci nu pot să 
te prind la telefon. Cred că ar fi cazul să vii în Connemara. A 
venit momentul. 


Bună, iubito. Te rog să iei urgent legătura cu tatăl tău. Ti-a 
rezervat un loc la avion pentru mâine. Ştiu că e din scurt, dar 
bunica întreabă de tine. Kev te va aștepta la aeroport şi te va 
aduce aici. Ne vedem mâine. 

Cu dragoste, 

Mama 


Dunne (născută O'Sullivan) (Connemara, Co. 
Galway, iar înainte Dundrum, Dublin 10) — Alice, 
iubita soţie a lui Dennis și mamă iubitoare a lui 
Stephanie, Rosie și Kevin; o plâng nepoţii Katie, 
Jean-Louis și Sophia, ginerele Pierre, fratele Patrick 
și cumnata Sandra. Funeraliile vor avea loc astăzi, 
la 4.45 pm la casa funerară Stafford's și Biserica 
Oughterard, Connemara. Dumnezeu s-o odihnească 
în pace. 

„Ar dheis lamh De go raibh a anam uasal.“ 

ACESTA ESTE ULTIMUL TESTAMENT, datat 10 sep- 
tembrie 2000 al lui ALICE DUNNE din Boynevyle House, 
Connemara, Co Galway. 

PRIN PREZENTA, REVOC toate testamentele și dispoziți- 
ile testamentare făcute de Alice Dunne. 

Dacă soţul meu îmi va supravieţui mai mult de treizeci de 
zile, ÎI LAS PRIN TESTAMENT întreaga mea avere și îl nu- 
mesc executorul meu testamentar. Dacă soțul meu nu-mi va su- 
pravieţui treizeci de zile, se vor aplica următoarele prevederi : 


1. O NUMESC pe Rosie Dunne (numită în cele ce urmează 
„mandatar““) să fie executor şi mandatar și o numesc admi- 
nistrator conform legilor de stabilire a terenurilor, legilor 
cesiunii şi secțiunii 57 din Actul de succesiune. 

2. ÎI LAS PRIN TESTAMENT mandatarului meu întreaga 
mea avere pentru a o vinde (având puterea de a amâna 
această vânzare parțial sau în totalitate până la momentul 
pe care îl va considera oportun) și să procedeze la fel pen- 
tru păstrarea sau vânzarea următoarelor... 


Ai primit un mesaj urgent de la: STEPH 

Steph: Cum mai rezistă surioara mea? 

Rosie: A, bună Steph. Nu prea ştiu. În prezent în lumea mea e 
o tăcere stranie. Mă trezesc că deschid televizorul şi radioul 
doar ca să fie un fundal sonor. Katie a trebuit să se întoarcă 
la serviciu ; oamenii nu mai sună, nici nu mă mai vizitează ca 
să-şi prezinte condoleanţele. Acum totul se linişteşte şi mie 
îmi rămâne tăcerea. 

Nu prea știu ce să fac în zilele mele libere. M-am obişnuit 
aşa de mult să mă urc în autobuz ca să mă duc la mama. 
Viaţa e ciudată acum. Înainte, chiar când stătea în pat, ară- 
tând bolnavă și slăbită, tot reușea să mă facă să mă simt în 
siguranță. Mamele fac asta, nu-i așa ? Simpla lor prezență te 
poate ajuta. Şi chiar dacă în ultimele ei zile o dădăceam, tot 
ea era cea care avea grijă de mine. Mi-e dor de ea. 

Steph: Si mie, în cele mai ciudate momente. Numai atunci când 
te întorci la rutina obişnuită a vieții simţi lucrul ăsta. Când 
sună telefonul trebuie să-mi aduc aminte constant că nu e ea. 

Sau când am o clipă liberă de-a lungul zilei ridic receptorul 
ca să o sun, apoi îmi amintesc că nu am unde să o sun. E un 
sentiment amestecat. 

Rosie: Kevin e tot furios pe mine. 

Steph: Ignoră-l pe Kevin, el e furios pe toată lumea. 

Rosie: Poate totuși are dreptate, Steph. Mama m-a pus într-o 
poziţie atât de stânjenitoare lăsându-mi casa. Poate ar trebui 
să o vând și să împart profitul în trei. Așa ar fi corect. 

Steph: Rosie Dunne, n-o să vinzi casa pentru mine și Kevin. 
A lăsat-o pentru tine dintr-un motiv clar. Eu și Kev suntem 
stabili din punct de vedere financiar — avem amândoi casă. 
Chiar nu avem nevoie de casa din Connemara. Mama știa 
lucrul ăsta, așa că ţi-a lăsat casa ţie. Tu muncești mai mult 
decât noi doi la un loc, dar nu-ţi poţi permite altceva decât 
apartamentul acela. Nu ţi-am spus, dar mama a discutat cu 
mine, înainte de a face lucrul acesta, iar eu am fost de acord. 
Așa e cel mai bine. Nu-l asculta pe Kev. 

Rosie: Ştiu și eu, Steph; nu mă simt prea în largul meu cu situ- 
ația asta... 

Steph: Rosie, crede-mă, dacă aș fi avut nevoie de bani atât de 
mult, ţi-aș fi spus şi am fi rezolvat cumva. Dar n-avem ne- 
voie nici eu, nici Kevin. Nu înseamnă că am fost uitaţi în tes- 
tament. Dar, pe cinstite, amândoi suntem foarte bine. Casa 
din Connemara îţi aparține. Fă cu ea orice doreşti. 

Rosie: Mulţumesc, Steph. 

Steph : Pentru puţin. Deci ce ai să faci acolo singură, Rosie ? Nu-mi 
place să fii singură cuc. Vrei să vii aici pentru o vreme? 

Rosie: Nu, mersi, Steph, trebuie să muncesc. O să mă cufund în 
muncă și o să-l fac cel mai bun hotel din toată lumea. 


Grand Tower Hotel 
Tower Road 
Dublin 1 


Stimate domn Cronin Ui Cheallaigh, 
Urmare a vizitei noastre la Grand Tower Hotel, noi cei de 
la Departamentul Lucrărilor Publice vă trimitem un ordin de 

urgenţă din cauza unui pericol iminent la adresa vieţii, sănătăţii 
şi siguranței ocupanților. 

După vizita de săptămâna trecută, Serviciul Inspecţii Clădiri 
a listat mai mult de 100 de coduri de violare, inclusiv lipsa de- 
tectoarelor de fum, a hidranţilor și lumina insuficientă. 

Băile au fost notate ca fiind neigienice, iar în timpul vizitei 
în bucătărie au fost zărite rozătoare. 

Potrivit înregistrărilor noastre aţi primit mai multe avertizări 
de-a lungul anilor pentru a îmbunătăţi rezistenţa clădirii şi aţi 
fost sfătuit să faceţi îmbunătățirile necesare ca să menţineţi acti- 
vitatea clădirii ca hotel. Aceste avertismente au fost ignorate și 
nu avem de ales decât să vă închidem afacerea. 

Firma de la parter poate funcționa în continuare. 

Vă rugăm să contactaţi biroul nostru imediat ce primiţi 
această scrisoare. Detalii legate de Actul de Sănătate și Siguranță 
sunt anexate. 

Cu sinceritate, 

Adam Delaney 

Biroul Lucrărilor Publice 


De la Katie 
Către Mama 
Subiect Serviciul tău 


Îmi pare rău să aflu că ţi-ai pierdut serviciul. Stiu că nu-l 
iubeai prea tare, dar nu e niciodată plăcut să trebuiască să pleci 
când nu e decizia ta. N-am putut să te prind la telefon — ori ai 
vorbit întruna, ori vi l-au suspendat. În orice caz, m-am gân- 
dit să-ți trimit un e-mail. Am uitat complet să-ți spun că atunci 
când ne-am întors la Dublin după înmormântare a trecut ăla pe 
la apartament să te vadă. 

Nu voiam să te sun pentru că și așa erai supărată, așa că am 
ales calea mesajului. Mi-a lăsat o corespondenţă care i-a fost 
adusă acasă la el pentru tine și spera că asta va fi un fel de ajutor 
acum că mama și tatăl tău nu mai sunt. A spus că înțelege ce 
simţi, deoarece mama lui a murit cu un an înainte şi nu voia ca 
el să fie cauza singurătăţii tale. Părea sincer, dar cine îl poate ști 

cu adevărat? Era ciudat să-l văd după atâţia ani. A îmbătrânit 
mult. Mă rog, sper că îndiferent ce vor conţine aceste plicuri 
nu e ceva important, dar oricum scrie-mi ce sunt. Am lăsat cele 
două plicuri în sertarul de jos al dulapului din camera de zi. 


Dr. Reginald & Miranda Williams 
o invită pe Rosie Dunne să fie alături de ei 
la celebrarea căsătoriei iubitei lor fiice 
Bethany 
cu 
Dr. Alex Stewart 
la 
Biserica Memorială a Universităţii Harvard 
pe 28 decembrie la ora 14 
& la recepţia de la Boston Harbor Hotel 
RSVP Miranda Williams 


Rosie, 

Mâine mă întorc la Boston, dar înainte de a pleca am vrut 
să-ţi scriu această scrisoare. Toate gândurile și sentimentele care 
au clocotit în mine ies acum la iveală din stilou și îţi las această 
scrisoare ca să nu simți că te supun unei presiuni. Înţeleg că vei 
avea nevoie de timp încercând să iei o decizie legată de ce am 
să-ţi spun. 

Ştiu ce se petrece, Rosie. Eşti cea mai bună prietenă a mea 
şi ţi-am văzut tristeţea din ochi. Știu că Greg nu lucrează în 
weekend. N-ai putut să mă minţi niciodată ; nu te pricepi deloc. 
De fiecare dată te trădează privirea. Nu te preface că totul e 
perfect fiindcă văd că nu e. Văd că Greg este un om egoist care 
n-are nici cea mai vagă idee cât de norocos este și mă face să-mi 
fie greață. 

Este omul cel mai norocos de pe lume fiindcă te are pe tine, 
Rosie, dar nu te merită, iar tu, pe de altă parte, meriţi mult mai 
mult. Meriţi pe cineva care te iubește din tot sufletul, cineva 
care se gândește mereu la tine, cineva care-şi petrece fiecare 
minut al fiecărei zile întrebându-se ce faci, unde și cu cine ești, 
dacă te simţi bine. Ai nevoie de cineva care să te ajute să-ți 

împlinești visele şi care te poate proteja de temerile tale. Ai ne- 
voie de cineva care să te trateze cu respect, să iubească fiecare 
părticică din tine, în special izbucnirile tale. Ar trebui să fii cu 
cineva care să te poată face fericită, cu adevărat fericită, atât 
de fericită, încât să simți că zbori. Cineva care ar fi trebuit să 
profite de șansa de a fi cu tine în urmă cu multi ani în loc să fie 
înspăimântat și să-i fie prea teamă pentru a încerca. 

Nu îmi mai este teamă, Rosie. Nu îmi mai e frică să încerc. 
Ştiu ce sentiment m-a încercat la nunta ta: era gelozie. Mi s-a 
frânt inima când am văzut-o pe femeia pe care o iubeam întor- 
cându-se cu spatele la mine și pășind spre altar cu un alt bărbat, 
cu care intenţiona să-şi petreacă tot restul vieţii. Era ca o sentinţă 
pe viaţă pentru mine — ani care urmau să mi se aştearnă în faţă 
fără ca eu să fiu în stare să-ți spun ce simt sau să te îmbrățişez 
aşa cum aș fi vrut. 

Am stat de două ori unul lângă altul la altar, Rosie. De două 
ori. Si de fiecare dată am greşit. Trebuia să fiu acolo la nunta 
mea, dar am fost prea prost să-mi dau seama că tu trebuia să fii 
motivul pentru care mă aflam acolo. 

Nu ar fi trebuit niciodată să las buzele tale să se desprindă 
de ale mele în urmă cu mulţi ani, la Boston. Nu trebuia să mă 
îndepărtez. Nu trebuia să mă panichez. Nu aș fi irosit toţi anii 
aceştia fără tine. Te iubesc, Rosie, şi aş vrea să fiu cu tine, Katie 
și Josh. Pentru totdeauna. 

Te rog să te gândești la asta. Nu-ţi pierde timpul cu Greg. 
Aceasta este șansa noastră. Hai să lăsăm deoparte teama și să 
profităm de această șansă. Îti promit că te voi face fericită. 

Cu toată dragostea, 

Alex 


Capitolul 49 


De la Ruby 
Către Rosie 
Subiect Eşti bine? 


Nu am auzit nimic de la tine de aproape două săptămâni — e 
cel mai lung timp pe care l-am petrecut fără a comunica. Totul 
e în ordine ? Am trecut să te văd, la apartament, dar Rupert mi-a 
spus că ai plecat la Galway. Ai împachetat și ai plecat fără ca 
măcar să-ţi iei rămas bun — sigur s-a întâmplat ceva. Cât timp ai 
de gând să stai acolo şi de ce n-ai anunţat pe nimeni ? Telefonul 
mamei tale a fost suspendat, așa că n-am știut cum altfel să dau 
de tine. Înţeleg că probabil aveai nevoie de timp pentru tine. 
Să-ţi pierzi părinții e un lucru tare dureros. Oricât de mult mă 
plângeam de părinţii mei mi-a fost greu să fac faţă pierderii lor. 
Stiu că glumesc mult, dar vorbesc serios, Rosie, când îţi spun că 
sunt aici dacă ai nevoie de cineva cu care să vorbeşti, un umăr 
pe care să plângi sau chiar de cineva la care să tipi. Ar trebui să 
spun că îmi pare rău fiindcă ţi-ai pierdut serviciul la hotel, dar 
nu-mi pare rău deloc. Erai prea bună pentru hotelul acela ; aveai 
visuri mai mari dincolo de pereţii aceia coșcoviţi. Acum lumea 
este — încă o dată — a ta. 

Te rog, spune-mi că eşti bine, altfel vin acolo ca să mă con- 
ving personal, iar asta nu e o ameninţare, e o promisiune. 


Bun venit în camera de internet a Divorţaţilor Liberi din Dublin. 
Momentan sunt trei persoane pe chat. 

Singuratica : Tipul din grupul meu de lectură m-a invitat ieri în 
oraş. Adică la o întâlnire. În acest weekend. Doar eu şi el. 
Dar nu prea ştiu... 

Floaredecâmp: Ce nu știi? 

Singuratica : Păi nu știu dacă se cade să reîncep să-mi dau întâl- 
nire. Vreau să spun că nu știu dacă sunt gata, așa de curând 
după ce eu și Tommy... 

Floaredecâmp: Așa de curând? De curând ? În caz că n-ai ob- 
servat, au trecut zece ani de când Tommy te-a părăsit. 

Singuratica: A. N-am simţit că au trecut zece ani. 

Floaredecâmp: Dacă te-ai mai opri şi tu din plânsete și văicăreli 
despre cât ești de singură, ai fi în stare să te gândești raţio- 
nal la viaţa ta. Cu care dintre tipii de la grupul de lectură te 
întâlnești ? 

Singuratica : Cu singurul tip de acolo. 

Floaredecâmp : Pariez că fetele de acolo vor pica acum ca muș- 
tele. Întrebarea importantă pentru tine ar fi dacă are cazier ! 

Singuratica : Nu, am verificat. 

Floaredecâmp: Doamne, glumeam doar! Dar cel puţin știi că 
televizorul tău nu o va lua la sănătoasa când vei pleca la 
toaletă. 

Singuratica: Un lux pe care cele mai multe femei nu îl apreciază. 

Îndrăzneaţa a intrat pe chat. 

Floaredecâmp : Păi atunci pare perfect pentru tine. Nu văd niciun 
motiv pentru care nu ai merge la întâlnire cu el. Baftă la 
întâlnire. 

Îndrăzneaţa: Singuratica, ieși la o întâlnire? 

Singuratica : O spui de parcă ar fi o boală. 

Floaredecâmp : S-ar putea transforma în boală, presupun. 

Îndrăzneaţa : Nu, sunt doar şocată! Dar într-un mod pozitiv ! 
Felicitări ! 

Singuratica: Mulţumesc ! Hei, ţi-ai schimbat numele ! 

Îndrăzneaţa: Stiu. Am obţinut anularea căsătoriei. Vezi, ţi-am 
spus că biserica o să înțeleagă. Au fost de acord că Leonard 
e un ticălos. 

Floaredecâmp : Îndrăzneaţa ! Asta e o schimbare, să aud că vine 
de la tine ! Nu sunt foarte sigură că Biserica chiar crede asta, 
dar e un început... 

Scândurica : Felicitări, Îndrăzneaţa. 

Îndrăzneata: Mulţumesc, fetelor. N-am mai auzit nimic despre 
tine de ceva vreme, Scândurica. Pe unde ai fost în ultimul 
timp? 

Scândurica: Am stat la casa din Connemara în ultimele săptă- 
mâni. Am avut multe lucruri la care să mă gândesc. 

Floaredecâmp: E totul în ordine ? 

Scândurica : Nu tocmai. 

Îndrăzneaţa: Vrei să ne spui despre ce e vorba ? Poate te putem 
ajuta. 

Scândurica: Ei bine, mama a murit, mi-am pierdut serviciul și 
mi-e teamă să spun și „altceva“ în caz că se adeverește și mă 
va face să am o cădere nervoasă. Pentru că, dacă e adevărat, 
atunci declar în mod oficial ultimii zece ani din viaţa mea ca 
fiind irosiți şi o mare pierdere de timp. 

Singuratica : Dar suntem cu toate experte în acest subiect. Până 
acum cred că te-ai convins că ceea ce intră în această cameră 
rămâne tot aici, poate te putem lumina în vreun fel. 

Scândurica: Mersi. Bine, atunci încep... Am dat peste o scri- 
soare care a fost scrisă chiar după ce am împlinit treizeci de 
ani. O scrisoare care trebuia să ajungă la mine, dar pe care 
n-am primit-o. Era de la Alex. 

Singuratica : Oo, şi ce scria în scrisoare ? 

Scândurica : Aici e partea cea mai tare. Scria că mă iubeşte. 

Floaredecâmp: Oaaau ! 

Îndrăzneața: O, Doamne! 

Singuratica : Nu ! Şi unde ai găsit scrisoarea? 

Scândurica: Ăla mi-a înapoiat-o. A spus că „nu mai vrea să fie 
motivul singurătăţii mele“. 

Singuratica : A păstrat-o toţi anii aceștia ? 

Scândurica: De ce a păstrat-o, habar n-am. Încă nu-mi dau 
seama. Deși n-am reușit să-l înţeleg deplin nici când eram 
căsătorită cu el. Acum nu prea pot să gândesc, sunt în stare 
de șoc. 

Floaredecâmp: Ai vorbit cu Alex? 

Scândurica: Cum să vorbesc cu el, Floaredecâmp? Stiind ce 
ştiu, cum aş putea să mă gândesc măcar la el? 

Floaredecâmp: Îmi imaginez că foarte uşor. Tocmai ţi-a spus 
că te iubește. 

Scândurica: Nu, Floaredecâmp, mi-a spus acum mai bine de 
zece ani că mă iubește. Înainte de a se însura, înainte de a-l 
avea pe Theo. N-am putut să mă adun ca să vorbesc cu el. 
Mi-a scris, mi-a dat telefon, dar gândul acelei ocazii ratate 
mă face să mă simt atât de rău, încât nu-i pot răspunde la 
mesaje. 

Singuratica : Dar trebuie să-i spui că ştii ! 

Scândurica: Am vrut. Pe jumătate mi-era teamă, pe jumătate 
fremătam. Voiam să-i dau telefon şi să i-o spun pe un ton 
obișnuit, ca să văd în ce ape se scaldă, să văd ce simte, iar 
apoi să merg mai departe. Dar în dimineaţa aceea am primit 
felicitarea lui de Crăciun cu o fotografie a soției şi a celor 
doi fii, toți purtând pulovere tricotate foarte colorate — Theo 
fără cei doi dinţi din faţă, Josh cu zâmbetul strălucitor, ca al 
tatălui lui, iar Bethany mână-n mână cu Alex. Așa că n-am 
putut să-i spun. Oricum, ce-i mai pasă acum ? E însurat. E fe- 
ricit. I-a trecut de mine și, chiar dacă nu, nu mă aştept să iasă 
pur și simplu din imaginea aceea perfectă de Crăciun pentru 
mine. Posibilitatea ca eu și Alex să fim împreună a pălit, la 
fel ca pozele acelea de demult, din medalionul lui Katie. 

Îndrăzneaţa : Ascultă-mă pe mine, Scândurica, ai dreptate să lași 
familia aceea în pace. 

Floaredecâmp: Dar îl iubește ! Si el o iubește! Şi toată lumea 
mai aerisește pozele în ziua de azi! 

Îndrăzneaţa : Ce vârstă ai acum, Scândurico, patruzeci și doi? 

Scândurica: Da. 

Îndrăzneața: Bun. Ti-a scris scrisoarea acum doisprezece ani, 
înainte de a se căsători. Nu e un moment bun să vorbești 
acum despre lucrul ăsta. Ai putea frânge multe inimioare 
dacă ai face-o. 

Floaredecâmp: A, nu o asculta, Scândurico. Urcă în primul avion, 
du-te la Alex și spune-i omului că-l iubeşti. 

Scândurica : Dar dacă el nu mai simte același lucru pentru mine ? 
N-am simţit niciodată vreo vibraţie din partea lui, în ultimii 
ani. 

Îndrăzneaţa: Pentru că e însurat. E un om bun, Scândurico. Res- 
pectă regulile. 

Floaredecâmp : O, regulile au fost făcute pentru a fi încălcate. 

Îndrăzneaţa: Nu și când oamenii sunt lezaţi, Floaredecâmp. 

Floaredecâmp : Nu lăsa oamenii să treacă peste tine, Scândurico. 
E viaţa ta. Dacă vrei ceva, trebuie să te zbaţi și să-l obţii, 
pentru că nimeni nu-ţi va da ce-ţi dorești pe o farfurie. Fetele 
bune rămân mereu pe locul al doilea. 

Îndrăzneaţa: Fetele bune au conștiință şi așa pot trăi cu ele în- 
sele. Si, în orice caz, nici măcar nu ne-am gândit că poate 
sentimentele lui Alex pentru Scândurica s-au diminuat în 
timp. 

Floaredecâmp: O, de ce să nu-i sucim mâna la spate, Îndrăz- 
neaţa ? 

Scândurica : Are dreptate, Floaredecâmp. Trebuie să iau totul în 
calcul, înainte de a sări în capul lui. Doamne, mi-e rău. Bun, 
deci ce se întâmplă dacă eu îi spun lui Alex că am primit 
scrisoarea, dar sentimentele lui nu mai sunt aceleași? Ce o 
să fac atunci ? Lucrurile între noi n-ar putea intra în normal, 
iar eu mi-aş pierde cel mai bun prieten şi nu cred că aș putea 
să mă împac cu lucrul ăsta. 

Floaredecâmp : Da, dar ce-ar fi ca, atunci când îi spui ce simţi, el 
să te ia în braţe pasional, ușurat că îi știi, în sfârșit, sentimen- 
tele adevărate, iar voi doi să trăiţi fericiți până la sfârșitul 
zilelor ? 

Îndrăzneaţa: Da, sigur, între un divorț devastator, o custodie a 
copilului în sala de judecată, o soție cu inima rănită... 

Floaredecâmp: Şi o vrabie pe gard. 

Îndrăzneața: Dacă poți trăi cu tine însăţi făcând asta, atunci dă-i 
înainte, dar, în ce mă privește, n-aş putea. 

Floaredecâmp : Dar nici nu se poate preface că nu s-a întâmplat 
nimic. 

Îndrăzneața: Prietenia ta cu Alex va rămâne puternică, iar feri- 
cirea din viaţa lui va rămâne de asemenea intactă, aşa cum a 
rămas Și în urmă cu mulți ani, când Alex nu a primit niciun 
răspuns de la tine. S-a purtat normal, ca și cum nimic nu s-ar 
fi întâmplat. 

Scândurica : Oare de ce s-a purtat normal ? Îmi amintesc că m-a 
întrebat despre o scrisoare, iar eu i-am spus că n-am primit-o. 
Atunci de ce nu mi-a spus? 

Floaredecâmp : Poate n-a avut curaj. 

Îndrăzneaţa: Sau a văzut că îţi iubeai soțul. 

Scândurica: E totul foarte confuz. Singuratica, ai fost foarte tă- 
cută. Ce crezi? 

Singuratica : Dintre toți oamenii, eu știu cum e să te simţi sin- 
gură și au fost momente în care mă gândeam că aș face totul 
ca să găsesc iubirea, dar Îndrăzneaţa a pus lucrurile într-o 
altă lumină. Știind cât de rănită am fost, nu mi-aş făuri feri- 
cirea pe nefericirea altora. M-aş comporta normal, ca și cum 
nimic nu s-ar fi întâmplat. 

Floaredecâmp: Voi trei sunteţi incredibile. Mai învăţaţi și voi 
un pic să trăiţi. Si comportaţi-vă cu ceilalți așa cum alții s-au 
purtat cu voi. Aţi fost toate înșelate de alţii. 

Scândurica: Așa e, dar oricât nu mi-ar plăcea Bethany, nu a făcut 
niciodată nimic ca să mă rănească. 

Floaredecâmp : În afară de faptul că s-a căsătorit cu Alex. 

Scândurica: Alex nu e al meu. 

Floaredecâmp : Dar ar putea fi. 

Scândurica: Nu poţi să posezi pe cineva, dar indiferent dacă acum 
pot fi sau nu cu el, răspunsul este „nu“. Nu acum. Poate într-o 
altă viaţă. 

PărinteleMichael a intrat pe chat. 

Floaredecâmp: A, să nu-mi spui că tocmai ai intrat pentru un 
divorț, părinte ! 

Îndrăzneaţa: Nu spune prostii, Floaredecâmp ; puţin respect ! E 
aici pentru o ceremonie. 

Floaredecâmp : Ştiu asta. Doar încercam să înveselesc atmosfera. 

PărinteleMichael: E aici cuplul îndrăgostit? 

Îndrăzneaţa: Nu, dar mireasa întârzie prin tradiţie. 

PărinteleMichael: Atunci mirele e aici? 

SingleSam a intrat pe chat. 

Floaredecâmp: Acum e aici. Salutare, SingleSam. Cred că e 
prima dată când, atât mirele, cât și mireasa, îşi vor schimba 
numele. 

SingleSam : Salutare tuturor. 

Scândurica: Unde e mireasa? 

SingleSam: E aici, la laptop, lângă mine. Are probleme cu pa- 
rola pentru a se conecta. 

Îndrăzneaţa: Condamnată de la început. 

Divorţata a intrat pe chat. 

Floaredecâmp: Ihaa! Iată că vine mireasa, îmbrăcată toată 
în...? 

SingleSam: Negru. 

Floaredecâmp : Încântător. 

Scândurica : Are dreptate să se îmbrace în negru. 

Divorţata : Ce-a pătit fata noastră tristă astăzi ? 

Singuratica: A găsit o scrisoare de la Alex, care a fost scrisă 
acum doisprezece ani, în care el îi declara că o iubeşte, iar ea 
nu știe ce să facă acum. 

Divorţata : lată sfatul meu. Treci peste asta, e însurat. Acum hai 
să ne îndreptăm atenţia către mine. 

Resemnata a intrat pe chat. 

PărinteleMichael: Bun, să începem. Ne-am adunat cu toții aici 
on-line, pentru a fi martori la căsătoria lui SingleSam (care 
în curând va fi „Sam“) cu Divorţata (care va fi „Măritata“). 

Resemnata: CE? CE DRACU’ SE PETRECE AICI? O CE- 
REMONIE NUPȚIALĂ ÎNTR-O CAMERĂ DE CHAT 
PENTRU PERSOANE CARE AU DIVORTAT? 

Floaredecâmp: Oo, se pare că avem aici un intrus. Scuză-mă, 
poți să-mi prezinţi te rog invitaţia la nuntă? 

Divorţata : Ha ha! 

Resemnata: CREZI CĂ E AMUZANT? ÎMI FACETI SILĂ, 
VOI ĂŞTIA CARE VENIȚI AICI ŞI ÎNCERCAȚI SĂ-I 
AMĂRÂȚI PE CEI CARE CHIAR AU PROBLEME. 

Scândurica : Dar noi chiar avem probleme. Si, te rog, vrei să NU 
MAI TIPI? 

Singuratica : Vezi tu, Resemnata, aici s-au cunoscut SingleSam 
şi Divorţata. 

Resemnata: GATA, ACUM AM PRICEPUT ! 

Scândurica: Şşş ! 

Resemnata: Vă supăraţi dacă mai rămân un pic pe aici? 

Divorţata: Sigur că nu, ia loc; dar ai grijă să nu mă calci pe 
trenă. 

Floaredecâmp: Ha ha! 

PărinteleMichael: Bun, haideţi să trecem la treabă; nu vreau să 
întârzii la slujba de ora două. Mai întâi trebuie să vă întreb, 
e cineva aici care crede că există vreun motiv pentru care 
aceștia doi n-ar trebui să se căsătorească? 

Singuratica: Da. 

Îndrăzneaţa: Eu aș putea da chiar mai multe motive. 

Scândurica: La naiba, sigur că da. 

Resemnata: N-O FACE! 

Părintele Michael: Mă tem că va fi o slujbă care va dura foarte 
mult. 

Divorţata : Părinte, suntem în camera de chat a unor persoane 
care au divorţat — sigur că au toate ceva de obiectat în pri- 
vința căsătoriei. Putem trece peste asta? 

PărinteleMichael: Sigur că da. Sam, vrei să o iei pe Penelopa în 
căsătorie, pentru a-ţi fi soţie? 

SingleSam: Da. 

PărinteleMichael: Dar tu, Penelopa, îl iei pe Sam în căsătorie, 
pentru a-ți fi soţ? 

Divorţata : Da (da, da, numele meu e Penelopa). 

PărinteleMichael : Mi-aţi trimis jurămintele voastre prin e-mail, 
așa că prin puterea cu care am fost învestit online, vă numesc 
soț şi soţie. Poţi săruta mireasa. Acum, dacă martorii pot face 
clic pe imaginea din dreapta ecranului, vor găsi un formular 
unde-și pot scrie numele, adresa și numărul de telefon. După 
ce le completaţi, vă rog să mi le trimiteţi prin e-mail. Acum 
plec. Felicitări încă o dată. 

PărinteleMichael a părăsit camera de chat. 

Floaredecâmp: Felicitări Sam şi Penelopa! 

Divorţata : Mulţumesc, fetelor, că aţi fost alături de mine. 

Resemnata: Sunteţi niște ciudați ! 

Resemnata a părăsit camera de chat. 

Floaredecâmp: Mie vă rog să-mi spuneţi Jane. Aşa, porumbe- 
ilor, acum am plecat. Bucuraţi-vă de luna voastră de miere 
şi sper că n-o să vă mai văd pe aici. Singuratica, multă baftă 

la întâlnire. Indrăzneaţa, bucură-te de începutul acestei noi 
vieți, iar Scândurica, sau, ar trebui să-ţi spun Rosie Dunne, 
ce ai de gând să faci? 


Ruby : Ce înseamnă asta, că te muţi în Galway ? 

Rosie: Exact ce ai auzit. Plec din apartamentul ăsta oribil din 
Dublin, o dată pentru totdeauna și mă mut în Connemara 
definitiv. 

Ruby: Dar de ce? 

Rosie: Ruby, în Dublin nu mai am nimic. În afară de tine, de- 
sigur. Am avut un șir de servicii care nu mi-au adus nicio 
satisfacție, nu am familia aici, mi s-a frânt inima de două 
ori, nu am bani și nici soţ. Nu văd vreun motiv pentru care 
aş rămâne. 

Ruby: Scuză-mă că-ţi aduc vești proaste, dar nici în Galway nu 
ai nici familie, nici bărbat și nici serviciu. 

Rosie: Poate că nu am toate aceste lucruri, dar am o casă. 

Ruby: Ai înnebunit, Rosie? 

Rosie: Probabil ! Dar gândeşte-te. Am o casă mare și modernă, 
cu patru dormitoare, chiar pe coastă, în Connemara. 

Ruby: Exact! Ce o să faci de una singură fără serviciu, într-o 
casă cu patru dormitoare, care se află cocoţată pe o stâncă în 
Connemara ? 

Rosie : Eşti foarte aproape să ghicești ! 

Ruby: Păi mă gândeam că vrei să te sinucizi, așa că sper că 
n-am ghicit. 

Rosie: Nu, prostuţo! O să deschid o pensiune! Si știu că am 
spus întotdeauna că urăsc pensiunile, dar vreau să trans- 
form casa într-un mini-hotel. Şi voi fi un manager proprietar 
extraordinar ! 

Ruby: Oau. 

Rosie: Ce crezi ? 

Ruby: Cred că... oau. Nu găsesc nimic sarcastic de zis. Cred că 
e o idee foarte bună. Eşti sigură că asta vrei să faci? 

Rosie: Ruby, n-am fost niciodată mai sigură de ceva toată viaţa 
mea! M-am interesat. Cu ce am moștenit de la mama și tata 

îmi permit asigurarea. Am întrebat la toate pensiunile din 
împrejurimi și locul ăla colcăie de turiști ! Zona e minunată, 
malul mării e straniu şi sălbatic, ţinuturile mlăștinoase au o 
ceaţă misterioasă deasupra lor, marea se sparge și plânge pe 
stânci și asta îmi place. E natura cu toate elementele ei cele 
mai spectaculoase — cine n-ar dori să vină aici ? Cine nu și-ar 
dori să locuiască aici? 

Ruby: Păi eu una nu mi-aş dori, dar apreciez că spui asta. Cred 
că e o idee grozavă, Rosie. Felicitări, micuţo genială ! Sper 
că, indiferent ce anume te-a făcut să împachetezi și să pleci 
în goană, te va mâna și mai departe. 


Rosie Dunne va fi gazda dumneavoastră în Casa Scândurica. 

Clădirea este modernă, cu patru dormitoare, acreditată de 
Bord Failte, Comitetul Irlandez de Turism. Toate camerele 
au baie proprie, încălzire centrală și telefoane. Sunt dispo- 
nibile camere duble cu paturi separate sau matrimoniale, și 
apartamente. 

Casa Scândurica este locaţia ideală pentru a explora Connemara 
şi a vă bucura de mersul pe culmi, de plimbarea mile întregi pe 
plajele nisipoase, pescuit cu undiţa în Lough Corrib, cea mai 
mare apă naturală interioară a Irlandei, un loc preferat de pescari 
pentru somon și păstrăv cafeniu. Scufundările subacvatice, plim- 
barea în bărci și surfingul sunt posibile de-a lungul coastei. 

Parcul Naţional Connemara este un centru de conservare de 
2000 de hectare, proprietatea statului, cu munţi, mlaștini, păşuni 
şi viaţă sălbatică spectaculoasă. Se pot vedea urme de așezări 
vechi, inclusiv morminte megalitice vechi de 4000 de ani. Sunt 
multe terenuri de golf, cu roci stâncoase și golfuleţe, care oferă 
cea mai mare provocare pentru împătimiţii de golf. Plimbările, 
călăria și ciclismul sunt moduri minunate de a explora terenul, 
iar drumeţiile pe munte sunt de asemenea răspândite. 

Salonul dotat cu televizor este mobilat astfel încât să vă pu- 
teti odihni, cu un șemineu, mese de joc şi multe cărţi, pentru ca 
oaspeţii noștri să se relaxeze după zilele lor obositoare. Servim 

mic dejun tradițional irlandez în sufragerie și în sera care vă 
oferă privelişti panoramice ale munţilor și Oceanului Atlantic. 
Tariful este de 35 € de persoană pe noapte. 
Contactaţi-o pe Rosie Dunne pentru rezervări. 


De la Katie 
Către Mama 
Subiect  Oau! 


Oau, mamă, arată senzaţional ! Fotografiile sunt superbe. Ai 
realizat foarte multe schimbări. În sfârșit ai ajuns să fii Rosie 
Dunne, Director General și proprietar al Casei Scândurica ! O să 
vin săptămâna viitoare ca să te ajut cu ce a mai rămas de făcut 
şi ca să mergem la cumpărături, pentru a umple casa asta mare ! 
Bunica și bunicul ar fi atât de mândri de tine pentru ce ai realizat 
cu casa aceasta. Spuneau întotdeauna că e păcat să irosească un 
spaţiu atât de mare doar pentru ei doi. 

Felicitări ! Ne vedem săptămâna viitoare. 


Dragă Rosie, 

Voiam doar să știu dacă totul între noi e bine. Zilele trecute, 
la telefon, vorbeai un pic cam ciudat. Am făcut ceva care te-a 
mâhnit? Nu-mi vine în cap să-ți fi spus nimic care să te fi su- 
părat, dar te rog să-mi spui. Se pare că zilele astea nu trebuie să 
fac nimic ca să supăr femeile din viaţa mea. Bethany începe o 
ceartă numai dacă privesc în direcţia ei. Dacă ţi-am făcut ceva 
fără intenţie, Rosie, te rog spune-mi. 

Bethany a înnebunit cu organizarea aniversării de zece ani a 
lui Theo de săptămâna viitoare. A invitat mai mulți prieteni de-ai 
ei decât de-ai lui Theo, iar Josh îmi fură în fiecare noapte mașina 
ca să se plimbe cu noua lui prietenă. E o fată dulce, dar nu știu ce 
vede la fiul meu. E un nebun. Nu pot să-l fac să stea locului și să 
înveţe (parcă aș fi tata). Ar trebui să înceapă facultatea în septem- 
brie, dar având în vedere că nu a trimis nicăieri vreo solicitare și 
nu-mi pot da seama ce vrea să facă altceva decât să-mi conducă 
mașina, presupun că o să facă pauză un an înainte de a continua 
să învețe. 

Din fericire, şi Theo crede că Josh e nebun. De fapt îi este 
frică de el. Așa că sperăm că Theo va fi fiul despre care să 
putem vorbi şi să ne bucurăm că îl avem. Asta, desigur, a fost 
o glumă. 

La spital lucrurile merg bine. Fac aceleași lucruri ca întot- 
deauna, dar viața mea e mult mai ușoară acum că Reginald 
Williams a ieșit la pensie. Acum pot respira fără a trebui să mai 
explic cuiva. Să muncești alături de tata socru e la fel de reco- 
mandabil ca și a trăi cu fiica lui. Glumesc din nou, desigur. Mă 
rog, într-un fel, dar nu vreau să dezvolt subiectul. 

Acum trebuie să plec, dar voiam să fiu sigur că lucrurile între 
noi merg bine. Broşura cu pensiunea ta arată fantastic ! Îti urez 
mult noroc cu ea, Rosie. 

Meriţi tot ce e mai bun! 

Cu dragoste, 

Alex 


De la Rosie 
Către Alex 
Subiect Scuze 


Îmi cer scuze pentru felul în care am vorbit la telefon. Eram 
un pic confuză din cauza unor lucruri din trecut care acum au 
ieșit la iveală și de care habar n-aveam. M-au ţinut în loc pen- 
tru un timp, dar acum am reușit să scap de ele și îmi continui 
drumul. 

Sunt gata să merg mai departe şi să-mi petrec următorii zece 
ani din viaţă căutând măreţia şi fericirea. Eşti mai mult decât 
binevenit să stai cu mine oricând vei fi pregătit să o faci. 


De la Alex 
Către Rosie 
Subiect: Mulţumesc 


Iti mulțumesc pentru oferta ta generoasă, Rosie. Fii sigură că 
voi profita când soția mea nu mă vede. 

De la Rosie 
Către Alex 
Subiect Flirt 


Ei, ce faci, flirtezi cu mine, Alex Stewart? 
De la Alex 


Către Rosie 
Subiect Re: Flirt 


Da, Rosie Dunne, cred că da. Să mă contactezi peste zece ani 
când nevoia ta de măreție va fi atins apogeul. 


PARTEA A CINCEA 


Capitolul 50 


Ai primit un mesaj urgent de la: KATIE 

Katie: La mulți ani, mamă ! Cum te simţi la cincizeci de ani? 

Rosie : Fierbinte. 

Katie: Iar ai bufeuri ? 

Rosie : Da. Cum te simţi la aproape treizeci și unu de ani ? Vreun 
semn ca singura mea fiică să se așeze la casa ei, să-și ia un 
serviciu cumsecade și să-mi dăruiască nepoți ? 

Katie: Hmm... nu sunt sigură, deşi azi-dimineaţă am văzut un 
băiețel pe plajă construind castele de nisip și pentru prima 
dată m-am gândit că ar fi drăguţ. E posibil să ajung și eu să 
gândesc ca restul lumii. 

Rosie: Atunci mai am o speranţă. Credeam că va trebui să în- 
grop visurile acelea, dar mi-ai dat o speranţă. Poate acum voi 
putea începe să le spun oamenilor că de fapt am o fiică. 

Katie: Ai haz. Cum mai merge pensiunea? 

Rosie: Aglomerată, slavă Domnului. Tocmai aduceam la zi pa- 
gina de web când mi-ai dat tu mesajul. Casa Scândurica are 
acum șapte camere cu baie proprie. 

Katie: Sti, locul ăla arată fantastic. 

Rosie: Se spune STII, nu ŞTI. 

Katie: Scuze, noi DJ-ii, nu trebuie să scriem corect. O, 
DUMNEZEULE, aproape că uitam să-ți spun! Nu-mi vine 
să cred că n-a fost ăsta primul lucru pe care ţi l-am spus. N-ai 
să ghiceşti niciodată cu cine m-am întâlnit aseară în club ! 

Rosie: Păi dacă n-o să ghicesc niciodată, atunci nu vreau să joc 
jocul ăsta. 

Katie: Toby Flynn !! 

Rosie : N-am auzit niciodată de el. E un fost iubit de-al tău ? 

Katie: Mamă! Toby Flynn! Toby! 

Rosie: Nu văd cum mă ajută faptul că-i repeți numele. 


397 


Katie: Cel mai bun prieten al meu din școală ! Toby ! 

Rosie: O, sfinte ! Toby ! Ce mai face micuțul ? 

Katie: E bine ! Lucrează ca dentist în Dublin, aşa cum și-a dorit, 
şi e aici în Ibiza în vacanţă de două săptămâni. A fost așa 
ciudat, să-l văd după zece ani, dar nu s-a schimbat deloc ! 

Rosie: E formidabil. Spune-i că am întrebat ce mai face, da? 

Katie : Sigur că da. A spus o grămadă de lucruri frumoase despre 
tine. De fapt ne vedem din nou diseară. leșim împreună la 
restaurant. 

Rosie: E ca o întâlnire? 

Katie: Nu! N-aș putea să-mi dau întâlnire cu Toby. E Toby! 
Doar că vrem să ne punem la curent cu ce am mai făcut. 

Rosie: Cum spui tu, Katie dragă. 

Katie : Sincer, mamă ! N-aş putea să-mi dau întâlnire cu Toby — 
era cel mai bun prieten al meu. Ar fi cam aiurea. 

Rosie: Nu văd nimic în neregulă în a-ți da întâlnire cu cel mai 
bun prieten al tău. 

Katie: Mamă, ar fi ca şi cum tu ţi-ai da întâlnire cu Alex! 

Rosie: Păi cred că și ăsta ar fi un lucru perfect normal. 

Katie: Mamă! 

Rosie: Ce e? Nu văd care ar fi problema. Si, oricum, ai mai 
vorbit cu Alex în ultimul timp? 

Katie: Da, chiar ieri. lar stă pe canapea, ca să zic așa. Bethany 
îl terorizează din nou. Pe bune, cred că fac o prostie fiindcă 
aşteaptă ca Theo să intre la facultate. 

Rosie: Au făcut o prostie pentru că s-au căsătorit. Totuși, tu îl 
ştii pe Theo, Katie — e atât de sensibil. Dacă părinții lui s-ar 
despărți, i-ar frânge inimioara. Dar oricum asta se va întâm- 
pla când va merge la Paris, la Colegiul de Artă, așa că nu 
prea ştiu de ce consideră ei că așa ar fi mai bine pentru el. 

Katie: Cu cât mai curând, cu atât mai bine. Sunt o pereche de 
coșmar, am spus-o tot timpul. Josh spune că de abia așteaptă 
ca Alex să se despartă de ea. Nu poate să o sufere. 

Rosie : Totuși, au rezistat mai mult decât oricine ar fi crezut că o 
vor face. Spune-i lui Josh că-l salut. 

Katie: Aşa o să fac. Acum plec, ca să-i scriu lui Alex despre 
Toby. N-o să-i vină să creadă! Să nu muncești prea mult de 
ziua ta, mamă ! 


Ai primit un mesaj urgent de la: KATIE 

Katie: Bună, Alex. 

Alex : Bună, minunata mea fină. Ce mai faci și ce mai vrei? 

Katie: Sunt bine și nu vreau nimic! 

Alex : Voi femeile vreţi întotdeauna ceva. 

Katie : Nu-i adevărat și tu şti asta ! 

Alex: Ce mai face fiul meu? Sper că muncește cum trebuie 
acolo ! 

Katie : Da, e încă în viață. 

Alex : Bun. Spune-i să sune acasă mai des. Mă bucur că tu îmi 
dai vești despre el, dar m-ar bucura şi mai tare să le aud spuse 
din gura lui. 

Katie: Înţeleg; o să-i transmit. Oricum, motivul pentru care îţi 
trimit acest mesaj este pentru că n-o să ghicești niciodată pe 
cine am întâlnit aseară în club ! 

Alex: Dacă n-o să ghicesc niciodată, atunci nu vreau să joc 
jocul acesta. 

Katie : Exact asta a spus și mama ! Mă rog, l-am întâlnit pe Toby 
Flynn!!! 

Alex: E un fost iubit de-al tău sau vreo vedetă? Dă-mi un 
indiciu. 

Katie: Alex ! Pe cuvânt, tu și mama deveniți mai uituci odată cu 
vârsta. Toby e cel mai bun prieten al meu din școală! 

Alex: A, acel Toby! Uite un lucru bun care vine din trecut! Ce 
mai face ? 

Katie: E bine. Lucrează ca dentist în Dublin, iar acum e în Ibiza 
pentru câteva săptămâni de vacanţă. A întrebat de tine. 

Alex : Grozav. Păi, dacă-l mai vezi, transmite-i salutările mele. 
Era un băiat bun. 

Katie : Da, o să-i transmit. De fapt ne vedem chiar în seara asta; 
ieşim împreună la restaurant. 

Alex : V-aţi dat întâlnire ? 

Katie: Pe bune, ce aveţi și tu și mama? N-aş putea să-mi dau 
întâlnire cu el. 

Alex: A, nu fi prostuţă. Nu e nimic nelalocul lui să-ţi dai întâl- 
nire cu cel mai bun prieten. 

Katie: Aşa a spus și mama! 

Alex : Serios? 

Katie: Da, așa că am încercat să-i explic că ar fi ca și cum ea 
şi-ar da întâlnire cu tine. 

Alex : Şi ce-a spus ea de lucrul ăsta? 

Katie : Nu cred că a fost surprinsă de idee. Deci vezi, Alex, când 
o să-ți mişti fundul leneş din casa aia a ta, să știi că există cel 
puțin o femeie care te vrea. Ha ha! 

Alex: Înteleg... 

Katie : Isuse, înveselește-te, Alex. Bun, acum trebuie să plec să 
mă pregătesc pentru cină. 


Ai primit un mesaj urgent de la: ROSIE 

Rosie: Bună, bătrânico, ce mai faci ? 

Ruby: Stau în balansoar și tricotez. Ce altceva ? Nu, Gary, Maria 
şi copiii tocmai au plecat şi sunt sleită de puteri. Nu mai pot 
să alerg după ei ca altădată. 

Rosie: Dar chiar vrei să alergi după ei ? 

Ruby: Nu, iar faptul că sunt cam ţeapănă e o scuză bună ca să 
nu trebuiască să joc v-aţi ascunselea non-stop. Tu ce-ai mai 
făcut? 

Rosie : Fac o pauză după ce am curăţat praful făcut de construc- 
tori. Sincer, oare ei au auzit cuvântul „aspirator“? 

Ruby: Nu, nici eu. E vreo invenţie nouă? Cum mai arată aripa 
nouă? 

Rosie: Arată grozav, Ruby. Acum am mai multă intimitate. Pot 
sta în partea mea de casă, iar oaspeţii în partea lor. Am aran- 
jat o cameră exact așa cum îţi place ţie, aşa că poate fi a ta 
când stai aici. Să-mi scrii când vrei să vii. În seara asta ies 
cu Sean. 

Ruby: Iarăşi ? Devine o coincidenţă deloc întâmplătoare. 

Rosie: E un bărbat minunat și chiar îmi place să fiu în compania 
lui. Chiar dacă pensiunea e plină mereu sunt străini şi tot 

mă simt singură, așa că e bine să mă întâlnesc cu el când și 
când. 

Ruby: Stiu ce vrei să spui. Pare un adevărat gentleman. 

Rosie : Chiar este. 

Ruby: Am auzit că mariajul lui Alex e terminat. 

Rosie: Ruby, mariajul lui Alex nici n-a început bine, cum să nu 
se termine ? Din păcate pentru el. 

Ruby: Tu ce simţi acum? 

Rosie: Sunt tristă pentru el. Bucuroasă pentru el. 

Ruby: Acum poți să-mi spui adevărul. Ce simţi cu adevărat ? 


De la Katie 
Către Rosie 
Subiect O, mamă 


O, mamă. 

O, doamne, mamă. 

S-a întâmplat un lucru foarte bizar. 

Nu m-am simţit atât de... straniu toată viaţa mea. 

Aseară a fost cea mai ciudată noapte din viața mea. M-am 
întâlnit cu Toby și am mers la restaurantul lui Raul, în partea 
veche a orașului. Pentru a ajunge acolo a trebuit să străbatem un 
deal plin de stânci abrupte și colţuroase și să trecem pe lângă lo- 
calnicele îmbrăcate în negru din cap până-n picioare, care stăteau 
în faţa caselor lor pe scaune din lemn, bucurându-se de căldură 
și de linişte. 

În local erau doar câteva mese, căci eram singurii turiști de 
acolo și aproape că mă simţeam ca o intrusă, dar erau atât de prie- 
tenoşi şi era o atmosferă atât de plăcută. Din nefericire, e o parte a 
orașului pe care din cauza serviciului nu pot s-o văd prea des. 

Managerul hotelului unde stătea Toby ne-a recomandat re- 
staurantul și a fost o alegere foarte bună, pentru că e situat sus, 
pe un munte de unde se vede toată insula pe de o parte și marea 
pe cealaltă. Aerul era plăcut, stelele străluceau, într-un colţ un 
bărbat cânta la vioară. Parcă era un film, numai că era mult mai 
bine pentru că era adevărat și mi se întâmpla mie. 

Am trăncănit ore în șir până când am terminat de mâncat, iar 
în cele din urmă ni s-a cerut să plecăm pe la ora 2 a.m. Nu cred 
că am mai râs atât în viaţa mea. Am continuat să vorbim în timp 
ce ne plimbam pe plajă, iar în aer parcă plutea o magie! Am 
vorbit despre vremurile de demult şi ne-am pus la curent cu ce 
am făcut în ultimul timp. 

Mamă, nu știu dacă a fost vinul, ori căldura sau doar hor- 
monii mei, dar în noaptea aceea s-au pus în mișcare niște forțe. 
Toby mi-a atins braţul şi m-am simţit toată... cutremurată, din 
cap până în picioare. Am aproape treizeci și unu de ani și n-am 
mai simțit ceva asemănător până acum. Apoi s-a lăsat tăcerea. O 
tăcere extrem de ciudată. Ne priveam de parcă atunci ne vedeam 
pentru prima oară. Era ca și cum timpul s-ar fi oprit în loc pentru 
noi. O ciudată tăcere magică. 

Apoi m-a sărutat. Toby m-a sărutat. Si a fost cel mai adevărat 
sărut al meu din ultimii treizeci de ani. lar când buzele noastre 
s-au desprins, am deschis pleoapele încet, iar el mă privea fix, 
de parcă ar fi vrut să-mi spună ceva. Toby mi-a spus: „Pariez că 
ai avut ardei gras în mâncare.“ 

Cât de jenant. 

Imediat mi-am dus mâna la gură, amintindu-mi cum mă 
necăjea el cu mâncarea care-mi rămânea în aparat. Dar el m-a 
apucat de mâini, le-a dat deoparte de la gură și a spus „Nu, de 
data asta l-am gustat“. 

Picioarele aproape că nu mă mai ascultau. Mi se părea ciudat 
că-l sărut pe Toby, dar pe de altă parte era ceva firesc și cred că 
asta era cel mai ciudat, ști tu ce vreau să spun. 

Astăzi am petrecut din nou toată ziua împreună, iar stomacul 
îmi freamătă la gândul că o să-l văd iar diseară. Inima îmi bate 
atât de tare, încât bătăile ei aproape că mișcă medalionul de pe 
pieptul meu. Acum înțeleg despre ce vorbeau toți prietenii mei 
când încercau să descrie acest sentiment. E atât de bine că nu 
poate fi descris. Tata m-a tachinat pentru că am umblat toată 
ziua cu un zâmbet tâmp pe faţă. 

Toby m-a întrebat dacă n-aș vrea să mă mut înapoi la Dublin. 
Mamă! Nu ca să stau împreună cu el, desigur, ci ca să fim mai 
aproape. Si cred că asta voi face. În definitiv, de ce nu? O să 

arunc precauţia la gunoi și o să mă cufund în întuneric şi în toate 
clișeele acelea şi vom vedea unde voi ateriza. Pentru că dacă nu 
dau curs acestui sentiment acum, cine știe unde voi fi peste două- 
zeci de ani de-acum îninte ? 

Ce nebunesc mi se pare totul ! Ce palpitante au fost ultimele 
douăzeci şi patru de ore! 


De la Rosie 
Către Katie 
Subiect Da! 


O, nu e deloc nebunesc, Katie ! Nu e nebunesc chiar deloc. 
Bucură-te de asta, scumpa mea. Bucură-te de fiecare secundă. 


De la Katie 
Către Alex 
Subiect  Indrăgostită 


Deci mama avea dreptate, Alex ! Te poți îndrăgosti de cel mai 
bun prieten ! Mi-am făcut bagajele şi mă îndrept spre Dublin cu 
inima plină de iubire și speranţă și cu capul plin de vise ! Mama 
mi-a povestit de o tăcere pe care a trăit-o în urmă cu mulți ani. 
Îmi tot spunea că atunci când simt tăcerea asta alături de cineva 
înseamnă că el e „alesul“. Începusem să cred că e o invenţie de-a 
ei, dar nu e așa! Tăcerea asta magică chiar există ! 


Ai primit un mesaj instant de la: ALEX 

Alex : Phil, a simțit şi ea tăcerea. 

Phil: Cine, ce, unde, când? 

Alex: Rosie. A simțit și ea tăcerea, acum multi ani. 

Phil: O, tăcerea aceea îngrozitoare s-a întors să ne bântuie, nu ? 
Nu te-am mai auzit vorbind despre ea de ani de zile. 

Alex : Stiam eu că nu e doar imaginaţia mea, Phil! 

Phil: Atunci, de ce mai stai de vorbă cu mine ? Lasă naibii inter- 
netul, prostule, și pune mâna pe telefon, sau pe stilou. 

Alex s-a deconectat. 

Draga mea Rosie, 

Fără ca tu să ști, am mai încercat o dată să-ți scriu aceste lu- 
cruri cu mulți, mulți ani în urmă. N-ai primit scrisoarea aceea ni- 
ciodată și mă bucur, pentru că de atunci sentimentele mele s-au 
schimbat enorm. S-au intensificat cu fiecare zi care a trecut. 

Voi trece direct la subiect, pentru că, dacă n-o să spun ceea 
ce trebuie să-ți spun acum, mă tem că nu voi mai spune vreo- 
dată. Si trebuie să-ţi spun. 

Astăzi te iubesc mai mult ca oricând; mâine te voi iubi chiar 
mai mult. Am nevoie de tine mai mult ca oricând; te doresc 
mai mult ca oricând. Sunt un bărbat de cincizeci de ani care 
se îndreaptă spre tine, simțindu-se ca un adolescent îndrăgostit, 
cerându-ţi să-mi mai dai o șansă şi să-mi răspunzi cu iubire. 

Rosie Dunne, te iubesc din toată inima. Te-am iubit mereu, 
chiar şi atunci când aveam şapte ani și am mințit că am adormit 
când îl pândeam pe Moşu”, când aveam zece ani și nu te-am in- 
vitat la aniversarea mea, când aveam optsprezece ani și a trebuit 
să plec peste ocean, chiar și în ziua nunţii mele, în ziua nunţii 
tale, la botezuri, aniversări, chiar când ne-am certat. Te-am iubit 
întotdeauna. Fă-mă cel mai fericit om de pe pământ stând alături 
de mine. 

Te rog să-mi răspunzi. 

Cu toată dragostea mea, 

Alex 


Epilog 


Rosie citi scrisoarea pentru a mia oară, o împături în patru 
și o strecură înapoi în plicul ei. Își plimbă ochii peste colecția 
de scrisori, felicitări, e-mailuri şi mesaje de pe chat scoase la 
imprimantă, faxuri şi biletele din şcoală. Erau cu sutele și erau 
împrăștiate pe jos, fiecare cu povestea ei de bucurie sau tristeţe, 
fiecare scrisoare reprezentând o parte din viaţa ei. 

Le păstrase pe toate. 

Se așeză pe blăniţa din faţa căminului ei din Connemara și 
continuă să citească vorbele răspândite în faţa ei. Viaţa ei în cer- 
neală. Îşi petrecuse toată noaptea citindu-le, iar acum spatele o 
durea pentru că stătuse aplecată, iar ochii o înțepau. O înțepau de 
oboseală şi de lacrimi. 

Oamenii pe care îi iubise cu atâta intensitate reveniseră la 
viaţă în acele ore în care ea citea emoţiile şi gândurile lor, care 
odată fuseseră atât de reale, dar care acum plecaseră din viața 
ei. Prieteni care veniseră şi plecaseră, colegi de serviciu, colegi 
de școală, iubiți și membri de familie. Își retrăise toată viaţa în 
doar câteva ore. 

Fără ca măcar să observe, soarele răsărise, pescărușii dansau 
pe cer, strigând încântați, căci marea furioasă le arunca încoace 
şi-ncolo hrana. Valurile se spărgeau de stânci, amenințând să se 
apropie. Norii cenușii se vedeau de la fereastra ei ca niște nori 
de fum, fiind lăsaţi în urmă, în ciuda ploii de dimineaţă. 

Curcubeul de abia ivit, în nuanţe delicate, se ridica din satul 
adormit, se întindea deasupra cerului care se trezea la viaţă și 
ajungea pe câmpul din spatele Casei Scândurica. 

O imagine emoţionantă de măr roşu, lapte bătut, caisă, avo- 
cado, iasomie, roz de scoică și albastrul nopţii pe cerul plum- 
buriu. Era atât de aproape, încât Rosie avea impresia că dacă ar 
întinde mâna, l-ar atinge. 

Soneria de la intrare sună cu putere. Rosie plescăi din buze și 
aruncă o privire la ceasul ei: 6.15. 

Sosise un turist. 

Se ridică încet în picioare, strâmbându-se din cauza durerii, 
căci stătuse chircită în aceeaşi poziţie ore în șir. Se tinu de mar- 
ginea patului și se ridică în picioare. Își îndreptă încet spatele. 

Soneria se auzi din nou. 

Genunchii trosniră. 

— Au, vin, strigă ea, încercând să-și ascundă iritarea din 
voce. 

Fusese o prostie din partea ei să stea trează toată noaptea ca 
să citească toate scrisorile acelea. Astăzi avea o zi plină, nu-și 
putea permite să fie obosită. Plecau cinci turiști și, nu mult după 
aceea, soseau alți patru. Dormitoarele trebuia aspirate, lenjeriile 
schimbate pentru cei care veneau, iar ea nici nu începuse să pre- 
gătească micul dejun. 

Merse în vârful picioarelor printre scrisorile împrăștiate în 
dezordine pe covor, încercând să nu calce peste cele mai impor- 
tante dintre ele, pe care le păstrase toată viaţa. 

Soneria se auzi din nou. 

Dădu ochii peste cap și înjură în sinea ei. Azi nu avea chef 
de turiști nerăbdători. Tocmai azi, când nu dormise nici măcar 
o secundă. 

— Imediat, strigă ea veselă, ţinându-se de balustradă, și co- 
borând în goană scările. Se împiedică de bagajul care fusese 1ă- 
sat prosteşte la capătul scărilor. Simţi cum cade, dar fu apucată 
strâns de un braţ puternic care o sprijini. 

— Îmi pare atât de rău, se scuză bărbatul, iar Rosie ridică 
privirea. Îl cercetă pe bărbatul care stătea alături de ea, înalt 
de aproape doi metri, cu păr negru, care încărunțise la tâmple. 
Avea o faţă obosită, cu riduri în jurul ochilor și gurii. Avea ochii 
obosiţi, aşa cum ar fi avut oricine care și-ar fi petrecut patru 
ore în mașină până la Connemara, după un zbor de cinci ore cu 
avionul. Dar ochii aceia sclipeau și străluceau, pe măsură ce se 
umezeau. 

Si Rosie simţi că i se umplu ochii de lacrimi. Strânsoarea bra- 
tului ei slăbi. 

Era el. Era el, în sfârşit. Omul care trimisese ultima scrisoare 
pe care o citise în dimineaţa aceea, implorând un răspuns. 

Desigur că după ce o primise nu-i fusese greu să răspundă. Si 
pe măsură ce tăcerea magică îi cuprindea încă o dată, nu făceau 
altceva decât să se privească. Si să-și zâmbească. 

